(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΗ΄

Τετάρτη, 03 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Βριλησσίων, το 26ο Δημοτικό Σχολείο Πειραιά, το 14ο Γυμνάσιο Περιστερίου, το 1ο Γενικό Λύκειο Κορίνθου, το 4ο Γυμνάσιο Λαμίας, το Γυμνάσιο Αγίου Κωνσταντίνου Αγρινίου και από το 4ο Γενικό Λύκειο Άρτας, σελ.
3. Αναφορά στην δολοφονία της 28χρονης έξω από το Αστυνομικό Τμήμα Αγίων Αναργύρων από τον πρώην σύντροφό της, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων με θέμα: «Σε αδιέξοδο οι επαγγελματίες αλιείς της λίμνης Πολυφύτου», σελ.
 β) Προς την Υπουργό Κοινωνικής Συνοχής και Οικογένειας, με θέμα: «Η κατάσταση και η λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας των παραρτημάτων και των δομών του προκαλούν ιδιαίτερη ανησυχία», σελ.
 γ) Προς τον Υπουργό Παιδείας, Θρησκευμάτων και Αθλητισμού με θέμα: «Να μην προχωρήσει η προτεινόμενη συγχώνευση του 4ου και 5ου Γενικού Ενιαίου Λυκείου (ΓΕΛ) στο Δήμο Καλαμαριάς της ΠΕ Θεσσαλονίκης»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της Οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην δολοφονία της 28χρονης έξω από το Αστυνομικό Τμήμα Αγίων Αναργύρων από τον πρώην σύντροφό της:
 ΑΝΤΩΝΙΟΥ Μ. , σελ.
 ΑΧΜΕΤ Ι. , σελ.
 ΓΙΑΝΝΟΥΛΗΣ Χ. , σελ.
 ΖΑΧΑΡΑΚΗ Σ. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΑΤΣΙΒΑΡΔΑΣ Χ. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΛΕΥΡΗΣ Α. , σελ.
 ΣΥΝΤΥΧΑΚΗΣ Ε. , σελ.
 ΦΩΤΙΟΥ Θ. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΗΛΙΟΠΟΥΛΟΣ Α. , σελ.
 ΜΠΑΡΚΑΣ Κ. , σελ.
 ΠΛΑΚΙΩΤΑΚΗΣ Ι. , σελ.

Γ. Επί των επικαίρων ερωτήσεων:
 ΔΕΛΗΣ Ι. , σελ.
 ΚΕΛΕΤΣΗΣ Σ. , σελ.
 ΚΕΦΑΛΑ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΜΑΚΡΗ Ζ. , σελ.
 ΝΟΤΟΠΟΥΛΟΥ Α. , σελ.

Δ. Επί του σχεδίου νόμου του Υπουργείου Ψηφιακής Διακυβέρνησης:
 ΑΝΔΡΟΥΛΑΚΗΣ Ν. , σελ.
 ΑΝΤΩΝΙΟΥ Μ. , σελ.
 ΑΠΟΣΤΟΛΑΚΗΣ Γ. , σελ.
 ΑΧΜΕΤ Ι. , σελ.
 ΓΙΑΝΝΟΥΛΗΣ Χ. , σελ.
 ΔΕΛΒΕΡΟΥΔΗΣ Κ. , σελ.
 ΖΑΧΑΡΑΚΗ Σ. , σελ.
 ΗΛΙΟΠΟΥΛΟΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΑΤΣΙΒΑΡΔΑΣ Χ. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΝΑΤΣΙΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΣΤΕΡΓΙΟΥ Δ. , σελ.
 ΠΕΤΡΑΛΙΑΣ Α. , σελ.
 ΠΛΕΥΡΗΣ Α. , σελ.
 ΡΟΥΝΤΑΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΣΙΡΩΝΗΣ Σ. , σελ.
 ΦΩΤΙΟΥ Θ. , σελ.
 ΧΑΛΚΙΑΣ Α. , σελ.
 ΧΗΤΑΣ Κ. , σελ.

Ε. ΠΑΡΕΜΒΑΣΕΙΣ:
 ΚΥΡΑΝΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΗ΄

Τετάρτη 3 Απριλίου 2024

Αθήνα, σήμερα στις 3 Απριλίου 2024, ημέρα Τετάρτη και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΖ΄ συνεδριάσεώς του, της Τρίτης 2 Απριλίου 2024, σε ό,τι αφορά την ψήφιση στο σύνολο του σχεδίου νόμου: ««Ενσωμάτωση της Οδηγίας (ΕΕ) 2022/2523 του Συμβουλίου, της 14ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες επείγουσες διατάξεις»»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Αικατερίνη (Κατερίνα) Νοτοπούλου, Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει το σχετικό mail)

B. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

Σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Τετάρτη 3 Απριλίου 2024 οι επίκαιρες ερωτήσεις που θα συζητηθούν είναι οι εξής.

Η υπ’ αριθμόν 2744/22-1-2024 ερώτηση θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 905/1-4-2024 επίκαιρη ερώτηση θα απαντηθεί από την Υφυπουργό Κοινωνικής Συνοχής και Οικογένειας κ. Μαρία - Αλεξάνδρα Κεφάλα.

Η υπ’ αριθμόν 891/29-3-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Θα συζητηθεί τώρα η δεύτερη με αριθμό 891/29-3-2024 επίκαιρη ερώτηση πρώτου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων, με θέμα: «Σε αδιέξοδο οι επαγγελματίες αλιείς της λίμνης Πολυφύτου».

Θα απαντήσει ο Υφυπουργός Αγροτικής Ανάπτυξης και Τροφίμων, κ. Σταύρος Κελέτσης.

Κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Προκειμένου στο σύννομο πλαίσιο μιας επίκαιρης ερώτησης, κύριε Υφυπουργέ, να γίνει μια ουσιαστική συζήτηση θα θέσω απ’ την αρχή, πέρα των γραπτών, ένα πλαίσιο. Το μέλλον της αλιείας της λίμνης Πολυφύτου και το μέλλον της λίμνης ευρύτερα. Αυτά προκύπτουν αν κάποιος διαβάσει το γραπτό κείμενο της ερώτησης που έχω καταθέσει.

Πάμε τώρα στο πρώτο ζήτημα και στη δευτερολογία μου θα αναφερθώ στο δεύτερο ζήτημα, το γενικότερο που αφορά τη λίμνη. Σε ό,τι αφορά τώρα το μέλλον της αλιείας: Η λίμνη Πολυφύτου, κατ’ αρχάς, είναι η δεύτερη μεγαλύτερη τεχνητή λίμνη, μετά από αυτή των Κρεμαστών, στη χώρα. Έχει δημιουργηθεί εδώ και πενήντα ένα χρόνια και συν τω χρόνω, με φυσικό τρόπο, δημιουργήθηκε ένας αξιόλογος πληθυσμός ψαριών από είδη γλυκού νερού, με ιδιαίτερα ευχάριστη έκπληξη, να πω, το γεγονός ότι παρουσιάστηκε πληθυσμός καραβίδας, που μαζί με τα άλλα είδη ψαριών γλυκού νερού δημιούργησε ένα κίνητρο έτσι ώστε ο τοπικός πληθυσμός σταδιακά να αρχίσει να ασχολείται με την αλιεία. Δεν υπήρχε πρότερη εμπειρία. Είμαστε η μόνη περιφέρεια Δυτικής Μακεδονίας που δεν συνορεύει με θάλασσα.

Έτσι, λοιπόν, φτάσαμε να είναι εξήντα τρεις οι βάρκες –με αντίστοιχες οικογένειες ψαράδων- που αλιεύουν και συμβάλλουν στο τοπικό εισόδημα με σημαντικά ποσά, πάνω από μισό εκατομμύριο ευρώ τον χρόνο με βάση τα δηλωμένα ποσά, σε μια περιοχή που το έχει ιδιαίτερα ανάγκη. Το 2021, όμως, παρουσιάστηκε σοβαρό πρόβλημα με δραματική μείωση του πληθυσμού, ιδιαίτερα της καραβίδας, που εν τω μεταξύ -όπως είπα- είχε αναδειχθεί στην πιο ενδιαφέρουσα περίπτωση αλιείας, με συμβολή στο εισόδημα, είχε κάνει πραγματικά ένα brand name -και τοπικά αλλά και ευρύτερα, μέχρι και εξαγώγιμο προϊόν ήταν πια- με αποτέλεσμα να δημιουργείται σοβαρό πρόβλημα σε όλους τους αλιείς.

Οι αλιείς, σημειώνω ότι με τον COVID ήταν μια κατηγορία που δεν έτυχε επιστρεπτέας προκαταβολής. Υπήρξαν πάρα πολλά υπομνήματα από τον Δήμο Σερβίων, όπου κατά κύριο λόγο είναι δημότες οι αλιείς -και τα έχω μαζί μου αν θέλετε να σας τα δώσω- με τεκμηρίωση. Κάποια στιγμή στις 2-2-23 ένα αρμόδιο συντονιστικό όργανο στο οποίο συμμετείχε και ο προεδρεύων σήμερα, ως Υπουργός Αγροτικής Ανάπτυξης τότε, ο κ. Γιώργος Γεωργαντάς, παρουσία του ΕΛΓΑ, του κ. Τριαντόπουλου που χειριζόταν ανάλογα κονδύλια, έκανε αναφορά ευθέως για αποζημίωση, ακριβώς γιατί είχε απαγορευθεί από το 2021 η αλιεία της καραβίδας.

Έκτοτε, μέχρι σήμερα, δεν υπάρχει κανένα αποτέλεσμα και αυτό έχει συνέπειες. Σήμερα είναι περίπου είκοσι στο σύνολο οι βάρκες που αλιεύουν στη λίμνη, συνήθως όμως δεν πηγαίνει καμμία. Και αυτή είναι μια πάρα πολύ σοβαρή και αρνητική εξέλιξη για την περιοχή, η οποία πρέπει να αντιμετωπιστεί.

Απαντήστε ξανά, κύριε Υπουργέ, σε αυτό το θέμα. Εγώ δεν σας ρωτάω για την κρατική αρωγή, στην οποία γίνεται αναφορά στο συγκεκριμένο διυπουργικό όργανο, εάν υπάρχει ξανά αίτημα της σημερινής πολιτικής ηγεσίας του Υπουργείου. Εγώ ρωτάω ένα απλό πράγμα: Υπάρχει συνέχεια στην Κυβέρνηση; Γιατί το Υπουργείο Αγροτικής Ανάπτυξης, ιδιαιτέρα στο ταμείο που έχει σχέση με την κρατική αρωγή, έχει έναν προεξάρχοντα ρόλο γιατί, ακριβώς, η κρατική αρωγή περίπου γι’ αυτό δημιουργήθηκε. Και αυτό είναι μεγάλο ερώτημα.

Τα άλλα δύο ερωτήματα, θα τα βάλω τώρα μόνο με τίτλους, κύριε Πρόεδρε. Το ένα αφορά αν υπάρχει πρόβλεψη και σχέδιο στο πλαίσιο του Προγράμματος Αγροτικής Ανάπτυξης και ειδικότερα του υποπρογράμματος αλιείας για τη συγκεκριμένη περιοχή, για την ενίσχυση του πληθυσμού ψαριών, όλων των ειδών και ειδικότερα της καραβίδας, με τη βοήθεια επιστημόνων του ΥΠΑΑΤ και πανεπιστημίων. Και το τρίτο ερώτημά μου είναι, αν το Υπουργείο Αγροτικής Ανάπτυξης, έχει ερωτηθεί, έχει γνώμη, έχει λόγο, έχει άποψη για την επικείμενη τοποθέτηση πλωτών φωτοβολταϊκών στη λίμνη Πολυφύτου και κατά πόσον είναι συμβατή ή όχι αυτή η υπόθεση με την ομαλή συνέχιση της αλιείας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, η Περιφερειακή Ενότητα Κοζάνης, η Διεύθυνση Αγροτικής Οικονομίας της Περιφερειακής Ενότητας Κοζάνης στις 17 Αυγούστου του 2021 την πρώτη φορά, με απόφασή της απαγόρευσε την αλιεία κάθε είδους καραβίδας στη λίμνη Πολυφύτου με απόφαση του Περιφερειακού Συμβουλίου.

Η απόφαση αυτή αφορούσε για έναν χρόνο, μέχρι δηλαδή τον Αύγουστο του 2022. Τότε, οι λόγοι που επικαλέστηκε αυτή η απόφαση ήταν η αυξημένη θνησιμότητα του πληθυσμού της καραβίδας της λίμνης, με υποψία ότι οφείλεται σε κάποιο μολυσματικό μύκητα. Δείγματα από καραβίδες εστάλησαν από κτηνιάτρους της υπηρεσίας στο Υπουργείο Αγροτικής Ανάπτυξης και στο Εθνικό Εργαστήριο Αναφοράς του ΥΠΑΑΤ. Μετά από τον έλεγχο που έγινε, οι θάνατοι δεν αποδόθηκαν σε μολυσματικούς παράγοντες, δηλαδή στον εν λόγω μύκητα, αλλά σε μεταβολές φυσικοχημικών παραμέτρων του υδάτινου περιβάλλοντος. Αυτή είναι η πιο πιθανή εξήγηση.

Κατόπιν, το 2022 η Περιφερειακή Ενότητα Κοζάνης επανήλθε και ξαναπήρε απόφαση παράτασης της απαγόρευσης, η οποία ισχύει μέχρι και σήμερα. Σύμφωνα με την απόφαση, για λόγους προστασίας της αναπαραγωγής των ψαριών και λοιπών υδρόβιων οργανισμών για την περίοδο κατ’ αρχήν Απριλίου - Ιουνίου του 2023 και κατόπιν –επαναλαμβάνω ότι- παρατάθηκε και ισχύει μέχρι και σήμερα.

Πράγματι, το Υπουργείο Αγροτικής Ανάπτυξης έδειξε τότε έντονο ενδιαφέρον σχετικά με τον λόγο για τον οποίον υπήρξε αυτό το πρόβλημα στον πληθυσμό της καραβίδας στη λίμνη Πολυφύτου. Γι’ αυτό και έγινε μία ευρεία σύσκεψη, έτσι ώστε να αντιμετωπιστούν κυρίως οι οικονομικές συνέπειες σε σχέση με τον αλιευτικό πληθυσμό της περιοχής, δηλαδή, με τους ανθρώπους που ασχολούνται με την αλιεία της καραβίδας στη λίμνη αυτή.

Όπως πολύ ορθά είπατε, εξεδόθη και δελτίο Τύπου, από το Υπουργείο Αγροτικής Ανάπτυξης, στο οποίο γίνεται φανερό ότι η λύση που αναζητήθηκε -μιας κάποιας αποζημίωσης- ήταν στο πλαίσιο της κρατικής αρωγής. Τονίζω και πάλι -γιατί το είπα και άλλες φορές όταν ρωτήθηκα- ότι το Υπουργείο Αγροτικής Ανάπτυξης ουδέποτε για παρόμοιο λόγο απαγόρευσης, πολύ περισσότερο όταν την απόφαση δεν την έχει εκδώσει το ίδιο, δεν έχει προχωρήσει σε καταβολή αποζημίωσης οποιουδήποτε τύπου de minimis κ.λπ. σε αλιείς εσωτερικών υδάτων. Ούτε στην περίοδο του COVID δεν πήραν αποζημίωση οι αλιείς των εσωτερικών υδάτων -βέβαια και εγώ έχω μια απορία γι’ αυτό- όπως οι αλιείς των παράκτιων περιοχών. Έχει μια εξήγηση, την οποία δίνει η υπηρεσία φυσικά, σε σχέση με τα μητρώα που τηρούνται στο Υπουργείο και όλα αυτά. Εν πάση περιπτώσει, ουδέποτε είχε δοθεί αποζημίωση σε αλιείς εσωτερικών υδάτων. Έτσι, αναζητήθηκε μια λύση από την κρατική αρωγή.

Απ’ ό,τι έχω πληροφορηθεί, όλα τα άλλα θέματα τα οποία συζητήθηκαν στην εν λόγω συνεδρίαση ικανοποιήθηκαν από την πλευρά της κρατικής αρωγής και η μόνη εκκρεμότητα που έχει μείνει είναι αυτή με τους αλιείς της καραβίδας. Είμαστε σε συνεννόηση με την κρατική αρωγή γιατί, όπως ορθά είπατε, το κράτος έχει συνέχεια. Υπήρξε μία απόφαση και, κατά την άποψή μου, οφείλουμε να βρούμε έναν τρόπο ικανοποίησης του δίκαιου αιτήματος αυτών των ανθρώπων. Από κει και πέρα -επαναλαμβάνω- στο πλαίσιο κυρίως της κρατικής αρωγής, εάν αυτό μας το αποκλείσει η κρατική αρωγή, τότε θα πρέπει να αναζητήσουμε πόρους από τα χρηματοδοτικά εργαλεία που εμείς έχουμε, προκειμένου να ικανοποιήσουμε το αίτημα αυτό.

Αυτό είχα να πω, κατ’ αρχήν, γιατί ξεπέρασα τον χρόνο. Για τα υπόλοιπα, τα οποία θέτετε στην ερώτησή σας, θα σας απαντήσω στη δευτερολογία μου.

Καταθέτω απλώς για τα Πρακτικά το δελτίο Τύπου αυτής της συνεδρίασης, στην οποία αναφερθήκατε και εσείς, για να υπάρχει και να δείτε ποιοι συμμετείχαν και πώς αναζητήθηκε η λύση.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, θα σας δώσω τον λόγο αμέσως, αλλά θα ήθελα να συμβάλω λίγο στη συζήτηση.

Επειδή ακριβώς το γεγονός που έχει ζημιώσει τους αλιείς προήλθε από απόφαση οργάνου, η μόνη λύση –νομίζω- ότι είναι η κρατική αρωγή. Δεν μπορούσε το ίδιο το Υπουργείο Αγροτικής Ανάπτυξης να τους αποζημιώσει γιατί δεν οφείλεται σε φυσικό γεγονός, δεν οφείλεται δηλαδή, η ζημιά από κάτι τέτοιο. Η κρατική αρωγή είναι η μοναδική λύση και νομίζω ότι, πράγματι, είναι η τελευταία εκκρεμότητα που έμεινε από τότε και όλοι πρέπει να εντείνουν τις προσπάθειες σε αυτό, γιατί ήταν πολύ δίκαιο το αίτημα των αλιέων, ακριβώς επειδή με βάση την απόφαση στερήθηκαν το εισόδημά τους.

Παρακαλώ κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε και για την παρέμβασή σας.

Σας είπα ότι είναι ευτυχής συγκυρία που συνέπεσε να προεδρεύετε. Θέλω να πιστεύω πως και η σημερινή πολιτική ηγεσία του ΥΠΑΤ θα ευτυχεί για το γεγονός της δικής σας παρουσίας, γιατί δίνει μια άλλη διάσταση και υπόσταση. Να προσθέσω μόνο, κύριε Υπουργέ, όχι σαν αντιπαράθεση, ότι η κρατική αρωγή, το ξέρουμε όλοι μας -και εγώ το γνωρίζω πολύ καλά παρ’ ότι δεν ήμουν Βουλευτής όταν θεσμοθετήθηκε-, είναι ένα μέσο στο οποίο προσφεύγουμε όταν κάτι δεν έχει καμμία σχέση με αποφάσεις του Υπουργείου από τη μια και από την άλλη δεν έχει την παραμικρή σχέση, δεν περιλαμβάνεται επ’ ουδενί στον κανονισμό του ΕΛΓΑ. Άρα κατά συνέπεια είναι η μόνη πραγματικά διέξοδος και σε αυτήν γίνεται αναφορά.

Νομίζω ότι πρέπει να υπάρξει ένας τρόπος για επιτάχυνση, γιατί υπάρχει ένα γενικότερο θέμα και μιλάμε για μια περιοχή που έχει πάρα πολλά προβλήματα. Είχε για έξι μήνες κλειστή μία γέφυρα και δεν υπήρξε καμμία αποζημίωση της τοπικής αγοράς, που είναι ζωτικής σημασίας για τη λειτουργία της. Και επηρεάζεται από τη μη λειτουργία της «ΛΑΡΚΟ» και το επικείμενο σταμάτημα γιατί έχει ένα ορυχείο. Έχει ένα άλλο ορυχείο ενεργό, του οποίου τον λιγνίτη τον μεταφέρουν φορτηγά ξένης χώρας στη Βόρεια Μακεδονία δίπλα. Έχει νεκρώσει μια σειρά δραστηριοτήτων και η λίμνη –θέλω να καταλάβετε- είναι ο κοιμώμενος γίγαντας της περιοχής. Χρειάζεται μια ιδιαίτερη μέριμνα.

Ρώτησα για τα φωτοβολταϊκά, κύριε Υπουργέ, γιατί ήδη υπάρχει αρνητική θέση και των τριών δήμων που βλέπουν λίμνη, δηλαδή τα διοικητικά τους όρια φτάνουν μέχρι εκεί, Σερβίων-Βελβεντού-Κοζάνης. Υπάρχει αρνητική τοποθέτηση ομόφωνα, όλου του περιφερειακού συμβουλίου γι’ αυτό το ενδεχόμενο. Και υπάρχει και το ειδικό χωροταξικό που προωθείται στο πλαίσιο του οποίου το 6% της επιφάνειας μπορεί στις τεχνητές λίμνες και όχι φυσικές, να καταλαμβάνεται από φωτοβολταϊκά. Εδώ δεν πρέπει να υπάρξει αυτό, γιατί αφ’ ενός θα δημιουργήσει σοβαρά προβλήματα στην αλιεία αφ’ ετέρου θα ακυρώσει κάθε προσπάθεια τουριστικής και άλλης ανάπτυξης.

Θέλω να σας πω ότι είναι ιδιαίτερα ευμεγέθη παραδοσιακά είδη ψαριών γλυκού νερού για τα οποία έρχονται ερασιτέχνες αλιείς και αυτό μπορεί να κλιμακωθεί πάρα πολύ και επίσης αναπτύσσεται ιδιαίτερα από τα θαλάσσια σπορ η κωπηλασία, που είναι το ηπιότερο σπορ, που δεν είναι ασύμβατο δηλαδή με την αλιεία, ερασιτεχνική και επαγγελματική και η λίμνη πρέπει να προστατευθεί.

Προχθές ήταν ο Υπουργός στην πατρίδα μου και όταν ρωτήθηκε κράτησε μια επιφύλαξη για τα φωτοβολταϊκά. Ωστόσο, μίλησε για αρμοδιότητα άλλου Υπουργείου. Έχω μαζί μου τον κανονισμό του Υπουργείου που ισχύει από το 2017 και μέχρι σήμερα δεν έχει αλλάξει. Είναι σαφείς οι αναφορές του στην προστασία του περιβάλλοντος, στην αειφόρο διαχείριση φυσικών πόρων, στη γεωργική και αλιευτική παραγωγή, στη λήψη μέτρων για την προστασία όλων αυτών των ειδών, στη διατύπωση γνώμης για ανάπτυξη άλλων δραστηριοτήτων εκτός αλιείας και υδατοκαλλιέργειας, όταν πρόκειται για νερά, στη διατύπωση γνώμης στο χωροταξικό σχεδιασμό και στην αξιολόγηση ειδικών πλαισίων σαν αυτό που προωθείται τώρα. Είναι σαφές. Δεν ρωτάω τυχαία εσάς. Επέλεξα συνειδητά να ερωτηθείτε εσείς και όχι το Υπουργείο Ενέργειας.

Αλλά προσέξτε, θέλω να προσθέσω και μία κουβέντα γνωρίζοντας τον τομέα της ενέργειας άριστα, κύριε Υπουργέ, και είναι κάτι που το γνωρίζετε και εσείς νομίζω. Πρέπει να μπει μπροστά το Υπουργείο για να προστατεύσει τους αλιείς και από την άλλη να μας βοηθήσει να βάλουμε μπροστά ένα ολόκληρο επιχειρησιακό σχέδιο για τη λίμνη.

Η τελευταία μου κουβέντα είναι αυτή. Κοιτάξτε, τα υδροηλεκτρικά από τότε που ξεκίνησαν στη χώρα, αδειοδοτούνται από το ελληνικό κράτος για να εξελιχθούν από τη ΔΕΗ -της ΔΕΗ είναι όλα τα υδροηλεκτρικά- με έναν απαράβατο όρο: ότι θα εξυπηρετούν πάντα αρδευόμενες εκτάσεις που βρίσκονται κατάντη του υδροηλεκτρικού. Δεν είναι ελεύθερη η χρήση των νερών από την πλευρά της ΔΕΗ. Δεν τα πήρε τα νερά και είναι δικά της και κανενός άλλου. Είναι στενά συνδεδεμένη η έννοια του υδροηλεκτρικού με τον πρωτογενή τομέα και εν προκειμένω, που έχει αναπτυχθεί αξιόλογος πληθυσμός ιχθύων όπως στην περίπτωση της λίμνης Πολυφύτου. Αυτό συμπεριλαμβάνει προφανώς, δεν κάνω νομικές ερμηνείες, και αυτόν τον πληθυσμό.

Κατά συνέπεια, το Υπουργείο νομίζω σε αυτό το θέμα έχει μια πολύ καλή αφορμή και αιτία νομίζω να παρέμβει δυναμικά στο πλάι μας. Σας χρειαζόμαστε, σας χρειάζεται μια ολόκληρη περιοχή.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος τώρα στον κύριο Υπουργό για τη δευτερολογία του.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς θα ήθελα να τονίσω και πάλι, όπως είπα και στην πρώτη μου τοποθέτηση, το ενδιαφέρον που είχε δείξει η ηγεσία και ο παρών προεδρεύων σήμερα στη διαδικασία μας, ο συνάδελφος κ. Γεωργαντάς για το θέμα που είχε ανακύψει τότε για το πρόβλημα με τη λίμνη Πολυφύτου. Και γι’ αυτό και είχε προκαλέσει επανειλημμένες συσκέψεις και βέβαια, αναζητώντας λύση οδηγηθήκαμε στην λύση της όποιας αποζημίωσης από την κρατική αρωγή.

Τώρα, επειδή θέσατε ένα γενικότερο ζήτημα για το θέμα του μέλλοντος της λίμνης Πολυφύτου, ποιες χρήσεις θα έχει, αν θα έχει αλιευτική χρήση, τουριστική χρήση, αγωνιστική, αθλητική χρήση και βέβαια και ενδεχομένως και παραγωγής ενέργειας, νομίζω πως είναι μια ευρύτερη συζήτηση. Τα ξέρετε εσείς πολύ καλύτερα φυσικά και λόγω της εμπειρίας σας και επειδή είστε από την περιοχή και ασχολείστε με τα θέματα αυτά πολλά χρόνια και λόγω της ιδιότητάς σας της επαγγελματικής, το ξέρω αυτό. Νομίζω ότι θα πρέπει σίγουρα σε συνεργασία τουλάχιστον της περιφέρειας, της τοπικής αυτοδιοίκησης, του Υπουργείου Περιβάλλοντος και του δικού μας φυσικά Υπουργείου να γίνει σχετικά με τη λίμνη Πολυφύτου ένα ολοκληρωμένο διαχειριστικό σχέδιο, που θα βρει και με βάση και το τι θέλει η κοινωνία εκεί το ποια θα είναι η κατεύθυνση λειτουργίας αυτής της λίμνης και διαχείρισης αυτής της λίμνης. Το Υπουργείο μας από την πλευρά του σίγουρα με κάθε τρόπο θα συμβάλει σε αυτό.

Από εκεί και πέρα τα υπόλοιπα θέματα που θέσατε για την παραγωγή ενέργειας, τα πλωτά φωτοβολταϊκά κ.λπ. σας λέω ότι ασφαλώς είναι αρμοδιότητα του Υπουργείου Περιβάλλοντος, το γνωρίζετε αυτό πάρα πολύ καλά. Λέτε αν εμείς ερωτηθήκαμε ή όχι. Πρέπει να πω ότι εμείς θα ρωτηθούμε. Δηλαδή θα έρθει αφού ωριμάσει η διαδικασία για τις δύο προτάσεις. Δύο από τις οκτώ προτάσεις που υπάρχουν σε εκκρεμότητα έχουν προχωρήσει από τη ΔΕΗ ΑΝΑΝΕΩΣΙΜΕΣ, βρίσκονται στη Διεύθυνση Περιβαλλοντικής Αδειοδότησης του ΥΠΕΝ και όπως με ενημέρωσε η εν λόγω διεύθυνση οι φάκελοι βρίσκονται στο στάδιο ελέγχου πληρότητας. Αφού ολοκληρωθεί αυτό το στάδιο, τότε με βάση τον νόμο ερωτάται η περιφέρεια που πρέπει να γνωμοδοτήσει -εσείς λέτε πως είναι αρνητική, θα το δούμε αυτό- και βέβαια, οι συναρμόδιοι φορείς. Μέσα στους συναρμόδιους φορείς συμπεριλαμβάνεται και η Διεύθυνση Αλιείας του Υπουργείου μας. Σε κάθε περίπτωση η Διεύθυνση Αλιείας πάντοτε εκφράζει άποψη σχετικά με την επιρροή και την επίπτωση της οποιασδήποτε παρέμβασης, του οποιουδήποτε έργου σε ένα συγκεκριμένο περιβάλλον -εννοώ υδάτινο περιβάλλον, εδώ έχουμε τη λίμνη- και ποια είναι αυτή η επίπτωση στην αλιευτική δραστηριότητα και στους αλιευτικούς πόρους. Το ίδιο θα γίνει και σε αυτήν την περίπτωση. Με υπευθυνότητα η Διεύθυνση Αλιείας θα καταθέσει την γνωμοδότησή της. Από εκεί και πέρα βέβαια, αρμόδιο για να αποφασίσει είναι το Υπουργείο Περιβάλλοντος.

Σε κάθε περίπτωση κατά την άποψή μου, πρέπει να προχωρήσει η σύνταξη ενός διαχειριστικού σχεδίου. Η περιφέρεια μας ενημέρωσε ότι ήδη υπάρχουν κάποιες έρευνες πανεπιστημιακές που είναι σε εξέλιξη για τη διαπίστωση των προβλημάτων, προφανώς και των περιβαλλοντικών προβλημάτων, της λίμνης, αλλά και ειδικά για το θέμα του πληθυσμού της καραβίδας. Οπότε μετά θα προβεί στις απαραίτητες ενέργειες για την αντιμετώπισή τους.

Πιστεύω, λοιπόν, ότι με καθοδηγητή την περιφέρεια, τους δήμους και τα Υπουργεία τα συναρμόδια, πρέπει να προχωρήσουμε στην ολοκλήρωση ενός τέτοιου σχεδίου, το οποίο σε δεύτερη φάση θα πρέπει να εφαρμόσουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα συζητηθεί τώρα η πρώτη, με αριθμό 905/1-4-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Η κατάσταση και η λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας, των παραρτημάτων και των δομών του προκαλούν ιδιαίτερη ανησυχία».

Θα απαντήσει η Υφυπουργός Κοινωνικής Συνοχής και Οικογένειας κ. Μαρία - Αλεξάνδρα Κεφάλα.

Παρακαλώ, κυρία Νοτοπούλου, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Καλημέρα και πάλι. Κυρία Υπουργέ, επιλέξαμε να φέρουμε στη Βουλή το θέμα της λειτουργίας της κατάστασης των παραρτημάτων των δομών του Κέντρου Κοινωνικής Πρόνοιας Περιφέρειας Κεντρικής Μακεδονίας, αυτό υπάγεται πλέον στο Υπουργείο Κοινωνικής Συνοχής και Οικογένειας.

Το κάνουμε αυτό, διότι τα τελευταία πέντε χρόνια υπάρχει μια συστηματική υποβάθμιση του κέντρου και απαξίωσή του. Το αποτέλεσμα είναι από τη μία να μην παρέχονται επαρκώς αξιόπιστες και αξιοπρεπείς υπηρεσίες στα άτομα με αναπηρίες και να τίθεται σε κίνδυνο η υγεία τους και η ίδια τους η ζωή, παρά την αυτοθυσία των εργαζομένων -είχαμε περιστατικά τραγικά κατά το παρελθόν- και από την άλλη μεριά, φυσικά, οι εργαζόμενοι ζουν και δουλεύουν κάτω από συνθήκες επαγγελματικής εξουθένωσης.

Κατά τη διάρκεια αυτής της περιόδου υπάρχουν πολλές καταγγελίες τόσο από τους εργαζόμενους όσο και από την Αντιπολίτευση, αλλά και από τους γονείς και τους φίλους των φιλοξενουμένων στις δομές. Από την πόλη της Θεσσαλονίκης υπήρξαν μαζικές συγκεντρώσεις. Αποκορύφωμα ήταν αυτή που έγινε την προηγούμενη εβδομάδα μπροστά από το πρώην Υπουργείο Μακεδονίας-Θράκης. Στη συγκέντρωση αυτή, συμμετείχαν εργαζόμενοι τόσο συμβασιούχοι όσο και μόνιμοι. Θα έλεγε κάποιος ότι το πιο σημαντικό είναι πως το αίτημά τους δεν είναι η αύξηση των αποδοχών τους, δεν έχουν κλαδικά αιτήματα οι άνθρωποι, έχουν περισσότερο την ανάγκη για περισσότερη στελέχωση του κέντρου.

Το στελεχιακό δυναμικό μειώνεται διαρκώς και ζητούν την αντιμετώπισή του τόσο με διορισμούς μόνιμους ή και με συμβάσεις, αλλά και με παράταση των συμβάσεων των ήδη υπαρχόντων συμβασιούχων, μέχρι το τέλος του χρόνου. Αυτό, δηλαδή, που έχει γίνει στο Υπουργείο Υγείας μέχρι το τέλος του χρόνου, ενώ στα Κέντρα Πρόνοιας έχει γίνει μόνο μέχρι και τον Ιούνιο.

Αυτή είναι η κατάσταση, κυρία Υπουργέ, νομίζω πως τη γνωρίζετε, έχετε κάνει κάποιες εξαγγελίες, για παράδειγμα αύξηση του προϋπολογισμού, δεν νομίζω ότι πείθουν πραγματικά τους εργαζόμενους, διότι αυτά δεν φτάνουν στο τέλος της ημέρας στο ίδρυμα. Συγκεκριμένα σήμερα υπηρετούν στο σύνολο των παραρτημάτων και των δομών διακόσιοι σαράντα υπάλληλοι διαφόρων ειδικοτήτων. Θα έπρεπε, όμως, σύμφωνα με τον οργανισμό λειτουργίας του κέντρου, να είναι πεντακόσιοι ογδόντα ένα. Δεν διασφαλίζεται σοβαρό πλαίσιο ασφάλειας και υπάρχει εντατικοποίηση της εργασίας. Άρα, με αυτές τις διαδικασίες, δεν μπορεί να παρασχεθεί η καλύτερη φροντίδα στους ανθρώπους που φιλοξενούνται με πολύ βαριές αναπηρίες και χρόνιες παθήσεις.

Εγώ, λοιπόν, σας ρωτώ να μας πείτε συγκεκριμένα μέτρα στήριξης των παραρτημάτων του Κέντρου Κοινωνικής Πρόνοιας Περιφέρειας Κεντρικής Μακεδονίας και κυρίως, σε τι προσλήψεις είστε έτοιμοι να προβείτε από το Υπουργείο Κοινωνικής Συνοχής είτε μόνιμου χαρακτήρα είτε συμβάσεων;

**ΠΡΟΕΔΡΕΥΩΝ (Γεώργιος Γεωργαντάς):** Η κυρία Υφυπουργός έχει τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κύριε Πρόεδρε, κυρία συνάδελφε, αν και η ίδια ερώτηση έχει απαντηθεί πριν από λίγες μέρες πάλι μέσα στην Ολομέλεια από την ίδια την Υπουργό Κοινωνικής Συνοχής και Οικογένειας κ. Ζαχαράκη, θέλω ξανά να επισημάνω κάποια πράγματα και για όσους μας παρακολουθούν.

Θεωρώ ότι όλοι εδώ μέσα αναγνωρίζουμε και τη σπουδαιότητα και τον κρίσιμο ρόλο που επιτελούν τα Κέντρα Κοινωνικής Πρόνοιας και είμαι εδώ να σας διαβεβαιώσω ότι από πλευράς του νεοσύστατου Υπουργείου Κοινωνικής Συνοχής και Οικογένειας, γίνεται κάθε δυνατή προσπάθεια, ώστε να εξασφαλίσουμε τις βέλτιστες συνθήκες τόσο για τους ωφελούμενους όσο και για τους εργαζόμενους.

Δεν υπάρχει καμμία αμφιβολία ότι τα κέντρα αποτελούν σημείο αναφοράς και αλληλεγγύης της φροντίδας του κράτους για τους πιο ευάλωτους, για τους πιο ευαίσθητους συμπολίτες μας, για τους πιο ανήμπορους συμπολίτες μας. Και στο Κέντρο Κοινωνικής Πρόνοιας Κεντρικής Μακεδονίας στο οποίο αναφέρεστε, να είστε σίγουροι πως εντείνουμε τις προσπάθειές μας για το όσο το δυνατόν καλύτερη στελέχωση, προκειμένου να επωφεληθούν και οι εξακόσιοι έξι ωφελούμενοι, που σήμερα λαμβάνουν υπηρεσίες φροντίδας στο σύνολο των παραρτημάτων και των δομών που αυτό εποπτεύει.

Συγκεκριμένα αυτή τη στιγμή το κέντρο αριθμεί εξήντα πέντε άτομα προσωπικό COVID, των οποίων οι συμβάσεις έληγαν τον Μάρτιο του 2024 και με επιμονή και με προσπάθεια της Υπουργού κ. Ζαχαράκη, καταφέραμε να παρατείνουμε αυτές τις συμβάσεις μέχρι 30 Ιουνίου του 2024, με την ψήφιση του άρθρου 71 του ν.5079/2023.

Τονίζω, λοιπόν, ότι παρατάθηκαν οι συμβάσεις παρ’ όλο που δεν προβλεπόταν για ένα επιπλέον εξάμηνο και βέβαια, σε συνεργασία με τα συναρμόδια υπουργεία, προσπαθούμε να παρατείνουμε αυτές τις συμβάσεις, να δώσουμε και άλλη παράταση μέχρι το τέλος της χρονιάς. Αυτό θα το δούμε το επόμενο διάστημα.

Ως προς τις προσλήψεις επικουρικού προσωπικού, τις συμβάσεις ΙΔΟΧ. Πράγματι, δεν γίνεται να παραταθούν, καθώς είναι ορισμένου χρόνου και αναφέρεται ρητά η διάρκεια σύμβασης στη διακήρυξη που είναι δώδεκα μήνες και οι προσλήψεις αυτές γίνονται για να καλυφθούν λειτουργικά κενά. Τι κάνουμε, λοιπόν, γι’ αυτό; Απαντάμε με νέα προκήρυξη, που ήδη από την προηγούμενη Τετάρτη εγκρίθηκε πίνακας των νέων προσλήψεων και από το διοικητικό συμβούλιο του κέντρου. Από τον Απρίλιο θα ξεκινήσουν οι προσλήψεις είκοσι εννέα εργαζομένων με σύμβαση ορισμένου χρόνου για ένα έτος και σε αυτή την κατεύθυνση και βέβαια, δρώντας με ρεαλισμό, έχουμε δρομολογήσει και διαδικασίες για την κάλυψη των κενών οργανικών θέσεων. Μιλήσατε για πεντακόσιες ογδόντα μία οργανικές θέσεις, πολύ σωστά. Αυτό αφορά, βέβαια, το σύνολο των ωφελούμενων σε όλες τις δομές που είναι λίγο παραπάνω, οκτακόσιοι ωφελούμενοι. Αυτή τη στιγμή εμείς έχουμε εξακόσιους έξι ωφελούμενους. Βέβαια, αυτό δεν σημαίνει ότι φτάνουν οι εργαζόμενοι, για να μην παρεξηγηθώ, που βρίσκονται μέσα.

Υπενθυμίζω, λοιπόν, ότι αξιοποιούμε κάθε εργαλείο σίγουρα και κάθε δυνατότητα για να στελεχώσουμε καλύτερα τις δομές μας. Υπενθυμίζω ότι το 2022 εγκρίθηκαν προσλήψεις είκοσι δύο υπαλλήλων, το 2023 εγκρίθηκαν προσλήψεις σαράντα τριών υπαλλήλων, το 2024 δεκαοκτώ υπαλλήλων και μάλιστα δέκα από τις προαναφερόμενες θέσεις καλύπτονται από άτομα με ποσοστό αναπηρίας τουλάχιστον 50%. Και βέβαια, εκκρεμεί και ο διορισμός τεσσάρων ακόμη υπαλλήλων από την 7Κ/2019 προκήρυξη του ΑΣΕΠ με την οποία προσλήφθηκαν στο κέντρο σαράντα δύο μόνιμοι υπάλληλοι και τονίζω ότι όλες αυτές οι θέσεις είναι μόνιμες θέσεις, είναι μόνιμοι υπάλληλοι.

Πρόκειται, λοιπόν, για ένα σύνολο περίπου ενενήντα προσλήψεων σε μόνιμο προσωπικό. Ξέρετε και γνωρίζουμε όλοι πολύ καλά ότι αυτές οι προσλήψεις γίνονται με τη διαδικασία του ΑΣΑΕΠ. Και εμείς θα θέλαμε να κινηθεί αυτό πιο γρήγορα, αλλά ο ΑΣΕΠ είναι μια ανεξάρτητη αρχή που διασφαλίζει την ορθότητα και των προσλήψεων και την αξιοκρατία και αυτό θα πρέπει να το υπερασπιστούμε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Νοτοπούλου για τη δευτερολογία της.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρία Υφυπουργέ, δεν αμφισβητώ τις δικές σας καλές και ειλικρινείς προθέσεις, όπως φυσικά και της Υπουργού της κ. Ζαχαράκη. Όμως, μετά από πέντε χρόνια διακυβέρνησης Μητσοτάκη, οι καλές προθέσεις σας ούτε αρκούν ούτε πείθουν κανέναν. Τα προβλήματα είναι πάρα πολλά και η αλήθεια είναι ότι σήμερα είχα την ελπίδα πως θα παίρναμε άλλες απαντήσεις από αυτές που έχουν ήδη δοθεί στη δημοσιότητα. Αυτό, βέβαια, δεν είναι δυνατόν να συμβεί από μία Κυβέρνηση που ενώ φαινομενικά μπορεί να προτάσσει τα θέματα κοινωνικής πρόνοιας ψηλά στην ατζέντα της, στην πραγματικότητα το μόνο που προτάσσει είναι την εξυπηρέτηση συγκεκριμένων συμφερόντων.

Έρχομαι, λοιπόν, να απαντήσω συγκεκριμένα σε όσα είπατε. Υπάρχουν καταγγελίες των εργαζομένων και των γονέων των φιλοξενούμενων, αλλά υπάρχει και η έκθεση καταπέλτης της ανεξάρτητης αρχής διαφάνειας. Αυτή δημοσιεύθηκε Νοέμβριο του 2022. Βρισκόμαστε στο 2024. Τί έλεγε; Έλεγε ότι οι κύριες ανεπάρκειες της δομής εντοπίζονται στην έλλειψη ανθρωπίνων πόρων και στην απουσία συστηματικής και εξειδικευμένης εκπαίδευσης του προσωπικού. Έλεγε και πολλά άλλα που θα καταθέσω στα Πρακτικά, για να μην ξοδέψω περισσότερο χρόνο. Δεν λήφθηκε υπ’ όψιν από την Κυβέρνηση των απευθείας αναθέσεων πολλών δισεκατομμυρίων.

Για να μιλήσουμε με αριθμούς από το Κέντρο Κοινωνικής Πρόνοιας αποχωρούν πενήντα οκτώ συνάδελφοι λένε οι εργαζόμενοι. Η νέα προκήρυξη αφορά μόλις είκοσι εννέα. Αναφέρομαι στον αριθμό που και εσείς είπατε. Έρχονται είκοσι εννέα φαινομενικά, αλλά αποχωρούν πενήντα οκτώ. Άρα, δεν καλύπτεται το κενό ούτε είναι νέες προκηρύξεις.

Στην πραγματικότητα να τονιστεί ότι το επικουρικό προσωπικό του Κέντρου Κοινωνικής Προστασίας Κεντρικής Μακεδονίας αριθμούσε ενενήντα έξι εργαζομένους. Άρα, λοιπόν, οι εργαζόμενοι καταγγέλλουν συνεχή μείωση του προσωπικού. Επιβεβαιώνουν ότι μετά την έκθεση της ανεξάρτητης αρχής αντί να βελτιώνεται, χειροτερεύει. Το ίδιο και τα δελτία Τύπου τους.

Όμως, πέρα από τη μείωση του αριθμού, οι εργαζόμενοι αυτό που επισημαίνουν είναι ότι οι εργαζόμενοι με συμβάσεις καλύπτουν ένα μεγάλο μέρος εργασίας, που πρέπει να γίνεται από μόνιμο προσωπικό. Διότι, είναι προφανές -και ξέρω ότι θα συμφωνήσετε και εσείς- πως οι συνεχείς αλλαγές στο προσωπικό και μάλιστα σε τέτοιες κοινωνικές ομάδες από ωφελούμενους διαταράσσει την δυνατότητα να αναπτυχθούν σχέσεις εμπιστοσύνης. Η σχέση αυτή είναι εξαιρετικά σημαντική στο θεραπευτικό έργο.

Αναδεικνύεται, λοιπόν, η αυτονόητη ανάγκη διορισμού μόνιμου και εξειδικευμένου προσωπικού. Η παράταση για τον COVID -αν κατάλαβα καλά- άκουσα ότι έχετε σκοπό να προσπαθήσετε να πάει μέχρι τέλος της χρονιάς, αλλά δεν είστε σε θέση να μας πείτε αν αυτό θα το εγκρίνει η υπόλοιπη Κυβέρνηση.

Τα ίδια προβλήματα επισημαίνουν και οι γονείς. Θα αναφερθώ σε ένα απόσπασμα από την αναφορά που έστειλε το Σωματείο Γονέων και Κηδεμόνων ΑΜΕΑ του Αγίου Δημητρίου. Λέει ότι υπάρχει σοβαρότατη έλλειψη σε προσωπικό φροντίδας, με αποτέλεσμα από τη λήξη των συμβάσεων του επικουρικού προσωπικού στο τέλος του 2023, να δημιουργούνται τεράστια προβλήματα στη λειτουργία του παραρτήματος. Οι βάρδιες γίνονται με διπλοβάρδιες, γεγονός που είναι επικίνδυνο και για τους εργαζόμενους, αλλά και για τους περιθαλπόμενους.

Κατέθεσα ερώτηση στην Υπουργό, απάντησε λίγο-πολύ τα ίδια. Όμως, οι είκοσι δύο θέσεις για το 2022, σαράντα τρεις θέσεις για το 2023, δεκαοκτώ θέσεις για το 2024, που μας είπατε, δεν είναι αρκετές, αλλά και αυτές είναι εγκρίσεις. Διότι, στο σύνολο των ογδόντα τριών εγκρίσεων που αναφερθήκατε και εσείς, μέχρι στιγμής έχουν έρθει τρεις ψυχολόγοι, τρεις κοινωνικοί λειτουργοί και μία θέση ΔΕ Νοσηλευτών. Αν υπάρχουν άλλα διαθέσιμα στοιχεία, δώστε τα.

Γνωρίζω ότι έγινε και αναμόρφωση του προϋπολογισμού πρόσφατα. Οι απαντήσεις, όμως, να ξέρετε ότι δεν καλύπτουν τις πραγματικές ανάγκες. Και ξαναλέω ότι είμαι βέβαιη για τις καλές προθέσεις, αλλά εδώ υπάρχει ένας ορατός κίνδυνος στη Θεσσαλονίκη. Είχαμε τραγικά περιστατικά, μπορεί να ξανά έχουμε. Δεν δικαιούται κανείς να πει ότι δεν γνώριζε.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, έχετε τον λόγο για τη δευτερολογία σας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κυρία Νοτοπούλου, δεν είμαι εδώ για να μονοπωλήσω την κοινωνική ευαισθησία, αλλά σίγουρα δεν θα την χαρίσω και στον ΣΥΡΙΖΑ. Κυβερνήσατε και παραδώσατε ένα κέντρο με πολλές ελλείψεις και με πολύ μικρό προϋπολογισμό.

Αναφέρω, χαρακτηριστικά, ότι ο προϋπολογισμός για το 2018 επί δικής σας κυβέρνησης ήταν 1.147.588 ευρώ. Πέρυσι, πήγε στα 2.381.000 και φέτος ο προϋπολογισμός είναι πάνω από 4 εκατομμύρια ευρώ. Διπλασιάσαμε, δηλαδή, τον προϋπολογισμό του κέντρου από πέρυσι και σχεδόν τετραπλασιάσαμε τον προϋπολογισμό, από αυτό που αναλάβαμε από τη δική σας κυβέρνηση.

Άρα, λοιπόν, χωρίς να θέλω να ωραιοποιήσω καταστάσεις, χωρίς να κρύβω τα προβλήματα κάτω από το χαλί, έρχομαι να σας πω ότι οι προσπάθειες γίνονται, είναι συντονισμένες, δεν υπάρχει υποβάθμιση του κέντρου τα τελευταία πέντε χρόνια. Υπάρχουν διαχρονικά προβλήματα, τα οποία η Κυβέρνηση Μητσοτάκη πάει να θεραπεύσει και στην κοινωνική πολιτική και σε όλους τους άλλους τομείς.

Βλέπουμε την πρόοδο που γίνεται αυτά τα τέσσερα-τεσσεράμισι χρόνια διακυβέρνησης της χώρας από τον Κυριάκο Μητσοτάκη. Είμαστε εδώ με το θάρρος να αναγνωρίσουμε τα κενά, αλλά και με τη συνέπεια να τα θεραπεύσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Συνεχίζουμε με την πρώτη με αριθμό 2744/22-1-2024 ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελήπρος τον Υπουργό Παιδείας, Θρησκευμάτων και Αθλητισμούμε θέμα: «Να μην προχωρήσει η προτεινόμενη συγχώνευση του 4ου και 5ου Γενικού Ενιαίου Λυκείου (ΓΕΛ) στο Δήμο Καλαμαριάς της ΠΕ Θεσσαλονίκης».

Στην ερώτηση θα απαντήσει η Υφυπουργός Παιδείας, Θρησκευμάτων και Αθλητισμού, κ. Ζέττα Μακρή.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Δεν είναι η πρώτη φορά που φέρνουμε, κυρία Υπουργέ, το ζήτημα της συγχώνευσης σχολείων στην Βουλή. Από τότε που ξεκίνησε, από τα χρόνια της κ. Διαμαντοπούλου ως Υπουργού Παιδείας, που πήρε γενικευμένο, δηλαδή, χαρακτήρα, έχουν συγχωνευτεί, έχουν κλείσει χιλιάδες σχολικές μονάδες σε όλη τη χώρα.

Τούτη τη φορά το ζήτημα αφορά το 4ο και το 5ο Γενικό Λύκειο της Καλαμαριάς, για τα οποία η Διεύθυνση Δευτεροβάθμιας Εκπαίδευσης Ανατολικής Θεσσαλονίκης προτείνει τη συγχώνευσή τους με την σαθρή αιτιολογία ότι τα δύο σχολεία συστεγάζονται, οπότε δεν τίθεται θέμα μεταφοράς των μαθητών -το λύσαμε και αυτό- και υποστηρίζει ότι με τον τρόπο αυτό θα υπάρξει ορθότερη και ευκολότερη διαχείριση του μαθητικού δυναμικού -αναφέρω τι λέει η διεύθυνση- και καλύτερη στελέχωση από εκπαιδευτικό προσωπικό.

Γιατί ποιος την εμποδίζει να στελεχώσει καλύτερα τις σχολικές μονάδες τώρα και θα γίνει καλύτερη στελέχωση αν συγχωνευθούν;

Εν πάση περιπτώσει, και μόνο αυτό το σκεπτικό εάν διαβάσει κανείς καταλαβαίνει ότι η πρόταση αυτή της Δευτεροβάθμιας της Ανατολικής Θεσσαλονίκης δείχνει ότι οι αλλαγές δεν γίνονται με κριτήριο τις μορφωτικές ανάγκες των μαθητών, αλλά με αυτήν την πάγια λογική όλων των κυβερνήσεων, δηλαδή της εξοικονόμησης των πόρων, τη λογική του κόστους-οφέλους, όπως έχουμε συνηθίσει να λέμε.

Εν τω μεταξύ η πρόταση αυτή της δευτεροβάθμιας, κύριε Πρόεδρε, δεν λαμβάνει υπ’ όψιν το γεγονός ότι αυτά τα δύο σχολεία, το 4ο και το 5ο Λύκειο της Καλαμαριάς είναι ήδη επιβαρυμένα. Αυτό που χρειάζεται να γίνει, αντί να τα συγχωνεύσουν, είναι να προσληφθούν οι εκπαιδευτικοί που απαιτούνται για να μην χάνονται ώρες μαθημάτων και να μην ανατίθενται βεβαίως υπερωρίες στο υπάρχον προσωπικό, να παραμείνει μικρός ο αριθμός τμημάτων ανά τμήμα -όσοι έχουν δουλέψει ως εκπαιδευτικοί γνωρίζουν τη μεγάλη σημασία που έχει να είναι μικρός ο αριθμός των μαθητών ανά τμήμα- να αυξηθεί η χρηματοδότηση των σχολείων, να γίνουν οι απαραίτητες εργασίες και να αναβαθμιστούν αυτά τα σχολεία.

Εν τω μεταξύ υπάρχει και μία ακόμη πλευρά ότι με την προτεινόμενη συγχώνευση θα καταργηθούν και οργανικές θέσεις εκπαιδευτικών, θα μειωθεί το συνολικό προσωπικό των συγχωνευόμενων σχολείων και αυτό βεβαίως δεν είναι μια καλή εξέλιξη για τους εκπαιδευτικούς.

Συνοψίζοντας αυτό που μεταφέρουμε εμείς είναι ότι αυτό που έχει ανάγκη σήμερα η περιοχή της Καλαμαριάς είναι να παραμείνουν ως ξεχωριστά σχολεία, κυρία Υπουργέ, και το 4ο και το 5ο Γενικό Λύκειο της Καλαμαριάς με ταυτόχρονη βεβαίως λήψη όλων των απαραίτητων μέτρων για την αναβάθμισή τους. Να μη γίνει, λοιπόν, η συγχώνευση, να εξασφαλιστούν και για τα δύο σχολεία όλες τις προϋποθέσεις λειτουργίας τους και να ξεκινήσει επιτέλους η ανέγερση του 8ου Γενικού Λυκείου της Καλαμαριάς.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε -μάλλον, κύριοι συνάδελφοι, δύο υπογράφετε, εσείς είστε πάνω και την υποστηρίζετε- όλες οι σχολικές μεταβολές, δηλαδή η ίδρυση, η κατάργηση, η συγχώνευση, η προαγωγή, ο υποβιβασμός μιας σχολικής μονάδας είναι μια διαδικασία πολυπαραγοντική και πάντοτε η τελική απόφαση λαμβάνεται από το Υπουργείο προς όφελος της εκπαιδευτικής κοινότητας, δηλαδή των γονέων, των μαθητών και των εκπαιδευτικών.

Σε ό,τι αφορά τη διαδικασία και τις σχολικές μεταβολές του 2024 - 2025 είναι ήδη σε εξέλιξη. Ξεκίνησε τον Οκτώβριο του 2023, στείλαμε τη σχετική εγκύκλιο, όπως γίνεται κάθε χρόνο, στις αρμόδιες Διευθύνσεις Εκπαίδευσης και στις Περιφερειακές Διευθύνσεις Εκπαίδευσης. Με την εγκύκλιο αυτή, όπως κάθε φορά, ζητούμε τεκμηριωμένες προτάσεις των οικείων διευθύνσεων και των περιφερειακών διευθυντών εκπαίδευσης. Ζητούμε, επίσης και γνωμοδότηση από τα δημοτικά συμβούλια. Να σημειώσω εδώ ότι αυτές οι προτάσεις λαμβάνονται βεβαίως σοβαρώς υπ’ όψιν, αλλά δεν δεσμεύουν το Υπουργείο για την τελική απόφαση.

Σε ό,τι αφορά τη σχολική μονάδα για την οποία μας ρωτάτε, δηλαδή για τη συγχώνευση του 4ου και του 5ου ΓΕΛ Καλαμαριάς, πράγματι με βάση την εγκύκλιο από τη Διεύθυνση Δευτεροβάθμιας Εκπαίδευσης Ανατολικής Θεσσαλονίκης η πρότασή της ήταν να συγχωνευθούν αυτά τα δύο σχολεία, διότι συστεγάζονται σε κτήριο των οδών Μεγάλου Αλεξάνδρου και Ανατολικής Θράκης. Υπάρχει ένας μεγάλος αριθμός μετεγγραφών κάθε χρόνο μεταξύ των σχολικών μονάδων, που η αρμόδια διεύθυνση θεωρεί ότι επηρεάζουν έστω και προσωρινά το παιδαγωγικό κλίμα και τη γενικότερη λειτουργία. Και με την πρόταση αυτή συμφωνεί και η Περιφερειακή Διεύθυνση Εκπαίδευσης Κεντρικής Μακεδονίας για τους ίδιους λόγους και κυρίως και για τον λόγο ότι η συστέγαση δεν υποχρεώνει σε μεταφορά μαθητών, δεν δημιουργείται θέμα μεταφοράς μαθητών.

Το δημοτικό συμβούλιο στο σχετικό θέμα απάντησε αρνητικά, όπως και εσείς γνωρίζετε. Το δικό μας το Υπουργείο, όπως σας είπα, εξετάζει πάντοτε και τις προτάσεις και τις γνωμοδοτήσεις, τις λαμβάνει σοβαρώς υπ’ όψιν. Στην τελική απόφαση πάντοτε βαραίνει η παροχή υψηλού επιπέδου εκπαίδευσης στα παιδιά και το όφελος της εκπαιδευτικής κοινότητας.

Γι’ αυτό, λοιπόν, απαντώντας στην ερώτησή σας σας ανακοινώνω σήμερα ότι το Υπουργείο δεν θα προβεί σε σχολική μεταβολή, δηλαδή δεν θα συγχωνευθεί το 4ο και το 5ο ΓΕΛ Καλαμαριάς. Αντιλαμβανόμαστε τους παιδαγωγικούς λόγους για τους οποίους προτείνονται από τους εκπαιδευτικούς. Η εκτίμηση των υπηρεσιών και η τελική απόφαση του Υπουργείου θα είναι ότι δεν πρέπει από παιδαγωγικής απόψεως οι σχολικές μονάδες να συγχωνευθούν σε μία, θα λειτουργήσουν την επόμενη σχολική χρονιά ως έχουν μέχρι τώρα και αυτό θα παρέχει και εύρυθμη λειτουργία και εκπαίδευση υψηλού επιπέδου.

Θα απαντήσω στις άλλες ερωτήσεις σας στη δευτερολογία μου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Δελής για την δευτερολογία του.

**ΙΩΑΝΝΗΣ ΔΕΛΗΣ:** Με χαρά ακούσαμε την κυρία Υπουργό να ανακοινώνει ότι δεν θα γίνει συγχώνευση. Είναι μια καλή είδηση για τους μαθητές και για τους γονείς και για την Καλαμαριά και τη χαιρετίζουμε φυσικά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Άρα παίρνετε πίσω αυτό περί κόστους-οφέλους…

**ΠΡΟΕΔΡΕΥΩΝ (Γεώργιος Γεωργαντάς):** Στη δευτερολογία σας, κυρία Υπουργέ.

**ΙΩΑΝΝΗΣ ΔΕΛΗΣ:** Στο συγκεκριμένο δεν ισχύουν. Μέτρησε -και καλώς κατά τη γνώμη μας- η ομόφωνη απόφαση της Καλαμαριάς. Οι γονείς, οι εκπαιδευτικοί, ο δήμος ήταν αντίθετοι. Και πολύ σωστά πράττει η Κυβέρνηση και δεν συγχωνεύει τα σχολεία.

Συμπληρωματικά, όμως, επειδή υπάρχει ένα ζήτημα με τις σχολικές μονάδες στην Καλαμαριά, θα καλούσα την Κυβέρνηση να δει την ανέγερση του 8ου Λυκείου. Είναι στην περιοχή Νταλίπη, για όσους ξέρουν από τη Θεσσαλονίκη, εκεί στην ανηφόρα όπως βγαίνει, πριν πάρεις την κατηφόρα για το αεροδρόμιο. Εκεί υπάρχει χαρακτηρισμένος χώρος για να ανεγερθεί ένα γενικό λύκειο το οποίο θα αποσυμφορήσει και θα ομαλοποιήσει την κατανομή των μαθητών στην Καλαμαριά. Είναι ένας χαρακτηρισμένος χώρος, ο οποίος φυσικά θα πρέπει να απαλλοτριωθεί και να ανεγερθεί ένα γενικό λύκειο.

Καλούμε και την Κυβέρνηση και τον δήμο και την περιφέρεια και όλους βέβαια τους υπευθύνους, έτσι ώστε να γίνει επιτέλους αυτό το σχολείο που θα ανακουφίσει σε πολύ μεγάλο βαθμό τη δευτεροβάθμια εκπαίδευση της Καλαμαριάς.

Και ένα τελευταίο σχόλιο σε σχέση με τις συγχωνεύσεις γενικότερα, γιατί αυτή μπορεί να μη γίνεται, αλλά αλλού γίνονται. Νομίζω ότι είναι λάθος να ακολουθεί το Υπουργείο Παιδείας τη δημιουργία, μέσω των συγχωνεύσεων, πολυπληθών και γιγαντομένων σχολικών μονάδων, ιδιαίτερα λυκείων, με όλα αυτά τα φαινόμενα της ενδοσχολικής βίας να ξεφυτρώνουν το ένα μετά το άλλο. Νομίζω ότι είναι πολύ καλύτερα, για ευνόητους παιδαγωγικούς, μορφωτικούς και διαπροσωπικούς λόγους, να υπάρχουν σχολικές μονάδες με έναν λελογισμένο αριθμό μαθητών, έτσι ώστε να μπορούν και οι σχέσεις μαθητών και εκπαιδευτικών να είναι σε μια πιο υγιή και πιο σωστή βάση.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κυρία Υπουργέ, έχετε τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Μόνο μία παρατήρηση. Δεν είναι ο αριθμός των μαθητών που δημιουργεί τα φαινόμενα της σχολικής βίας και βεβαίως δεν έχουμε τον χρόνο να το αναπτύξουμε. Θα σας πω μόνο ότι τα μουσικά και καλλιτεχνικά σχολεία, τα οποία είναι πολυάριθμα, έχουν μηδενική σχολική βία.

Σε ό,τι αφορά την ερώτησή σας για τον διορισμό των εκπαιδευτικών, θα σας πω ότι η Κυβέρνηση του Κυριάκου Μητσοτάκη ήδη από την προηγούμενη τετραετία έχει κάνει μέχρι στιγμής εικοσιοκτώμισι χιλιάδες διορισμούς. Σε αυτούς περιλαμβάνονται οι πέντε χιλιάδες που είναι για την ειδική αγωγή, οι πρώτοι στα εκπαιδευτικά χρονικά και οι χίλιοι πεντακόσιοι ενενήντα διορισμοί ειδικού εκπαιδευτικού και βοηθητικού προσωπικού. Και να θυμίσω ότι είναι οι πρώτοι διορισμοί που έγιναν μετά από δώδεκα χρόνια.

Στα άλλα δύο ερωτήματά σας, κύριε συνάδελφε, για τα κτηριακά σας, θα σας πω για πολλοστή φορά -εγώ μόνο έχω απαντήσει ήδη σε τέσσερις ερωτήσεις του ΚΚΕ, σε ερώτηση του κ. Λαμπρούλη, σε εσάς, στην κ. Κανέλλη, στον κ. Συντυχάκη- ότι δεν είναι αρμοδιότητα του Υπουργείου Παιδείας. Ελπίζω να μη χρειαστώ να το επαναλάβω.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

Θα διακόψουμε για λίγα λεπτά, για να εισέλθουμε στην ημερήσια διάταξη της νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης».

Η Διάσκεψη των Προέδρων αποφάσισε στη συνεδρίασή της στη 1 Απριλίου 2024 τη συζήτηση του νομοσχεδίου σε μία συνεδρίαση εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς): Τ**ο Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Αλέξανδρος Μαρκογιαννάκης για δεκαπέντε λεπτά. Παρακαλώ να ανοίξει το σύστημα της ηλεκτρονικής εγγραφής.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ήταν ίσως η μεγαλύτερη κοινοτοπία, ειδικά για έναν άνθρωπο της γενιάς μου, να επισημάνω ότι ο ψηφιακός κόσμος, ο κόσμος του διαδικτύου, είναι ένας ήδη υπαρκτός κόσμος και όχι μία νεφελώδης μελλοντική προοπτική.

Ηλικιακά, κύριε Υπουργέ, είμαι μάλλον αρκετά νεότερος του διαδικτύου, αλλά και μάλλον συνομήλικος των νυν email, servers. Διατηρώ, επομένως, καθαρές τις μνήμες του αναλογικού κόσμου, αλλά η εμπειρία στη ζωή καθορίστηκε αποφασιστικά και καθορίζεται όλο και περισσότερο από τον ψηφιακό κόσμο. Γι’ αυτόν, λοιπόν, τον κόσμο και για το ψηφιακό περιβάλλον, μέσα στο οποίο είτε ως πολίτες είτε ως ιδιώτες ζούμε και αναπτύσσουμε τις δραστηριότητές μας έχουμε σήμερα να συζητήσουμε.

Στη σημερινή μας συνεδρίαση έχουμε ενώπιον μας ένα σχέδιο νόμου του Υπουργείου Ψηφιακής Διακυβέρνησης, το οποίο στοχεύει στη ρύθμιση σημαντικών πτυχών αυτού του ψηφιακού κόσμου κατά τρόπο ασφαλή και επωφελή και για το κράτος και για τους πολίτες. Πρόκειται για ένα βήμα, αν μη τι άλλο, αναγκαίο, το οποίο ταυτόχρονα συνιστά και μία ουσιώδη υποχρέωση της δημοκρατικής μας πολιτείας.

Η νομοθετική αυτή παρέμβαση του Υπουργείου Ψηφιακής Διακυβέρνησης συγκροτείται σε δύο διακριτές ενότητες. Η μία ενότητα αφορά τη θέσπιση κανόνων για την εφαρμογή του κανονισμού σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ, δηλαδή τις πράξεις για τις ψηφιακές υπηρεσίες. Η δεύτερη ενότητα αφορά καίριες παρεμβάσεις του Υπουργείου μας για την ενίσχυση της ψηφιακής μετάβασης και λειτουργίας του κράτους σε τομείς που είναι εξαιρετικά χρήσιμες για την ασφαλέστερη, καλύτερη και ταχύτερη εξυπηρέτηση των πολιτών, με πολύ λιγότερη ταλαιπωρία και πολλά περισσότερα οφέλη για όλους.

Ας δούμε, λοιπόν, αυτές τις παρεμβάσεις ξεχωριστά την κάθε μία. Ξεκινώ, όπως είναι και η δομή του νομοσχεδίου, με τις ρυθμίσεις και τις προσαρμογές που προτείνονται για την εφαρμογή της πράξης για τις ψηφιακές υπηρεσίες, μιας πράξης αναφερόμενης συνήθως με τα αρχικά DSA, όπως θα την έχετε συναντήσει: Digital Services Act.

Ας πάρουμε, όμως, τα πράγματα από την αρχή. Τι είναι πρώτα απ’ όλα αυτή η πράξη, τι περιλαμβάνει και πού αποσκοπεί. Ας ξεκαθαρίσουμε πρώτα-πρώτα τι δεν κάνει η πράξη και επομένως δεν κάνει ούτε το παρόν νομοσχέδιο, ώστε να μην υπάρχουν παρεξηγήσεις. Δεν ορίζει εκ νέου το τι συνιστά παράνομο και επικίνδυνο περιεχόμενο ή πρακτική στο διαδίκτυο. Αυτά είναι ήδη καθορισμένα λεπτομερώς από την εθνική μας νομοθεσία, σε συνάρτηση φυσικά και με τις ευρωπαϊκές ρυθμίσεις.

Αυτό που κάνει η Πράξη, και αναλογικά μεταφέρεται με το παρόν σχέδιο νόμου και στην εγχώρια έννομη τάξη, είναι ότι καθορίζεται το πλαίσιο και ο μηχανισμός για τον εντοπισμό, την επισήμανση και την αφαίρεση παράνομου περιεχομένου στο διαδίκτυο. Την ίδια στιγμή, σε ενωσιακό επίπεδο ορίζονται νέες υποχρεώσεις για τις πολύ μεγάλες πλατφόρμες και τις μηχανές αναζήτησης, σε ό,τι έχει να κάνει με τον εντοπισμό του τρόπου διάδοσης του παράνομου περιεχομένου στις υπηρεσίες τους.

Η πράξη, λοιπόν, εισάγει κανόνες σε όλα τα κράτη-μέλη της Ευρωπαϊκής Ένωσης σχετικά με τις λεγόμενες ενδιάμεσες υπηρεσίες. Ποιες είναι αυτές; Αυτές είναι οι μηχανές αναζήτησης, οι πάροχοι φιλοξενίας, τα on line market places και τα μέσα κοινωνικής δικτύωσης. Οι κανόνες αυτοί έχουν στο επίκεντρό τους τόσο την πρόληψη όσο και την αντιμετώπιση, κυρίως, των εξής ζητημάτων: Των παράνομων διαδικτυακών δραστηριοτήτων, την καταπολέμηση της παραπληροφόρησης και την προστασία των ανηλίκων.

Με την πράξη θεσπίζονται κανόνες προστασίας για τους ψηφιακούς χρήστες από τα παράνομα αγαθά, από επικίνδυνο περιεχόμενο στο διαδίκτυο και διασφαλίζονται τα θεμελιώδη δικαιώματά τους. Μέσα από αυτή προβλέπεται, για παράδειγμα, ότι θα υπάρχουν, με ευθύνη των παρόχων, εύκολοι τρόποι καταγγελίας παράνομου περιεχομένου από τους χρήστες και ακόμα μεγαλύτερη προστασία των ατόμων που αποτελούν στόχο διαδικτυακής παρενόχλησης και εκφοβισμού.

Επιπλέον, απαγορεύονται οι στοχευμένες διαφημίσεις και εδώ αναφέρομαι σε αυτές που αντλούν ευαίσθητα δεδομένα ή -και αυτό είναι ιδιαίτερης σημασίας- οι διαφημίσεις που βασίζονται στη χρήση δεδομένων ανήλικων προσώπων. Έχουμε, δηλαδή, εδώ να κάνουμε με μία πολύ σημαντική προστατευτική παρέμβαση για την ασφάλεια της πλέον ευάλωτης κατηγορίας χρηστών διαδικτύου, που δεν είναι άλλη από τα παιδιά.

Σε αυτό το ευρύτερο πλαίσιο καθορίζεται αυστηρά και η υποχρέωση για τις πολύ μεγάλες διαδικτυακές πλατφόρμες ή τις πολύ μεγάλες διαδικτυακές μηχανές αναζήτησης, να διενεργούν αξιολόγηση και άλλων κινδύνων.

Ξεχωριστή έμφαση δίνεται σε εκείνους τους κινδύνους που σχετίζονται με τη βία στον κυβερνοχώρο, ειδικά κατά των γυναικών ή την πρόκληση βλάβης σε ανηλίκους και τέλος σε ό,τι έχει να κάνει με την παραπληροφόρηση του κοινού ή τη χειραγώγηση των εκλογών.

Ειδικά για το τελευταίο θέμα, νομίζω ότι είναι εντυπωσιακό -και θα έλεγα ανησυχητικά εντυπωσιακό- το πόσες περιπτώσεις χειραγώγησης εκλογικού κοινού καταγγέλλονται ή εντοπίζονται τα τελευταία χρόνια και μάλιστα σε μερικές από τις πιο προηγμένες δημοκρατίες του πλανήτη. Η συζήτηση αυτή μάλιστα είναι ιδιαίτερα επίκαιρη για την Ευρώπη εν όψει και των Ευρωεκλογών του Ιουνίου. Υπάρχει και η σχετική ειδησεογραφία των ημερών και την έχουμε όλοι υπ’ όψιν μας.

Επιπλέον όλων αυτών, η DSA εισάγει επίσης την πλήρη απαγόρευση της διαφήμισης με τη χρήση προστατευόμενων δεδομένων, όπως ο σεξουαλικός προσανατολισμός, η εθνότητα, η θρησκεία, και της στοχευμένης διαφήμισης που απευθύνεται σε ανήλικους. Ο στόχος επομένως της πράξης είναι σαφής και κοινός για όλα τα κράτη-μέλη της Ευρωπαϊκής Ένωσης, να διασφαλιστεί ότι το ψηφιακό περιβάλλον για τους Ευρωπαίους είναι ασφαλές, προβλέψιμο και αξιόπιστο. Αυτό το τρίπτυχο συμπυκνώνει και όλη την ουσία της πράξης.

Τι κάνουμε, λοιπόν, με απλά λόγια ως Ελλάδα από την έγκριση των προτεινόμενων διατάξεων. Συστήνουμε ολόκληρο εκείνο τον μηχανισμό, ο οποίος είναι απαραίτητος για την υλοποίηση όλων αυτών, τα οποία η πράξη για τις ψηφιακές υπηρεσίες προβλέπει. Κεντρικό στοιχείο του προτεινόμενου νομοθετήματος είναι ο καθορισμός των κρίσιμων αρχών για την εφαρμογή των προβλέψεων του σχετικού Ευρωπαϊκού Κανονισμού, δηλαδή ο καθορισμός του λεγόμενου Εθνικού Συντονιστή Ψηφιακών Υπηρεσιών όπως επίσης και των επιμέρους αρμόδιων αρχών.

Ως προς αυτά, λοιπόν, ορίζεται η Εθνική Επιτροπή Τηλεπικοινωνιών και Ταχυδρομείων ως ο Εθνικός Συντονιστής Ψηφιακών Υπηρεσιών. Με την έγκριση του σχεδίου νόμου αναλαμβάνει πλέον την ευθύνη για την εποπτεία και τον έλεγχο συμμόρφωσης όλων των εμπλεκομένων με τους κανόνες της πράξης ψηφιακών υπηρεσιών στην Ελλάδα.

Επιπλέον, ως αρμόδιες αρχές ορίζονται το Εθνικό Συμβούλιο Ραδιοτηλεόρασης και η Αρχή Προστασίας Δεδομένων Προσωπικού Χαρακτήρα για ζητήματα όπως -ανάμεσα σε άλλα- η διαφήμιση και η προστασία των ανηλίκων. Με όλα αυτά δημιουργούμε τη δομή, τον μηχανισμό για την εφαρμογή της πράξης και την αποτελεσματική υλοποίηση των όσων ήδη ορίζει η έννομη τάξη μας γύρω από την καταπολέμηση παράνομου περιεχομένου και επικίνδυνων πρακτικών στο διαδίκτυο.

Γι’ αυτόν τον σκοπό η επιλογή τόσο της Εθνικής Επιτροπής Τηλεπικοινωνιών και Ταχυδρομείων όσο και του ΕΣΡ και της Αρχής Προστασίας Δεδομένων Προσωπικού Χαρακτήρα είναι οι απολύτως ενδεδειγμένες λόγω εμπειρίας, συνάφειας και αρμοδιοτήτων.

Οι προτεινόμενες ρυθμίσεις συγκροτούνται και στην Ελλάδα ένα ορθολογικά σχεδιασμένο και αποτελεσματικό πλέγμα προστασίας των χρηστών του διαδικτύου, κατά τα κοινά ευρωπαϊκά πρότυπα. Και είναι πολύ σημαντικό ότι η Ελλάδα είναι μέρος αυτών των προστατευτικών πολιτικών που αναπτύσσει η Ευρωπαϊκή Ένωση και είναι σημαντικό εξίσου -και θέλω να το τονίσω αυτό- γιατί η Ευρωπαϊκή Ένωση βρίσκεται στην πρωτοπορία σε ό,τι έχει να κάνει με τη λήψη μέτρων ρύθμισης του ψηφιακού κόσμου και των νέων τεχνολογιών.

Παρενθετικά και μόνο αναφέρω συνολικά την πολιτική της Ευρωπαϊκής Ένωσης απέναντι στους παγκόσμιους τεχνολογικούς κολοσσούς με διαρκείς ελέγχους, επιβολή ρητρών και προστίμων, αλλά και με την πρόσφατη πράξη για την τεχνητή νοημοσύνη που συνιστά παγκόσμιο ορόσημο. Η Ελλάδα και οι πολίτες της επομένως είμαστε τυχεροί που μετέχουμε σε αυτές τις πρωτοπόρες διαδικασίες αξιόπιστων ρυθμίσεων για τον ψηφιακό κόσμο.

Ας περάσουμε τώρα και στα καθ’ ημάς, στις αλλαγές που φέρνει το σχέδιο νόμου του Μέρους Β΄ και αφορούν άλλες πτυχές του εγχώριου ψηφιακού περιβάλλοντος, πέραν των ζητημάτων που σχετίζονται με την πράξη. Δίπλα, λοιπόν, στην εκπλήρωση των υποχρεώσεών μας ως ευρωπαϊκή και ελληνική πολιτεία, το σχέδιο νόμου του Υπουργείου Ψηφιακής Διακυβέρνησης φέρνει πολύ σοβαρές τομές που αλλάζουν σημαντικά προς το καλύτερο τις συναλλαγές των πολιτών με τις υπηρεσίες του κράτους κυρίως μειώνοντας τη γραφειοκρατία και απλοποιώντας τις διαδικασίες.

Η πιο εμβληματική ίσως αλλαγή που επιφέρει το σχέδιο νόμου, από άποψη κατάργησης γραφειοκρατικού συμβόλου, είναι η αντικατάσταση του φωτοαντιγράφου δελτίου αστυνομικής ταυτότητας από το ψηφιακό αντίγραφό της. Μιλάμε για καθολική και οριζόντια κατάργηση της χρήσης του παραδοσιακού φωτοαντιγράφου ταυτότητας. Έχετε όλοι και όλες την εικόνα. Πρόκειται γι’ αυτή τη φωτοτυπία που μας ζητούσαν να προσκομίσουμε σε δύο όψεις για να προχωρήσει ένα αίτημα ή μία συναλλαγή.

Ε, λοιπόν, αυτές οι φωτοτυπίες ανήκουν πια στο παρελθόν και αυτό θα πρέπει να το δούμε μέσα σε συνολικότερη παρέμβαση για την έκδοση δικαιολογητικών με την πρόβλεψη για την αυτεπάγγελτη αναζήτησή τους για τη διεκπεραίωση των διοικητικών διαδικασιών που έχουν ενταχθεί στο Ειδικό Μητρώο Διοικητικών Διαδικασιών, στο οποίο καταγράφονται τα απαιτούμενα δικαιολογητικά για τη διεκπεραίωση διοικητικών διαδικασιών. Όσα επομένως δικαιολογητικά απαιτούνται για τη διεκπεραίωση αυτών των διοικητικών διαδικασιών που εντάσσονται στο μητρώο θα αντλούνται απευθείας από τους αρμόδιους φορείς και οι πολίτες δεν θα χρειάζεται πλέον ούτε να χάνουν χρόνο για να τα εκδίδουν ούτε να τα προσκομίζουν στις υπηρεσίες για να κάνουν τις δουλειές τους.

Με τις προτεινόμενες διατάξεις, οι πολίτες θα δουν άμεσα αλλαγές σε μια σειρά από συνήθειες του παρελθόντος. Φανταστείτε τώρα ένα άδειο ντουλαπάκι τού αυτοκινήτου σε αντικατάσταση με ένα άλλο άυλο, ψηφιακό ντουλαπάκι με όλα τα απαραίτητα έγγραφα: άδεια κυκλοφορίας, δίπλωμα, ασφάλεια αυτοκινήτου κ.λπ., ώστε να μη χρειάζεται πλέον να τα επιδεικνύουμε όταν μας ζητηθεί από τις αρμόδιες ελεγκτικές αρχές. Αναφέρομαι στην πρόβλεψη που υπάρχει στο σχέδιο νόμου ότι μέσω της ψηφιακής υπηρεσίας «MyAuto» οι αρχές θα έχουν πρόσβαση στις πληροφορίες αυτές με ψηφιακά έγγραφα και αυτό μέχρι να ολοκληρωθεί η λειτουργία της ψηφιακής υπηρεσίας «Audit-Car».

Ακόμα, σε ό, τι αφορά τον κόσμο των επιχειρήσεων και της αγοράς, η Γενική Γραμματεία Πληροφοριακών Συστημάτων και Ψηφιακής Διακυβέρνησης του Υπουργείου επιφορτίζεται με τη δημιουργία μιας νέας ψηφιακής πλατφόρμας που θα ονομάζεται «Know your Business» ή αλλιώς «eGov-KYB» και θα χρησιμοποιείται για την εξακρίβωση και την επαλήθευση των στοιχείων των νομικών προσώπων, σύμφωνα με το ν.4557/2018 διευκολύνοντας τις σχετικές διαδικασίες. Η επικαιροποίηση των στοιχείων των νομικών προσώπων στα πιστωτικά ιδρύματα και τους χρηματοπιστωτικούς οργανισμούς δεν θα απαιτεί πια φυσική παρουσία γλιτώνοντας κόπο και χρόνο που θα μπορεί να αξιοποιηθεί παραγωγικότερα.

Τέλος, στο σχέδιο νόμου προβλέπεται και μια σημαντική χρηματοδότηση για την περαιτέρω ανάπτυξη των διαδικτυακών δικτυακών υποδομών. Με το Πρόγραμμα «Κουπόνι Συνδεσιμότητας Gigabit» επιδοτείται η αύξηση της διείσδυσης των ευρυζωνικών υπηρεσιών υπερυψηλών ταχυτήτων. Το κουπόνι θα επιδοτεί την πρόσβαση σε αυτές τις υπηρεσίες για μεμονωμένους χρήστες, νοικοκυριά αλλά και επιχειρήσεις, ώστε να καλύψουμε ως χώρα την όποια απόσταση μας χωρίζει από άλλες χώρες πιο προηγμένες σε αυτόν τον τομέα και να γίνουμε ανταγωνιστικότεροι με όρους διεθνών απαιτήσεων.

Αυτά όλα είναι απτά βήματα, άμεσες ωφέλειες για τους πολίτες, τα οποία συνιστούν στοιχεία προόδου του ψηφιακού μετασχηματισμού του κράτους και την προώθηση της ψηφιακής διακυβέρνησης. Βασικό εργαλείο σε αυτή την κατεύθυνση είναι η ενίσχυση και η αξιοποίηση της διαλειτουργικότητας των επιμέρους ηλεκτρονικών εφαρμογών και μητρώων των φορέων του δημοσίου.

Το επιδιωκόμενο αποτέλεσμα δεν είναι κανένα άλλο από τη διευκόλυνση των πολιτών στις καθημερινές συναλλαγές τους με το κράτος και την αποφυγή της ταλαιπωρίας, λιγότερη γραφειοκρατία, ταχύτερες συναλλαγές και καλύτερη εξυπηρέτηση, τρία πράγματα που οι πολίτες ζητούν από το κράτος χρόνια τώρα και πλέον σιγά-σιγά γίνονται πραγματικότητα.

Η Κυβέρνηση από την πρώτη της θητεία έχει επενδύσει στον ψηφιακό εκσυγχρονισμό και σε αυτό το μοτίβο συνεχίζει σταθερά. Οι πολίτες βλέπουν τα αποτελέσματα αυτής της δουλειάς στην καθημερινότητά τους και με την υπερψήφιση αυτού του σχεδίου νόμου θα δουν ακόμα περισσότερα.

Κυρίες και κύριοι συνάδελφοι, η υπερψήφιση του παρόντος σχεδίου νόμου του Υπουργείου Ψηφιακής Διακυβέρνησης είναι ένα ακόμα θετικό αλλά και συνάμα απαραίτητο βήμα προς δύο ταυτόχρονα σημαντικούς στόχους: Πρόκειται αφ’ ενός για ένα ακόμα βήμα προς έναν ασφαλέστερο ψηφιακό κόσμο και αφ’ ετέρου για ένα βήμα για τον ψηφιακό εκσυγχρονισμό της διοίκησης και του κράτους. Και τα δύο αυτά λειτουργούν προς όφελος των Ελλήνων και των Ελληνίδων είτε μέσα από την ιδιότητα του πολίτη στην αμιγώς δημόσια σφαίρα είτε υπό την ιδιότητα του χρήστη και καταναλωτή υπηρεσιών του διαδικτύου.

Είναι επομένως μεγάλη η ικανοποίηση που νιώθω στην πρώτη μου εισήγηση σχεδίου νόμου προς την Ολομέλεια να έχω την ευκαιρία να εισάγουμε αυτό το σχέδιο νόμου, ένα νομοσχέδιο που αφορά τις πλέον σύγχρονες πτυχές της ζωής των συμπολιτών μας και ακουμπά τους μεγάλους στόχους της ψηφιακής μεταρρύθμισης που έχουμε θέσει ως κυβερνητική προτεραιότητα για το κράτος και τις υπηρεσίες του.

Η έγκριση των προτεινόμενων διατάξεων από τη Βουλή θα δώσει στην ελληνική πολιτεία αλλά και στους πολίτες της σημαντικά όπλα για την ασφάλεια στην καθημερινότητά τους αλλά και για την αναβάθμιση των υπηρεσιών που παρέχει το δημόσιο και οι φορείς τους και είναι σημαντικό ότι στις συνεδριάσεις της επιτροπής το κλίμα ήταν θετικό δημιουργικό και παραγωγικό. Ακούστηκαν ενδιαφέροντα πράγματα και έγιναν σοβαρές επισημάνσεις τόσο από τους συναδέλφους των άλλων κομμάτων όσο και από τους εκπροσώπους των φορέων που προσήλθαν.

Το καλό αυτό κλίμα προδιαθέτει για μία εξίσου αν όχι περισσότερο δημιουργική και θετική συζήτηση και σήμερα στην Ολομέλεια. Άλλωστε πρόκειται για ένα νομοσχέδιο που αντιμετωπίζει προβλήματα όχι του ψηφιακού μας μέλλοντος αλλά του ήδη παρόντος ψηφιακού κόσμου, επιτρέποντάς μας να κοιτάμε μπροστά με περισσότερη εμπιστοσύνη και ασφάλεια τόσο ως κράτος όσο και ως πολίτες.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο εισηγητής του ΣΥΡΙΖΑ κ. Γεώργιος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, αγαπητές και αγαπητοί προσκεκλημένοι, η Βουλή των Ελλήνων δεν μπορεί να μένει απαθής ή έστω να μην αφουγκράζεται το τι ακριβώς συμβαίνει στην ελληνική κοινωνία. Και από προχθές το βράδυ και σήμερα το πρωί εάν ανοίξετε τους τηλεοπτικούς δέκτες ή αν μιλήσετε με πολίτες σε εργασιακούς χώρους, οπουδήποτε, κυριαρχεί η συζήτηση γι’ αυτό το αποτρόπαιο έγκλημα, τη γυναικοκτονία της Κυριακής στους Αγίους Αναργύρους.

Αντιλαμβάνεστε, λοιπόν, ότι στο παρόν νομοσχέδιο το οποίο συζητάμε για την «Digital Services Act», όπου θα είμαστε θετικοί -το συζητήσαμε και στις επιτροπές- πέρα από κάποιες ενστάσεις επί συγκεκριμένων άρθρων, δεν μπορούμε σήμερα να μην αναφερθούμε ως Βουλή των Ελλήνων, να μην αδράξουμε την ευκαιρία να κάνουμε το αυτονόητο. Και εμείς το προτείνουμε με μια συγκεκριμένη πεντασέλιδη, κύριε Υπουργέ, τροπολογία. Μια προσθήκη απαραίτητη, καθόλου απλά συμβολική, για νομική αναγνώριση του όρου γενοκτονία, την αναγνώριση επί της ουσίας της έμφυλης βίας. Ξέρετε δεν είναι μόνο η Κυριακή, είναι η Γαρυφαλιά, είναι η Ελένη, είναι η Βίκυ, είναι είκοσι δύο γυναίκες το 2022, άλλες τόσες το 2023, ένα διαρκές έγκλημα που ξεκινά από την ενδοοικογενειακή βία, έχει να κάνει με την εμφύλια βία και πρέπει στο αξιακό αλλά στο νομοθετικό μας σύστημα να υπάρχει συγκεκριμένη πρόβλεψη. Δεν μπορούν οι πολίτες που μας παρακολουθούν να θεωρούν ότι η Βουλή παραμένει απαθής.

Εμείς λοιπόν, κύριε Υπουργέ, καταθέτουμε και πάλι ακόμα πιο επικαιροποιημένη, τεκμηριωμένη τη συγκεκριμένη τροπολογία για το φαινόμενο της έμφυλης βίας, για την αναγνώριση του όρου της γυναικοκτονίας όπως έκανε και το Ευρωκοινοβούλιο με τεράστια πλειοψηφία, τετρακοσίων είκοσι επτά έναντι εκατόν δεκαεννέα ψήφων, όπου υιοθετήθηκε συγκεκριμένη έκθεση-πρόταση της ευρωομάδας του ΣΥΡΙΖΑ - Προοδευτική Συμμαχία.

Και για τον όρο γυναικοκτονία ξέρετε- δεν είναι κάποια ιδεοληψία δική μας. Είναι μια πραγματική ανάγκη να δείξει η ελληνική πολιτεία ότι αντιλαμβάνεται πως πια δεν υπάρχουν αυτά τα στερεότυπα, ακριβώς μέσα στη λογική της πατριαρχίας, της λογικής των εγκλημάτων πάθους ή των εγκλημάτων τα οποία σχετίζονται με έναν έρωτα που δεν μπορεί κάποιος να αντέξει. Δεν είναι αυτή η πραγματικότητα. Η πραγματικότητα είναι σκληρή. Υπάρχει μια ορολογία όπου ξέρετε μας κάνει να είμαστε πολύ πίσω. Ο όρος γυναικοκτονία, το femicide, υπάρχει από το 1801 ως νομική ορολογία στη Μεγάλη Βρετανία. Ορίζεται το 1976 από την κοινωνιολόγο Νταϊάνα Ράσελ σαν δολοφονία γυναικών από πρόθεση, επειδή είναι γυναίκες. Υιοθετήθηκε από την επιστήμη της εγκληματολογίας μετά το 1992 με συγκεκριμένο σύγγραμμα.

Και πρέπει σήμερα εδώ -είναι μεγάλη ευκαιρία, κύριε Υπουργέ- να δείξετε και εσείς κοινωνικά αντανακλαστικά, κάτι που δεν έγινε το 2021 όταν καταθέσαμε ξανά την τροπολογία και την αρνήθηκε η Νέα Δημοκρατία. Την αρνήθηκε, την απέρριψε η κυβέρνηση. Την επανακαταθέσαμε και θα το κάνουμε και σήμερα. Και σας καλώ προς αυτό και εσάς και τον Πρωθυπουργό και τους αρμόδιους Υπουργούς, γιατί εδώ υπάρχει μια πολύ μεγάλη συζήτηση για τον τρόπο λειτουργίας του Υπουργείου Προστασίας του Πολίτη με τον τρόπο που αντέδρασαν οι αρχές στην περίπτωση της Κυριακής στους Αγίους Αναργύρους. Καταλαβαίνετε ότι είναι αδιανόητο να συζητάμε σήμερα εδώ αποκλειστικά και μόνο για μία πτυχή του ψηφιακού μετασχηματισμού που είναι απαραίτητος και να αντιλαμβάνονται οι πολίτες, να αισθάνονται, ότι μπορεί κάποιος να δολοφονηθεί έξω από ένα αστυνομικό τμήμα.

Δεν μπορούμε να αρκούμαστε, δεν μπορείτε να αρκείστε στη λογική της χρήσης του panic button για την προστασία των γυναικών, για την προστασία ανθρώπων που απειλούνται. Πρέπει, λοιπόν, σήμερα να κυριαρχήσει σε αυτή τη συζήτησή μας αυτή η αναγνώριση ως νομικού όρου της γυναικοκτονίας. Τεκμηριωμένα, εμπεριστατωμένα προτείνουμε, λοιπόν, πως η διάταξη του άρθρου 299 του Ποινικού Κώδικα δεν καλύπτει επαρκώς πια το κοινωνικά επιτακτικό αίτημα θέσπισης ποινής, που θα αφορά την αφαίρεση ζωής λόγω σεξιστικών κινήτρων και χαρακτηριστικών.

Η γυναικοκτονία συνίσταται στην αφαίρεση της ζωής λόγω του φύλου της γυναίκας με δράστες σε όλες τις περιπτώσεις κακοποιητικούς συζύγους, συντρόφους και συγγενείς που ασκούν για χρόνια βία στα θύματα. Δεν είναι ένας κεραυνός εν αιθρία. Και αν επιμείνετε να μην την κάνετε αποδεκτή, είναι μια δική σας ιδεοληψία, σταθερή ιδεοληψία, που δίνει ένα λάθος μήνυμα στην ελληνική κοινωνία. Δίνει ένα μήνυμα ασυλίας, ένα μήνυμα προστασίας της πατριαρχίας για ένα πραγματικό πρόβλημα το οποίο έχει ξεφύγει.

Δεν θα μπω καθόλου στις λεπτομέρειες της υπόθεσης των Αγίων Αναργύρων. Εγώ θεωρώ ότι πρέπει να έρθει σήμερα ο Υπουργός Προστασίας του Πολίτη, κ. Χρυσοχοΐδης, να εξηγήσει τι ακριβώς συμβαίνει στην Ελληνική Αστυνομία. Να μην πέσει το βάρος από μία ΕΔΕ σε μία εικοσιδυάχρονη ειδική φρουρό δικηγόρο που ήταν στο αστυνομικό τμήμα των Αγίων Αναργύρων. Ποιες είναι οι προτεραιότητες για την προστασία του πολίτη; Είναι να στέλνει την Αστυνομία σε διαδηλώσεις ή μέσα στα πανεπιστήμια και να συστήνετε ειδικά σώματα και τμήματα; Είναι, για ένα κρίσιμο ζήτημα για την ελληνική κοινωνία, να στελεχώνετε τα αστυνομικά τμήματα, την Άμεση Δράση, με έναν τρόπο συγκεκριμένο ώστε να μην πεθαίνουν οι πολίτες, να μη δολοφονούνται όπως η Κυριακή, έχοντας το κινητό στο αυτί καλώντας η ίδια το «100» την ώρα που την μαχαίρωνε ο γυναικοκτόνος;

Εδώ, λοιπόν, το ελάχιστο που μπορεί να κάνει η Βουλή των Ελλήνων είναι να αφουγκραστεί μια κοινωνική απαίτηση και να απαντήσει νομοθετικά, ακόμα και αν ξέρετε -επειδή καθυστερημένα αντιδρούμε ως πολιτικό σύστημα- ότι για τους πολίτες δεν αρκεί αυτό. Θα πούνε, και τι θα αλλάξει; Αν έβγαινε ο φρουρός να προστατεύσει την κοπέλα; Αν ήταν στελεχωμένο το αστυνομικό τμήμα; Αν υπήρχε με έναν τρόπο η δυνατότητα εντοπισμού τέτοιων περιπτώσεων γυναικοκτόνων, κακοποιητικών συντρόφων και συζύγων όπως συμβαίνει στο εξωτερικό, ώστε να μπορεί η επόμενη σύντροφος, η επόμενη γυναίκα να προστατευτεί; Αλλά η αρχή πρέπει να γίνει. Και είναι πραγματικά θλιβερό για όλους μας -εγώ θα πω- που φτάνουμε το 2024 να πρέπει να μιλάμε για αυτό from scratch, λες και είμαστε εν κενώ.

Κύριε Υπουργέ, γνωρίζω τις προσωπικές σας ευαισθησίες. Εμείς δεν ισοπεδώνουμε τις προθέσεις ακόμη και των πολιτικών μας αντιπάλων. Και σας καλώ, επικοινωνώντας με τον Πρωθυπουργό και τους αρμόδιους Υπουργούς, να κάνετε αποδεκτή αυτή την τροπολογία, την οποία επανακαταθέτουμε ως ΣΥΡΙΖΑ - Προοδευτική Συμμαχία. Υπάρχει ούτως ή άλλως κατατεθειμένη.

Οπότε θα έλεγα ότι αυτό είναι κρίσιμο και θα περιμένουμε να ακούσουμε και εσάς, κύριε Πλεύρη, ως Κοινοβουλευτικό Εκπρόσωπο, που στο παρελθόν έχετε επιδείξει και ιδιαίτερη αδυναμία σε θέματα τάξης. Αλλά όπως είδατε, ο κίνδυνος και η εγκληματικότητα δεν κρύβεται απαραίτητα στα Εξάρχεια, στις διαδηλώσεις και στα πανεπιστήμια όπως στερεοτυπικά επαναλαμβάνετε αφήνοντας το πραγματικό πρόβλημα της ασφάλειας των πολιτών χωρίς έλεγχο. Και δεν μπορείτε να ανταποκριθείτε στα κρίσιμα αυτά ζητήματα, της ακρίβειας, της υγείας, της ασφάλειας, για να πιάσω συνολικά το πλαίσιο στο οποίο υπάγεται η συγκεκριμένη αλλά και οι άλλες γυναικοκτονίες.

Θα περάσω και στο νομοσχέδιο. Κύριε Υπουργέ, κοντεύουμε εδώ και δύο μήνες από την ψήφιση στη Βουλή τού νόμου πλέον για την ίδρυση της Εθνικής Αρχής Κυβερνοασφάλειας. Ακόμα δεν έχουμε δει βέβαια κάποια αχτίδα φωτός ως προς το πώς θα προχωρήσει η αρχή και η στελέχωσή της για να κρίνουμε την αποδοτικότητα της. Φαντάζομαι ότι δεν είναι τυχαία η διευκρίνιση, που αποτυπώνεται με τροπολογία στο νομοσχέδιο, για τη δυνατότητα του διοικητή και του υποδιοικητή να ασκούν παράλληλα ερευνητικό έργο. Το λέω αυτό γιατί καλό είναι να υπάρχει μια συνέχεια στη νομοθέτηση και του Υπουργείου Ψηφιακής Διακυβέρνησης.

Δεν είμαστε αντίθετοι στο πλαίσιο που θέτει σε εφαρμογή τον κανονισμό. Εξάλλου απαίτηση της ευρωπαϊκής Αριστεράς ήταν η θέσπιση ενός πλαισίου κανόνων για τον έλεγχο και τη διαφάνεια κατά βάση κολοσσών που δρουν ανενόχλητοι στον ψηφιακό χώρο και λόγω μεγέθους εμπλέκονται ενεργά στη συγκρότηση θεσμικού πλαισίου.

Είναι θετικό, λοιπόν, ότι αρμόδιες για την εφαρμογή του Κανονισμού ορίζονται από τις διατάξεις του νομοσχεδίου τρεις ανεξάρτητες αρχές και συγκεκριμένα η Εθνική Επιτροπή Τηλεπικοινωνιών και Ταχυδρομείων, η Αρχή Προστασίας Δεδομένων Προσωπικού Χαρακτήρα και το Εθνικό Συμβούλιο Ραδιοτηλεόρασης.

Πρέπει όμως εδώ, κύριε Υπουργέ, αγαπητοί συνάδελφοι και όσοι μας παρακολουθούν, επειδή δεν έχουν τη δυνατότητα ενδεχομένως να παρακολουθούν τι συμβαίνει στις επιτροπές, να πούμε ότι το κρίσιμο είναι πως σε αυτούς που δίνουμε περισσότερες αρμοδιότητες, τους υπαλλήλους των συγκεκριμένων αρχών, τους επιστήμονες των συγκεκριμένων αρχών, ήρθαν στις επιτροπές και μας περιέγραψαν μια διάλυση, μια κατάρρευση.

Μας είπαν, για παράδειγμα, από το Εθνικό Συμβούλιο Ραδιοτηλεόρασης ότι διαρκώς φεύγουν σε σύνταξη υπάλληλοι, οι περισσότεροι έχουν προσληφθεί το 1999 και τα τεχνικά μέσα που έχουν για να παρακολουθήσουν την εφαρμογή των συγκεκριμένων κανόνων που θεσπίζουμε είναι της δεκαετίας του 2000. Δηλαδή οι άνθρωποι έχουν εξοπλισμό για να παρακολουθούν αναλογικό ραδιόφωνο και αναλογική τηλεόραση, και εμείς θα τους πούμε ότι ξέρετε κάτι, πρέπει τώρα επί τη βάσει της νομοθέτησης να παρακολουθήσετε, με αυτά που δεν έχουν ουσιαστικά τεχνολογικά, τεχνικά, όλους αυτούς τους ψηφιακούς κολοσσούς που κινούνται στη λογική της τεχνητής νοημοσύνης. Επίσης θα πρέπει να μπορούν να ελέγξουν, και στην Επιτροπή Τηλεπικοινωνιών και στις άλλες αρχές, ένα πολύ σύνθετο περιεχόμενο.

Λογικά επίσης διαμαρτύρονται για το μισθολογικό τους. Και δεν είδα να έχετε κάποια αντίδραση στο αίτημά τους για μια λογική μισθολογική αναβάθμιση, όταν πρόκειται για επιστήμονες που στον ιδιωτικό τομέα μπορούν κάλλιστα να βρουν καλύτερες αμοιβές. Καλούμε δηλαδή το δημόσιο, που πρέπει να αποκτήσει και μια θεσμική μνήμη, που πρέπει να βάλει τάξη σε ένα αχανές τοπίο, εξελισσόμενο, με μισθούς προηγούμενης εικοσαετίας να κρατήσουμε κόσμο στο δημόσιο, που να ελέγξει ιδιωτικές επιχειρήσεις, που δίνουν τριπλάσιους και τετραπλάσιους μισθούς.

Και σε αυτό πρέπει να απαντήσετε και όχι να τα βάζετε -και δεν μιλάω για εσάς- με τις αρμόδιες αρχές για την επιλογή προσωπικού. Είδα τον συνάδελφό σας κ. Γεωργιάδη να τα βάζει με το ΑΣΕΠ για τη στελέχωση, για παράδειγμα, του Υπουργείου Υγείας, των νοσοκομείων και των άλλων υπηρεσιών υγείας.

Δεν φταίνε οι θεσμοί. Φταίει το γεγονός ότι εσείς νομοθετείτε μονόπλευρα. Φέρνετε κανόνες, επιφορτίζετε με περισσότερες αρμοδιότητες στους υπαλλήλους, αλλά δεν φροντίζετε το μισθοδοτικό τους, την αναβάθμισή τους, με αποτέλεσμα και το δημόσιο, ιδιαίτερα στο Υπουργείο Ψηφιακής Διακυβέρνησης και τους εποπτευόμενους φορείς, να φυλλοροεί προς την ιδιωτική αγορά.

Θα είμαστε θετικοί επί της αρχής. Υπάρχουν συγκεκριμένα άρθρα που και στη δευτερολογία μου θα αναφερθώ, τα οποία βέβαια δεν θα υπερψηφίσουμε, άρθρα που κυρίως καταδεικνύουν τις μεγάλες καθυστερήσεις σε αυτό που εσείς παρουσιάζετε καθαρά μέσω της επικοινωνίας ως ψηφιακό θαύμα. Πέντε χρόνια διακυβέρνησης για να λέμε ότι η αστυνομία θα μπορεί να βλέπει τα απαραίτητα έγγραφα για το αυτοκίνητο! Άκουσα τον εισηγητή της Πλειοψηφίας να αναφέρεται λες και είναι κάποια πολύ μεγάλη επιτυχία.

Και βέβαια σε ένα τέτοιο νομοσχέδιο έρχονται και άλλες τροπολογίες, προσθήκες. Θα ήθελα να κάνω έναν σχολιασμό για όσους μας παρακολουθούν. Ξεκινάω από αυτό της ΛΑΡΚΟ. Έχουν προηγηθεί τέσσερα χρόνια εμπαιγμού των εργαζομένων της εταιρείας και των οικογενειών τους, με πληθώρα ψεύτικων υποσχέσεων από πλευράς της Νέας Δημοκρατίας για τη συνέχιση της λειτουργίας της εταιρείας και την ανεύρεση επενδυτών. Σας είχαμε πει ότι θα χρειαστεί περισσότερος χρόνος.

Η θέση μας είναι υπέρ της συνέχισης της λειτουργίας της εταιρείας, διατηρώντας τον παραγωγικό της χαρακτήρα, ιδιαίτερα σε μια περίοδο που η τιμή του νικελίου είναι στα ύψη και θα μπορούσε να είναι αποδοτικό το αντικείμενο του έργου της εταιρείας, υπέρ του δημοσίου, των εργαζομένων και των κατοίκων της περιοχής, να διασφαλίζονται οι θέσεις εργασίας και τα εργασιακά δικαιώματα. Στη συγκεκριμένη τροπολογία θα ψηφίσουμε «παρών».

Επίσης υπάρχουν κάποιες προσθήκες για την αυτοδιοίκηση, για το Υπουργείο Εσωτερικών. Θα ξεχωρίσω και θα ήθελα να κάνω ένα σχόλιο, κλείνοντας -και θα τα πούμε και στη δευτερολογία- γι’ αυτό το άρθρο για την έκτακτη χρηματοδότηση του Δήμου Θεσσαλονίκης λόγω των έργων κατασκευής της υπερυψωμένης λεωφόρου του flyover. Σε επτά γραμμές -σε επτά γραμμές- μέσα σε αυτό το άρθρο δίνετε 13 εκατομμύρια ευρώ στον Δήμο Θεσσαλονίκης.

Να σας πω κάτι; Καλά κάνετε και δίνετε 13 εκατομμύρια ευρώ στους Θεσσαλονικείς, στον Δήμο Θεσσαλονίκης, που καλούνται να πληρώσουν στην καθημερινότητά τους την πρόχειρη νομοθέτηση, τη χωρίς μελέτη και χωρίς σωστή πρόβλεψη διακήρυξη του έργου, που δημιουργεί τεράστια προβλήματα στη Θεσσαλονίκη για ένα πολύ μεγάλο χρονικό διάστημα.

Κάνετε μια παραδοχή ότι κάνατε λάθος. Είναι θετικό να πάνε πόροι στους Θεσσαλονικείς γι’ αυτό που υφίστανται, πλην όμως προσπαθείτε με εμβαλωματικές λύσεις, με μπαλώματα να διαχειριστείτε αυτή την κατάσταση. Κι είναι μια τροπολογία που έρχεται στο νομοσχέδιο του Υπουργείου Ψηφιακής Διακυβέρνησης.

Θα έχουμε τη δυνατότητα να συζητήσουμε περισσότερα κατά τη διάρκεια της σημερινής Ολομέλειας, τόσο για το συγκεκριμένο νομοσχέδιο, στο οποίο θα είμαστε θετικοί επί της αρχής, αλλά είναι πολύ κρίσιμα όλα τα υπόλοιπα που σας θέσαμε, με κορυφαίο -όχι λόγω της επικαιρότητας, αλλά λόγω μιας κοινωνικής ανάγκης- από πλευράς σας της αποδοχής της τροπολογίας για τη νομική αναγνώριση του όρου της γυναικοκτονίας.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής.

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής κ. Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα και εγώ από την πλευρά μου να εκφράσω, πριν μπούμε στη συζήτηση, την ανθρώπινη συγκίνηση, τη βαθιά μου θλίψη, αλλά και την οργή και την αποδοκιμασία μου για τον τρόπο που μια νέα γυναίκα έχασε τόσο άδικα τη ζωή της, έξω από ένα αστυνομικό τμήμα, στα χέρια του άνανδρου δολοφόνου της. Ζητάμε από την Κυβέρνηση και από τη φυσική ηγεσία της Ελληνικής Αστυνομίας την απόδοση ευθυνών με διαφάνεια για το συγκεκριμένο περιστατικό.

Ταυτόχρονα, ας προχωρήσουμε ως πολιτικό σύστημα στη διαμόρφωση του απαραίτητου νομοθετικού πλαισίου που θα προστατεύσει τις ζωές των γυναικών από αδίστακτους κακοποιητές που κυκλοφορούν ανάμεσά μας. Επιτέλους ας μπει ένας φραγμός σε ό,τι προσβάλλει βάναυσα τις ανθρώπινες αξίες και θέτει σε διακινδύνευση τα πιο σημαντικά προστατευόμενα αγαθά στις σύγχρονες κοινωνίες μας.

Κυρίες και κύριοι, η συγκάλυψη που επιχειρεί η κυβερνητική πλειοψηφία για την τραγωδία των Τεμπών είναι ένα ακόμα σημάδι της διαρκούς υποβάθμισης του κράτους δικαίου στη χώρα μας από την Κυβέρνηση της Νέας Δημοκρατίας, όπως επισημαίνεται και από το πρόσφατο ψήφισμα του Ευρωπαϊκού Κοινοβουλίου. Το ψήφισμα αυτό του Ευρωπαϊκού Κοινοβουλίου ανέδειξε τις ευθύνες της Κυβέρνησης για το σκάνδαλο των υποκλοπών, της παράνομης χρήσης και εξαγωγής τεχνολογίας παρακολούθησης και καταδίκασε τις επιθέσεις από Υπουργούς της Νέας Δημοκρατίας προς τις ανεξάρτητες αρχές, που επιτελούν το ελεγκτικό τους έργο, με την Κυβέρνηση να αγωνιά για τις αποφάσεις και να σπεύδει να αλλάξει τη σύνθεσή τους, όπως έγινε εξάλλου και με την ΑΔΑΕ.

Τελευταίο παράδειγμα απαξίωσης και σοβαρής παρακμής του κράτους δικαίου και των θεσμών στη χώρα μας, για την οποία ευθύνεται αποκλειστικά η κυβερνητική πλειοψηφία, αποτελεί και η μετατροπή του Υπουργείου Εσωτερικών σε εκλογικό κέντρο της Νέας Δημοκρατίας, όπως φάνηκε από την παράνομη διαρροή και χρήση προσωπικών δεδομένων χιλιάδων Ελλήνων ψηφοφόρων του εξωτερικού προς το κυβερνών κόμμα και σε υποψηφίους του.

Για όλους αυτούς τους λόγους το ΠΑΣΟΚ - Κίνημα Αλλαγής ζήτησε ήδη την άμεση σύγκληση της Επιτροπής Θεσμών και Διαφάνειας ως αρμόδιας επιτροπής για θέματα που αφορούν τη λειτουργία των θεσμών και της διαφάνειας, βάσει του άρθρου 43Α του Κανονισμού της Βουλής, προκειμένου να διερευνηθεί σε βάθος το ζήτημα της διαρροής προσωπικών δεδομένων εκλογέων εξωτερικού από ιθύνοντες του Υπουργείου Εσωτερικών και στελέχη της Νέας Δημοκρατίας.

Κυρίες και κύριοι συνάδελφοι, σε ό,τι αφορά τώρα το υπό συζήτηση νομοσχέδιο του Υπουργείου Ψηφιακής Διακυβέρνησης για τη λήψη για την εφαρμογή του Κανονισμού, θεωρούμε ότι όλες οι ανησυχίες των φορέων είχαν ένα κοινό πρόσημο. Ποιο; Την υποστελέχωση. Ο Πρόεδρος των ηλεκτρονικών επικοινωνιών της Εθνικής Επιτροπής Τηλεπικοινωνιών και Ταχυδρομείων τόνισε ήδη στην ακρόαση φορέων πως η αρμοδιότητα του συντονιστή στο πλαίσιο του κανονισμού για τις ψηφιακές υπηρεσίες είναι μια καινούργια αρμοδιότητα, την οποία όμως πρέπει να εντάξουν άμεσα στον σχεδιασμό τους για τη νέα τους στελέχωση και τόνισε πως αμφιβάλλει αν θα μπορέσει αυτό το νομοσχέδιο στην πράξη να λειτουργήσει.

Αρκεί άραγε όμως στην πραγματικότητα να προσληφθούν μόνο δεκατέσσερις νέοι ειδικοί επιστήμονες για μια ολοκαίνουργια αρμοδιότητα, η οποία απαιτεί και κάποιον χρόνο εκπαίδευσης; Θεωρούμε πως όχι. Οι υποψήφιοι αυτοί προορίζονταν για άλλες διευθύνσεις, ώστε να υπάρξει μια ομαλή εκκίνηση στην εφαρμογή του κανονισμού για τις ψηφιακές υπηρεσίες. Ακόμη μια φορά φορτώνετε το ελληνικό δημόσιο, κύριε Υπουργέ, με αρμοδιότητες χωρίς όμως τον απαιτούμενο αριθμό των υπαλλήλων.

Τόσο ο Αντιπρόεδρος του Σωματείου Τακτικών Υπαλλήλων της Εθνικής Επιτροπής Τηλεπικοινωνιών και Ταχυδρομείων όσο και ο Πρόεδρος του Συλλόγου Ειδικών Επιστημόνων της Εθνικής Επιτροπής Τηλεπικοινωνιών και Ταχυδρομείων έρχονται να προσθέσουν αυτά που ήδη προαναφέρθηκαν, επισημαίνοντας και αυτοί ότι μαζί με τις νέες αρμοδιότητες που δίνονται χρειάζονται και επιπλέον κίνητρα. Δηλαδή δεν είναι μόνο θέμα υποστελέχωσης, αλλά και η έλλειψη κινήτρων.

Ειδικότερα, ποια κίνητρα; Οικονομικά κίνητρα. Οι τελευταίες προσλήψεις προσωπικού που έγιναν στην Εθνική Επιτροπή Τηλεπικοινωνιών και Ταχυδρομείων έγιναν το 2009. Ναι, το 2009. Από τότε κι έπειτα τι έγινε; Βλέπουμε μια τεράστια όμως διαρροή των μελών του ειδικού επιστημονικού προσωπικού σε διεθνείς φορείς, σε οργανισμούς και στον ιδιωτικό τομέα.

Πώς περιμένετε, κύριε Υπουργέ, τα πιο σημαντικά γρανάζια του ελληνικού δημοσίου να δουλεύουν σε γοργούς και επιθυμητούς ρυθμούς, όταν συνεχώς τους πετσοκόβετε τον μισθό; Από το 2009 έως και σήμερα έχουν δεχτεί μισθολογικές περικοπές στο ύψος του 40%. Γιατί λοιπόν κάποιος έμπειρος και καταρτισμένος εργαζόμενος στα ψηφιακά να επιλέξει να έρθει στη συγκεκριμένη υπηρεσία; Σας το τονίσαμε και στις επιτροπές, αλλά ακόμη δεν είδαμε καμμία προτροπή αλλαγής στο συγκεκριμένο και πολύ σημαντικό αυτό πεδίο από εσάς.

Οι απολαβές του προσωπικού ενός οργανισμού βρίσκονται στην ίδια συνάρτηση με την παροχή υψηλού επιπέδου δημοσίων υπηρεσιών. Άρα οδηγούμαστε για ακόμη μία φορά σε υποβάθμιση των υπηρεσιών σας με δικιά σας υπαιτιότητα.

Συμπλέουμε απόλυτα με το αίτημα, εμείς ως ΠΑΣΟΚ, της Εθνικής Επιτροπής Τηλεπικοινωνιών και Ταχυδρομείων για αύξηση των οργανικών θέσεων. Πρέπει να λάβετε υπ’ όψιν αυτό το αίτημα της Εθνικής Επιτροπής και συμφωνούμε ως ΠΑΣΟΚ.

Με βάση το ενιαίο μισθολόγιο ένας καινούργιος υπάλληλος με διδακτορικό θα λάβει περίπου 1.340 ευρώ τον μήνα μεικτά και ένας με μεταπτυχιακό θα λάβει μόνο 1.221 ευρώ. Καταλαβαίνετε προφανώς πως αυτά τα ποσά που προσφέρει η Κυβέρνησή σας σε αυτούς τους επιστήμονες υψηλού κύρους δεν αντιστοιχούν στο βάρος και τις ανάγκες των αρμοδιοτήτων που τους αναθέτετε, με αυτό το νομοσχέδιο.

Εμείς ως ΠΑΣΟΚ στηρίζουμε το δίκαιο αίτημα των 300 ευρώ της πρόσθετης αμοιβής για όλο το προσωπικό της -και αναμένουμε αυτό σήμερα να το εξαγγείλετε, κύριε Υπουργέ- η οποία αμοιβή βαρύνει τον προϋπολογισμό της ίδιας της Εθνικής Επιτροπής Τηλεπικοινωνιών και Ταχυδρομείων -δεν θα βαρύνει δηλαδή τον κρατικό προϋπολογισμό- και δεν συμψηφίζεται με τυχόν καταβαλλόμενη προσωπική διαφορά και καταβάλλεται πλέον του βασικού μισθού. Άρα δηλαδή δεν έχετε κανέναν λόγο να αρνηθείτε αυτό το επιπλέον 300 ευρώ της πρόσθετης αμοιβής.

Η αμοιβή αυτή τώρα πρέπει να καταβάλλεται και στο προσωπικό που είναι αποσπασμένο στην Εθνική Επιτροπή Τηλεπικοινωνιών και Ταχυδρομείων -και στους αποσπασμένους- αφού έτσι κι αλλιώς ένα μέρος αυτού του ποσού θα επιστρέψει στον κρατικό προϋπολογισμό μέσω ασφαλιστικών εισφορών και φορολογίας εισοδήματος.

Και οι υπόλοιποι φορείς ωστόσο αναγκάστηκαν να σας υποβάλουν τις κοινές τους αγωνίες, οι οποίες δεν ήταν άλλες από την ανάγκη πρόσθετων πόρων, οικονομικών και ανθρώπινων, ώστε να μπορέσουν να ανταποκριθούν αποτελεσματικότερα στις νέες αρμοδιότητες.

Αλλά εσείς συνεχίζετε να κωφεύετε επιλεκτικά όταν πρόκειται να βάλετε το χέρι στην τσέπη για το δημόσιο καλό. Μας έχετε συνηθίσει πλέον στο μοτίβο ανάθεσης σοβαρών αρμοδιοτήτων για την υποτιθέμενη αναβάθμιση των υπηρεσιών των δημόσιων οργανισμών, χωρίς όμως να εναρμονίζετε τις διατάξεις των νόμων ώστε να επεκταθεί η αρμοδιότητα των φορέων που θα συντονίζουν ουσιαστικά τη νέα αρχή.

Υπήρξε, κύριε Υπουργέ, εκτενής αναφορά στην ανάγκη αλλαγών στη νομοθεσία για την ενίσχυση των εξουσιών του Εθνικού Συμβουλίου Ραδιοτηλεόρασης σε θέματα επιβολής κυρώσεων και εκτέλεσης εντολών ανάληψης δράσης για παράνομο περιεχόμενο, καθώς και την ανάγκη για πρόσθετους οικονομικούς και ανθρώπινους πόρους για την αποτελεσματική ανταπόκριση στις νέες αρμοδιότητες. Φαίνεται όμως να επιλέγετε συνειδητά να παραβλέψετε αυτές τις αγωνίας.

Αναρωτιόμαστε λοιπόν, μήπως δεν προκηρύσσετε και άλλες προσλήψεις για την ενδυνάμωση του ανθρώπινου δυναμικού, ώστε να έχετε τη δυνατότητα να κάνετε απευθείας αναθέσεις για τα δικά σας τα παιδιά;

Προχωρώντας όμως παρακάτω στα επιμέρους άρθρα, συνεχίζουμε να γινόμαστε μάρτυρες της ελλιπούς νομοθέτησης και της αδυναμίας αποτύπωσης της οδηγίας αυτής καθαυτής. Εμείς ξανά από το Βήμα της Ολομέλειας θα σας πούμε τις προτάσεις μας περιληπτικά.

Στο άρθρο 3 πιστεύουμε και υπερασπιζόμαστε ότι υπάρχει νομικό κενό, διότι δεν αποσαφηνίζεται καθαρά τι θα συμβεί στην περίπτωση που ο νόμιμος αντιπρόσωπος παρόχου ενδιάμεσων έχει την κύρια κατοικία του ή είναι εγκατεστημένος σε οποιοδήποτε χώρα της Ευρωπαϊκής Ένωσης, όχι μόνο στην Ελλάδα. Η ίδια η κ. Λαμπροπούλου στην ακρόαση φορέων συνηγόρησε με αυτό που σας λέμε τώρα και υποστήριξε αυτό που σας λέμε σαν ΠΑΣΟΚ και είπε κατά λέξη: «Είναι σημαντικό να μπορεί ο πολίτης να υποβάλλει την καταγγελία του στην Ελλάδα για ένα θέμα που μπορεί και πρέπει να το εξετάσει η αρχή που βρίσκεται στην Ιρλανδία, γιατί εκεί είναι εγκατεστημένη η πλατφόρμα ή γιατί ο πάροχος του παρόντος περιεχομένου βρίσκεται εκτός Ελλάδος».

Στον ευρωπαϊκό κανονισμό 2022/2065 στο άρθρο 49 «Αρμόδιες αρχές και συντονιστές ψηφιακών υπηρεσιών», στην παράγραφο 2, ορίζει πως οι εθνικές αρχές που ονομάζονται «Συντονιστής ψηφιακών υπηρεσιών» συνεργάζονται μεταξύ τους. Άρα ο ελληνικός συντονιστής ψηφιακών υπηρεσιών συνεργάζεται με τον αντίστοιχο, παραδείγματος χάριν στην Ιρλανδία ή στην Αγγλία. Αυτό λείπει από τη διατύπωση του άρθρου 6, «Συμμετοχή στο ευρωπαϊκό συμβούλιο ψηφιακών υπηρεσιών», και από το άρθρο 10 του παρόντος νομοσχεδίου «Συνεργασία του συντονιστή ψηφιακών υπηρεσιών με άλλες χώρες».

Η διατύπωση, κύριε Υπουργέ, χρήζει άμεσης βελτίωσης, αφού πρέπει να γίνεται σαφής αναφορά για το πώς ο Έλληνας συντονιστής ψηφιακών υπηρεσιών επικοινωνεί και συντονίζεται άμεσα με αντίστοιχες εθνικές αρχές άλλων κρατών μελών της Ευρωπαϊκής Ενώσεως.

Διότι αλλιώς αν δεν το κάνετε αυτό, το νομοσχέδιο θα πάει στο καλάθι των αχρήστων. Στην περίπτωση δηλαδή που ένας Έλληνας πολίτης θέλει να καταγγείλει παραδείγματος χάριν τη «Facebook» και η «Facebook» έχει ορίσει νόμιμο εκπρόσωπο στην Ιρλανδία ο Έλληνας συντονιστής ψηφιακών υπηρεσιών δεν θα μπορέσει να διαβιβάσει την καταγγελία.

Αντιλαμβανόμαστε λοιπόν πως η Κυβέρνηση δεν έχει πρόθεση, αν δεν βελτιώσετε αυτό, να χτυπήσει τα μεγάλα συμφέροντα, «Google», «Facebook», «Amazon» και τα λοιπά, που θα ορίσουν νόμιμο εκπρόσωπο σε άλλο κράτος μέλος, όχι την Ελλάδα. Με αυτόν τον τρόπο η Κυβέρνηση της ελίτ φτιάχνει έναν νομό για να ελέγχει ίσως μόνο τις μικρές ελληνικές επιχειρήσεις και αφήνει τα μεγάλα ολιγοπώλια ανενόχλητα, αφού δεν διευκρινίζετε αυτό που σας λέμε.

Συνεχίζοντας τώρα, στο κεφάλαιο Γ΄, «Περί μέτρων και εφαρμογών», παρατηρούμε πως τα δύο πολύ σημαντικά άρθρα του κεφαλαίου, αυτή η άριστη Κυβέρνηση της Νέας Δημοκρατίας δυστυχώς στον έλεγχο των αγγλικών δεν παίρνει και άριστα, αλλά αρκείται στην επιφανειακή και ελλιπή αντιγραφή.

Και τι θέλω να πω; Στο άρθρο 16 του νομοσχεδίου δεν προβλέπεται η δυνατότητα επιβολής κυρώσεων εκ μέρους του Έλληνα συντονιστή ψηφιακών υπηρεσιών, εάν παραλάβει καταγγελία από τον συντονιστή ψηφιακών υπηρεσιών άλλου κράτους-μέλους της Ευρωπαϊκής Ένωσης -πρωτοφανές- καθώς επίσης και η δυνατότητα αυτού να ζητήσει από συντονιστή ψηφιακών υπηρεσιών άλλου κράτους-μέλους την επιβολή χρηματικής κύρωσης, αφού διαβιβάσει την καταγγελία.

Στο άρθρο 18 του ιδίου κεφαλαίου η Κυβέρνηση επιλέγει συνειδητά να μην προβλέπεται η δημοσίευση της έκθεσης καταγγελιών και παραπόνων στον ιστότοπο -αυτό είναι σημαντικό τώρα- ώστε να μην καταγράφονται πόσες καταγγελίες διαβιβάστηκαν. Το να μην προβλέπεται αυτό, είναι θέμα διαφάνειας και κράτους δικαίου. Κυρίες και κύριοι της Νέας Δημοκρατίας, κύριε Υπουργέ, μάλλον υπάρχει πολιτική εντολή από το Μέγαρο Μαξίμου δυστυχώς σε ένα πλαίσιο ασάφειας και αδιαφορίας για τις αρχές διαφάνειας και λογοδοσίας. Βρισκόμαστε θεατές του ίδιου έργου συνεχώς.

Πάω τώρα στο δεύτερο μέρος του νομοσχεδίου. Τώρα εδώ, κύριοι συνάδελφοι της Κυβέρνησης, να διασφαλίσετε και τη διαδικασία της αυθεντικοποίησης για την πρόσβαση στην περίφημη και πολυδιαφημιζόμενη ψηφιακή υπηρεσία «myPhoto», ώστε να αποκλειστεί η πιθανότητα κλοπής προσωπικών δεδομένων, τα οποία μετά μπορούν να χρησιμοποιηθούν σε άλλες διαδικασίες του δημοσίου. Αυτό πρέπει να το διασφαλίσετε.

Είναι, όμως, επίσης αναγκαίο και σημαντικό να δώσετε την πρέπουσα σημασία και στον κλάδο των φωτογράφων, των επαγγελματιών δηλαδή, για να δημιουργήσετε μια ρύθμιση, ώστε να προστατευτεί ο επαγγελματικός τους τίτλος και τα δικαιώματα σχετικά με τον όρο «πιστοποιημένος φωτογράφος», διότι γίνεται φανερό πως υπάρχει ένα νομικό κενό το οποίο αφορά την πιστοποίηση των επαγγελματιών φωτογράφων. Πρέπει να προβείτε εδώ σε ρύθμιση.

Πολλές φορές εδώ μέσα, κύριοι συνάδελφοι, γίναμε μάρτυρες δηλώσεων περί απαλοιφής της γραφειοκρατίας μέσω της ψηφιακής διακυβέρνησης. Παρ’ όλα αυτά, όμως, η Κυβέρνηση και το άρθρο 29 οδηγεί τους Έλληνες πολίτες σε έναν φαύλο κύκλο ψηφιακής γραφειοκρατίας με το να μη δημιουργείται ένα ενιαίο σύστημα μητρώου για όλους τους πολίτες. Αυτό για να το καταλάβουν και οι πολίτες που μας ακούνε: Με το άρθρο 29 δεν δημιουργείται ένα ενιαίο μητρώο και μετά, από την άλλη, λέτε ότι θα καταπολεμήσουμε τη γραφειοκρατία.

Δεν επιτυγχάνεται αυτό, κύριε Υπουργέ, αλλά εφευρίσκετε περίπλοκες και χρονοβόρες εφαρμογές με διαφορετικά συστήματα και μητρώα, προκαλώντας πονοκέφαλο και σύγχυση, έτσι ώστε -με αναδοχές και με προϋπολογισμό- διαφορετικά να εξυπηρετήσετε σκοπούς. Αυτή είναι η αλήθεια.

Και πώς, στα αλήθεια, θα διευκολύνετε τους πολίτες αυτού του κράτους; Από λόγια, υποσχέσεις και συνεχείς διαφημίσεις των υποτιθέμενων επιτυχιών σας χορτάσαμε, κύριοι συνάδελφοι. Ο λαός περιμένει πλέον πρακτικά αποτελέσματα από εσάς.

Εμείς ως προοδευτική παράταξη θα στηρίξουμε εξαρχής τη συγκεκριμένη οδηγία και τον κανονισμό, ιδίως τον κανονισμό -ούτως ή άλλως, ο κανονισμός είναι σε εφαρμογή από μόνος του- θέλοντας όμως από τη μεριά σας να λάβετε σοβαρά υπ’ όψιν και όλα αυτά που σας λέμε για τις παραμέτρους που σας θέσαμε εδώ και στις αρμόδιες επιτροπές τόσο εμείς αλλά και οι φορείς. Να τα λάβετε υπ’ όψιν, κύριε Υπουργέ, διότι δυστυχώς θα έρθετε πάλι εδώ πέρα -δυστυχώς προβλέπουμε- μετά από πέντε-έξι μήνες με νέα νομοθετική ρύθμιση, με την οποία θα επιδιώξετε να διορθώσετε αυτά που σας επισημαίνουμε και σας προτείνουμε σήμερα.

Ευχαριστούμε πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

 **ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από το Κομμουνιστικό Κόμμα Ελλάδας κ. Συντυχάκης.

Παρακαλώ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι, αυτό που συνέβη χθες με τη δολοφονία της εικοσιοκτάχρονης από πρώην σύντροφό της και μάλιστα έξω από αστυνομικό τμήμα όπου είχε καταφύγει για να ζητήσει προστασία, βοήθεια, προκαλεί οργή, αγανάκτηση κυρίως για την στάση της Αστυνομίας, συνολικά απέναντι στην Κυβέρνηση. Η κοπέλα πήγε να ζητήσει βοήθεια και τα αρμόδια όργανα την εγκατέλειψαν. Αδιαφορία. Καμμία απολύτως σημασία ακόμα και για στοιχειώδη μέτρα προστασίας, όπως είναι η συνοδεία ενός περιπολικού.

Και θεωρούμε ότι είναι επίσης πρόκληση η Κυβέρνηση της Νέας Δημοκρατίας να διαφημίζει αυτά τα περιβόητα μέτρα όπως το panic button, όπως λέγεται, που είναι ανεπαρκές, αφήνοντας γυναίκες απροστάτευτες ακόμα και με κίνδυνο την ίδια τους τη ζωή. Κι όλα αυτά γιατί οι κυβερνήσεις λογαριάζουν ως κόστος τα αναγκαία μέτρα ολόπλευρης κοινωνικής προστασίας των γυναικών από την πολύμορφη βία, από την απουσία ξενώνων μέχρι τις χρονοβόρες πολυδάπανες νομικές διαδικασίες και τις τεράστιες ελλείψεις στις δημόσιες δομές, υπηρεσίες στήριξης στις δομές πρωτοβάθμιας φροντίδας και ψυχικής υγείας που απαιτούνται για την προστασία των γυναικών. Ως Κομμουνιστικό Κόμμα Ελλάδας ζητάμε άμεσα να διερευνηθούν όλες οι συνθήκες του εγκλήματος, συμπεριλαμβανομένων των ευθυνών και των ευθυνών των αστυνομικών αρχών.

Έρχομαι τώρα στην υπουργική τροπολογία για τη «ΛΑΡΚΟ». Για το Κομμουνιστικό Κόμμα Ελλάδας η τροπολογία για τη «ΛΑΡΚΟ» είναι αιτία πολέμου. Είναι απορριπτέα. Είναι απορριπτέα από τους ίδιους τους εργαζόμενους, οι οποίοι απέδειξαν ότι δίνουν μία άνιση, σκληρή, αλλά γενναία, παλικαρίσια μάχη που θα φτάσει μέχρι την τελική δικαίωση. Και το μήνυμα αυτό το έδωσαν στην Κυβέρνηση πριν από λίγες μέρες εδώ έξω στο Σύνταγμα σε ένα μεγαλειώδες συλλαλητήριο.

Ζητάμε από την Κυβέρνηση να την αποσύρει αυτή την τροπολογία. Το σαρανταήμερο που κέρδισαν οι εργαζόμενοι της «ΛΑΡΚΟ» θα το αξιοποιήσουν για να φέρουν τα πάνω κάτω. Και σε αυτόν τον αγώνα το ΚΚΕ θα είναι δίπλα τους, απλός στρατιώτης στις αποφάσεις τους. Οι εργαζόμενοι της «ΛΑΡΚΟ» σας καλούν να απαντήσετε με σοβαρότητα και όχι με θράσος να λέτε ότι δεν υπάρχει επενδυτής και να τους στέλνετε φιλάκια. Το σχέδιο της Κυβέρνησης απέτυχε. Την αποτυχία, όμως, της Κυβέρνησης την πληρώνουν οι εργαζόμενοι της «ΛΑΡΚΟ», οι περιοχές γύρω από αυτήν, οι Έλληνες φορολογούμενοι.

Πάρτε, λοιπόν, πίσω την τροπολογία και φέρτε το θέμα επαναλειτουργίας της για ουσιαστική συζήτηση. Δεν μπορείτε να κλείνετε τη μοναδική βιομηχανία παραγωγής σιδηρονικελίου στην Ευρωπαϊκή Ένωση. Δεν μπορείτε να δώσετε έναντι πινακίου φακής με 6 ευρώ το στρέμμα το 90% των συνολικών κοιτασμάτων νικελίου στην Ευρωπαϊκή Ένωση. Δεν μπορείτε να δώσετε για σκραπ το μοναδικό εργοστάσιο στην Ευρωπαϊκή Ένωση. Δεν μπορείτε να πετάξετε στο δρόμο, να αφήσετε χωρίς μισθό τις οικογένειες των εργαζομένων της «ΛΑΡΚΟ» στην πιο κρίσιμη στιγμή της εκπαιδευτικής και φοιτητικής χρονιάς. Το Κομμουνιστικό Κόμμα Ελλάδας θα αγωνιστεί μαζί με τους εργαζόμενους για να μην περάσει αυτό το έγκλημα.

Σας καλούμε, λοιπόν, σας το λέμε για τρίτη φορά: Αποσύρετε αυτή την τροπολογία, που μεταξύ όλων των άλλων είναι και λαγός για την κατάργηση του δικαιώματος οι συμβάσεις ορισμένου χρόνου να μετατρέπονται σε αορίστου μετά από το χρονικό διάστημα που ορίζει η εργατική νομοθεσία.

Υπενθυμίζουμε ότι το ΚΚΕ έχει καταθέσει τροπολογία για τη «ΛΑΡΚΟ», η οποία απορρίφθηκε, απαιτώντας να σταματήσει εδώ και τώρα το έγκλημα αυτό. Πιάνοντας το νήμα από τις προηγούμενες Κυβερνήσεις και στη βάση των κατευθύνσεων της Ευρωπαϊκής Ένωσης, η Νέα Δημοκρατία θέλει να βάλει την ταφόπλακα σε βάρος αυτού του γίγαντα της βιομηχανίας της χώρας.

Συναινούν και τα άλλα κόμματα -αποδεικνύεται από τη στάση και του ΠΑΣΟΚ και του ΣΥΡΙΖΑ- για να σταματήσει η διαδικασία της ειδικής εκκαθάρισης της «ΛΑΡΚΟ» και την κατάργηση της επί της εξουσίας του εκκαθαριστή, την εξασφάλιση θέσεων εργασίας με πλήρη και σύγχρονα δικαιώματα, για τον εκσυγχρονισμό και τη διασφάλιση της μέγιστης παραγωγικής δυνατότητας της «ΛΑΡΚΟ» και άλλα.

Έρχομαι τώρα στο νομοσχέδιο. Συζητάμε ένα νομοσχέδιο για την ενσωμάτωση οδηγιών και αποφάσεων του Ευρωπαϊκού Κοινοβουλίου σε σχέση με τις ψηφιακές υπηρεσίες και την ψηφιακή αγορά με κύριο στόχο, όπως προβλέπεται στο νομοσχέδιο, τη διασφάλιση και στην πράξη στον Κανονισμό της Ευρωπαϊκής Ένωσης που συζητάμε, με κύριο στόχο τη διασφάλιση της εύρυθμης λειτουργίας της εσωτερικής αγοράς, την άρση εμποδίων της οικονομικής δραστηριότητας των μεγάλων μονοπωλιακών ομίλων του κλάδου, εδραιώνοντας καθεστώς πλήρους ασυδοσίας και εξασφάλισης της κερδοφορίας τους. Και εδώ ταυτίζονται τα άλλα κόμματα με την απαράδεκτη κοινοτική οδηγία, όπως φάνηκε και από τις τοποθετήσεις των εκπροσώπων των υπόλοιπων κομμάτων, ιδιαίτερα του ΣΥΡΙΖΑ και του ΠΑΣΟΚ. Την έχουν άλλωστε υπερψηφίσει στο Ευρωπαϊκό Κοινοβούλιο και η πρακτική τους είναι καρμπόν, όπως στην πλειοψηφία των νόμων που φέρνει η Νέα Δημοκρατία.

Δεν είναι μόνο στο ελληνικό Κοινοβούλιο όπου ο ΣΥΡΙΖΑ ψηφίζει τα μισά και πάνω αντιλαϊκά νομοσχέδια της Νέας Δημοκρατίας και το ΠΑΣΟΚ το 70%, αλλά η σύμπλευσή τους απογειώνεται και στις ψηφοφορίες του Ευρωπαϊκού Κοινοβουλίου, όπου ο ΣΥΡΙΖΑ μαζί με τους Ευρωβουλευτές που βρίσκονται σήμερα στη Νέα Αριστερά ψήφισαν ακριβώς το ίδιο με τη Νέα Δημοκρατία στο 81,9% και το ΠΑΣΟΚ στο 94,7% των ψηφοφοριών. Γι’ αυτό και όλοι σας ψηφίζετε ευλαβικά εδώ στη Βουλή όσα νομοσχέδια και άρθρα αναφέρονται σε ευρωπαϊκές οδηγίες, που είναι ασφαλώς ο πυρήνας των επιλογών των μεγάλων ομίλων. Η αντιπαράθεση μεταξύ σας είναι καθαρά μια επιδερμική κριτική για το ποιος θα εφαρμόσει πιο αποτελεσματικά τις απαιτήσεις των επιχειρηματικών ομίλων.

Η συζητούμενη πράξη της Ευρωπαϊκής Ένωσης για τις ψηφιακές υπηρεσίες είναι ο ένας από τους δύο σημαντικότερους νόμους της Ευρωπαϊκής Ένωσης μαζί με αυτόν για το κλίμα, την οποία ψήφισαν -επαναλαμβάνω- η Νέα Δημοκρατία, ο ΣΥΡΙΖΑ και το ΠΑΣΟΚ. «Πράσινη» και ψηφιακή οικονομία αποτελούν τους δύο πυλώνες με τους οποίους η Ευρωπαϊκή Ένωση επιδιώκει να στηρίξει την καπιταλιστική ανάπτυξη, ανοίγοντας τομείς και οικονομικές δραστηριότητες γρήγορης και μεγάλης κερδοφορίας για τα ευρωπαϊκά μονοπώλια, ενισχύοντας ταυτόχρονα τις θέσεις τους στον παγκόσμιο μονοπωλιακό ανταγωνισμό απέναντι σε άλλους ομίλους, ιδίως εκείνων των Ηνωμένων Πολιτειών της Αμερικής, της Ινδίας, της Κίνας.

Μάλιστα, η Ευρωπαϊκή Ένωση εκτιμάει ότι η αύξηση της κερδοφορίας των ομίλων του κλάδου μπορεί να κυμανθεί από 1% έως 1,8%, που ισοδυναμεί με αύξηση του κύκλου εργασιών σε διασυνοριακό επίπεδο κατά 8,6 δισεκατομμύρια έως και 15,5 δισεκατομμύρια ευρώ.

Η πράξη για τις ψηφιακές υπηρεσίες αρνείται κάθε έλεγχο των μεγάλων πλατφορμών από τα αστικά κράτη ή τα όργανα της Ευρωπαϊκής Ένωσης και αναθέτει τα πάντα στις υποχρεώσεις δέουσας επιμέλειας των μονοπωλιακών ομίλων, δηλαδή στον αυτοέλεγχο και στην αυτοπιστοποίησή τους, δηλαδή πλήρη ελευθερία να μεταδίδουν, να διακινούν και το απεχθέστερο ακόμη περιεχόμενο, να παραβιάζουν την ιδιωτική ζωή καθενός, να φακελώνουν προσωπικά δεδομένα για κάθε χρήση, να τα χρησιμοποιούν για διαμόρφωση προφίλ στοχευμένης διαφήμισης και για κάθε άλλο σκοπό, να πειράζουν τα δεδομένα αναζήτησης των σχετικών μηχανών προς όφελος των ίδιων ή μεγάλων ομίλων-πελατών τους και κατά προέκταση, βέβαια, να επιβάλουν και λογοκρισία σε ό,τι κρίνουν ότι ενοχλεί, είτε πρόκειται για την αντίθεση σε στρατηγικές επιλογές των κυβερνήσεων είτε συνολικά στο καπιταλιστικό σύστημα, στην αστική εξουσία.

Δείγματα τέτοια, εξάλλου, βλέπουμε κατά καιρούς με το τι βαφτίζεται ως στήριξη της τρομοκρατίας και ως ριζοσπαστισμός. Τα βλέπουμε και αυτή την περίοδο με τη γενοκτονία των Παλαιστινίων από το κράτος-δολοφόνο του Ισραήλ που δολοφονεί γυναικόπαιδα, αμάχους και στρέφεται μέχρι ενάντια και σε κομβόι ανθρωπιστικής βοήθειας στη Γάζα, όπως επίσης στον πόλεμο της Ουκρανίας και σε πολλές άλλες περιπτώσεις.

Μαζί με το πρώτο σκέλος για την ψηφιακή αγορά στοχεύει αυτή η πρώτη Πράξη, η Ευρωπαϊκή Ένωση συνολικά και η Κυβέρνηση στη στήριξη των ευρωπαϊκών μονοπωλιακών ομίλων του κλάδου απέναντι στους μεγάλους ανταγωνιστές, χωρίς, βέβαια, να έρχεται και σε ευθεία σύγκρουση μαζί τους. Αντίθετα, θα έλεγα ότι έρχεται να στηρίξει συνολικά τους ομίλους και την καπιταλιστική αγορά.

Οι ψηφιακές τεχνολογίες στον τομέα «Ψηφιακή αγορά και ψηφιακές υπηρεσίες» είναι ένα κομβικό κεφάλαιο ως ώθηση της καπιταλιστικής ανάπτυξης γενικότερα. Γι’ αυτό και η Ευρωπαϊκή Ένωση, τα κράτη-μέλη, είναι σε έναν ρόλο παγοθραυστικού -θα έλεγα- παραχωρώντας πακτωλό κρατικού και κοινοτικού χρήματος, προκλητικά προνόμια και διευκολύνσεις στο μεγάλο κεφάλαιο, για να απελευθερωθούν και να ανοίξουν νέα πεδία κερδοφορίας, διαμορφώνοντας σε πρώτη φάση βέβαια και τις κατάλληλες υποδομές.

Η Ευρωπαϊκή Ένωση είναι μία ιμπεριαλιστική ένωση. Υπηρετεί τα συμφέροντα των δικών της μονοπωλιακών ομίλων και επιδιώκει μεταξύ άλλων τον περιορισμό της κυριαρχίας στο πλαίσιο του ανταγωνισμού με τις άλλες ανταγωνίστριες εταιρείες στις Ηνωμένες Πολιτείες Αμερικής, της Κίνας και της Ινδίας και ούτω καθεξής. Έτσι μπορεί να εξηγηθεί και το μέγεθος αυτών των σκληρών παγκόσμιων μονοπωλιακών ανταγωνισμών, με μία φιλοδοξία, βέβαια, της Ευρωπαϊκής Ένωσης να μπει σφήνα σε αυτούς τους ανταγωνισμούς, να θωρακιστεί η ανταγωνιστικότητα των δικών της επιχειρηματικών ομίλων έναντι των άλλων.

Κυρίες και κύριοι, αυτός ο περιβόητος ψηφιακός μετασχηματισμός αποδεικνύεται ότι αξιοποιείται με τον μέγιστο δυνατό τρόπο και βαθμό από το κεφάλαιο, τα αστικά κράτη, τις κυβερνήσεις, την Ευρωπαϊκή Ένωση, για να υπηρετήσουν την κερδοφορία των επιχειρηματικών ομίλων σε βάρος των λαών, των αναγκών τους, των ελευθεριών τους και των προσωπικών δεδομένων τους.

Για παράδειγμα, η ψηφιακή συνταγογράφηση αξιοποιείται για να περικοπούν οι κρατικές δαπάνες στην υγεία και τα φάρμακα, για να μπουν όρια στις μηνιαίες συνταγογραφήσεις των γιατρών και όχι για την αναβάθμιση των υπηρεσιών υγείας προς όφελος των ασθενών.

Στις σιδηροδρομικές μεταφορές αντί να αξιοποιηθούν τα τεράστια επιτεύγματα της επιστήμης και της τεχνολογίας, την εποχή της τεχνητής νοημοσύνης, στο όνομα της απελευθέρωσης, της ιδιωτικοποίησης και της κερδοφορίας των ομίλων οδηγήσατε με τις πολιτικές σας διαχρονικά όλες οι κυβερνήσεις στο έγκλημα των Τεμπών με τους πενήντα επτά νεκρούς.

Η ψηφιοποίηση και η χρήση της στις υπηρεσίες, στην καθημερινότητα του ανθρώπου είναι μια αντικειμενική τεχνολογική εξέλιξη και δυνατότητα, για την οποία, βέβαια, ουδείς σοβαρός άνθρωπος μπορεί να διαφωνήσει ή μπορεί να είναι αντίθετος. Όμως, η ψηφιοποίηση αυτή δεν γίνεται στο κενό ούτε είναι ουδέτερη, αλλά πραγματοποιείται στο πλαίσιο αυτού του συστήματος, του καπιταλιστικού συστήματος, με το κράτος του να γίνεται όλο και πιο επιθετικό απέναντι στις λαϊκές ανάγκες και ελευθερίες, με διάφορες νομοθετικές παρεμβάσεις, θωρακίζοντας ταυτόχρονα την καπιταλιστική κερδοφορία.

Η ψηφιακή καταγραφή διαφόρων δεδομένων των πολιτών από το κράτος είναι γενικά βαθιά επικίνδυνη, αφού συλλέγει προσωπικά δεδομένα. Τέτοια χαρακτηριστικά, για παράδειγμα, έχει και η πρόσφατη διαρροή των προσωπικών στοιχείων των εκλογέων του εξωτερικού με την υπόθεση της Ευρωβουλευτού της Νέας Δημοκρατίας, της κ. Ασημακοπούλου, των διατάξεων που αφορούν τις διατάξεις για την επιστολική ψήφο, όπως από την πρώτη στιγμή είχε καταγγείλει το ΚΚΕ, που μετατρέπουν τα προσωπικά δεδομένα των ψηφοφόρων σε φέιγ βολάν, φαινόμενο το οποίο θα ενταθεί και με τις διαδικασίες της επιστολικής ψήφου.

Η Κοινοβουλευτική μας Ομάδα έχει καταθέσει σχετικό αίτημα για την άμεση σύγκληση της Επιτροπής Θεσμών και Διαφάνειας, για να κληθούν τόσο η κ. Κεραμέως, η Υπουργός Εσωτερικών που έχει την πολιτική ευθύνη, η κ. Ασημακοπούλου, πρώην Ευρωβουλευτής της Νέας Δημοκρατίας, όπως και ο Πρόεδρος της Αρχής Προστασίας Δεδομένων Προσωπικού Χαρακτήρα.

Επιπλέον, αυτή η ψηφιοποίηση αξιοποιείται και σε πολλά άλλα ζητήματα, όπως για παράδειγμα στο να φορολογηθούν περισσότερο οι εργαζόμενοι, για να διευκολύνει τις επενδύσεις στον ελάχιστο δυνατό βαθμό, να επιταχυνθεί η συγκέντρωση της γης στους μεγάλους ομίλους -βλέπετε το Κτηματολόγιο- να οδηγήσει σε ραγδαίες αλλαγές στον δημόσιο τομέα σε βάρος των εργαζομένων με αύξηση της εντατικοποίησης, μείωση του προσωπικού.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε.

Ακόμα και οι ψηφιακές υπογραφές ευνοούν τις μεγάλες επιχειρήσεις έναντι των μικρότερων, τόσο γιατί η υλοποίηση των ψηφιακών υποδομών έχει κόστος όσο και γιατί με το ψηφιακό κράτος το μεγάλο κεφάλαιο αποκτά δυνατότητα να δρα επιχειρηματικά σε ολόκληρη τη χώρα.

Τελειώνοντας, να θέσουμε το εξής ερώτημα: Το στρατηγικό ερώτημα σχετικά με το μέλλον της ψηφιακής τεχνολογίας είναι αν αυτό θα είναι καθολικό και βασικό κοινωνικό δικαίωμα και αγαθό, μιας και αυξάνουν σημαντικά οι δυνατότητες για συνδυασμένη ικανοποίηση των λαϊκών αναγκών σήμερα, ή θα αποτελεί εμπόρευμα και μέσο κατοχής ελέγχου και φακελώματος των προσωπικών δεδομένων, στοχοποιώντας τον ριζοσπαστισμό και την αμφισβήτηση της εξουσίας του κεφαλαίου.

Η πάλη για ψηφιακές τεχνολογίες που υπηρετούν τις σύγχρονες λαϊκές ανάγκες και δικαιώματα, κατά την άποψη του ΚΚΕ, συνδέονται με τον αγώνα για την ανατροπή αυτού του σάπιου εκμεταλλευτικού συστήματος και δημιουργούν προϋποθέσεις αύξησης της παραγωγικότητας και, επομένως, μείωση του εργασιακού χρόνου, αναβάθμιση των υπηρεσιών υγείας και εκπαίδευσης, εύκολη πρόσβαση του εργαζόμενου στις δημόσιες υπηρεσίες και παροχή φθηνών ηλεκτρονικών και άλλων υπηρεσιών.

Η αναγκαιότητα ανάπτυξης των ψηφιακών επικοινωνιών είναι επομένως αυτονόητη. Η διέξοδος που προτείνει το ΚΚΕ προτάσσει τις λαϊκές ανάγκες και εστιάζει στις πολιτικές προϋποθέσεις για τη συνδυασμένη υλοποίησή τους, δηλαδή την κοινωνικοποίηση των βασικών μέσων παραγωγής, τον κεντρικό σχεδιασμό και τον εργατικό έλεγχο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, ο Βουλευτής κ. Άγγελος Συρίγος ζητεί άδεια ολιγοήμερης απουσίας στο εξωτερικό την Τετάρτη 3 Απριλίου και την Πέμπτη 4 Απριλίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις εκπαιδευτικοί συνοδοί τους από το 26ο Δημοτικό Σχολείο Πειραιά.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής από την Ελληνική Λύση, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Στον αυτόματο είμαστε, κύριε Υπουργέ, στον αυτόματο πιλότο. Είναι θέμα τύχης όσοι ζούμε, ότι καθημερινά, δηλαδή, ξυπνάμε και δεν μας έχει πυροβολήσει κάποιος ή οτιδήποτε άλλο. Η χώρα είναι στον αυτόματο πραγματικά.

Και δεν αναφέρομαι μόνο στο έγκλημα των Τεμπών, που αν αναλογιστεί κανείς τι μεγάλο ρίσκο έπαιρνε καθένας που χρησιμοποιούσε καθημερινά το τρένο, ήταν καθαρά θέμα τύχης μέχρι να γίνει το αποτρόπαιο έγκλημα και να χαθούν τουλάχιστον πενήντα επτά άνθρωποι.

Δεν ξέρω από πού μπορεί να αρχίσει κανείς από την Κυβέρνηση, γιατί είστε μια Κυβέρνηση σε αποδρομή, είστε μια ανίκανη Κυβέρνηση να διαχειριστεί πάρα πολύ σημαντικά θέματα των Ελλήνων πολιτών που άπτονται στην καθημερινότητά του και ένα από αυτά είναι το θέμα της ασφάλειας.

Δεν ξέρω πού ήσασταν το 2019 ή το 2018. Θυμάμαι έτρεχα τότε προεκλογικό αγώνα -η Ελληνική Λύση δεν είχε μπει στη Βουλή ακόμη, το 2019 ήταν οι πρώτες εκλογές- και άκουγα τον Κυριάκο Μητσοτάκη, τον εν δυνάμει τότε Πρωθυπουργό της χώρας, που -πω, πω, πω- είχε κλιμακώσει το «νόμος και τάξη» και «θα φέρουμε…» -λέει- «…την ασφάλεια στους πολίτες». Και με αυτό το μότο παρασύρατε και εξαπατήσατε πολιτικά τους Έλληνες πολίτες τάζοντάς τους ασφάλεια και πάταξη της εγκληματικότητας και πήρατε τα ηνία της χώρας. Με αυτό το μότο το κάνατε. Αυτά λέγατε. Πριν ανέβω στο Βήμα έβλεπα δηλώσεις του Πρωθυπουργού, που τότε δεν ήταν, το 2016, τι έλεγε για την ασφάλεια, που έλεγες, Παναγιά μου, αν αναλάβει αυτός ο άνθρωπος, θα καθαρίσει η Ελλάδα από τους εγκληματίες. Αυτό λέγαμε όλοι.

Εδώ πέρα μιλάμε τώρα καθημερινά γίνεται της τρελής, κύριε Υπουργέ. Υπάρχει φόβος στους πολίτες. Το καταλαβαίνετε; Φόβος. Φοβάται ο άλλος να περπατήσει στον δρόμο. Φόβος. Η εγκληματικότητα είναι στο κόκκινο. Κάθε μέρα έχουμε σφαγές, μαχαιρώματα, ανατινάξεις, πυροβολισμούς, εκρήξεις, κλοπές. Κάθε μέρα αυτό. Το μενού το καθημερινό είναι αυτό.

Τι κάνει η Κυβέρνηση, λοιπόν; Πείτε μας. Άλλα λέγατε για να υφαρπάξετε την ψήφο των Ελλήνων πολιτών. Τι να το κάνω εγώ να βγαίνει ο Χρυσοχοΐδης χθες και να λέει ότι προφανώς για να έχουμε το γεγονός αυτό, αυτό το αποτρόπαιο έγκλημα κάτι δεν πήγε καλά; Δεν μας ενδιαφέρει. Δεν είναι δημοσιογράφος ο Χρυσοχοΐδης να σχολιάζει την επικαιρότητα. Υπουργός είναι και πολλά βαρύς. Κάνατε και ανασχηματισμό, τρομάρα σας, και τον βάλατε εκεί για να αναλάβει την Ελληνική Αστυνομία, γιατί δεν ήταν καλός ο προηγούμενος. Μπήκε ο σερίφης να επιβάλλει τάξη και νόμο, ο Χρυσοχοΐδης. Ακόμα θυμόμαστε τη 17 Νοέμβρη. Πέρασαν είκοσι πέντε χρόνια από τότε. Εγώ αυτό έχω να πω. Εδώ έχουν αλλάξει. Το έγκλημα έχει αλλάξει τελείως. Μιλάμε για άλλα πράγματα πλέον. Θα κάνει τίποτα ή θα λέμε ότι κάποτε έκανε και αυτό; Σήμερα θα πάμε;

Πώς μπορεί, λοιπόν, να νιώσει ασφαλής ο Έλληνας πολίτης; Κατ’ αρχάς, το βασικότερο είναι θέμα βούλησης. Εσείς είστε τόσο αριστεροφοβικοί μη σας μαλώσει η άλλη πτέρυγα της Βουλής, έχετε αφήσει ανεκπαίδευτους τους αστυνομικούς, υποστελεχωμένα όλα τα αστυνομικά τμήματα, έχετε κάνει γραφιάδες το μεγαλύτερο ποσοστό των αστυνομικών, με συνέπεια να ζούμε αυτά και όταν σας προτείνουμε εμείς πράγματα, ανατριχιάζετε: Τι είναι αυτά που λέτε;

Εμείς είμαστε συγκεκριμένοι. Τα λέμε από το 2019. Ας λέτε ό,τι θέλετε. Δεν είμαστε εδώ μέσα για να συμφωνούμε ξέρετε και απευθύνομαι σε όλους. Εμείς απευθυνόμαστε στους Έλληνες πολίτες. Εμείς λέμε νόμος και τάξη. Έχουμε προτείνει οπλοκατοχή για τον Έλληνα με συγκεκριμένη εκπαίδευση. Έχουμε μιλήσει για εθνοφυλακή και πολιτοφυλακή με εκπαιδευμένους πολίτες. Έχουμε μιλήσει για εκπαίδευση των γυναικών στα πρότυπα του Ισραήλ. Είναι συγκεκριμένες προτάσεις και φυσικά βούληση εφαρμογής των νόμων αυτών με πραγματικά ισόβια στα κακοποιά στοιχεία και στα ειδεχθή εγκλήματα, όπως βιαστές, ναρκεμπόρους κ.λπ., ως και θανατική ποινή. Έτσι εφαρμόζεται ο νόμος και η τάξη. Δεν μπορεί να εφαρμοστεί αλλιώς. Όλα τα άλλα είναι θεωρίες και θα ζούμε αυτά που ζούμε καθημερινά.

Θέλετε να τα κάνετε αυτά; Εμείς μπορούμε να τα κάνουμε. Δεν θα τα κάνετε ποτέ εσείς. Δεν θα τα κάνετε ποτέ, δυστυχώς.

Τι να πω τώρα; Να πούμε ότι λυπούμαστε για το έγκλημα; Πάει το κοριτσάκι. Πάει, έφυγε. Τι μου λέτε τώρα εσείς; Γιατί ένας τρελός, ο οποίος μπαινόβγαινε στα τμήματα, τη σκότωσε μπροστά στο αστυνομικό τμήμα, γιατί ο αστυνομικός -λέει-που ήταν εκείνη τη μέρα υπηρεσία εκεί, ήταν τύπος… Θα βγουν πολλά τώρα. Τι να το κάνω τώρα αυτό;

Έφυγε το κορίτσι, κύριε Υπουργέ; Τι να λέμε τώρα. Μέχρι την επόμενη έκρηξη. Κάποιο αυτοκίνητο θα ανατιναχθεί, κάποιοι γκάγκστερς θα λύσουν τις διαφορές τους σε κανα δίωρο-τρίωρο, την άλλη εβδομάδα. Κάτι θα γίνει. Στα σπίτια μπουκάρουν κάθε μέρα. Είναι ανεξέλεγκτη η κατάσταση. Τι να σας πω τώρα; Τρόμος, τρόμος για τα παιδιά και για εμάς τους ίδιους.

Για να πάω λίγο στα του νομοσχεδίου, αυτά, κύριε Υπουργέ, τα έχει λύσει ο θυμόσοφος ελληνικός λαός, ο οποίος έχει κάτι να πει για κάθε περίσταση. Για τη δική σας περίσταση, τώρα που πάω στο νομοσχέδιο, λέει ότι στο σπίτι του κρεμασμένου δεν μιλάνε για σκοινί. Τα έχει λύσει ο λαός αυτά τα πράγματα.

Σας είπα και στις επιτροπές ότι το τάιμινγκ, δηλαδή ο χρόνος που επιλέγετε να νομοθετήσετε αυτό το συγκεκριμένο νομοσχέδιο, είναι σαν να μας δουλεύετε. Είναι τραγική ειρωνεία. Δηλαδή, λίγες μέρες μετά το άπλωμα στα μανταλάκια με παραπάνω από είκοσι χιλιάδες προσωπικά δεδομένα Ελλήνων πολιτών, έρχεστε να πείτε εσείς για ασφάλεια στο διαδίκτυο και για εγγυήσεις που θα μας δώσετε εσείς, αυτή η Κυβέρνηση;

Ποιον να πείσετε, δηλαδή, ότι μπορείτε να τα καταφέρετε; Πόσο καλή διάθεση μπορεί να δείξει ένα κόμμα και να σας πιστέψει και να πούμε «ναι, ρε παιδιά, οι άνθρωποι θέλουν να νομοθετήσουν ψηφιακή διακυβέρνηση και κυβερνοασφάλεια και προστασία των Ελλήνων πολιτών και των μικρών παιδιών». Ποιοι; Εσείς; Μα, είστε αυτοί οι ίδιοι, οι οποίοι διακινείτε τα προσωπικά στοιχεία των Ελλήνων πολιτών, οι οποίοι γράφτηκαν οι φουκαράδες για να ψηφίσουν, και εσείς τα πήρατε και τα κάνατε φέιγ-βολάν, λες και ήταν προεκλογικό υλικό.

Και κάπου εκεί αρχίσατε τα «δεν ήμουν εγώ», «δεν είναι αυτό που νομίζεις», «ο παλιός ήταν λέει ο Υπουργός, όχι ο καινούργιος». Θα αρχίσετε τις ιστορίες και δεν έχει πληρώσει κανείς. Κάποιος σταθμάρχης θα πληρώσει και εδώ. Κάποιος υπάλληλος θα τον στείλετε κάπου αλλού. Αυτό είναι το πρόβλημα, όπως με την TurkAegean, που σε κάποιον -βγήκαν και ΕΔΕ-, λέει ο Άδωνις, ο υπάλληλος ξέφυγε.

Και εδώ τώρα σιγά μην την πληρώσει η κ. Κεραμέως, την οποία δίνει στεγνά η κ. Ασημακοπούλου ότι αυτά τα πήρε τον Γενάρη του 2024 και έρχεστε σήμερα με φόντο αυτό, λοιπόν, αυτή τη διακίνηση προσωπικών δεδομένων -μιλάμε για κακούργημα- έρχεστε να μας πείτε: Ελάτε να νομοθετήσουμε και εμπιστευτείτε μας γιατί θα προσφέρουμε ασφάλεια.

Ε, δεν γίνεται αυτό, κύριε Υπουργέ. Λέτε εσείς ότι διασφαλίζετε ένα ασφαλές και προβλέψιμο και αξιόπιστο επιγραμμικό περιβάλλον στο διαδίκτυο.

Λέτε ότι ισχυροποιείτε τα δικαιώματα των πολιτών. Λέτε ότι προστατεύετε τους καταναλωτές και τους πολίτες, ότι προστατεύετε τα προσωπικά δεδομένα. Εδώ τώρα γελάμε. Εσείς θα προστατεύσετε τα προσωπικά δεδομένα των πολιτών; Αλήθεια τώρα; Έρχεστε και μας ζητάτε να ψηφίσουμε νομοσχέδιο υποστηρίζοντας ότι προστατεύετε τους ψηφιακούς καταναλωτές και τους πολίτες; Μας ζητάτε να ψηφίσουμε νομοσχέδιο λέγοντας ότι διασφαλίζετε τα θεμελιώδη δικαιώματα των πολιτών;

Κύριε Υπουργέ, σας το είπα και πριν. Στο σπίτι του κρεμασμένου δεν μιλάνε για σκοινί. Και η αλήθεια είναι ότι δεν θέλετε να προστατέψετε τα προσωπικά δεδομένα των πολιτών. Το χειρότερο; Δεν μπορείτε να προστατεύσετε την ίδια τη ζωή των πολιτών, όπως σας εξήγησα πριν από λίγο. Για το «νόμος και τάξη». Μας μιλάτε για ψηφιακό κράτος, για ψηφιακό εκσυγχρονισμό. Και βρήκατε τον τρόπο να το πετύχετε αυτό κάνοντας τους αστυνομικούς μας γραφειάδες και φωτογράφους στα ήδη υποστελεχωμένα αστυνομικά τμήματα. Αντί να είναι έξω οι αστυνομικοί, αντί να επιχειρούν, αντί να προσπαθούν να προλάβουν το έγκλημα τούς έχετε κλείσει σε γραφεία απασχολούμενοι με αλλότρια την ίδια στιγμή που η εγκληματικότητα έχει χτυπήσει κόκκινο. Και δεν το λέω για τους φωτογράφους στους οποίους πραγματικά προκαλείτε πολύ μεγάλη ζημιά στο θέμα των ταυτοτήτων. Βάζετε τους αστυνομικούς να βγάζουν φωτογραφίες για τις ταυτότητες. Κάτσε, ρε παιδί μου. Δηλαδή, ήδη δεν είναι απασχολημένοι με άλλα πράγματα στο γραφείο; Θα τους βάλουμε να βγάλουν και φωτογραφίες. Τι να πω; Πραγματικά δεν ξέρω η λογική που πηγαίνει.

Τον Οκτώβρη που μας πέρασε είχα καταθέσει ερώτηση εγώ στον Υπουργό Προστασίας του Πολίτη τότε. Τον αλλάξατε μετά τον κ. Οικονόμου γιατί ήρθε από Παρίσι ο κ. Χρυσοχοΐδης. Το θέμα της ερώτησης ήταν η μεταφορά αρμοδιότητας της λήψης φωτογραφίας στα αστυνομικά τμήματα. Είχαμε πει τότε στην ερώτηση αυτή την επίκαιρη εδώ τις συνέπειες που θα έχει στην έλλειψη αστυνομικών από επιχειρήσεις και την αύξηση ανεργίας στους επαγγελματίες Έλληνες φωτογράφους. Ο τότε Υπουργός Προστασίας του Πολίτη είχε απαντήσει ότι δεν υπάρχει πρόβλημα. «Όχι, όχι, κύριε Χήτα», λέει, «δεν θα υπάρξει κανένα πρόβλημα, κανένα κενό στα αστυνομικά τμήματα», είπε ο Υπουργός. Ήρθε εδώ απάντησε 3 λεπτά, είπε την άποψη του, έφυγε. Και τι έγινε; Η πραγματικότητα όμως ήταν τελείως διαφορετική, τελείως διαφορετική. Καταρχάς μπήκε άλλος Υπουργός στη θέση του. Οπότε είπε κάτι ως μη γενόμενο. Τελείωσε. Η πραγματικότητα σας διαψεύδει με τον χειρότερο τρόπο. Με αποδεκατισμένα αστυνομικά τμήματα συνεχίζεται η καθημερινότητα.

Μιλάτε για το ψηφιακό κράτος, για κυβερνοασφάλεια, για συστήματα ασφάλειας και την ίδια στιγμή, όπως σας είπα και πριν, βλέπουμε τα προσωπικά δεδομένα από την πλατφόρμα του Υπουργείου Εσωτερικών, όχι από κάποιον χάκερ, να κρέμονται στα μανταλάκια και να χρησιμοποιούνται για ίδιον όφελος από Βουλευτές σας. Και μη μας πείτε ότι αυτό δεν έχει καμμία σχέση και ότι δεν σχετίζεται το νομοσχέδιο με αυτό το σκάνδαλο. Υπουργείο Ψηφιακής Διακυβέρνησης είστε. Μιλάτε, νομοθετείτε για ψηφιακό κράτος, για ψηφιακό περιβάλλον, για ασφάλεια, για διαλειτουργικότητα.

Η κ. Κεραμέως; Ξυπνάω το πρωί και είναι στην Αμερική, το απόγευμα είναι στον Καναδά. Έχει αλώσει όλη την Ευρώπη. Με χρήματα του ελληνικού κράτους κάνει προεκλογικό αγώνα για τη Νέα Δημοκρατία στο όνομα της ενημέρωσης του κόσμου για την επιστολική ψήφο. Είδαμε τη διαφήμιση για την επιστολική ψήφο, να μας πείτε πόσο καλή είναι η επιστολική ψήφος -αυτό λέτε στον κόσμο- πόσο εξαιρετική είναι και πόσο δυναμώνει τη δημοκρατία μας η επιστολική ψήφος. Αυτά που κάνετε όμως δεν δυναμώνουν τη δημοκρατία μας. Με αυτά που κάνετε υπονομεύετε τη Δημοκρατία μας, τις δημοκρατικές εκλογικές διαδικασίες και την ψήφο των Ελλήνων πολιτών. Η αλήθεια είναι ότι χρησιμοποιείτε τα πάντα όπως σας συμφέρει καταστρατηγώντας την ίδια στιγμή θεσμούς, συνταγματικές αρχές και επιταγές. Και τώρα με αυτό το νομοσχέδιο τα ίδια πάτε να κάνετε.

Μας μιλάτε για ένα ψηφιακό περιβάλλον στο οποίο θα περιλαμβάνεται και θα αντιμετωπίζεται η διάδοση παράνομου περιεχομένου στο διαδίκτυο. Είπατε, κύριε Υπουργέ, ότι ρυθμίζετε ένα τοπίο το οποίο είναι τελείως ανεξέλεγκτο αυτή τη στιγμή που μιλάμε και ότι η δύναμη των μεγάλων πλατφορμών θα μπορούσαν ή μπορούν να δημιουργήσουν σημαντικά προβλήματα. Μας μιλάτε για ασφάλεια των προσωπικών δεδομένων, σεβασμό θεμελιωδών ελευθεριών υποστηρίζοντας ότι το νομοσχέδιο διαφυλάσσει τα προσωπικά δεδομένα και δεν περιορίζει την ελεύθερη έκφραση, το δικαίωμα στην πληροφόρηση. Κανείς δεν διαφωνεί ότι πρέπει να αντιμετωπιστεί η διάδοση παράνομου περιεχομένου στο διαδίκτυο. Όλοι συμφωνούν. Το ζήτημα είναι ότι ο συγκεκριμένος κανονισμός -και αυτό το ξέρουν οι Έλληνες πολίτες- αλλάζει τη ζωή τους από σήμερα. Μπορεί να χρησιμοποιηθεί ως εργαλείο λογοκρισίας και ελέγχου. Λογοκρισία και έλεγχος. Είναι ασαφείς, είναι γενικόλογες, είναι αδιαφανείς οι διατάξεις που φέρνετε.

Είπατε ότι προσπαθείτε, κύριε Υπουργέ, με το νομοσχέδιο να προασπίσετε την ορθή πληροφόρηση. Μάλιστα. Ποιος είναι αυτός που καθορίζει τι εστί ορθή πληροφόρηση και τι παραπληροφόρηση; Και με ποια κριτήρια; Το ΕΣΡ, μου απαντήσατε. Εγώ θυμάμαι επιστολή του ΕΣΡ που είχε φύγει σαν non paper την περίοδο του κορωνοϊού, που απαγόρευε στα κανάλια να μιλάνε για συγκεκριμένα θέματα για να μην τρομοκρατείται ο κόσμος. Και όταν λέγαμε εμείς ότι γίνεται μπίζνα με τα εμβόλια, αν υπήρχε ο νόμος αυτός τότε που τα λέγαμε εμείς -που αποδεικνύεται πλέον με την Φον ντερ Λάινεν να έχει μπει στο στόχαστρο- θα μας είχατε πάει μέσα ή θα μας τιμωρούσατε για παραπληροφόρηση. Ποιος θα κρίνει τι είναι παραπληροφόρηση; Ποιος θα το κρίνει; Κατάλαβα τι θα πει παραπληροφόρηση. Τα ελληνικά hoaxes; Οι υπάλληλοι του Μητσοτάκη; Το ΕΣΡ; Ποιος; Τι είναι αυτά που ζούμε εν έτει 2024; Ποιος είναι αυτός που θα κρίνει έννοιες, όρους, καταστάσεις ότι συνιστούν άμεση και σοβαρή απειλή για τη δημόσια ασφάλεια και τη δημόσια τάξη; Δηλαδή, εμείς που λέμε ότι τότε στα Τέμπη ήταν έγκλημα είναι παραπληροφόρηση γιατί oi δικοί σας λένε ότι είμαστε συνωμοσιολόγοι; Εμείς, λοιπόν, που μιλάμε για ξυλόλιο είναι παραπληροφόρηση; Γιατί εσείς, η Κυβέρνησή σας, δεν το λέει αυτό. Εμπίπτουμε στις διατάξεις του νόμου; Θα μας τιμωρήσετε; Θα μας κάνετε ντα; Θα παρέμβει το ΕΣΡ και θα πει «μη μιλάς, Βελόπουλε, γιατί παραπληροφορείς τον κόσμο»; Εμείς που μιλάμε για μπάζωμα και ξεμπάζωμα τι είμαστε; Συνωμοσιολόγοι; Εμπίπτει στον νόμο αυτό για τη λογοκρισία; Κύριε Υπουργέ, απαντήστε μας μετά.

Δεν θα μπω στη λειτουργικότητα των όσων νομοθετείτε. Οι ίδιες οι ανεξάρτητες, οι συνταγματικές και οι υπόλοιπες -πέντε προβλέπει το Σύνταγμα εμείς έχουμε σαράντα- δήλωσαν αδυναμία εκτέλεσης των νέων καθηκόντων. Λένε οι άνθρωποι «δεν έχουμε κόσμο, ρε παιδιά. Δεν έχουμε υλικοτεχνικό εξοπλισμό. Δε μπορούμε να ανταποκριθούμε σε όλα αυτά που έχουμε ήδη και μας φορτώνετε επιπλέον». Βάζετε μέσα ιδιωτικούς φορείς. Ποιοι θα είναι; Πώς θα λειτουργούν; Πώς θα κρίνονται αυτοί οι φορείς; Από ποιους θα κρίνονται αυτοί οι φορείς ως αξιόπιστες πηγές επισήμανσης παράνομου περιεχομένου; Ποιος; Ακόμα και η Εθνική Επιτροπή Τηλεπικοινωνιών και Ταχυδρομείων βαφτίζεται ως ψηφιακός συντονιστής. Δεν έχει όμως την υποχρέωση για εθνική λογοδοσία. Πού θα λογοδοτεί η επιτροπή αυτή; Γιατί δεν προβλέπεται με το νομοσχέδιο -σας το είπα και στις επιτροπές- κάποιου είδους λογοδοσίας και ενημέρωσης προς τη Βουλή; Πού λογοδοτούν αυτοί οι άνθρωποι; Θα έχει ο συντονιστής, δηλαδή, όλες αυτές τις αρχές, τόσο διευρυμένες αρμοδιότητες, τόσες υπερεξουσίες αλλά δεν θα λογοδοτούν πουθενά σε κανένα θεσμικό όργανο.

Κλείνω. Δεν χρειάζεται να πω κάτι παραπάνω. Θέλω να πιστεύω ότι μέσα από την ομιλία οι Έλληνες σήμερα κατάλαβαν τι ψηφίζεται, πρώτον. Ότι μπαίνουμε σε μια νέα εποχή λογοκρισίας και επιχείρησης ελέγχου από την Κυβέρνηση της ελευθερίας του λόγου. Γιατί άλλη είναι η αλήθεια για εσάς και άλλοι για εμάς και τους Έλληνες πολίτες. Εσείς υπηρετείτε και εξυπηρετείτε τους ολιγάρχες και τους εαυτούς σας και εμείς φροντίζουμε να υπηρετούμε και να εξυπηρετούμε τους Έλληνες πολίτες. Γι’ αυτούς δώσαμε όρκο τιμής εδώ μέσα. Να μαθαίνουν πάντα την αλήθεια και ας μας λογοκρίνετε εσείς πλέον και με τον νόμο σας. Όχι, δεν είμαστε συνωμοσιολόγοι που μιλάμε για μπάζωμα και ξεμπάζωμα, που μιλάμε για ξυλόλιο, που μιλάμε για μπίζνα με τα εμβόλια που κάνατε, τα οποία αποδεικνύονται τώρα. Εμείς λέμε την αλήθεια. Και ό,τι και να νομοθετήσετε, κύριε Υπουργέ, δεν θα μας σταματήσει τίποτα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Βριλησσίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από τη Νέα Αριστερά, κ. Θεανώ Φωτίου. Παρακαλώ, κυρία συνάδελφε.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, εμείς στη Νέα Αριστερά τη λέμε με το όνομά της: Κυριακή Γρίβα. Εμείς στην Νέα Αριστερά τη λέμε με το όνομά της: Γυναικοκτονία. Οι κυβερνήσεις της Νέας Δημοκρατίας, πέντε χρόνια τώρα, απέτυχαν να αντιμετωπίσουν τα εγκλήματα κατά των γυναικών. Καμμία γυναίκα, μητέρα, αδελφή, κόρη δεν είναι πια ασφαλής και το ξέρουν όλοι. Φωνάξαμε χτες με πολλές συλλογικότητες -και φεμινιστικές- στους Αγίους Αναργύρους: «Καμμία λιγότερη».

Κυβέρνηση και Αστυνομία βρίσκονται σε ρόλο παρατηρητή και ο κ. Χρυσοχοΐδης κρύβεται πίσω από την ΕΔΕ και ανέχεται την προκλητική ανακοίνωση της Αστυνομίας. Πρόκειται για την πέμπτη γυναικοκτονία στους λίγους πρώτους μήνες του 2024. Ο Κοινοβουλευτικός μας Εκπρόσωπος, θα καταθέσει τροπολογία για την άμεση νομική κατοχύρωση του όρου «γυναικοκτονία».

Για τις τροπολογίες «ΛΑΡΚΟ», «FLYOVER» κ.τλ., είμαστε αρνητικοί και θα τις αναλύσει και αυτές ο Κοινοβουλευτικός μας Εκπρόσωπος.

Φέρνετε, όμως, εδώ σήμερα ένα νομοσχέδιο που το πρώτο του μέρος αφορά στον τρόπο εφαρμογής του κανονισμού 2022/2065 του Ευρωπαϊκού Κοινοβουλίου που ρυθμίζει την ενιαία αγορά ψηφιακών υπηρεσιών και ετέθη σε ισχύ υποχρεωτικά για όλα τα κράτη μέλη στις 16 Νοεμβρίου 2022. Αυτή είναι και η μεγάλη διαφορά -το εξηγήσαμε πεντακόσιες φορές και στις επιτροπές- ανάμεσα σε έναν κανονισμό της Ευρωπαϊκής Ένωσης και σε μια οδηγία: Οι κανονισμοί δεν απαιτούν ενσωμάτωση στις εθνικές νομοθεσίες, όπως, οι οδηγίες. Ισχύουν κανονικά, από την πρώτη στιγμή, σε όλα τα κράτη-μέλη από την ημερομηνία που τίθενται σε ισχύ.

Εδώ, τώρα, τι έχει συμβεί; Ο κανονισμός αυτός 2022/2065, τέθηκε σε ισχύ στις 16 Νοεμβρίου του 2022, αλλά στην Ελλάδα δεν μπορούσε να εφαρμοστεί γιατί οι κυβερνήσεις της Νέας Δημοκρατίας δεν έφερναν το νομοσχέδιο εφαρμογής του. Στις 17 Φεβρουαρίου του 2024, πριν δύο μήνες σχεδόν, έληξε η προθεσμία για τον ορισμό των εθνικών συντονιστών που ελέγχουν τους παρόχους ενδιάμεσων ψηφιακών υπηρεσιών. Και πάλι η χώρα μας έμεινε εκτός.

Τώρα το φέρνετε το νομοσχέδιο εφαρμογής, με καθυστέρηση λοιπόν. Είναι, όμως, τόσο ελλιπές, προχειροφτιαγμένο και ασαφές, που δημιουργεί μεγάλες συγχύσεις ως προς το τι ρυθμίζει ακριβώς, πού στοχεύει και αν ακολουθεί πιστά ή παρεκκλίνει σε διάφορα σημεία από τον κανονισμό που ισχύει εδώ και ενάμιση χρόνο.

Ο κανονισμός είναι γνωστό ότι έρχεται να προστατέψει τους ευρωπαίους πολίτες που χρησιμοποιούν υπηρεσίες και προϊόντα μεγάλων διεθνών ψηφιακών πλατφορμών και μηχανών αναζήτησης, online δηλαδή, οι οποίες έχουν την έδρα τους εκτός Ευρωπαϊκής Ένωσης και αντιπροσωπεύονται στα διάφορα κράτη-μέλη από ενδιάμεσους παρόχους ψηφιακών υπηρεσιών. Προστατεύει από αυθαιρεσίες και καταπατήσεις των θεμελιωδών δικαιωμάτων των ευρωπαίων πολιτών, συμπεριλαμβανομένων των προσωπικών τους δεδομένων, της ελευθερίας της γνώμης, και έκφρασης και των επιλογών τους. Γι’ αυτό υποστηρίχθηκε από όλες τις πολιτικές ομάδες του Ευρωκοινοβουλίου. Προβλέπει αυξημένο δημόσιο έλεγχο των παρόχων και με τον κανονισμό η προστασία των χρηστών και καταναλωτών δεν χρειάζεται πλέον να παραπέμπεται αποκλειστικά στα αστικά δικαστήρια.

Βέβαια, υπάρχουν αδυναμίες στον κανονισμό: Οι ψηφιακοί κολοσσοί Google, Facebook, Instagram, Tik Tok, μπορούν να συνεχίζουν να πράττουν κατά βούληση αν τους αναγνωριστεί έννομο συμφέρον του τύπου «Χρειάζομαι τα δεδομένα σας για να συνεχίσω να αναπτύσσω μια εφαρμογή ή ένα προϊόν». Αυτό, όπως ξέρετε, δεν υπάρχει μέσα στον κανονισμό. Εκτός εάν δεν το ξέρετε.

Το εφαρμοστικό νομοσχέδιο που φέρνετε σήμερα δεν περιλαμβάνει ουσιαστικά μέτρα για την ενημέρωση των πολιτών ως προς τις υποχρεώσεις που έχουν αυτοί οι ενδιάμεσοι πάροχοι, οι μεγάλοι που είπα και πριν, αλλά ούτε και για τις δυνατότητες που παρέχονται στους χρήστες για την προστασία των δικαιωμάτων τους, όπως η προστασία από παράνομα διαδικτυακά προϊόντα και υπηρεσίες και απάτες σε online πωλήσεις ή από περιεχόμενο βλαβερό για ανηλίκους, όπως η παιδική πορνογραφία και η ακραία βία, αλλά και από τη βία κατά των γυναικών στον κυβερνοχώρο, την παραπληροφόρηση, τη χειραγώγηση εκλογικών επιλογών, την κατάχρηση προσωπικών δεδομένων για τη δημιουργία στοχευμένων προφίλ, με βάση την ανηλικότητα, την εθνοτική καταγωγή, τις πολιτικές απόψεις ή τον γενετήσιο προσανατολισμό. Τέτοια ενημέρωση, όμως, δεν περιλαμβάνεται ούτε στην αιτιολογική έκθεση του νομοσχεδίου που φέρατε. Για να μην αναφερθώ ότι δεν επισυνάπτετε στο Σώμα του νομοσχεδίου καν τον ίδιο τον κανονισμό, αυτούσιο όπως έχει, δεν τον επισυνάπτετε και την εξαιρετικά βέβαια διαφωτιστική τεκμηρίωση που περιλαμβάνει. Γιατί αν διαβάζαμε την τεκμηρίωση θα καταλαβαίναμε πόσα από αυτά που ψηφίζετε σήμερα δεν συνάδουν, έχουν πρόβλημα.

Γιατί συμβαίνουν όλα αυτά; Εμείς έχουμε υποψίες συγκεκριμένες. Δεν επιθυμείτε ο νόμος εφαρμογής να είναι ευκρινής προς τον χρήστη και καταναλωτή ψηφιακών υπηρεσιών και προϊόντων γιατί στην πραγματικότητα –σας το είπε και ο εκπρόσωπος του ΠΑΣΟΚ- δεν επιθυμείτε την εφαρμογή του. Πολύ γρήγορα θα έρθετε ξανά να μας πείτε ότι δεν εφαρμόστηκε, δεν μπορέσατε, τώρα τροπολογείται κ.λπ.. Εξάλλου, μας έχετε συνηθίσει σε αυτά. Όλο το Β΄ Μέρος εξάλλου είναι τροπολογίες των προηγούμενων που φέρατε εσείς.

Έτσι, οι πάροχοι ενδιάμεσων ψηφιακών υπηρεσιών στη χώρα μας θα μπορούν να δρουν ασύδοτα, μεταφέροντας αυτούσιο και ανεξέλεγκτο το ψηφιακό υλικό των μεγάλων διεθνών παρόχων, πλατφορμών και μηχανών αναζήτησης.

Γιατί λέμε ότι έχουμε βάσιμη υποψία ότι δεν σκοπεύετε να τον εφαρμόσετε; Γιατί δεν αντέχετε ούτε καν ως πιθανότητα να νομοθετήσετε έναν μηχανισμό ελέγχου της παραβίασης προσωπικών δεδομένων και βασικών ανθρωπίνων δικαιωμάτων ή της χειραγώγησης της ψήφου, όταν έχετε ανοιχτό το Ασημακοπούλου gate. Ανοιχτό δεν είναι αυτό το θέμα; Γι’ αυτό είναι όλα τα πράγματα μπερδεμένα εδώ πέρα σε αυτό το νομοσχέδιο. Ανοιχτό δεν είναι το θέμα του «Palantir», του «Predator»; Ανοιχτή δεν είναι η διαρροή δεδομένων κατά την τηλεκπαίδευση που έγινε; Φυσικά. Ανοιχτός δεν είναι ο μεγάλος αδερφός της ΕΥΠ, με τις παρακολουθήσεις πολιτικών αντιπάλων, αλλά και μελών της Κυβέρνησης Μητσοτάκη; Είναι τυχαίο ότι αναθέτετε τον ρόλο του ψηφιακού συντονιστή στην ΕΕΤΤ, Εθνική Επιτροπή Τηλεπικοινωνιών και Ταχυδρομείων; Έναν φορέα που ιδρύθηκε το ʼ94 και που έλαμψε διά της απουσίας του σε όλα τα παραπάνω σκάνδαλα που ανέφερα. Σε ποιον παρενέβη αυτός ο φορέας να πει πέντε κουβέντες; Ο διοικητής του δε, ανέφερε στην επιτροπή κατά την ακρόαση των φορέων ότι θα έχει απλώς ρόλο συντονιστή των δύο άλλων ελεγκτικών αρχών, του ΕΣΡ δηλαδή της ραδιοτηλεόρασης και της Αρχής Προστασίας Προσωπικών Δεδομένων, βασιζόμενος στα άρθρα 4 και 5. Μόνο που από τον κανονισμό στον φορέα αυτόν ανατίθενται όλες οι βασικές θεσμικές ελεγκτικές τιμωρητικές και εκτελεστικές αρμοδιότητες για τον έλεγχο των παρόχων. Εξ ου και το δικαίωμα ψήφου στο ευρωπαϊκό συμβούλιο ψηφιακών υπηρεσιών, θα το έχει η ΕΕΤΤ.

Αυτή είναι που θα μας εκπροσωπεί, αυτή θα ψηφίζει, αυτή που δεν παρενέβη πουθενά, σε τίποτα. Το χειρότερο είναι ότι η διεξαγωγή ερευνών για τη δράση των παρόχων ενδιάμεσων ψηφιακών υπηρεσιών και η πρόσβαση στα αποτελέσματα της αξιολόγησής τους από ανεξάρτητους φορείς, βρίσκεται συνδεδεμένη με όλο αυτό. Η δημιουργία και διαχείριση του μητρώου παρόχων βρίσκεται επίσης εκεί. Η επιβολή προστίμων ή περιοδικών χρηματικών κυρώσεων, εδώ. Η ανάληψη δράσης κατά παράνομου περιεχομένου, η παραπομπή σε δικαστική αρχή, η δημοσίευση κάθε χρόνο της έκθεσης πεπραγμένων από την εφαρμογή του κανονισμού κ.λπ., σε αυτήν. Πρόκειται για τα άρθρα 6, 8 έως 13, 15 έως 18 που αναφέρονται σε όλα τα άρθρα του κανονισμού χωρίς δυστυχώς να τα περιλαμβάνει ώστε να είναι σαφές τι ακριβώς νομοθετούμε. Εμείς εδώ δεν ξέρουμε τι νομοθετούμε, έχουμε την ευρωπαϊκή πρωτοτυπία πάλι. Γι’ αυτό άλλωστε στο σημείο 110 της τεκμηρίωσης -τεκμηρίωση που έχει ο ίδιος ο κανονισμός- ορίζεται σαφώς ότι ο εθνικός συντονιστής θα πρέπει να διαθέτει τον απαραίτητο αριθμό προσωπικού και εμπειρογνωμόνων, με εξειδικευμένα προσόντα, καθώς και εξελιγμένα τεχνικά μέσα για να ασκεί τα καθήκοντα που του ανατίθενται.

Τι γίνεται εδώ; Τι μας είπαν όλοι οι υπάλληλοι της ΕΕΤΤ, όλοι οι επιστημονικοί φορείς, οι ενώσεις των εργαζομένων; Μας είπαν ότι το προσωπικό είναι ελάχιστο, ότι φυλλοροεί λόγω των συνταξιοδοτήσεων, ότι οι τελευταίες προσλήψεις έγιναν το 2009, ότι λείπουν όλα τα σύγχρονα μέσα υλικοτεχνικής υποδομής που θα επέτρεπαν την εποπτεία ενός τόσο ραγδαία εξελισσόμενου τομέα, ότι χρειάζονται νέοι κανονισμοί και στους τρεις ελεγκτικούς φορείς, ΕΕΤΤ, ΕΣΡ και προσωπικών δεδομένων για να αναλάβουν αυτό το έργο και τα δεκατέσσερα άτομα που αναμένονται από την κινητικότητα, έχουν προσκληθεί με βάση άλλα προσόντα, από παλιότερη πρόσκληση.

Σας τα είχαν πει αυτά. Σας τα είχαν πει στην περιβόητη διαβούλευση που κάνατε και καλώς την κάνατε. Μόνο που δεν ακούσατε κανέναν. Την κάνατε αλλά για τυπικούς λόγους. Σήμερα εμείς υποστηρίζουμε και την οικονομική ενίσχυση την οποία ζήτησαν οι άνθρωποι αυτοί, ακριβώς γιατί δουλεύουν πάρα πολλές ώρες, υπερβαίνουν τα καθήκοντά τους και δεν μπορούν να τα βγάλουν πέρα.

Όμως ακόμη και τα άρθρα 19 και 20 όπου ρυθμίζεται η δυνατότητα του εθνικού συντονιστή μέσω τελών και προστίμων στους παρόχους -να έχει δηλαδή οικονομική ανεξαρτησία-, όπως σαφώς αναφέρεται στην τεκμηρίωση του κανονισμού -πάλι που δεν την έχουμε, που δεν την είδαμε, που δεν την ξέρουμε-, είναι κατώτερα όλα αυτά των απαιτήσεων, διότι παραθέτετε τους πόρους του φορέα της ΕΕΤΤ από τα τέλη τηλεφωνίας και ραδιοσυχνοτήτων ως να επαρκούν για το νέο της έργο και αυτό προκύπτει με σαφήνεια από την έκθεση του Γενικού Λογιστηρίου του Κράτους.

Όπως καταλαβαίνετε όλο αυτό το πρώτο μέρος δεν πρόκειται να το ψηφίσουμε. Θα ψηφίσουμε «παρών».

Το δεύτερο μέρος τώρα. Περιλαμβάνονται διάφορες τροποποιήσεις και βελτιώσεις υφιστάμενων διατάξεων σχετικά με την ψηφιακή επικοινωνία του δημοσίου εσωτερικά και με τον πολίτη. Όμως ακόμη και με αυτές τις βελτιώσεις, σας το είπαν όλα τα κόμματα, αντί να ολοκληρώνεται η ψηφιακότητα, συνεχίζεται η ψηφιοποίηση της γραφειοκρατίας που καλά κρατεί στο ελληνικό δημόσιο.

Παράδειγμα: άρθρο 31, υποβολή ψηφιακού αντιγράφου του δελτίου ταυτότητας σε φορείς του δημόσιου τομέα. Γιατί οι φορείς του δημόσιου τομέα δεν εκσυγχρονίζονται όπως σε όλη την Ευρώπη ώστε να αντλούν τα απαιτούμενα στοιχεία από το μητρώο ταυτοτήτων; Γιατί να δημιουργηθεί με το άρθρο 32 ένα επιπλέον μητρώο δικαιολογητικών διοικητικών διαδικασιών και κάποια από αυτά να αναγκάζονται εν έτη 2024 να τα αναζητούν αυτεπαγγέλτως οι υπηρεσίες από άλλες υπηρεσίες; Προσέξτε, δηλαδή να τους στέλνει e-mail για να τους τα κοινοποιήσουν. Γιατί να μην υπάρχει πλήρης διασύνδεση όλων των αρχείων -που το κράτους καταχωρεί τα στοιχεία- όσων διαμένουν στην επικράτειά του; Αυτό θα έπρεπε να απαγορεύεται, όπως ακριβώς συμβαίνει στις περισσότερες χώρες της Ευρωπαϊκής Ένωσης. Και σας λέω, με την ψηφιακή υπογραφή έγινε τίποτα πεντέμισι χρόνια; Και μη μου πείτε αν έγινε στα τεσσεράμισι, τα δικά μας, γιατί σας απάντησα τι είχαμε κάνει εμείς ψηφιακά στην ΗΔΙΚΑ. Σας λέω όμως, πεντέμισι χρόνια κάνατε τίποτα με την ψηφιακή υπογραφή του δημοσίου; Όχι. Και γιατί δεν κάνετε και δεν θα κάνετε; Γιατί δίνετε και συνεχώς παρατάσεις. Τώρα δώσατε μέχρι το τέλος του 2024, το 2024 θα δώσετε μέχρι το τέλος του 2025 και πάει λέγοντας.

Σχετικά με το άρθρο 33, ελάχιστες υπηρεσίες εφαρμόζουν σήμερα την ηλεκτρονική διακίνηση εγγράφων, όπως σας είπα, του δημοσίου με την ηλεκτρονική υπογραφή, που τότε είχαμε προβλέψει ότι θα ολοκληρωθεί το 2020.

Από την άλλη η έκδοση νέων ταυτοτήτων -αυτό και αν είναι- που τόσο θόρυβο προκάλεσε πριν ξεκινήσει, σέρνεται και δεν θα βελτιώσει την κατάσταση. Στην τροποποίηση που κάνατε αντικαθιστώντας το άρθρο 27, τους πιστοποιημένους δηλαδή φωτογράφους -οι άνθρωποι και ζητάνε να είναι πιστοποιημένοι και είναι σωστό- τους αντικαθίσταται δήθεν με απλούς επαγγελματίες. Τι λέει όλο αυτό; Ότι τη φωτογραφία τελικά θα τη βγάλουν οι φωτογράφοι αστυνομικοί στα αστυνομικά τμήματα. Αυτό κάνετε αυτή τη στιγμή. Τι γίνεται στα αστυνομικά τμήματα; Έχει πάει κανείς σας να βγάλει μια ταυτότητα; Εμένα πήγε συνεργάτης μου να βγάλει ταυτότητα. Του έδωσαν λοιπόν ημερομηνία μετά από τέσσερις μήνες. Γιατί τέσσερις μήνες; Γιατί είναι υποστελεχωμένα τα αστυνομικά τμήματα, οι αστυνομικοί εκπαιδευμένοι, θα γίνουν φωτογράφοι και όσο περνάει ο χρόνος η ουρά μεγαλώνει.

Τέλος, κύριε Πρόεδρε και ευχαριστώ, να αναφερθώ στο Gigabit Voucher για ευρυζωνικές συνδέσεις στο διαδίκτυο μικρομεσαίων επιχειρήσεων και επαγγελματιών, το άρθρο 34. Άριστο. Για πέστε μου τώρα την πραγματικότητα. Σε ποιες περιοχές θα εφαρμοστεί παραδείγματος χάριν αφού σε όλο το κέντρο της Αθήνας δεν υπάρχουν εγκατεστημένες οπτικές ίνες; Έχετε πάρει χαμπάρι ότι πολλά κομμάτια είναι τρύπες στο διαδίκτυο στο κέντρο της Αθήνας; Το Gigabit μας μάρανε. Δεν έχουμε πρόσβαση σε οπτικές ίνες σε μεγάλα κομμάτια των πόλεων μας και βέβαια ακόμη και στο κέντρο της Αθήνας. Και τι γίνεται με τα φυσικά πρόσωπα στις περιοχές που υπάρχουν μεν ίνες; Έχουμε μέσα στο κέντρο της Αθήνας και παραέξω. Άλλος συνεργάτης μου που μένει στου Ζωγράφου. Δεν υπάρχουν όμως, επιδοτήσεις για να μεταφερθούν στα σπίτια και να εξυπηρετήσουν είτε τους ίδιους τους κατοίκους είτε τηλεργαζόμενους είτε μαθητές είτε φοιτητές που κάθε τόσο τους επιβάλλεται από το Υπουργείο Παιδείας η τηλεκπαίδευση ή επιχειρείται να δώσουν μία εξεταστική μέσω ίντερνετ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΘΕΑΝΩ ΦΩΤΙΟΥ:** Τελείωσα, κύριε Πρόεδρε και ευχαριστώ και για την ανοχή.

Εν κατακλείδι, εμείς δεν πρόκειται να ψηφίσουμε το νομοσχέδιο για τους λόγους που έχω εκθέσει αναλυτικά.

Ψηφίζουμε επί της αρχής «παρών».

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα έχει ο ειδικός αγορητής από τους Σπαρτιάτες, ο κ. Ιωάννης Κόντης.

Παρακαλώ, κύριε συνάδελφε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αρχίζω σε συνέχεια των όσων είπαμε χθες για τη στυγνή δολοφονία της νέας κοπέλας στους Αγίους Αναργύρους και επειδή άκουσα και τις τοποθετήσεις συναδέλφων προηγουμένως, να θέσω το θέμα σε μια άλλη βάση και να δούμε τελικά, επειδή ζητάμε και ψάχνουμε την πιθανή αμέλεια και αδιαφορία των αστυνομικών, αν έχουμε καταλάβει και έχουμε αποφασίσει τι Αστυνομία θέλουμε. Γιατί σε πάμπολλες περιπτώσεις που επιλαμβάνονται περιστατικών βίας και μάλιστα έναντι οπλισμένων ατόμων, στο τέλος της ημέρας αυτοί που τιμωρήθηκαν είναι οι αστυνομικοί.

Σήμερα, ερχόμενος εδώ, άκουγα έναν δημοσιογράφο να λέει ότι του είπε ο κ. Πλεύρης -ο πρώην Υπουργός- ότι υπερασπίστηκε έναν αστυνομικό χθες ή προχθές καταδικάστηκε σε οκταετή φυλάκιση, ο οποίος απέτρεψε μια απαγωγή μιας ηλικιωμένης γυναίκας και στη συμπλοκή επάνω τον σκότωσε. Αυτό, σε καμμία χώρα του κόσμου δεν θα γινόταν και αυτά τα συμβάντα, τα οποία βάζουν τους αστυνομικούς μας σε περιπτώσεις που επεμβαίνουν στο εκτελεστικό απόσπασμα, είναι αυτά που τους κάνουν να φοβούνται να παρέμβουν, ακόμα και σε απλές υποθέσεις. Γιατί όταν δει έναν οπλισμένο ο οποίος δεν ξέρει τι σκοπούς έχει, με ένα μαχαίρι να τρέχει πίσω από μια γυναίκα, αμφιβάλλω αν θα μπορέσει να δράσει, εάν δεν χρησιμοποιήσει το υπηρεσιακό του όπλο, το οποίο με μαθηματική ακρίβεια θα τον οδηγήσει μετά στη φυλακή και ο δράστης θα βγει πιο γρήγορα από αυτόν. Γιατί και σε περιπτώσεις στη Θεσσαλονίκη που παρενέβησαν αστυνομικοί της ΔΙΑΣ σε περιπτώσεις εγκλήματος, μετά από το ατυχές περιστατικό, δικάζονται τώρα για δολοφονία όχι εν βρασμώ ψυχής, με «κρύο αίμα» όπως λένε, με πλήρη ψυχική ηρεμία και διαύγεια.

Αυτά είναι που πρέπει να αποφασίσουμε, να δούμε τι Αστυνομία θέλουμε, να μην θέσω πάλι σαν παράδειγμα τις αστυνομίες άλλων κρατών, τα οποία εμείς θεωρούμε προηγμένα όποτε μας συμφέρει είτε της Αμερικής και της Γερμανίας είτε σε άλλες χώρες, όπου αν διανοηθεί κάποιος να αντιμετωπίσει οπλισμένος έναν πολίτη και να είναι αστυνομικός δίπλα ή έναν άλλον να επιτεθεί σε αστυνομικό -αλλά και σε χειρότερες περιπτώσεις ή ελαφρύτερες- βλέπουμε να τον πυροβολούν και να μη συμβαίνει τίποτα. Γιατί αυτή είναι η αποστολή τους στην καταπολέμηση του εγκλήματος. Θα γίνουν και λάθη, αλλά –δυστυχώς- αυτό απαιτεί η προστασία σε μια στιγμή που πρέπει να αποφασίσει μέσα σε δέκατα δευτερολέπτου, με την αδρεναλίνη η οποία υπάρχει εκείνη τη στιγμή.

Να πάμε τώρα και στο νομοσχέδιο. Κύριε Υπουργέ, είπαμε και στις επιτροπές, κατ’ αρχάς, ότι είμαστε κάθετα αντίθετοι με όλη αυτή την ιστορία της ψηφιοποίησης της ζωής μας, η οποία δεν αποφέρει τίποτε. Δεν αποφέρει πραγματικά τίποτε. Το ξαναείπαμε και το λέμε συνέχεια με κάθε ευκαιρία, ότι δεν έχουμε δει καλυτέρευση της ζωής μας όλα αυτά τα χρόνια με τα ψηφιακά επιτεύγματα που έχουμε. Αντίθετα, έχουμε δει ανθρώπους να χάνουν τη δουλειά τους, έχουμε δει να λιγοστεύουν οι θέσεις εργασίας, έχουμε δει να υπάρχουν θέματα τα οποία θέτουν σε κίνδυνο περιουσιακά στοιχεία ανθρώπων που εργάστηκαν σε όλη τους τη ζωή για να αποκτήσουν κάτι και τώρα πλέον είναι αναγκασμένοι σε μία μεγάλη ηλικία να χρησιμοποιούν ψηφιακές υπηρεσίες και να πέφτουν θύματα διαφόρων χάκερ ή διαφόρων απατεώνων, οι οποίοι τους ζητούν μέσα από e-mail που απαιτούν επικαιροποίηση στοιχείων και τους κλέβουν από τον λογαριασμό τους χρήματα, ενώ παλιότερα πήγαιναν με ένα βιβλιάριο και την ταυτότητά τους την απλή στην τράπεζα και μόνο αν πήγαινε ληστής να τους πάρει την ταυτότητα ή τα χρήματα όταν έβγαιναν από την τράπεζα, θα μπορούσαν να υποστούν μία ζημιά. Αλλά και πάλι, θα απαιτείτο η παρουσία τους και η βεβαίωση ότι είναι αυτοί οι ίδιοι, καθώς και η υπογραφή τους η φυσική, ενώ με τα ψηφιακά δεδομένα πλέον ο καθένας μπορεί να υποκλέψει και να στείλει χρήματα σε όποιο μέρος του κόσμου, σε λογαριασμούς που δεν ανιχνεύονται και είναι και ανεύθυνες οι τράπεζες. Γιατί γνωρίζω περιστατικό που συνέβη όταν ήμουν στην Αγγλία και είχα ένα γραφείο παράλληλα με την εργασία μου στη Νότια Αμερική, που έκλεψαν χρήματα από υπάλληλο του γραφείου 100.000 λίρες, τα έστειλαν σε πέντε διαφορετικούς λογαριασμούς, στη Σιγκαπούρη και αλλού. Δεν ανιχνεύτηκε πουθενά και δεν τον πλήρωσε και η τράπεζα, γιατί είχε, υποτίθεται, τη συγκατάθεση του.

Όλα αυτά, λοιπόν, είναι δεδομένα που προαναγγέλλουν καλυτέρευση στην καθημερινότητά μας και στη ζωή μας; Γιατί γίνεται αυτός ο κανονισμός και η ενσωμάτωση και μιλάμε για τους τελευταίους τρεις μήνες που έχουμε ψηφίσει τρία συναφή νομοσχέδια, με ψηφιακές ευκολίες, κυβερνοασφάλεια κ.λπ.. Δεν ψηφίζουμε νομοσχέδια που να καλυτερεύουν τη ζωή των πολιτών, ψηφίζουμε νομοσχέδια που να ψηφιοποιούν τους πολίτες.

Στο τέλος, θα έχουμε και ένα ψηφιακό όνομα, δεν θα χρειάζεται καν να βαπτιζόμαστε, θα παίρνουμε έναν αριθμό ψηφιακά και θα ζούμε με αυτόν. Θα είμαστε ο 15155 ή ο 200300. Τα λέω έτσι απλά, γιατί έτσι απλή είναι η ζωή μας. Δεν είναι περίπλοκα τα θέματα. Η ζωή μας είναι ξυπνάω, εργάζομαι, αποχαιρετώ την οικογένειά μου, πηγαίνω στην εργασία μου, γυρίζω να φάω, να ζήσω και να ζήσω τα παιδιά μου. Αυτή είναι. Δεν είναι ψηφιακά εξελιγμένα συστήματα. Και βλέπουμε τώρα ότι σε κάθε δεκαπέντε μηνύματα που παίρνει κάποιος ή σε κάθε πενήντα που παίρνει στο e-mail του, τα τριάντα να αφορούν προσπάθειες παραπειστικές ψηφιακών υποκλοπών των δεδομένων του ή προσπάθειες να τον βάλουν σε εμπορικά μέσα δεδομένα στα οποία έχουν βγάλει μία αντιστοιχία από όσα επισκέπτεται ο κάθε ένας από εμάς στο διαδίκτυο.

Εγώ, ας πούμε, έχω μπει σε υπολογιστή καινούργιο και δεν συναινώ σε κανένα δεδομένο χρήσης των προσωπικών μου δεδομένων, σε κανένα! Εκεί που ρωτάει αν συμφωνώ ή διαφωνώ, λέω διαφωνώ.

Και βλέπω απ’ ό,τι κοιτάω στο διαδίκτυο ότι παρ’ όλα αυτά, με ένα μαγικό τρόπο παίρνω στην επόμενη σελίδα που θα δω διαφημίσεις συναφείς με αυτό που έψαχνα. Πώς γίνεται αυτό, αφού δεν έχω συμφωνήσει; Υπάρχουν πιο εξελιγμένες μορφές παρακολούθησης της ζωής μας, λοιπόν, μέσα από αυτούς τους servers που θέλουμε να περιορίσουμε και έχουμε δει ότι έχετε βάλει αυτά τις μηχανές αναζήτησης είτε Google είτε Amazon είτε ό,τι είναι αυτοί, οι οποίοι τελικά δεν περιορίζονται ποτέ. Δεν θα περιοριστούν. Αυτός που θα περιοριστεί, είναι ο πολίτης στον οποίο μέσα από αυτά τα νομοσχέδια με υποτιθέμενη αρωγή που του κάνουμε να μην υποκλέπτονται τα προσωπικά του δεδομένα, στην ουσία θα υποκλέπτεται η σκέψη του πολίτη, θα λογοκρίνεται και θα απαγορεύεται.

Θα δούμε ότι ο κανονισμός -τον οποίο έχουμε μετατρέψει εμείς παρ’ ότι δεν συμφωνήσατε, κύριε Υπουργέ, όταν σας είπα ότι δεν είναι ακριβής η αντιστοίχηση του τι προβλέπει ο ευρωπαϊκός κανονισμός, γιατί όταν το αρνηθήκατε, ξαναμπήκα και διάβασα- προβλέπει πολλά άλλα πράγματα ταυτόχρονα, με κύριο δεδομένο την προστασία των ιδιωτικών δεδομένων των πολιτών, την προστασία των φυσικών προσώπων έναντι της επεξεργασίας δεδομένων προσωπικού χαρακτήρα, σχετικά με όσα προβλέπει το Ενωσιακό Δίκαιο, ο κανονισμός 2016679 και η οδηγία 2002/58 της Ευρωπαϊκής Ένωσης. Θα πρέπει να εκφράζεται, με γνώμονα τα ιδιωτικά μας δεδομένα, τον σεβασμό στην ιδιωτική μας ζωή και βλέπουμε ότι αυτό αποτυπώνεται σε κάθε μία σελίδα. Σε αυτό τον κανονισμό διαβάζεις και σε κάθε πέντε παραγράφους αποτυπώνεται. Η Ευρωπαϊκή Ένωση δίνει έμφαση σε αυτό. Βλέπουμε να μιλάμε για ψηφιοποίηση της ζωής μας και για ψηφιακές κάρτες, ψηφιακές ταυτότητες, να λέμε ότι η Ευρωπαϊκή Ένωση έχει εκδώσει πλέον ενοποιημένα εντολή, για να έχουμε αυτή την ψηφιακή κάρτα απ’ όταν την βγάλαμε και την επιβάλαμε εμείς και βλέπουμε ότι σε πολλές χώρες της Ευρώπης δεν υπάρχει καν ταυτότητα. Η Ιρλανδία, η Ισλανδία, αν θυμάμαι καλά, δεν έχει υποχρέωση ταυτότητας για τους πολίτες της. Πολλές χώρες της Ευρωπαϊκής Ένωσης δεν απαιτούν την ψηφιακή αυτή ταυτότητα που απαιτούμε εμείς και για να περάσεις στη Σένγκεν αρκεί το διαβατήριό σου. Για ποιον λόγο πρέπει οι Έλληνες να βγάζουν αυτή την ψηφιακή ταυτότητα και να έχουν τα όποια δεδομένα αυτή έχει; Κάποτε βγάζαμε ταυτότητα μέσα σε μια μέρα. Πηγαίναμε σε ένα αστυνομικό τμήμα και την βγάζαμε επιτόπου. Υπογράφαμε και παίρναμε την πλαστικοποιημένη σε δύο μέρες. Σήμερα έκανε συγγενικό μου πρόσωπο αίτηση να βγάλει την ταυτότητα αυτή αναγκαστικά, γιατί έκλεισε τα δεκατρία και του δώσανε ημερομηνία τον Ιούλιο ή σε άλλες περιπτώσεις ακόμα μακρύτερα.

Βλέπουμε ότι το κράτος δυσκολεύει τη ζωή των πολιτών με όλα αυτά τα ψηφιακά συστήματα αντί να διευκολύνει και προσπαθούμε τώρα να πούμε ότι όλα αυτά είναι απαραίτητα στη ζωή μας. Τίποτα από αυτά δεν είναι απαραίτητο. Και όπως σας είπα την άλλη φορά, μακάρι να υπάρξει μια θεία παρέμβαση και να διαλυθούν από το ηλιακό μας σύστημα όλα τα ηλεκτρονικά. Θα ζούμε καλύτερα. Να μην έχουμε ούτε ίντερνετ, να μην έχουμε τίποτε. Θα ζούμε, όπως ζούσαμε κάποτε -που τα πρόλαβα εγώ έτσι ζούσα- και όλα γινόντουσαν, όπως έπρεπε να γίνονται κι όχι όπως γίνονται σήμερα με όσα άθλια πράγματα βλέπουμε στη ζωή μας, προτροπές δολοφονικές, βίαιες συμπεριφορές μέσα από Τικ-Τοκ κι από διάφορες ανεξέλεγκτες παραγωγές που γίνονται στο διαδίκτυο και που κάνουν τα παιδιά μας να γίνονται βίαιοι από μικροί και να έχουν συμπεριφορές που δεν τις είχαμε εμείς όταν ήμασταν στην εποχή εκείνη την υποτίθεται εποχή παλαιών αρχών.

Όπως και να έχει, το μεγαλύτερο πρόβλημα σε αυτόν τον κανονισμό είναι ότι δεν διασφαλίζονται, όπως είπαμε, τα δεδομένα. Και αυτό φάνηκε ξεκάθαρα και με την ιστορία της κ. Ασημακοπούλου, που περιμένουμε μέχρι σήμερα να δούμε αν τελικά έχει γίνει κάποια έρευνα, πώς βρέθηκαν στην κατοχή της τα δεδομένα είκοσι ή και παραπάνω χιλιάδων ομογενών μας; Έχει αποφανθεί κάποιος; Πώς βρέθηκαν αυτά; Έγινε ένα λάθος και έφυγαν από το Υπουργείο Εσωτερικών με ένα e-mail και πήγαν στην κατοχή της; Μπήκε κάποιος χάκερ και τα υπέκλεψε; Αυτό θα το μάθουμε κάποτε ή θα αποσιωπηθεί και δεν θα το δούμε πουθενά να αποτυπώνεται;

Γίνεται έρευνα, κύριε Υπουργέ, αυτή τη στιγμή από το Υπουργείο, που είστε στο αρμόδιο Υπουργείο, για το πώς βρέθηκαν εκεί τα δεδομένα αυτά; Μπορούμε να μάθουμε; Όταν μιλήσετε μετά, μπορείτε να μας πείτε αν έχουμε κάποια εξέλιξη ή αν έχει παρέμβει η εισαγγελία; Δεν ξέρω. Είναι ένα θέμα, όμως. Και αυτό το θέμα κάνει τους πολίτες να αισθάνονται ανασφάλεια, γιατί όσο περισσότερο εξελισσόμεθα, τόσο περισσότερο βλέπουμε δεδομένα ή άλλα θέματα, να είναι ανοιχτά σε όποιον θελήσει να τα υποκλέψει. Πάμε τώρα σε εκλογές σε δύο μήνες με μία εντύπωση, ειδικά για τους ομογενείς μας, ότι τίποτα δεν είναι πλέον ασφαλές.

Εκτός αυτού του θέματος, θέλουμε να ξέρουμε πώς θέλουμε να κάνουμε αυτή την Εθνική Αρχή, η οποία μέχρι σήμερα δεν ασχολείται με αυτά τα θέματα, σε αυτό τον βαθμό, την Επιτροπή Τηλεπικοινωνίας και Ταχυδρομείων, να την βάλουμε σε ρόλο τοποτηρητή, ενώ στο προηγούμενο νομοσχέδιο που ψηφίσαμε, θεσπίσαμε μία υπέρ-ΕΥΠ, όπως το κάναμε στην κυβερνοασφάλεια, τώρα φέρνουμε την Εθνική Επιτροπή Τηλεπικοινωνιών, με τα λίγα άτομα που διαθέτει, όπως μας είπαν και οι εκπρόσωποι του συλλόγου τους και με τα πενιχρά μέσα, τα οποία έχει να αναλάβει αυτή τη μεγάλη ευθύνη, κυρίως της προστασίας των πολιτών.

Πώς θα γίνει αυτό; Δεν προβλέπεται. Στο νομοσχέδιο αυτό περιγράφονται δύο θέσεις, υπηρεσίες πρόσληψης. Πώς θα γίνει, όμως; Δεν πρέπει όλοι αυτοί οι άνθρωποι να περάσουν, τουλάχιστον, από σοβαρές διαδικασίες απόκτησης γνώσεων, να ενσωματωθούν άλλα άτομα και όχι μόνο οι δεκατέσσερις, με το θέμα της κινητικότητας;

Για εμάς, όπως το βλέπουμε, θα πρέπει να έχει τουλάχιστον άλλους πεντακόσιους υπαλλήλους να ασχολούνται καθημερινά με αυτό και μάλιστα καλά αμειβόμενους υπαλλήλους, γιατί, όπως είπαν οι άνθρωποι, σε αυτές τις περιπτώσεις που απαιτούνται ειδικά αξιολογημένες γνώσεις, θα πρέπει να υπάρχουν και καλοί μισθοί, κάτι που είναι δύσκολο σήμερα με τον τρόπο που το δημόσιο αντιμετωπίζει όλα αυτά τα θέματα, για να μπορέσουν να εργαστούν εκεί. Γιατί δυστυχώς ή ευτυχώς ο ιδιωτικός τομέας πληρώνει πέντε και έξι φορές περισσότερο σε θέματα τα οποία έχουν τις γνώσεις αυτές, οι οποίες πλέον έχουν αναδειχθεί στην κορυφαία απαίτηση στον τομέα της εργασίας και πληρώνονται παγκοσμίως πολύ καλά.

Δεν θα πούμε εμείς τίποτα άλλο, γιατί τα εξαντλήσαμε στις επιτροπές. Τα ίδια στοιχεία, που είχαμε σε τέσσερις επιτροπές, έχω εδώ για να κρατάω κάποιες σημειώσεις. Δεν νομίζουμε ότι θα μας προσφέρει.

Θέλω να σταθώ, τώρα, στις τροπολογίες που φέρατε. Μία σημαντική τροπολογία, που βγάζει μάτια είναι αυτή για τη «ΛΑΡΚΟ». Είναι δυνατόν, κύριε Υπουργέ -βέβαια δεν έρχεται από εσάς η τροπολογία- να βάζουμε ειδικό διαχειριστή στη «ΛΑΡΚΟ», στον θησαυρό του ελληνικού δημοσίου, τον οποίο κλείσαμε, γιατί δεν είχαμε 20 εκατομμύρια ευρώ, όπως διάβασα κάπου; Δεν θέλαμε να δώσουμε 20 εκατομμύρια ευρώ, για να εξελίξουμε τον τεχνικό εξοπλισμό, που θα απαιτείτο για να λειτουργήσει αυτός ο θησαυρός παραγωγικά για το δημόσιό μας; Την κλείνουμε σε ένα βράδυ, γιατί ξέρουμε ότι την έχουμε πουλήσει για 6, 7 εκατομμύρια σε έναν ιδιώτη και να βάζουμε έναν ειδικό διαχειριστή, ο οποίος θα έχει το δικαίωμα να προβαίνει σε καταγγελία του συνόλου των συμβάσεων εξαρτημένης εργασίας των εργαζομένων; Δηλαδή, να τους διώξει εν μία νυκτί, να πει: «σας διώχνω όλους και επαναπροσλαμβάνω αυτόν που θέλω, για μία σύμβαση ορισμένου ή αορίστου χρόνου, μέχρι να τελειώσει αυτή η ιστορία εδώ». Και να το θεωρούμε αυτό εξυγίανση; Να πετάμε στον δρόμο, όλους αυτούς τους ανθρώπους, οι οποίοι θα μπορούσαν να συμβάλουν στην εξυγίανση της «ΛΑΡΚΟ» και της κάθε ΛΑΡΚΟ;

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Έχουμε πλέον εξοντώσει, έχουμε διαλύσει όλες τις εταιρείες του δημοσίου που θα μπορούσαν να μας αποφέρουν κέρδη. Η «ΛΑΡΚΟ» θυμίζω παράγει σιδηρονικέλιο, παράγει το νικέλιο, το οποίο σήμερα με την εξέλιξη αυτή τα ηλεκτρικά αυτοκίνητα, ιατρικά εργαλεία, τα πάντα είναι η βάση στη χρήση όλων αυτών και στην παραγωγή όλων αυτών ακόμα και ιατρικών προϊόντων. Ακόμα και στο πετρέλαιο χρειαζόμαστε σιδηρονικέλιο και νικέλιο και η Ελλάδα έχει αποθέματα 260 εκατομμυρίων τόνων. Δηλαδή, μπορεί εσαεί να παρέχει σιδηρονικέλιο. Είναι ένα δώρο από τον Θεό και εμείς το διαλύσαμε και το χαρίζουμε και αλλού.

Είναι σημαντικό το ότι κανείς δεν ασχολείται με τη «ΛΑΡΚΟ». Μόνο ένα, δύο κόμματα στη Βουλή μιλούν για τη «ΛΑΡΚΟ». Δυστυχώς, είναι το τέλος της διάλυσης των θησαυρών του δημοσίου και της εκχώρησης τους σε ιδιωτικά εγχώρια ή ακόμα και συμφέροντα εκτός Ελλάδος.

Δεν συμφωνούμε σε τίποτα εξαρχής και καταψηφίζουμε το νομοσχέδιο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κόντη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τέσσερις συνοδοί εκπαιδευτικοί από το 14ο Γυμνάσιο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής από τη Νίκη, ο κ. Γεώργιος Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριοι συνάδελφοι, το συζητούμενο νομοσχέδιο έρχεται σε εφαρμογή του κανονισμού 2022/2065 σχετικά με την ενιαία αγορά ψηφιακών υπηρεσιών, γνωστού ως DSA. Γι’ αυτό επιβάλλεται να επικεντρωθούμε πρωτίστως στο περιεχόμενό του. Εάν η DSA είναι απορριπτέα, για τους ίδιους λόγους απορριπτέο είναι και το νομοσχέδιο.

Η DSA αφορά κατ’ αρχάς τους ενδιάμεσους, δηλαδή κυρίως τους online hosting providers και τις πλατφόρμες που επιτρέπουν ανταλλαγή δεδομένων και ακόμη κατάρτιση συμβάσεων, λόγου χάρη αγορά ηλεκτρονικών ειδών, φαγητό, ταξί. Η DSA είναι φυσικά πολύ σημαντική για τον πολίτη. Αφορά την καθημερινότητά του. Καλύπτει ψηφιακές δραστηριότητες, όπως παρακολούθηση βίντεο, ανάρτηση δημοσιεύσεων κάθε περιεχομένου στα social media, αποθήκευση στο cloud, οργάνωση ταξιδιών, αναζήτηση πληροφοριών, αλληλεπίδραση με κριτικές καταναλωτών σε προϊόντα, ακόμη και την πρόσβαση στο διαδίκτυο.

Η Ευρωπαϊκή Επιτροπή ισχυρίζεται ότι η DSA θα διασφαλίσει καλύτερη προστασία των χρηστών και των θεμελιωδών δικαιωμάτων στο διαδίκτυο. Αποκωδικοποιώντας, όμως, τη διγλωσσία της Ευρωπαϊκής Ένωσης αποδεικνύεται ότι ισχύει το αντίθετο. Η DSA είναι στην πραγματικότητα μια επίθεση στο πιο θεμελιώδες δικαίωμα όλων, την ελευθερία της έκφρασης και η Ευρωπαϊκή Επιτροπή ετοιμάζεται να χρησιμοποιήσει τις νέες της εξουσίες για να υπονομεύσει τη δημοκρατία για εκατομμύρια χρήστες των λαών της Ευρώπης. Αντίθετα, η δημοκρατία είναι εκείνη που χρειάζεται καλύτερη προστασία από την DSA και τους τεχνοκράτες των Βρυξελλών.

Οι τρεις κύριοι στόχοι της DSA δείχνουν εκ πρώτης όψεως αβλαβείς. Πρώτον, το παράνομο περιεχόμενο πρέπει να αφαιρεθεί από τις ψηφιακές πλατφόρμες γρήγορα και αποτελεσματικά. Δεύτερον, οι πλατφόρμες πρέπει να γίνουν περισσότερο διαφανείς και να δίνουν στους χρήστες μεγαλύτερο έλεγχο των δεδομένων τους. Και τρίτον, ο ανταγωνισμός στον διαδικτυακό τομέα πρέπει να γίνει δικαιότερος. Μέχρι εδώ καλά. Εάν ο σκοπός της DSA ήταν να προφυλάξει τους χρήστες αποκλειστικά και μόνο από εγκληματικό υλικό παιδικής πορνογραφίας, ισλαμικής και μη τρομοκρατίας και από πράξεις εμπορικής απάτης στις διαδικτυακές πωλήσεις θα συμφωνούσαμε.

Η DSA, όμως, δεν είναι τόσο αθώα όσο φαίνεται ούτε καλοπροαίρετη όσο δηλώνει. Οι αιτιολογικές σκέψεις του κανονισμού καταδεικνύουν τις αντιδημοκρατικές προθέσεις της επιτροπής. Σύμφωνα με την πέμπτη αιτιολογική σκέψη όχι μόνο οι παράνομες πληροφορίες, αλλά και «άλλως επιβλαβείς» πληροφορίες πρέπει να διαγραφούν. Σύμφωνα επίσης με την ογδοηκοστή τέταρτη αιτιολογική σκέψη οι χειριστές της πλατφόρμας θα πρέπει να αφαιρούν αναρτήσεις «παραπλανητικού» περιεχομένου συμπεριλαμβανομένης της παραπληροφόρησης.

Ο όρος «παραπληροφόρηση», ωστόσο, δεν ορίζεται πουθενά στην DSA. Θα τον ορίζουν φυσικά κατά περίπτωση και κατά το συμφέρον οι τεχνοκράτες- γραφειοκράτες της επιτροπής. Επομένως, οι πλατφόρμες δεν υποχρεώνονται μόνο στην αφαίρεση παράνομου περιεχομένου και οτιδήποτε κριθεί ως παραπληροφόρηση ή ως ψευδής παραπληροφόρηση ή ότι δεν ανταποκρίνεται στις αξίες της Ευρωπαϊκής Ένωσης ή ότι είναι επιβλαβές για άλλους λόγους, θα πρέπει να αφαιρείται και να καθαιρείται από το διαδίκτυο.

Ποιος, όμως, θα είναι ο ψηφιακός ελεγκτής; Ποιος θα καθορίζει τι είναι παραπληροφόρηση; Τις ευρωπαϊκές αξίες ποιος θα τις καθορίζει; Ποιος θα καθορίζει τι είναι το επιβλαβές για τους άλλους; Η σκόπιμη αοριστία των εννοιών αυτών αφήνει επικίνδυνα μεγάλο περιθώριο ερμηνείας και επομένως θα μπορούσε να αποτελέσει κίνδυνο κατάχρησης και να περιορίσει την ελευθερία της έκφρασης.

Στην πραγματικότητα η DSA έχει δημιουργήσει ένα «υπουργείο αλήθειας», όπως στο μυθιστόρημα του Όργουελ «1984». Η DSA είναι εξαιρετικά επικίνδυνη για το δικαίωμα της ελεύθερης διακίνησης ιδεών και ανοίγει την πόρτα σε ακόμη μεγαλύτερη λογοκρισία και καταστολή απόψεων στις κοινωνικές πλατφόρμες. Είναι βέβαιο ότι οι μεγάλες πλατφόρμες μέσων κοινωνικής δικτύωσης θα προτιμούν, από υπερβολική πρόνοια, να διαγραφούν τα πάντα, για να αποφύγουν μια ενδεχόμενη τιμωρία. Ο ελεύθερος λόγος και η διάδοση απόψεων δια των μέσων κοινωνικής δικτύωσης θα περιοριστούν ουσιαστικά, αν δεν περιέλθουν σε καθεστώς απαγόρευσης. Η DSA θα αποδειχθεί τελικά επιβλαβής για τη δημοκρατία, καθώς και η ελευθερία έκφρασης θα περιοριστεί σημαντικά.

Ποιος δεν αντιλαμβάνεται ότι επίκειται μεγάλη λογοκρισία; Οι πολίτες δεν θα μπορούν να έχουν τις πλατφόρμες αυτές ως ένα μεγάλο πολιτικό διάδρομο απόψεων. Το ζωτικό αυτό στοιχείο μιας ελεύθερης δημοκρατικής τάξης, δηλαδή, η συνεχής διανοητική και δημοκρατική συζήτηση, ακόμη και με την εκφορά αντίθετων απόψεων, θα εξαφανιστεί. Η εποπτευόμενη σκέψη θα γίνει καθεστώς. Ο αυτοέλεγχος μεγάλων πλατφορμών και μηχανών αναζήτησης, καθώς και οι υποχρεώσεις παρακολούθησης των υπευθύνων για το δίκτυο επιτήρησης που θα εγκατασταθεί σε όλη την Ευρώπη, έχουν σχεδιαστεί ώστε να ενεργούν προληπτικά. Οι προβλεπόμενες περιστάσεις θα πρέπει να αξιολογούνται από τις ίδιες τις πλατφόρμες με βάση την πιθανότητα των επιπτώσεών τους στη «δημόσια ασφάλεια», τον κοινωνικό διάλογο και τη δημόσια υγεία.

Η εντολή της DSA προς τις πλατφόρμες είναι: Εάν έχετε αμφιβολίες για μια ανάρτηση, διαγράψτε την, αλλιώς θα τιμωρηθείτε αμείλικτα. Η ορολογία που χρησιμοποιείται στη DSA περιέχει επιτηδευμένα αόριστες έννοιες ώστε να εγείρονται αμφιβολίες για το εάν μια πληροφορία υπάγεται στους όρους: παράνομο, παραπληροφόρηση, κ.λπ..

Σε περίπτωση, λοιπόν, αμφιβολίας, οι χειριστές των πλατφορμών και των μηχανών αναζήτησης για να αποφύγουν το πρόστιμο, δηλαδή, για το δικό τους οικονομικό συμφέρον, θα σπεύδουν να διαγράφουν μια καταχώριση, πριν καν λάβουν μια πρόταση από τους συμμετέχοντες στο δίκτυο ελέγχου, διότι οι κυρώσεις που προβλέπονται σε βάρος τους στο άρθρο 52 παράγραφος 2 της DSA και στο άρθρο 16 παράγραφος 1 του νομοσχεδίου θα είναι αποτελεσματικές -όπως τις χαρακτηρίζετε- και αποτρεπτικές, κατά την ορολογία της DSA.

Αντιμέτωπες με την απειλή τέτοιων κυρώσεων, οι μεγάλες εταιρείες τεχνολογίας είναι σίγουρο ότι θα υιοθετήσουν μια προσέγγιση που αποκλείει τον κίνδυνο του προστίμου. Θα λογοκρίνουν πρώτα και ίσως να κάνουν ερωτήσεις αργότερα. Οι απειλούμενες κυρώσεις είναι τρομερές. Οι πλατφόρμες αντιμετωπίζουν πρόστιμα έως και 6% του παγκόσμιου ετήσιου κύκλου εργασιών τους.

Σε μια δημοκρατική κοινωνία, όμως, τέτοια προληπτικά μέτρα είναι αντισυνταγματικά. Είναι αντίθετα στα άρθρα 11 του Χάρτη Θεμελιωδών Δικαιωμάτων της Ευρωπαϊκής Ένωσης και 14 του Συντάγματός μας, επειδή περιορίζοντας ορισμένες πληροφορίες πριν από τη διάδοσή τους, εμποδίζεται οποιαδήποτε δημόσια συζήτηση για το θέμα που αφορούν και έτσι στερούν την ελευθερία έκφρασης από την πραγματική λειτουργία της ως κινητήρια δύναμη του πλουραλισμού.

Να, λοιπόν, ποιο είναι το κόλπο. Η Ευρωπαϊκή Επιτροπή αφήνει σε άλλους να κάνουν τη «βρώμικη» δουλειά, να παρεμβαίνουν στην ελευθερία της έκφρασης και της ενημέρωσης των Ευρωπαίων. Παρεμβάσεις που αν τις πραγματοποιούσε απευθείας η ίδια η επιτροπή ή τα κράτη, θα ήταν σαφώς αντισυνταγματικές.

Επίσης, η DSA περιέχει μια πολύ επικίνδυνη ρύθμιση που θυμίζει έντονα το «1984». Συγκεκριμένα, εισάγεται ο λεγόμενος «μηχανισμός κρίσης» όταν θα υπάρχει κατάσταση έκτακτης ανάγκης, όπως είναι η ορολογία. Τον πρότεινε εκ των υστέρων η Ευρωπαϊκή Επιτροπή, μετά τη ρωσική επίθεση κατά της Ουκρανίας και τελικά περιλήφθηκε στη DSA.

Ο μηχανισμός αυτός δίνει στην Ευρωπαϊκή Επιτροπή το δικαίωμα σε έκτακτες περιπτώσεις, όπως πανδημία ή πόλεμος, να απαιτήσει από τους παρόχους ή τις ψηφιακές πλατφόρμες να λάβουν συγκεκριμένα μέτρα για την «ενημέρωση» του κοινού, ακόμα και για τη χειραγώγησή του. Δημιουργείται έτσι ένα νομικό όπλο στα χέρια της Ευρωπαϊκής Επιτροπής για να διασφαλιστεί ότι οι δυσάρεστες και ενοχλητικές απόψεις από πλατφόρμες θα εξαφανίζονται στο εξής ακόμη πιο γρήγορα.

Ως εκ τούτου η Ευρωπαϊκή Ένωση έχει πλέον τη δυνατότητα να ασκεί αποφασιστική επιρροή σχετικά με το τι μπορούν να διαβάσουν και να δουν ή όχι, οι πολίτες χρήστες στα κοινωνικά δίκτυα σε κατάσταση έκτακτης ανάγκης, που είναι μια έννοια απροσδιόριστη και πολύ ασαφής. Επομένως, υπάρχει κίνδυνος μεγάλης λογοκρισίας και απομείωση της ελευθερίας του λόγου. Θα μιλούμε πια για εποπτευόμενη σκέψη.

Η κρίση ορίζεται ως αντικειμενικός κίνδυνος σοβαρής βλάβης της δημόσιας ασφάλειας ή της δημόσιας υγείας στην Ένωση ή σε σημαντικά τμήματά της. Έτσι στον καιρό της πανδημίας που περάσαμε θα μπορούσε να διατάξει την αφαίρεση αναρτήσεων κάθε επιστημονικής άποψης που αμφισβητούσε την κρατούσα ιατρική θέση ότι τα εμβόλια m-RNA κατά του COVID ήταν ασφαλή, ότι δεν είχαν θανατηφόρες και άλλες σοβαρές παρενέργειες και άλλα, θα αποκλείονταν από τα μέσα και δεν θα μπορούσαν να ακουστούν οι αντίθετες επιστημονικές φωνές του νομπελίστα Λικ Μοντανιέ ή του Σουχαρίτ Μπαγντί. Θα είχε επιβληθεί η μονοτονία της ιατρικής πολιτικής ορθότητας στο όνομα φυσικά της προστασίας της δημόσιας υγείας.

Το αν πληρούνται αυτά τα κριτήρια για την κήρυξη της έκτακτης κρίσης, δεν καθορίζεται από ένα ανεξάρτητο δημοκρατικά εκλεγμένο όργανο, ούτε καν από το άβουλο Ευρωπαϊκό Κοινοβούλιο, αλλά από την ίδια την Ευρωπαϊκή Επιτροπή. Η ίδια μάλιστα κριτήρια, η ίδια διαπιστώνει τη συνδρομή τους και η ίδια ενεργοποιεί και διαχειρίζεται τον μηχανισμό διαχείρισης της κρίσης. Τέτοια μέτρα συχνά πλασάρονται ως αθώα και απολιτικά, αλλά η πραγματικότητα δεν είναι τόσο ρόδινη. Η Ευρωπαϊκή Επιτροπή δεν μπορεί να θεωρηθεί ως μία δημοκρατικά ελεγχόμενη αρχή.

Ανάλογο μηχανισμό έχει στη διάθεσή του σε εθνικό επίπεδο και ο Εθνικός Συντονιστής, άρθρο 11 παράγραφος 1 στ΄ του νομοσχεδίου. Και εδώ το αν πληρούνται οι όροι για τη λήψη των έκτακτων κατασταλτικών μέτρων, τόσο σε επίπεδο οριστικής απόφασης όσο και σε επίπεδο προσωρινών μέτρων, αποφασίζεται και κρίνεται από τον ίδιο τον Εθνικό Συντονιστή, την ΕΕΤΤ. Δεν ζητείται ούτε από την ελληνική δικαιοσύνη, ούτε από άλλη κρατική αρχή, ούτε προβλέπεται λογοδοσία στη Βουλή των Ελλήνων, μολονότι πρόκειται για επιβολή μέτρων λογοκρισίας υψίστου βαθμού, κατάσταση που θυμίζει επιβολή στρατιωτικού νόμου. Δεν μπορεί, επομένως να θεωρηθεί ως μία δημοκρατική ελεγχόμενη αρχή.

Ορισμένοι προβάλλουν την ένσταση ότι η παραπληροφόρηση μπορεί να εξαπλωθεί όταν τα μέσα ενημέρωσης δεν υπόκεινται σε έλεγχο από τις ψηφιακές πλατφόρμες. Αυτό είναι ένα ψέμα. Είναι ένα πρόσχημα για την επιβολή λογοκρισίας. Στο νομικό οπλοστάσιο κάθε κράτους υπάρχουν πολλά νομικά εργαλεία για την καταπολέμηση των ψευδών ειδήσεων. Λόγου χάρη στην Ελλάδα υπάρχει ο νόμος περί τύπου.

Τέλος -και το πιο σημαντικό-, ο πιο αποτελεσματικός και μακροπρόθεσμος τρόπος για την καταπολέμηση της παραπληροφόρησης είναι η καλλιέργεια μιας κριτικής νοοτροπίας μεταξύ των πολιτών. Η Ευρωπαϊκή Επιτροπή, αν και μη εκλεγμένη, υπερηφανεύεται ότι είναι ο άμεσος ρυθμιστής των πλατφορμών BigTech. Επιστρατεύει μάλιστα περισσότερα από εκατό εξειδικευμένα τεχνοκρατικά στελέχη για να διασφαλίσει ότι οι πλατφόρμες θα συμμορφώνονται και θα ακυρώνουν τα αιρετικά μηνύματα. Δεν υπάρχει καμμία πρόβλεψη για ανεξάρτητη ρύθμιση από έναν υποτιθέμενο ουδέτερο φορέα.

Όπως πάντα στις συζητήσεις για την ελευθερία του λόγου, δύο ζητήματα συνδέονται στενά: Πού να τραβήξουμε την κόκκινη γραμμή και ποιος την χαράσσει;

Ποιος θα αποφασίσει αν μια ανάρτηση είναι απλώς αμφιλεγόμενη ή αν πρόκειται για «παραπληροφόρηση» που πρέπει να αφαιρεθεί; Ποιος θα αποφασίσει αν κάποιος απλώς εκφράζει μια άποψη που κάποιοι βρίσκουν προσβλητική ή αν πρόκειται για πράγματι ρητορική μίσους που πρέπει να φιμωθεί; Ποιοι είναι αυτοί οι έμπιστοι ελεγκτές, οι αξιόπιστες πηγές επισήμανσης παράνομου περιεχομένου που προβλέπονται στη DSA, που θα ορίζουν ποιες αναρτήσεις θα καθαιρούνται ή λογοκρίνονται γιατί πρέπει να τους εμπιστευόμαστε για να αποφασίζουν τι μπορούμε να δημοσιεύουμε, να βλέπουμε ή να ακούμε;

Οι Ρωμαίοι ρωτούσαν: Ποιος μας φυλάει από τους φύλακες; Αναπροσαρμόζω το ερώτημα: Ποιος ελέγχει τους ελεγκτές; Τα δημοκρατικά δικαιώματα και η ελευθερία της έκφρασης είναι πάντα αδιαχώριστες ελευθερίες. Η δημοκρατία είναι θέμα επιλογής. Πώς μπορούμε να επιλέξουμε κριτικά και αιτιολογημένα χωρίς να ακούσουμε τα επιχειρήματα όλων των μερών είτε ενοχλητικά είτε όχι για κάποιους, στο πλαίσιο μιας ειλικρινούς και χωρίς ταμπού συζήτησης; Δεν χρειάζεται να είμαστε ειδικοί για να δούμε τον υπαρκτό κίνδυνο λογοκρισίας, αν αφήσουμε τις «Big Βρυξέλλες» να ελέγξουν το διαδίκτυο. Η DSA βλάπτει σοβαρά την ελευθερία έκφρασης και τη δημοκρατία.

Για πολλά χρόνια το διαδίκτυο ήταν ένα από τα τελευταία προπύργια της ελευθερίας του λόγου. Τώρα όμως όλα αλλάζουν. Από αυτό το σημείο και μετά οι ελίτ γραφειοκράτες της Ευρωπαϊκής Επιτροπής θα μπορούν να καθορίζουν τι είναι αποδεκτό και τι όχι στις μεγάλες διαδικτυακές μας πλατφόρμες. Η άμεση κυβερνητική λογοκρισία του διαδικτύου είναι εδώ και αυτό θα κάνει πολύ πιο δύσκολο να μοιραστούμε την αλήθεια με έναν κόσμο που τη χρειάζεται απεγνωσμένα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ μισό λεπτό, κύριε Πρόεδρε.

Αυτές είναι τόσο σκοτεινές εποχές και γίνονται όλο και πιο σκοτεινές κάθε μέρα που περνάει. Περνάμε στην εποχή του «Μεγάλου Αδελφού» και από εκεί στην πολυδιαφημισμένη πλέον εποχή της παγκόσμιας διακυβέρνησης. Βοηθός και αρωγός της οι «Big Βρυξέλλες».

Στο πλαίσιο αυτό, η DSA και το σε εκτέλεση αυτής συζητούμενο νομοσχέδιο θα είναι τα εργαλεία για τη δημιουργία μιας πανευρωπαϊκής εποπτικής αρχιτεκτονικής φίμωσης και λογοκρισίας στο διαδίκτυο. Γι’ αυτό και καταψηφίζουμε το παρόν νομοσχέδιο, γιατί έρχεται να υπηρετήσει τη μεγάλη λογοκρισία στο διαδίκτυο.

Κλείνοντας δεν μπορώ να μην επισημάνω τις τοποθετήσεις των δύο μεγάλων κομμάτων της Αντιπολίτευσης, ΣΥΡΙΖΑ και ΠΑΣΟΚ, που υπερψηφίζουν το νομοσχέδιο κάνοντας πως δεν καταλαβαίνουν το λογοκριτικό του περιεχόμενο. Η στάση τους φανερώνει ότι καμμία διαφορά στην πραγματικότητα δεν έχουν με τις θέσεις της Νέας Δημοκρατίας.

Τέλος, καταψηφίζουμε και τις τροπολογίες ιδιαίτερα εκείνη που αφορά τη «ΛΑΡΚΟ» ως έντονα αντεργατική.

Για το Μέρος Β΄ του σχεδίου νόμου του Υπουργείου σας, κύριε Υπουργέ, θα τοποθετηθώ στη δευτερολογία μου.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Αποστολάκη.

Και ολοκληρώνουμε τον κύκλο των πρωτολογιών των εισηγητών και ειδικών αγορητών με την κ. Ελένη Καραγεωργοπούλου από την Πλεύση Ελευθερίας.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Χαιρετίζουμε σήμερα τη μεγάλη κινητοποίηση των κατοίκων των όμορων δήμων της περιοχής, όπου το κράτος έχει αποφασίσει χωρίς νόμιμες ενέργειες να μετατρέψει σε χώρο υγειονομικής ταφής βιομηχανικών επικίνδυνων αποβλήτων. Μιλάμε για τον Δήμο της Τανάγρας και τον Δήμο του Ωρωπού, για την άμεση κινητοποίηση των κατοίκων, των περιβαλλοντικών συλλόγων και την αποτελεσματική διακοπή εργασιών στον τόπο που προορίζεται να δημιουργηθεί ένα κελί αιώνιας ταφής ογδόντα χιλιάδων τόνων επικίνδυνων σκωριών, αποβλήτων, σε χώρο μη περιβαλλοντικά αδειοδοτημένο, χωρίς να έχει οριοθετηθεί το γειτονικό υδατόρεμα. Μιλάμε για την απόλυτη καταστροφή του ποταμού Ασωπού και όχι μόνο των περιοχών γύρω από αυτόν.

Σε σχέση με το παρόν σχέδιο νόμου, να πούμε ότι θεσπίζονται τα απαραίτητα μέτρα για την εφαρμογή του κανονισμού 2022/2065 της γνωστής Πράξης για τις Ψηφιακές Υπηρεσίες, Digital Services Act, η οποία επιβάλλει σημαντικές υποχρεώσεις στις επιχειρήσεις με ψηφιακές υπηρεσίες και βαριές κυρώσεις σε περίπτωση παράβασης. Φιλοδοξεί να δημιουργήσει ένα ασφαλές και αξιόπιστο περιβάλλον στο διαδίκτυο, ειδικά σε μια εποχή στην οποία η παραπληροφόρηση για το παράνομο περιεχόμενο διαφόρων ειδών έχει προβληματίσει σε παγκόσμιο επίπεδο. Μια βασική επιδίωξη είναι η αντιμετώπιση του μεγαλύτερου -ίσως- προβλήματος αυτή τη στιγμή στο διαδίκτυο, του παράνομου περιεχομένου, το οποίο βρίσκεται παντού σε διάφορες μορφές: από τα απομιμητικά προϊόντα μέχρι τα fake news και τη ρητορική μίσους.

Το ερώτημα είναι πώς τέτοια φαινόμενα θα μπορέσουν να καταπολεμηθούν, χωρίς όμως ταυτόχρονα να περιοριστεί κατάφωρα η ελευθερία της έκφρασης. Γιατί στην πραγματικότητα η ίδια η DSA δεν ορίζει τι είναι παράνομο στο διαδίκτυο. Το τι συνιστά παράνομο περιεχόμενο ορίζεται με άλλους νόμους είτε σε επίπεδο Ευρωπαϊκής Ένωσης είτε σε εθνικό επίπεδο, όπως για παράδειγμα ένα περιεχόμενο για τρομοκρατία, υλικό σεξουαλικής κακοποίησης παιδιών, μια ρητορική μίσους. Ποιο είναι, λοιπόν, το περιεχόμενο της λέξης «παραπληροφόρηση»; Πώς καθορίζεται; Κυρίως ποιος την καθορίζει;

Δείγματα έχουμε, τα «Ellinika Hoaxes», μία αστική, μη κερδοσκοπική εταιρεία με έδρα τη Θεσσαλονίκη, ιδρυθείσα το έτος 2018 με άγνωστους χρηματοδότες, άγνωστους δωρητές. Άγνωστα πρόσωπα που επιχορηγούν τους εθελοντές αρθρογράφους έσπευσαν να χαρακτηρίσουν δημοσιεύματα περί ύπαρξης ξυλολίου ή τολουολίου στην εμπορική αμαξοστοιχία που συγκρούστηκε με την επιβατική σκοτώνοντας πενήντα επτά συμπολίτες μας, σε αυτή την εθνική τραγωδία, και τραυματίζοντας περίπου άλλους εκατόν ογδόντα εν μέσω πολλαπλών εκρήξεων στη σφαγή των Τεμπών, και αυτά περί υπόπτου, λοιπόν, άμεσου μπαζώματος του χώρου εξαφανίζοντας πολύτιμα στοιχεία, ότι ήταν fake news, σε αντίθεση με τα αντίθετα πορίσματα εμπειρογνωμόνων.

Άλλο παράδειγμα είναι η πτώση της ροής των αναρτήσεων στο διαδίκτυο, στο «Facebook», θεωρώντας αυθαίρετα ότι το σχόλιο σε ανάρτηση περί αύξησης του κατώτατου μισθού -ο κ. Μητσοτάκης ανακοίνωσε κατώτατο μισθό αναντίστοιχο των αναγκών των εργαζομένων- με αιτιολογικό ότι παραβιάζει τους όρους της κοινότητας για βίαιο και σκληρό περιεχόμενο. Κι αυτή η ροή αναρτήσεων ανακόπηκε τις τελευταίες ημέρες.

Μόλις προχθές, 1η Απριλίου, το ίδιο μέσο κοινωνικής δικτύωσης, το «Meta» ή «Facebook», κατέβασε αναρτήσεις για την απεργιακή κινητοποίηση των καθαριστριών του Νοσοκομείου της Άμφισσας με την αιτιολογία των ψευδών πληροφοριών.

Με τι στοιχεία, λοιπόν, θα τροφοδοτήσει τους αλγόριθμους των μηχανών αναζήτησης παράνομου περιεχομένου, ώστε να διαστρεβλώσετε ή και να εξαφανίσετε την πραγματικότητα; Και δεν είναι ιστορίες συνωμοσίας όλα αυτά. Η αντιστροφή της πραγματικότητας είναι ήδη γεγονός στα ελεγχόμενα από την Κυβέρνησή σας και τους επικοινωνιολόγους σας στα ΜΜΕ.

Είναι προφανές ότι αυτή η πρακτική θα επεκταθεί σε χώρους που ακόμη δεν ελέγχετε πλήρως, στα μέσα διαδικτυακής κοινωνικής συνάντησης, στα μέσα κοινωνικής δικτύωσης, σε μια επίδειξη καθεστωτικής ισχύος, απόλυτης επικράτησης του ολοκληρωτισμού, επίπλαστης πραγματικότητας, σε μια προσπάθεια να φιμωθεί κάθε έννοια έκφρασης και ανταλλαγής ελεύθερης σκέψης των πολιτών.

Η Digital Services Act επιβάλλει αυστηρές υποχρεώσεις στις πλατφόρμες σχετικά με τα εργαλεία που χρησιμοποιούν για τον μετριασμό περιεχομένου, αλλά και την ενημέρωση των χρηστών αναφορικά με τις πολιτικές, τις διαδικασίες και τα ειδικότερα μέτρα που λαμβάνονται. Η λογική ότι οι πλατφόρμες επιτρέπεται να προχωρούν σε αλγοριθμική λήψη αποφάσεων για την απομάκρυνση παράνομου περιεχομένου θα πρέπει να συνδυάζεται, λοιπόν, με την ανθρώπινη επανεξέταση.

Ταυτόχρονα, θα πρέπει να δημοσιεύονται ετήσιες εκθέσεις σχετικά με τον περιορισμό περιεχομένου που έχουν εκτελέσει. Είναι υποχρεωτικό να δίνεται και στους χρήστες το δικαίωμα να επισημάνουν τυχόν παράνομο περιεχόμενο. Έτσι, όλες οι πλατφόρμες θα πρέπει να δημιουργήσουν μηχανισμούς ειδοποίησης και δράσης, οι οποίοι θα είναι εύκολα προσβάσιμοι και φιλικοί προς το χρήστη, ενώ οι αποφάσεις θα λαμβάνονται εγκαίρως και με αντικειμενικά, μη αυθαίρετα κριτήρια. Πρόκειται για μία εξαιρετικά δύσκολη εξισορρόπηση ανάμεσα στην ανάγκη να προστατευτούν οι χρήστες από παράνομο περιεχόμενο και στη θεμελιώδη προστασία της ελευθερίας έκφρασης.

Δεν είναι λίγες οι φορές που έχουμε δει λοιπόν να μπλοκάρονται λογαριασμοί ακόμα στο «Facebook» για ρητορική μίσους, μόνο και μόνο επειδή έγινε αναφορά από άλλους χρήστες. Γίνεται προσπάθεια να αντιμετωπιστεί το πρόβλημα, αφ’ ενός, με τη λήψη αποφάσεων με συγκεκριμένα και διαφανή κριτήρια που περιλαμβάνουν και την ανθρώπινη επανεξέταση και, αφ’ ετέρου, με τη θέσπιση βαρύτητας στις αναφορές που κάνουν αξιόπιστες πηγές.

Στις περιπτώσεις παροχών αποθήκευσης πληροφοριών, λοιπόν, είναι αδύνατη η προληπτική παρακολούθηση. Η υποχρέωσή τους σχετίζεται με την εξέταση των αναφορών περί παρανομίας.

Στις περιπτώσεις πλατφορμών που συγκεντρώνουν προϊόντα από διάφορους εμπόρους, τα οποία πωλούνται σε καταναλωτές όπως, παραδείγματος χάριν, «Skroutz», όπου υπάρχει το ζήτημα της προστασίας των καταναλωτών και εξ αποστάσεως συμβάσεις με επιχειρήσεις, θα πρέπει η πλατφόρμα να παρουσιάζει τις πληροφορίες της συναλλαγής κατά τρόπο που να δείχνει ότι δεν αναλαμβάνει καμμία ευθύνη για το περιεχόμενο των εμπόρων.

Αν η παρουσίαση των πληροφοριών και ο γενικότερος σχεδιασμός οδηγεί τον μέσο καταναλωτή να πιστεύει ότι οι πληροφορίες, το προϊόν ή η υπηρεσία παρέχονται από την ίδια την πλατφόρμα ή από έμπορο που ενεργεί υπό την εξουσία ή τον έλεγχο του, δεν ισχύει η αρχή της μη ευθύνης για αυτό το περιεχόμενο.

Αν, παραδείγματος χάριν, ενδεικτικά η πλατφόρμα πουλάει προϊόντα των οποίων την προέλευση δεν αποκαλύπτει, παρά μόνο μετά τη σύναψη της σύμβασης ή αν εμπορεύεται τα προϊόντα ή τις υπηρεσίες στο δικό της όνομα αντί του ονόματος του εμπόρου, τότε με βάση τη στάθμιση όλων των παραγόντων μπορεί να θεωρηθεί ότι αναλαμβάνει την ευθύνη για το περιεχόμενο που δημοσιεύεται σε αυτή.

Δίνεται, επίσης, μεγάλη έμφαση και στον καθορισμό ενός συνεκτικού και αποτελεσματικού πλαισίου για τις διαφημίσεις στις ψηφιακές πλατφόρμες με ιδιαίτερη προσοχή στη διάκριση της διαφήμισης από οποιονδήποτε άλλο τύπο περιεχομένου και την προστασία των ευαίσθητων δεδομένων των χρηστών. Ενσωματώνονται υποχρεώσεις επισήμανσης των διαφημίσεων ώστε να είναι αναγνωρίσιμες, να μπορούν οι χρήστες να αναγνωρίσουν και την ταυτότητα του φυσικού ή νομικού προσώπου για λογαριασμό του οποίου αυτή παρουσιάζεται, καθώς και να βλέπουν σχετικές επεξηγήσεις. Για να εφαρμοστούν όλα τα παραπάνω ο κανονισμός, η πράξη αναφέρει ότι κάθε κράτος μέλος ορίζει συντονιστή ψηφιακών υπηρεσιών για την επίβλεψη των ψηφιακών παρόχων.

Στο προκείμενο, λοιπόν, το σχέδιο νόμου αποτελεί αντικείμενο εκτενούς επεξεργασίας από ομάδα εργασίας αποτελούμενη από στελέχη προερχόμενα από το Υπουργείο Ψηφιακής Διακυβέρνησης, την Εθνική Επιτροπή Τηλεπικοινωνιών και Ταχυδρομείων, το Εθνικό Συμβούλιο Ραδιοτηλεόρασης, την Αρχή Προστασίας Δεδομένων προσωπικού χαρακτήρα, το Υπουργείο Ανάπτυξης, τη Γενική Γραμματεία Επικοινωνίας και Ενημέρωσης, τον Οργανισμό Πνευματικής Ιδιοκτησίας και τον Οργανισμό Βιομηχανικής Ιδιοκτησίας.

Ήδη κατά την ακρόαση των φορέων επισημάνθηκε αιτιολογημένα από τον Σύλλογο Ειδικών Επιστημόνων στη ΕΕΤΤ ότι δεν υπάρχει εξειδικευμένο προσωπικό με υψηλά προσόντα, ενώ η υποστελέχωση σε συνδυασμό με τους πολύ χαμηλούς μισθούς αποτελεί μείζον πρόβλημα για την εξέλιξη μιας τέτοιας εφαρμογής σε νέο ψηφιακό περιβάλλον. Να πούμε ότι και οι τελευταίες προσλήψεις σύμφωνα με τις ενημερώσεις που δόθηκαν στην ακρόαση φορέων, έγιναν το έτος 2009;

Δεν είναι όμως το μόνο μελανό σημείο η ανυπαρξία προσωπικού ή κατάλληλου προσωπικού. Το ψηφιακό θαύμα που αναλάβατε να απογειώσετε, αυτό για το οποίο επαίρεται η Κυβέρνησή σας διά του Υπουργείου σας και το οποίο διαπρέπει και στις απευθείας αναθέσεις κρίσιμων έργων τεχνολογικού εκσυγχρονισμού της δημόσιας διοίκησης και της παραγωγικής βάσης της χώρας, ήδη ο ΟΟΣΑ κατέστησε εμφανές ότι δεν είναι και τόσο θαυμαστό. Άρα το δεύτερο μελανό σας σημείο είναι αυτή καθαυτή η ταυτότητά σας.

Από το έτος 2022, στη διακριτικής κριτικής πολυσέλιδη έκθεσή του, ο ΟΟΣΑ προέβαινε στη βασική υπόδειξη, εν όψει και της εισροής σημαντικών πόρων από το Ταμείο Ανάκαμψης, τη συγκρότηση ενός γραφείου διαχείρισης έργων για τον συντονισμό και τον εξορθολογισμό της υλοποίησής τους, γνωρίζοντας προφανώς και μη εγκρίνοντας τη συνεργασία του Υπουργείου σας με εταιρείες όπως η «Price Waterhouse Cooper», η οποία εκτός από σύμβουλος σχεδιασμού του «Ελλάδα 2.0» είναι και ανάδοχος στο πλαίσιο κοινοπραξίας με τη «Uni Systems», του πρώτου έργου ψηφιακού μετασχηματισμού που εντάχθηκε στο Ταμείο του govERP για τη μεταρρύθμιση του δημοσιονομικού συστήματος, παραβιάζοντας κάθε έννοια ασυμβίβαστου και σύγκρουσης συμφερόντων.

Μερικές ενδεικτικές αρνητικές επισημάνσεις της έκθεσης: Οι επιμέρους αρχές τείνουν να συλλέγουν τα ίδια δεδομένα για τα συστήματα τους χωρίς να εξετάζουν τη δυνατότητα διασύνδεσης. Αυτό προκαλεί όχι μόνο κατάχρηση δεδομένων αλλά και περιττή δαπάνη για τους πολίτες και το κράτος. Απαιτούνται κριτήρια ποιότητας στην αξιολόγηση των προμηθειών με λειτουργικές προδιαγραφές και όχι απλώς περιγραφικοί και τεχνικοί όροι. Η τρέχουσα δομή του Υπουργείου Ψηφιακής Διακυβέρνησης χαρακτηρίζεται από αλληλοκάλυψη των φορέων που είναι αρμόδιοι για τις προμήθειες ψηφιακών έργων.

Εστιάζοντας στα κριτήρια ανάθεσης μόνο στην τιμή αντί για την ποιότητα, οι αναθέτουσες αρχές συχνά δεν είναι σε θέση να αναθέτουν συμβάσεις σε παρόχους υψηλής ποιότητας, που προσφέρουν αξιόπιστες λύσεις. Η επιλογή της χαμηλότερης τιμής αυξάνει τον κίνδυνο κακής εκτέλεσης και λιγότερο προηγμένης τεχνολογίας. Οι υπερβολικά περιοριστικές τεχνικές προδιαγραφές είναι πιθανή αιτία κακής εκτέλεσης ψηφιακών έργων, καθώς αυτές οι προδιαγραφές μπορεί να αποδειχθούν υπερβολικά άκαμπτες ακόμη και ξεπερασμένες τη στιγμή της υλοποίησης της σύμβασης.

Πόσα πράγματα έχουν αλλάξει, έχουν βελτιωθεί έκτοτε από την έκθεση του ΟΟΣΑ; Μπορούμε να επικαλεστούμε σε σχέση με τα πεπραγμένα σας τις σκοτεινές δράσεις της «Ομάδας Αλήθειας», ίσως του «Ελλάδα 24», του editor.gr, το «Discover the facts», τα οποία είναι sites που λειτούργησαν υπό την επιμέλεια δικών σας κυβερνητικών στελεχών και οπαδών.

Μόλις πρόσφατα συστημικό ΜΜΕ προέβη άκαιρα ή στον χρόνο που αυτό έκρινε για τους δικούς του λόγους ως έκθετο σε δημοσιοποίηση ικανοτήτων που επέδειξε το επιτελικό παρακράτος της Κυβέρνησης διά του μπαζώματος του κρατικού εγκλήματος των Τεμπών. Και ήταν αυτό αρκετό για να κινητοποιηθούν τα ψηφιακά τρολ των 60 λεπτών ανά ανάρτηση και να επιδοθούν στη μόνη ψηφιακή τέχνη που κατέχουν, στην παρουσίαση της αντεστραμμένης εικόνας της πραγματικότητας.

Παρόμοιες πρακτικές προετοιμάζετε μετά βεβαιότητας και για τις επερχόμενες εκλογές. Αλήθεια πόσο αξίζει την εμπιστοσύνη η Κυβέρνηση με αυτό το νομοσχέδιο για το περαιτέρω βήμα στην ψηφιακή εξέλιξη και στην ανάπτυξη όπως την οραματίζεται κανείς, με την πραγματική της έννοια;

Αν το ζητούμενο είναι να προφυλαχθούμε από τους φύλακες, τότε το νομοσχέδιο ενσωμάτωσης της πράξης πώς να εναρμονίσουμε τους κανόνες για τις ενδιάμεσες υπηρεσίες στην εσωτερική αγορά με στόχο τη διασφάλιση ασφαλούς προβλέψιμου και αξιόπιστου επιγραμμικού περιβάλλοντος, στο οποίο αντιμετωπίζονται η διάδοση παράνομου περιεχομένου στο διαδίκτυο και οι κοινωνικοί κίνδυνοι που μπορεί να προκαλέσει η διάδοση παραπληροφόρησης ή άλλου περιεχομένου και στο οποίο προστατεύονται αποτελεσματικά τα θεμελιώδη δικαιώματα, ποιος θα κρίνει τι είναι παραπληροφόρηση;

Η διορισμένη από την Κυβέρνηση επικεφαλής των Ανεξάρτητων Αρχών; Ποιος θα προσδίδει περιεχόμενο στις έννοιες «παράβαση» και «απειλή» του άρθρου 11 παράγραφος 1 στ΄ ώστε να λαμβάνονται έκτακτα προσωρινά μέτρα από την Εθνική Επιτροπή Τηλεπικοινωνιών και Ταχυδρομείων; Σε ποιο σημείο του νομοσχεδίου έχετε προβλέψει πώς υλοποιούνται οι βασικές αρχές που διέπουν οποιοδήποτε σύστημα τεχνητής νοημοσύνης, εξηγησιμότητα, διαφάνεια, λογοδοσία;

Σε πλήρη αντίθεση με την ολιγωρία που επιδεικνύετε σε όσα παραλείπετε να επιβάλετε ως υποχρεώσεις των αρχών, συντονιστή και ανεξάρτητων κατά τα λεγόμενά τους αρχών, θεωρούμε προβληματική για τον πολίτη την υποχρέωσή του να ενημερώνει το Εθνικό Μητρώο Επικοινωνίας εντός τριάντα ημερών από τη μεταβολή κατά το άρθρο 28 του παρόντος νομοσχεδίου, ενώ από τα άρθρα 29 και 30 γίνονται αβίαστα τα ερωτηματικά, τι θα συμβεί με την πλατφόρμα ψηφιακού φακέλου μεταβίβασης ακινήτου στο διάστημα που μεσολαβεί από τη μεταβολή στοιχείων του πολίτη και έως την καταχώριση αυτών στο σχετικό μητρώο.

Στο άρθρο 31 επιχειρείτε τη μετάθεση στον πολίτη μιας ευθύνης που συνεπάγεται την επώαση και καλλιέργεια της νέας ψηφιακής γραφειοκρατίας. Ο τρόπος που προσεγγίζετε τη χρήση ψηφιακών αντιγράφων, επιβεβαιώνει πλήρως τις αρνητικές κριτικές της έκθεσης του ΟΟΣΑ. Η ελευθερία της έκφρασης αποτελεί ένα από τα βασικά θεμέλια μιας δημοκρατικής κοινωνίας και έναν από τους βασικούς όρους για την πρόοδό της και την αυτοπραγμάτωση κάθε ατόμου.

Το άρθρο 10 της Ευρωπαϊκής Σύμβασης των Δικαιωμάτων του Ανθρώπου εφαρμόζεται όχι μόνο σε πληροφορίες ή ιδέες που είναι ευρέως διαδεδομένες ή θεωρούνται ως μη προσβλητικές και είναι κοινός τόπος, αλλά επίσης και εκείνες που προσβάλλουν, σοκάρουν ή ενοχλούν. Αυτό είναι επιβεβλημένο από τον πλουραλισμό, την ανεκτικότητα και την ευρύτητα πνεύματος χωρίς τα οποία δεν υπάρχει μια δημοκρατική κοινωνία.

Κατά συνέπεια ενώ η καταπολέμηση των καταφανώς ψευδών ειδήσεων είναι καθ’ όλα επιθυμητή, καθ’ ότι οι ψευδείς ειδήσεις δυσχεραίνουν την ομαλή λειτουργία του ελεύθερου διαλόγου, αντίθετα ο περιορισμός της έκφρασης επιστημονικών απόψεων ακόμα και μειοψηφικών μέσα από τον χαρακτηρισμό τους ως ψευδών ή παραπληροφόρησης από φορείς οι οποίοι ασκούν ρόλο ελεγκτή ειδήσεων για λογαριασμό μεγάλων κοινωνικών δικτύων, όχι μόνο δεν είναι επιθυμητός αλλά τείνει να περιορίσει σημαντικά την πραγματική άσκηση μιας εκ των ουσιωδών ελευθεριών μιας δημοκρατικής κοινωνίας και τον ελεύθερο διάλογο χωρίς τον οποίο η επιστημονική κοινότητα δεν μπορεί να βελτιωθεί. Ιδιαίτερα αν στο μέλλον πρόκειται για μία παρόμοια προσέγγιση να υιοθετηθεί και από κυβερνητικούς φορείς ως μέθοδος, η επιστήμη δεν υπάρχει ως αναπαράσταση κάποιας απόλυτης έννοιας που βρίσκεται κρυμμένη σε μια πλατωνική σπηλιά, αλλά προκύπτει μέσα από τον έντονο και ελεύθερο κριτικό διάλογο ο οποίος γίνεται μετά λόγου γνώσης.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Καραγεωργοπούλου.

Συνεχίζουμε τώρα με τον κατάλογο των ομιλητών.

Τον λόγο έχει ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, ο ψηφιακός μετασχηματισμός του κράτους είναι για την Κυβέρνησή μας ένα μεγάλο στοίχημα. Νομοθετούμε διαρκώς για ρυθμίσεις που αποσκοπούν στη βελτιστοποίηση της λειτουργίας και της χρήσης των ψηφιακών εφαρμογών στη δημόσια διοίκηση, στον ψηφιακό εκσυγχρονισμό και την παροχή αναβαθμισμένων και εύχρηστων υπηρεσιών προς τους πολίτες.

Σήμερα, λοιπόν, ερχόμαστε με ένα νομοσχέδιο που έχει ως αντικείμενο την ασφάλεια και την αξιοπιστία των διαδικτυακών υπηρεσιών και πώς αντιμετωπίζεται η ασφάλεια και η προστασία των προσωπικών δεδομένων στη σύγχρονη τεχνολογική καθημερινότητα, πώς θα μπορέσουμε δηλαδή να θωρακίσουμε τις ζωές μας σε ένα ασφαλές, προβλέψιμο και αξιόπιστο διαδικτυακό περιβάλλον επικοινωνίας και συναλλαγών, να δημιουργήσουμε τις διαδικασίες εκείνες ώστε οι μεγάλοι πάροχοι να μην μπορούν να δρουν ανεξέλεγκτα.

Πρόκειται επί της ουσίας για τις πλατφόρμες όπως η «Amazon», η «Google», η «Instagram», η «Facebook», οι οποίες ενέχουν ιδιαίτερους κινδύνους όσον αφορά τη διάδοση παράνομου περιεχομένου και την πρόκληση ζημιάς σε κοινωνικό επίπεδο στοχεύοντας σε ανήλικους χρήστες ακόμη και στα θέματα σεξουαλικού και θρησκευτικού προσανατολισμού.

Έρχεται, λοιπόν, εδώ ο κανονισμός 2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 να βάλει έναν φραγμό στην παντοδυναμία, την παντοκρατορία των μεγάλων πλατφορμών και να περιορίσει τη λογοκρισία τους, βελτιώνοντας σημαντικά τους μηχανισμούς αφαίρεσης παράνομου περιεχομένου και δημιουργώντας ισχυρότερη δημόσια εποπτεία των διαδικτυακών πλατφορμών σε όλη την Ευρωπαϊκή Ένωση.

Στόχος του Κανονισμού είναι η βελτίωση της προστασίας των χρηστών στο διαδίκτυο και η καταπολέμηση της διακίνησης παράνομου περιεχομένου, της παραπληροφόρησης, και της δημοσιοποίησης παραπλανητικών διαφημίσεων. Οι online πλατφόρμες υποχρεούνται να παρέχουν μεγαλύτερη διαφάνεια στις υπηρεσίες τους, να διαθέτουν διαδικασίες για τη διαχείριση καταγγελιών περιεχομένου και να αποφεύγουν ορισμένες πρακτικές όπως η κατάρτιση προφίλ με βάση ευαίσθητες κατηγορίες δεδομένων, όπως είναι τα δεδομένα της υγείας.

Είναι τόσο μεγάλη η δύναμη κάποιων φορέων, οργανισμών και μηχανών αναζήτησης που μπορούν να δημιουργήσουν προβλήματα στον πολίτη. Μπορεί ακόμη ο πολίτης να δει τις απόψεις του να διαστρεβλώνονται και να ακούγονται λάθος. Πολλοί εξάλλου από εμάς μπορεί να έχουμε εμπλακεί σε τέτοιες πλατφόρμες με κάποια ψευδή ανάρτηση ή ένα fake βίντεο που να μας αφορά και να είναι δύσκολο να βρούμε το δίκιο μας. Εδώ έρχεται το νομοθέτημα, ούτως ώστε αυτή η είδηση, αυτή η παραπληροφόρηση, αυτά τα fake news, να μπορούν να κατέβουν σε εύλογο χρονικό διάστημα για να αποφευχθεί η οποιαδήποτε ζημιά.

Η προσαρμογή της εθνικής νομοθεσίας στην πράξη επιτυγχάνεται με τον ορισμό συντονιστή ψηφιακών υπηρεσιών της Εθνικής Επιτροπής Τηλεπικοινωνιών και Ταχυδρομείων και τη συνδρομή της ανεξάρτητης αρχής του Εθνικού Συμβουλίου Ραδιοτηλεόρασης, όπως επίσης και της Αρχής Προστασίας Προσωπικών Δεδομένων για την επίβλεψη των παρόχων ενδιάμεσων υπηρεσιών, προκειμένου να ρυθμιστούν ζητήματα που αφορούν τα θεμελιώδη δικαιώματα του Έλληνα πολίτη και να έχουμε ισχυρότερη προστασία των ατόμων που αποτελούν στόχο διαδικτυακής παρενόχλησης και εκφοβισμού.

Η αρχή αυτή θα λαμβάνει, για παράδειγμα, καταγγελίες από πολίτες όταν οι πάροχοι ενδιάμεσων υπηρεσιών δεν έχουν ενεργήσει για την αφαίρεση παράνομου περιεχομένου, επιβάλλοντας ακόμη και κυρώσεις σε συγκεκριμένες περιπτώσεις παραβάσεων. Θωρακίζουμε επί της ουσίας τη δημοκρατία μας.

Επίσης με το παρόν νομοσχέδιο εντάσσονται νέες ψηφιακές υπηρεσίες στην ενιαία ψηφιακή πύλη της δημόσιας διοίκησης, κοινώς gov.gr, με στόχο τη συνολική αναβάθμιση των υπηρεσιών του ψηφιακού κράτους προς τους πολίτες. Ήρθε η ώρα να σταματήσουμε τη διακίνηση εγγράφων και πιστοποιητικών και να αξιοποιήσουμε τις νέες τεχνολογίες για την αντιμετώπιση της γραφειοκρατίας. Πρόκειται επί της ουσίας, συνάδελφοι, για αλλαγή νοοτροπίας. Ο πολίτης αποδεικνύει ποιος είναι με ψηφιακό τρόπο και όχι για παράδειγμα με τη φωτοτυπία της αστυνομικής του ταυτότητας.

Κυρίες και κύριοι συνάδελφοι, η αρχή μιας καινούργιας ψηφιακής μέρας έχει επί της ουσίας ξεκινήσει και εδώ η Κυβέρνησή μας προσπαθεί να ακολουθήσει και να είναι μερικές φορές και πιο μπροστά και από τις εξελίξεις. Εμείς θα συνεχίσουμε στη δημιουργία ενός ασφαλούς, αξιόπιστου διαδικτυακού περιβάλλοντος για όλους τους χρήστες, καθώς και στον ψηφιακό εκσυγχρονισμό για τη διευκόλυνση της καθημερινότητας των πολιτών στη δημόσια διοίκηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, ο κύκλος ομιλητών πάντα με τον κ. Κωτσό ξεκινάει;

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Θα δώσω τον λόγο στον κ. Χρήστο Γιαννούλη από τον ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, συμφωνώ με τον Κοινοβουλευτικό μας Εκπρόσωπο, το ζήτημα του κ. Κωτσού θα μας απασχολήσει και ψηφιακά για το πώς καταφέρνει να είναι πρώτος.

**ΑΘΑΝΑΣΙΟΣ ΠΛΕΥΡΗΣ:** Με διαφάνεια.

**ΧΡΗΣΤΟΣ ΓΙΑΝΝΟΥΛΗΣ:** Με διαφάνεια, ναι. Την τεχνική θέλουμε να μας δείξει.

Ευχαριστώ πάρα πολύ, κύριε Πρόεδρε.

Πολλές φορές ανεβαίνοντας στο Βήμα και όταν έχουμε την αίσθηση ότι γίνονται συζητήσεις για κάποια νομοσχέδια που έχουν και έντονο το στοιχείο της διεκπεραίωσης, έρχεται και η επικαιρότητα και η πραγματικότητα να μας θυμίσει ότι τίποτα απ’ όσα συζητούνται σε αυτή την Αίθουσα δεν είναι ξεκομμένο από την καθημερινή ζωή.

Θέλω να ξεκινήσω λέγοντας ότι είναι εκ των ων ουκ άνευ και η θλίψη και οδύνη για όλα όσα έχουν συμβεί με τη γυναικοκτονία της νεαρής κοπέλας έξω από το Αστυνομικό Τμήμα των Αγίων Αναργύρων. Κύριε Υπουργέ, ξέρω ότι το πρώτο που θα αναρωτηθείτε είναι γιατί να το συζητήσουμε και εδώ. Γιατί θα περίμενα μια απάντηση, από τις πολλές απαντήσεις που περιμένουμε από τη Νέα Δημοκρατία και τον κ. Μητσοτάκη, αν υπήρχε η δυνατότητα, μετά την αποθέωση τα τελευταία χρόνια των βημάτων της Κυβέρνησης Μητσοτάκη στην ψηφιακή Ελλάδα, θα περίμενα μία απάντηση για το αν είναι ακριβής η καταγγελία, η δήλωση που έκαναν αστυνομικοί υπάλληλοι ότι μέσα στο τμήμα των Αγίων Αναργύρων δεν υπήρχε κανένα βοήθημα ψηφιακής τεχνολογίας, όπου θα μπορούσες να πληκτρολογήσεις τα στοιχεία του δράστη και υπόπτου μέχρι εκείνη την ώρα, ώστε να ενημερωθούν ότι υπήρχε παραβατική συμπεριφορά και να μην υπάρξει αυτή η αδιαφορία.

Αυτό το λέω σαν εισαγωγή, γιατί θεωρώ ότι η ψηφιακή ολοκλήρωση, η ψηφιοποίηση πολλών δράσεων της δημόσιας διοίκησης, του κράτους, της καθημερινότητας των πολιτών διέπεται από την αξία της δημοκρατίας, που είναι η αλήθεια. Είναι η αλήθεια και οι καθαρές κουβέντες.

Ο κ. Μητσοτάκης εκμεταλλεύεται το αδιαμφισβήτητα πολιτικό και αυτοδιοικητικό παρελθόν σας, που είναι πλαισιωμένο από πολλά και σημαντικά επιτεύγματα, για να χρησιμοποιήσει όμως την ίδια εκφυλιστική πολιτική πρακτική των ψεμάτων.

Το ψηφιακό κράτος είναι μια κατάκτηση, η οποία πρέπει να πιστώσουμε στα πρώτα βήματα που έγινε με τη «ΔΙΑΥΓΕΙΑ», με την ψηφιακή διακυβέρνηση και προχώρησε με τις δυνατότητες και τα δεδομένα κάθε εποχής στα βήματα που προχώρησε.

Δεν μπορώ όμως, κύριε Παπαστεργίου, να μοιραστώ τη μέθεξη, τη χαρά, την ικανοποίηση, την προσχηματική, επιτηδευμένη αλαζονεία και ικανοποίηση ότι αυτή η Κυβέρνηση, βουτηγμένη σε ένα σωρό ψέματα, εμφανίζεται ικανοποιημένη ακόμα και για ζητήματα τα οποία έχει πολεμήσει.

Ανεξάρτητες αρχές. Ξεκινώ από αυτό. Δεν υπήρξε πιο χαρακτηριστική παρελκυστική πολιτική πρακτική από αυτή της Νέας Δημοκρατίας για την επί χρόνια μη σύσταση και μη λειτουργία του Εθνικού Συμβουλίου Ραδιοτηλεόρασης, που -ειρήσθω εν παρόδω- θέλω να ξέρετε ότι δεν καθορίζει μόνο τεχνικά ζητήματα, αλλά καθορίζει και ζητήματα του κράτους δικαίου, για το οποίο οι επιδόσεις σας είναι κάτω του μετρίου. Είναι δηλαδή «Δεν έχω σήμα. Καλέστε το μηδέν, δεν έχω σήμα, δεν πιάνει το κινητό μου». Αυτές είναι οι επιδόσεις που έχετε στις υποθέσεις κράτους δικαίου.

Το Εθνικό Συμβούλιο Ραδιοτηλεόρασης δεν έχει παρέμβει στο ζήτημα της ισηγορίας, που αποτελεί τη συνταγματική προϋπόθεση για τη διενέργεια πολιτικών διαδικασιών, στο παραμικρό. Το εντάσσετε σε μία τριπλέτα αρχών, τις οποίες αντιμετωπίζετε με υποστελέχωση, καχυποψία, πολλές φορές ακόμη και πολιτική κακοποίηση των ανθρώπων που έχουν την ευθύνη.

Ποια είναι η ψηφιακή αποτύπωση, κύριε Παπαστεργίου, αγαπητέ δήμαρχε; Το θεωρώ πιο εύηχο, σας ταιριάζει περισσότερο από το «κύριε Υπουργέ της Νέας Δημοκρατίας και του κ. Μητσοτάκη» και σας το καταθέτω ως επαγγελματίας δημοσιογράφος πολλά χρόνια. Ποια είναι η ψηφιακή άνοδος, το ψηφιακό άλμα, όταν το ελληνικό δημόσιο, οι κρατικές δομές έχουν τη δυνατότητα να μετατρέπουν σε κομματικά φέιγ βολάν τα προσωπικά δεδομένα των Ελλήνων πολιτών; Σας έχουμε διατυπώσει μια πολύ σαφή απάντηση και, όπως πάντα, εισπράττουμε ή ψέματα ή «άλλα λόγια να αγαπιόμαστε» ή άλλα λόγια, άλλα αντ’ άλλων.

Πόσοι και ποιοι ή ποιος μας διαβεβαιώνει ότι αυτά τα προσωπικά δεδομένα δεν έχουν φτάσει και σε άλλους πολιτευτές της Νέας Δημοκρατίας, δεν έχουν γίνει αντικείμενο χρήσης, χειραγώγησης και επηρεασμού; Κρύβεστε πίσω από μια ιστορική φράση για τη βία και τη νοθεία. Αρνείστε να καταλάβετε αυτό που σας λέμε σε απλά ελληνικά, ότι οι εκλογές δεν είναι μόνο το ψηφοδέλτιο που μπαίνει στην κάλπη. Εκλογές είναι και το κλίμα που δημιουργείται. Εκλογές είναι και ο τρόπος που προσεγγίζονται οι πολίτες. Εκλογές είναι και η ισηγορία που σας περιέγραψα νωρίτερα.

Θα κλείσω με μια τροπολογία που έρχεται στο συγκεκριμένο νομοσχέδιο. Και επειδή είστε άνθρωπος και της τεχνολογίας και της προόδου, σε ένα από τα άρθρα του νομοσχεδίου χρηματοδοτείτε με 13 εκατομμύρια τον Δήμο Θεσσαλονίκης. Ψηφιακό δεν το λες, χρήσιμο το λες, αναγκαστικό το λες, αλλά και γνήσιο προϊόν πολιτικής Μητσοτάκη και Νέας Δημοκρατίας σίγουρα το λες. Χρηματοδοτείτε με 13 εκατομμύρια τον Δήμο Θεσσαλονίκης για να μπορέσει να προγραμματίσει νυχτερινή αποκομιδή των απορριμμάτων, γιατί ένα βράδυ από τα πολλά που αλλάζει μαξιλάρι ο κ. Μητσοτάκης -έτσι αλλάξαμε το μετρό, έτσι σήμερα ο ΟΑΣΘ θα είναι ο πρώτος συγκοινωνιακός φορέας αμιγώς ιδιωτικού χαρακτήρα, γιατί έτσι αποφάσισε ο κ. Σταϊκούρας- ένα βράδυ, λοιπόν, από αυτά που είχε άτσαλο ύπνο ο κ. Μητσοτάκης γύρισε πλευρό στο μαξιλάρι και αποφάσισε να γίνει ο Flyover, ένα αχρείαστο έργο που έχει βυθίσει την καθημερινότητα των πολιτών της Θεσσαλονίκης σε απίστευτα δραματικές καταστάσεις και ταλαιπωρίες, με κινδύνους ακόμα και για την υγεία των πολιτών, αλλά και την παροχή δημόσιων υπηρεσιών, όπως είναι οι πυροσβεστικές υπηρεσίες ή τα ασθενοφόρα.

Δίνετε 13 εκατομμύρια για να μαζεύονται τα σκουπίδια βράδυ, την ώρα που έχει προηγηθεί, κύριε Παπαστεργίου, κάτι που το συναντάμε μόνο στις ελληνικές ταινίες τύπου «Υπάρχει φιλότιμο» με Μαυρογιαλούρους και Γκρούεζες. Ξέρετε ότι γι’ αυτό το έργο, το Flyover, το αχρείαστο Flyover, που θα κοστίσει στην τελική του έκβαση περίπου 1,5 δισεκατομμύριο ευρώ, για να μην προκληθούν κομματικές συνέπειες και επιπτώσεις στις αυτοδιοικητικές εκλογές, το δημόσιο παραδέχθηκε υπαιτιότητα καθυστέρησης και ο ανάδοχος διεκδίκησε και διεκδικεί αποζημιώσεις εκατομμυρίων; Αυτή είναι η ψηφιακή Ελλάδα; Αυτή είναι η Ελλάδα της ανάπτυξης; Αυτή είναι η Ελλάδα της προόδου; Αυτή είναι η Ελλάδα των ονείρων μας; Αυτή είναι η Ελλάδα που θα παραδώσουμε στα παιδιά μας; Για να μη σας μαυρίσει κάποιος στην κάλπη, αναστέλλεται τις εργασίες ενός έργου που εσείς κακώς ξεκινήσατε και αποζημιώνετε κιόλας με εκατομμύρια τον ανάδοχο, κάτι που έγινε με το μετρό;

Δυστυχώς. Θα ήθελα πάρα πολύ η ψηφιακή Ελλάδα να ήταν μία χώρα της Σκανδιναβίας, όπου αυτός που έχει παραβατικό παρελθόν για επιθέσεις έμφυλης βίας δεν θα κυκλοφορεί ελεύθερος, με έναν Φλωρίδη μαινόμενο να νομίζει ή να αντιδιαστέλλει ότι η αυστηροποίηση των ποινών θα αντιμετωπίσει το έγκλημα. Αυτό μόνο ο Φλωρίδης μπορεί να το καταλάβει. Και μόνο ο Φλωρίδης θα μπορούσε να παίξει τον ρόλο που παίζει σε μια υπόθεση που έχει ένα απλό ερώτημα για τα Τέμπη: Ο Καραμανλής ήξερε; Ο Τσαλίδης ενημέρωσε τον Καραμανλή; Του απαντάμε με τη λογική, του απαντάτε με σιωπή ένοχη.

Υπάρχει, τέλος, κλείνοντας, και η Ελλάδα των επιχειρήσεων που κλείνουν, κύριε Παπαστεργίου. Υπάρχει τροπολογία για τη «ΛΑΡΚΟ». Σας θυμίζω αυτό που συνέβη με την υαλουργία «ΓΙΟΥΛΑ» -από εβδομήντα εργοστάσια στην Ευρώπη έκλεισε μόνο στην Ελλάδα- και τα εργοστάσια της «SONOKO» στη Θεσσαλονίκη.

Με συγχωρείτε πάρα πολύ, αλλά θα ήταν ιδιαίτερα μεγάλος βερμπαλισμός και αλαζονεία να μιλήσουμε για την ψηφιακή εποχή με υπογραφή Κυριάκου Μητσοτάκη. Συζητάμε για μία χώρα που συνεχώς κάνει εκπτώσεις και σε ζητήματα δημοκρατίας και σε ζητήματα τεχνολογίας, ανάπτυξης, οικονομίας και προοπτικής.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γιαννούλη.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τέσσερις συνοδοί εκπαιδευτικοί από το 1ο Γενικό Λύκειο Κορίνθου.

Η Βουλή σάς καλωσορίζει.

(Χειροκροτήματα από όλες τις πτέρυγες)

Πριν δώσω τον λόγο στον κ. Ανδρουλάκη, έχει ζητήσει τον λόγο ο Υπουργός για κάποιες νομοτεχνικές, οι οποίες παρακαλώ να διανεμηθούν στη συνέχεια.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Ακριβώς πριν τον κ. Ανδρουλάκη και για να έχουν χρόνο να τις επεξεργαστούν, θα καταθέσουμε τις νομοτεχνικές.

(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 158-159)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει

 ο Πρόεδρος του ΠΑΣΟΚ - Κινήματος Αλλαγής κ. Νίκος Ανδρουλάκης για την παρέμβασή του.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, ακούσαμε τον Πρωθυπουργό να καταγγέλλει την τοξικότητα στην πολιτική ζωή του τόπου. Καταγγέλλει την τοξικότητα ο άνθρωπος που πρωταγωνιστεί της τοξικότητας, όταν συνεχώς βλέπουμε το τρίπτυχο «διαφθορά - συγκάλυψη - ατιμωρησία», στελέχη του πυρήνα του Μεγάρου Μαξίμου, στενούς του συνεργάτες να εμπλέκονται σε κορυφαία σκάνδαλα που δηλητηριάζουν τη δημόσια ζωή και αντί να οδηγούνται στη δικαιοσύνη, να βρίσκονται στο απυρόβλητο. Άρα πρωταγωνιστής της τοξικότητας είναι ο ίδιος ο Πρωθυπουργός.

Εμείς απαντάμε σε αυτά που λέει ο κ. Μητσοτάκης με την αγωνία μας και την προσπάθειά μας. Θα σας ταράξουμε στη νομιμότητα με τις συνεχείς θεσμικές μας πρωτοβουλίες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Την προηγούμενη εβδομάδα καταθέσαμε πρόταση δυσπιστίας, η οποία έφερε αποτελέσματα. Δύο από τους στενότερους συνεργάτες του κ. Μητσοτάκη, όταν το πρωί ο ίδιος κατήγγειλε συμφέροντα ότι προσπαθούν να τον αποσταθεροποιήσουν, το βράδυ ήταν οι γεφυροποιοί με τα συγκεκριμένα συμφέροντα. Και, βέβαια, τους "θυσίασε", όπως έκανε και με τον κ. Δημητριάδη πριν από μερικά χρόνια, για να μη φορτωθεί ο ίδιος τα ζητήματα αυτά.

Επίσης, τη Δευτέρα πήγαμε στην εισαγγελέα του Αρείου Πάγου και καταθέσαμε αναφορά για το επίδικο ζήτημα της πρότασης δυσπιστίας, που δεν είναι άλλο από το ότι ένα "τοξικό χέρι" την ώρα του εγκλήματος των Τεμπών με τους πενήντα επτά νεκρούς συνανθρώπους μας, είχε προτεραιότητα να πάρει τα ηχητικά, να τα χαλκεύσει και να τα δώσει σε ένα φιλικό μέσο μαζικής ενημέρωσης. Και ενώ επί έναν χρόνο η δικαιοσύνη δεν είχε κάνει τίποτα, μαθαίνουμε σήμερα ότι χθες ο εφέτης ανακριτής Σωτήρης Μπακαΐμης, με εντολή του, έδωσε τη δυνατότητα να πραγματοποιηθεί έφοδος στα κεντρικά γραφεία του ΟΣΕ στην οδό Καρόλου και να κατασχεθούν σκληροί δίσκοι με τα πρωτότυπα ηχητικά που σχετίζονται με την τραγωδία των Τεμπών.

Άρα πρέπει να καταλάβει ο Πρωθυπουργός ότι εμείς ερχόμαστε στη Βουλή των Ελλήνων για να απαντήσουμε σε ένα κοινωνικό αίτημα, στη δίψα του ελληνικού λαού για αλήθεια, διαφάνεια και δικαιοσύνη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα μας βρίσκει συνεχώς απέναντί του, όσο ο ίδιος υπηρετεί τη διαφθορά, τη συγκάλυψη και την ατιμωρησία. Φέρνουν, λοιπόν, καθημερινά οι θεσμικές μας πρωτοβουλίες αποτέλεσμα σε σχέση με αυτά που είχε συνηθίσει τα προηγούμενα χρόνια, τα σόου, το λαϊκισμό και την τοξικότητα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Τον λόγο έχει ζητήσει ο Κοινοβουλευτικός Εκπρόσωπος της Νέας Δημοκρατίας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, για τρία λεπτά άκουσα με μεγάλη προσοχή τον Πρόεδρο της Κοινοβουλευτικής Ομάδας του ΠΑΣΟΚ - ΚΙΝΑΛ, τον κ. Ανδρουλάκη, και θεωρώ ότι όλα όσα είπε σε μεγάλο βαθμό συνιστούν προσβολή στη δικαιοσύνη.

Δηλαδή, τι μας λέει ο κ. Ανδρουλάκης; Μας λέει ότι η δικαιοσύνη επί έναν χρόνο δεν έχει κάνει τίποτα, πράγμα το οποίο δεν είναι ακριβές. Σε έναν χρόνο, αυτή τη στιγμή, υπάρχουν κατηγορούμενοι και το σύνολο του υλικού βρίσκεται στη δικαιοσύνη, που κάνει τη δουλειά της, η ανάκριση κινείται σε ταχείς ρυθμούς και με τις παρεμβάσεις που έχει κάνει αυτή η Κυβέρνηση με την ολοκλήρωση της ανάκρισης θα φτάσουμε πολύ γρήγορα στο να γίνει δικαστήριο, όταν αυτές τις μέρες που μιλάμε γίνεται το δικαστήριο για το Μάτι, έξι χρόνια μετά.

Η δικαιοσύνη είναι αυτή που έχει κινηθεί με τάχιστους ρυθμούς και έχει διατάξει και πραγματογνωμοσύνες σε πολύ δύσκολα θέματα και πραγματικά είναι λίγο προκλητικό να λέγεται ότι επειδή αποφάσισε ο Πρόεδρος του ΠΑΣΟΚ - ΚΙΝΑΛ τη Δευτέρα να πάει στον Άρειο Πάγο, αυτή ήταν η ειδοποιός βάση που κινήθηκε η δικαιοσύνη.

Η δικαιοσύνη κινείται, πρέπει να υπάρχει σεβασμός στη δικαιοσύνη και προφανώς για να αντιλαμβανόμαστε εδώ τη διάκριση των εξουσιών, ούτε το νομοθετικό σώμα ούτε η εκτελεστική εξουσία μπορεί να γνωρίζει ή να παρεμβαίνει στις διαδικασίες της δικαιοσύνης. Η δικαιοσύνη, ο εφέτης ανακριτής, οι εισαγγελείς πότε θα έχουν τις αποφάσεις τους, τις διατάξεις τους, τις εντολές τους να γίνει κάθε πράξη δεν θα δώσουν προφανέστατα αναφορά ούτε στο νομοθετικό σώμα ούτε στην εκτελεστική εξουσία.

Και επειδή αυτή τη στιγμή υπάρχει ένας έντονος διαγκωνισμός μεταξύ ΠΑΣΟΚ και ΣΥΡΙΖΑ και των άλλων κομμάτων, αλλά παίρνω τα βασικά κόμματα της Αντιπολίτευσης, προκειμένου από την τραγωδία των Τεμπών να υπάρξει και πολιτικό μικροκομματικό όφελος με ενέργειες και πρωτοβουλίες που λαμβάνει ο καθένας, είδαμε προχθές την πρωτοβουλία τη μη θεσμική του ΣΥΡΙΖΑ που κατέθεσε προς διαβούλευση μια πρόταση κατηγορητηρίου με αδικήματα, τα οποία δεν έχει μνημονεύσει ούτε στο ίδιο το πόρισμα, το οποίο έκανε με την εξεταστική επιτροπή και δεν έρχεται να καταθέσει την πρόταση, όπως θεσμικά ορίζει το άρθρο 86 στην Ολομέλεια, βλέπουμε τις πρωτοβουλίες του Προέδρου του ΠΑΣΟΚ - ΚΙΝΑΛ να πηγαίνει να καταθέτει αναφορά στην εισαγγελία του Αρείου Πάγου λες και η εισαγγελία του Αρείου Πάγου δεν παρακολουθεί τις εξελίξεις που γίνονται είτε αυτό αφορά δημοσιεύματα είτε αφορά την πρόταση μομφής είτε τη συζήτηση που έγινε εδώ πέρα.

Οπότε ας αφήσουμε τη δικαιοσύνη να κάνει τη δουλειά της. Την πολιτική κριτική να τη δεχθούμε και να γίνει πολιτική αντιπαράθεση με την Κυβέρνηση, αλλά μην εμπλέκουμε τη δικαιοσύνη σε μια πολιτική αντιδικία ότι δεν κάνει σωστά τη δουλειά τους. Νομίζω ότι αυτό αδικεί όλη τη δικαιοσύνη.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Πρόεδρος του ΠΑΣΟΚ κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, δεν μιλώ εγώ, μιλούν τα γεγονότα. Το έγκλημα των Τεμπών έχει συμβεί έναν χρόνο πριν. Έναν χρόνο πριν διοχετεύσατε ως κόμμα χαλκευμένους διαλόγους πρωταγωνιστών της τραγωδίας σε φιλικό μέσο μαζικής ενημέρωσης. Έναν χρόνο, λοιπόν, τι έκανε η δικαιοσύνη;

Και μας καταγγέλλετε ότι θέλουμε να την επηρεάσουμε, σύμφωνα με τα λεγόμενα της τριπλέτας που έχει κληθεί να υπερασπίζει τον κ. Μητσοτάκη -και εννοώ τους πρωταγωνιστές του Λαϊκού Ορθόδοξου Συναγερμού που σήμερα είναι Υπουργοί της Νέας Δημοκρατίας-, ότι θέλουμε να επηρεάσουμε τη δικαιοσύνη γιατί ασκούμε τα νόμιμα δικαιώματά μας, να καταθέσουμε μια αναφορά στον Άρειο Πάγο λέγοντας ότι πρέπει επιτέλους να μάθει ο ελληνικός λαός ποιοι ήταν οι αδίστακτοι, ποιοι ήταν οι διεφθαρμένοι, που το βράδυ των πενήντα επτά νεκρών είχαν προτεραιότητα να χειραγωγήσουν την κοινή γνώμη, λίγες ώρες μετά ενώ ακόμα οι λαμαρίνες ήταν καυτές.

Και τι κάνει σήμερα ο κ. Πλεύρης; Ο κ. Πλεύρης σήμερα μπερδεύει την έρευνα της δικαιοσύνης για το έγκλημα των Τεμπών αυτό καθαυτό με μια πρωτοβουλία μας για ένα άλλο και συγκεκριμένο ζήτημα, που είναι η χάλκευση των διαλόγων.

Τι σχέση, λοιπόν, έχει αυτό που είπατε μέχρι τώρα, πού είναι η έρευνα για το έγκλημα των Τεμπών, για την 717, για τις συνθήκες της τραγωδίας με την πρωτοβουλία που πήραμε εμείς; Είναι άλλο το ένα, άλλο το άλλο. Και επειδή είναι διαφορετικά, ενημερωθήκαμε σήμερα ότι πήρε απόφαση ο εφέτης ανακριτής Σωτήρης Μπακαΐμης έδωσε εντολή να πάρουν, να κατάσχουν αυτά τα ηχητικά και να τα συγκρίνουν με αυτά που έχει η δικαιοσύνη.

Άρα η θεσμική, νόμιμη και δημοκρατική μας πρωτοβουλία όσο κι αν δεν σας αρέσει, κύριε Πλεύρη, έφερε αποτελέσματα, όπως έφερε και η πρόταση δυσπιστίας που καταθέσαμε και με άλλα κόμματα της Αντιπολίτευσης, γιατί λέγατε τότε ότι θα βγει ενισχυμένος ο κ. Μητσοτάκης και η Νέα Δημοκρατία και θα συσπειρωθεί και αντί να συσπειρωθεί, στείλαμε στο σπίτι τους τους δύο στενότερους συνεργάτες του, διότι ήταν οι γεφυροποιοί με τα συγκεκριμένα συμφέροντα που καταγγείλατε το πρωί.

Αλλά αυτοί είστε, απολύτως αναξιόπιστοι και έρχεται κοντά η ώρα της 9ης Ιουνίου που θα σας κρίνει ο ελληνικός λαός.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Κοινοβουλευτικός Εκπρόσωπος του ΣΥΡΙΖΑ κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Θα αναφερθώ μόνο στη συγκεκριμένη αποστροφή του λόγου του Κοινοβουλευτικού Εκπροσώπου της Νέας Δημοκρατίας, του κ. Πλεύρη, για να του πω ότι πολιτικά μιλάμε, κύριοι συνάδελφοι, και αυτό που καταθέσαμε ως ένα σχέδιο κατηγορητηρίου για την προανακριτική επιτροπή θέλουμε μια πολιτική δέσμευση εάν συναινείτε στην παραπομπή του κ. Καραμανλή στον φυσικό του δικαστή ή αν σκοπεύετε να τον αμνηστεύσετε εκ νέου. Αυτό είναι το ερώτημα.

Βεβαίως, ξέρουμε το πώς πρέπει να κινηθούμε, αλλά αν δεν δεσμευτείτε ότι θα γίνει μια προανακριτική, που θα έχουμε απεριόριστη πρόσβαση στα έγγραφα, για τους μάρτυρες που τυχόν θα καλέσουμε και ότι, εν πάση περιπτώσει, ο στόχος και ο λόγος είναι να πάει ο κ. Καραμανλής να δικαστεί από τον φυσικό του δικαστή, όπως δήλωσε ότι «δεν θα κρυφτώ πίσω από τη βουλευτική μου ασυλία» -λανθασμένα βεβαίως-, δεν θα ξεκινήσει μια τέτοια ιστορία.

Και να μην ανησυχείτε. Ο καιρός γαρ εγγύς. Θα κατατεθεί η πρωτοβουλία όπως πρέπει και μέχρι τότε θα νιώθετε την ανάγκη να απολογείστε και να καλύπτετε έναν Υπουργό, για τον οποίο βοά η ελληνική κοινωνία και δεν του επιτρέπεται το αυτονόητο, να κριθεί από τον φυσικό του δικαστή.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ξανθόπουλο.

Θα δώσω τώρα τον λόγο στην κ. Λιακούλη από το ΠΑΣΟΚ - Κίνημα Αλλαγής και στη συνέχεια στον Κοινοβουλευτικό Εκπρόσωπο της Νίκης, τον κ. Ρούντα.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να λοιπόν που η αντιπολίτευση, η στοχευμένη αντιπολίτευση, η αποτελεσματική αντιπολίτευση, η δομημένη αντιπολίτευση, η οποία δεν βγάζει άναρθρες κραυγές, έχει αποτέλεσμα, όπως ακούσαμε πριν από λίγο από τον Πρόεδρο του ΠΑΣΟΚ, και ενεργοποιεί τη δικαιοσύνη. Αυτό κάνει. Η Κυβέρνησή σας αυτό πρέπει να δει ότι γίνεται και μέσα από τους κόλπους της ερευνητικής δημοσιογραφίας που δεν είναι εξαρτημένοι, αλλά και μέσα από τους κόλπους των κομμάτων της Αντιπολίτευσης.

Πριν αναφερθώ σε μια τροπολογία που αφορά στο ΑΣΕΠ και για αυτό παίρνω τον λόγο σήμερα, θέλω, κυρίες και κύριοι συνάδελφοι και κύριε Υπουργέ, να πω ότι δεν μπορούμε να κλείνουμε τα μάτια και να κάνουμε τη στρουθοκάμηλο απέναντι σε αυτό που συμβαίνει σήμερα στην ελληνική κοινωνία.

Κι όσο εμείς μπορεί να έχουμε στο μυαλό μας χίλια δυο άλλα θέματα και αυτό που συζητάμε εδώ στην Ολομέλεια της Βουλής, δεν μπορούμε να μην εναρμονιστούμε, ταυτιστούμε και συντονιστούμε με το λαϊκό αίσθημα, που σήμερα βρίσκεται πραγματικά ο λαός μας σε μια θέση πολύ δύσκολη απέναντι σε αυτά που του συμβαίνουν όχι μόνο στον χώρο της οικονομίας, με την ακρίβεια να χειμάζει τα νοικοκυριά, αλλά και σε επίπεδο ασφάλειας.

Διότι η Κυριακή, η γυναίκα, η εικοσιοκτάχρονη κοπέλα, που χθες σκοτώθηκε με αυτόν τον αδιανόητο τρόπο, με έναν πρωτοφανή τρόπο μπροστά στα μάτια του συντρόφου της, αλλά και του αστυνομικού που βρισκόταν στο φυλάκιο, δίπλα στο αστυνομικό τμήμα, εγείρει ένα βασικό ερώτημα: Αν σκοτώθηκε εκείνη που ήταν έξω από το αστυνομικό τμήμα, τι μπορεί να συμβεί σε χιλιάδες άλλες γυναίκες που βρίσκονται μέσα σε ένα διαμέρισμα, σε ένα σπίτι ή ακόμη περισσότερο σε μια απομακρυσμένη περιοχή και δεν υπάρχει ίχνος προστατευτικού δικτύου;

Και με κάνει να παίρνω τον λόγο και να επιμένω σε αυτό το ζήτημα το γεγονός ότι ακούω και φοβερές αναλύσεις από τα στελέχη της Κυβέρνησης. Θα τολμούσα να πω, χωρίς να παρανοήσετε τις καλές μου προθέσεις: Καλύτερα να σιωπάτε. Όταν δεν έχετε τι να πείτε, μη μιλάτε! Μη λέτε άλλα αντί άλλων! Μη λέτε πράγματα που δεν ισχύουν! Μην προσπαθείτε να μεταθέσετε τις πολιτικές σας ευθύνες! Μην προσπαθείτε να βάλετε στο κάδρο τα πάντα όλα! Εμείς θα μπούμε μόνοι μας στις ευθύνες που αναλογούν στους πυλώνες της δημοκρατίας, που είναι τα κόμματα, και θα πούμε ότι ναι, πρέπει να πάρουμε πρωτοβουλία. Αναλάβετε μία φορά την πολιτική ευθύνη! Μην κρύβεστε πίσω από τις λέξεις! Μη μιλάτε μόνο για τον αστυνομικό που ήταν στο φυλάκιο απέξω και βλέπω ότι όλες οι αμαρτίες του κόσμου πάνε προς τα εκεί να διοχετευθούν.

Θα μιλήσετε για τον αστυνομικό με τα 800 και τα 1.000 ευρώ, που τον κάνετε και πλύστρα και λαντζιέρα και τα πάντα όλα, τον στέλνετε και στις ειδικές αποστολές, που δεν έχετε ειδικό επιστημονικό προσωπικό για την ενδοοικογενειακή βία, που πάμε εμείς οι δικηγόροι και στηνόμαστε στα αστυνομικά τμήματα στην ουρά; Μετά τα ναρκωτικά, μετά τα κοινά εγκλήματα, μετά τις κλοπές, μετά τις ληστείες, να και μία ενδοοικογενειακή βία! Ξέρουν οι δικαστές, με κοιτάζουν. Και μετά πάμε στη δικαιοσύνη και οι ευπρεπείς σύζυγοι σπανίως είναι θύτες. Κάτι θα έγινε, μία παρανόηση, μία παρεξήγηση συνήθως μεταξύ του ζευγαριού. Και να και οι παραινέσεις πολλές φορές και από την έδρα -να τολμήσουμε να το πούμε- να τα βρουν μεταξύ τους το ζευγάρι. Γελάνε οι συνάδελφοί μου, χαμογελάνε, μάλλον, με νόημα.

Άρα θα τα δούμε ειλικρινά ή θα είμαστε στρουθοκάμηλοι για άλλη μία φορά; Θα κάνουμε αυτά που πρέπει; Είδα την Υφυπουργό της Οικογένειας -λέει- και της Συνοχής σήμερα σε ένα πάνελ εκπομπής, την κ. Κεφάλα, και είπε με έπαρση ότι έχουμε είκοσι δομές για τις κακοποιημένες γυναίκες.

Σε τριακόσιους τριάντα δύο δήμους, κύριε Υπουργέ -ήσασταν και δήμαρχος-, και πενήντα τέσσερις νόμους; Δηλαδή στη μάνα με τα δύο παιδιά τα οποία φοιτούν στο δημοτικό, για παράδειγμα, ένα στην έκτη, ένα στην τέταρτη τάξη, θα της πουν από τη Χαλκίδα ότι «εμείς δεν έχουμε δομή και πήγαινε, σε παρακαλώ, στη γειτονική σου δομή που είναι σε άλλον νομό»; Αυτό λέτε; Αυτές είναι οι δομές που έχουμε και εξυπηρετούν μία γυναίκα κακοποιημένη που έχει παιδιά, γι’ αυτό δεν μιλάει;

Ή για τα δικαστήρια, που δεν έχουμε δικαστήρια οικογενειακά; Από το 2004 το ΠΑΣΟΚ, ήμουν σε ημερίδα και το ζητήσαμε πρώτη φορά και το συζητήσαμε. Θα μου πείτε, εδώ δεν έχουμε θεραπευτικά δικαστήρια, που έχει όλη η Αμερική, ο Καναδάς, η Ευρώπη. Δεν έχουμε θεραπευτικά δικαστήρια για τα ναρκωτικά. Αντιμετωπίζουμε ακόμη το ναρκωτικό σαν παράβαση και όχι σαν ασθένεια, ενώ έρχονται όλοι οι κοινωνικοί επιστήμονες και λένε ότι είναι νόσος, κοινωνική νόσος και όχι παραβατικότητα.

Γι’ αυτό, λοιπόν, καιρός είναι να πάρουμε την πρωτοβουλία και να συστήσουμε μία διακομματική επιτροπή και να μιλήσουμε για το εθνικό σχέδιο αντιμετώπισης της έμφυλης βίας σε όλα τα στάδια -είτε είναι στο σπίτι είτε είναι δίπλα από το σπίτι είτε είναι σε δομές είτε είναι στον εργασιακό χώρο, είναι παντού- και να δούμε τι θα κάνουμε με τις κακοποιήσεις, να δούμε τι θα κάνουμε με το δικαστικό σύστημα και πώς τα αντιμετωπίζει και τους αστυνομικούς που πρέπει να τους εκπαιδεύσουμε, διότι δεν είναι διά πάσαν νόσον.

Τώρα, σήμερα έχετε φέρει μία τροπολογία και στο άρθρο 4 αναφέρεστε σε έναν γραπτό διαγωνισμό του ΑΣΕΠ, στον περιβόητο γραπτό διαγωνισμό του ΑΣΕΠ, στο οποίο κάνετε παρέμβαση και βάζετε κάποια εδάφια στον συγκεκριμένο γραπτό διαγωνισμό.

Θέλω να εξηγήσω δύο πράγματα στο νομοθετικό Σώμα: Κατ’ αρχάς, όταν ψηφίστηκε ο ν.4765/2021, προέβλεπε ότι αυτός ο γραπτός διαγωνισμός θα γινόταν καθολικά και ότι ο συγκεκριμένος διαγωνισμός θα είχε μία στόχευση, δηλαδή να πληρωθούν όλες οι θέσεις που ήταν απαιτούμενες στον δημόσιο τομέα. Τελικώς, δεν μπορέσατε να το κάνετε αυτό, το μετατρέψατε σε έναν μεγάλο διαγωνισμό που έγινε η περιβόητη «δεξαμενή» -έτσι το λέγατε και έτσι το ξέρουμε όλοι, τι δηλαδή;-, μία δεξαμενή επιτυχόντων που -αυτοί οι επιτυχόντες τι θα κάνουν;- θα διοχετεύονται σε όλες τις αρμόδιες υπηρεσίες και τους τομείς του δημοσίου. Πόσοι ήταν αυτοί; Έγινε ο διαγωνισμός, λοιπόν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, ευχαριστώ για την ανοχή σας.

Και βαφτίσατε επιτυχόντες δεκατέσσερις χιλιάδες οκτακόσιους τριάντα επτά. Αυτοί οι επιτυχόντες ήταν πριν τις εκλογές, υποσημείωση. Αυτός ήταν, λοιπόν, ο στρατός των ομήρων που δημιουργήσατε, αυτός ο στρατός των δεκατεσσάρων χιλιάδων οκτακοσίων τριάντα επτά ανθρώπων που περίμεναν. Πού τους βάλατε αυτούς τους ανθρώπους; Πουθενά. Ποιες θέσεις ανακοινώσατε; Καμμία.

Και τι κάνετε τώρα; Τώρα, λοιπόν, μας λέτε ότι στον επόμενο μεγάλο γραπτό διαγωνισμό όχι μόνο δεν θα γνωρίζουν αυτοί που θα συμμετέχουν πού θα διοριστούν πάλι, σε ποιες θέσεις πάλι, αλλά μπορεί να μη γνωρίζουν και ποια θα είναι η βαθμολογική βάση. Το κάνετε, δηλαδή, χειρότερο από ό,τι το είχατε πριν. Προσέξτε τι κάνετε με το άρθρο 4! Και βάζετε, μάλιστα, τη φράση -είναι ψιλά γράμματα, συνάδελφοι, αυτά, ξέρετε ότι μπαίνουν πάντα στα ψιλά- «με την προκήρυξη δύναται να ορίζεται συγκεκριμένη βαθμολογία ως βάση», «δύναται», μπορεί και μπορεί και να μην.

Ποια μεγαλύτερη απόδειξη χρειάζεται -ρωτάω όλους, όλα τα κόμματα, όλους τους συναδέλφους- για να καταλάβει κανείς ότι εσείς κάνετε κυνικά εμπόριο ελπίδας; Πείτε μου τι άλλο χρειάζεται να σας πούμε για αυτό. Θέλετε μόνο να δημιουργήσετε προσδοκίες σε ανθρώπους που αναζητούν δουλειά και αφιερώνουν και χρόνο -να είμαστε και ειλικρινείς- και χρήμα με τα φροντιστήρια, γιατί πλέον για να δώσεις στο ΑΣΕΠ χρειάζεται φροντιστήριο. Και βεβαίως, η δεξαμενή των επιτυχόντων απλώς μεγαλώνει, χωρίς να μας λέτε πού, ποιος, πότε θα τοποθετηθεί.

Συγκαλείται -πληροφορήθηκα, κύριε Υπουργέ, ενώ ανέβαινα στο Βήμα, οι συνεργάτες μου μου το είπαν- έκτακτη σύσκεψη του ΑΣΕΠ λόγω ακριβώς αυτού του άρθρου 4. Θα ξεσηκωθούν άπαντες. Δεν είναι μόνο οι συνδικαλιστές, δεν είναι μόνο το ΑΣΕΠ, δεν είναι μόνο η δικαιοσύνη, που βλέπετε ότι ευαισθητοποιείται από όλα αυτά τα κίνητρα που της δίνουμε, και οι συνάδελφοι με όλες αυτές τις αποκαλύψεις που γίνονται. Σηκώνονται οι συνδικαλιστές, οι ανεξάρτητες αρχές, δεν ανέχονται αυτές τις λογικές. Δεν σας ανέχεται πλέον η δημοκρατία! Έχουμε θέμα πλέον με τους θεσμούς και με τη δημοκρατία. Δεν σας εμπιστεύεται κανείς.

Όσο συνεχίζετε έτσι να συμπεριφέρεστε απέναντι στους θεσμούς, απέναντι σε κορυφαίες διαδικασίες, όπως είναι ο δημόσιος γραπτός διαγωνισμός του ΑΣΕΠ με τον δικό σας νόμο -στα δικά σας παπούτσια χώρεσαν αυτές οι διατάξεις-, τόσο εμείς θα είμαστε εδώ πάνω, για να είμαστε αποτελεσματικοί -επαναλαμβάνω- εγγυητές και θεματοφύλακες αυτών ακριβώς των διαδικασιών.

Και δεν ήρθα εδώ για να μιλήσω μόνο, ήρθα και για να ζητήσω εξηγήσεις και τις περιμένω και από τον αρμόδιο Υπουργό αλλά και από τον Κοινοβουλευτικό σας Εκπρόσωπο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Λιακούλη.

Τον λόγο έχει ο Κοινοβουλευτικός Εκπρόσωπος της Νίκης, ο κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα η ελευθερία του λόγου φιμώνεται εντελώς. Από σήμερα ο ελεύθερος δημόσιος λόγος θα λογοκρίνεται.

Αυτό εδώ είναι το νομοσχέδιο το οποίο επιβάλλει τη φίμωση του διαδικτύου και τη λογοκρισία της ελεύθερης γνώμης και όχι το προηγούμενο, το οποίο αφορούσε την αντιμετώπιση της διάδοσης συγκεκριμένων εγκληματικών πράξεων της ισλαμικής τρομοκρατίας, όπως βιασμών, ανθρωποκτονιών, απαγωγών και βομβιστικών επιθέσεων. Όποιος σήμερα ψηφίσει «ναι» σε αυτό εδώ το νομοσχέδιο βάζει ταφόπλακα στη δημοκρατία.

Από σήμερα μπορεί να συμβεί το οτιδήποτε και ειδικά εν όψει των ευρωεκλογών. Μέχρι να κλείσει και ολόκληρο το διαδίκτυο. Και είναι απορίας άξιον πώς ο Πρωθυπουργός και Πρόεδρος της Νέας Δημοκρατίας καυχάται για την ποιότητα της δημοκρατίας και μάλιστα εν μέσω τόσο πολλών τραγικών σκανδάλων. Προφανώς για την Κυβέρνηση της Νέας Δημοκρατίας οι άνθρωποι είναι απλοί αριθμοί και απρόσωπες στατιστικές. Για εμάς, όμως, το Δημοκρατικό Πατριωτικό Κίνημα Νίκη, ο άνθρωπος είναι ένα ανεπανάληπτο και μοναδικό πρόσωπο, τόσο μέσα στο θαύμα της δημιουργίας όσο και μέσα στο θαύμα της δημοκρατικής πολιτείας, τον οποίο άνθρωπο πρέπει να σεβόμαστε απόλυτα και μαζί με αυτόν τις ατομικές και κοινωνικές του ελευθερίες.

Μέσα, λοιπόν, σε αυτή την πολιτική καταστροφή και την πολιτισμική ισοπέδωση τις οποίες συνεχίζει να προκαλεί η Κυβέρνηση της Νέας Δημοκρατίας, ύστερα μάλιστα από το δωράκι το οποίο έκανε απλόχερα στην Κυβέρνηση η Αντιπολίτευση με την ατελέσφορη εξαρχής πρόταση μομφής, σήμερα με περίσσιο πολιτικό θράσος έρχεστε να θέσετε την ταφόπλακα της ελεύθερης έκφρασης των Ελλήνων πολιτών και γενικά όλων των Ευρωπαίων.

Σήμερα, με το παρόν νομοσχέδιο για τις λεγόμενες ψηφιακές υπηρεσίες ή αλλιώς Digital Services Act, ο ελεύθερος δημόσιος πολιτικός λόγος των Ελλήνων αλλά και γενικά των Ευρωπαίων στο διαδίκτυο φιμώνεται επισήμως από την Ευρωπαϊκή Ένωση και φυσικά από την αυταρχική Κυβέρνηση της Νέας Δημοκρατίας, η οποία με φασιστικό τρόπο -και το έχει αποδείξει πολλάκις- επιβάλλει υποχρεωτικότητες και ανοίγει διάπλατα την πόρτα για την παγκόσμια ψηφιακή δικτατορία.

Ως πειθήνια όργανα της πολιτικής ορθότητας νομοθετείτε την πολιτική λογοκρισία και τη φίμωση του ελεύθερου δημοκρατικού πολιτικού διαλόγου, κάτι το οποίο απαγορεύεται ξεκάθαρα από το ελληνικό Σύνταγμα, το οποίο όμως έχετε αποδείξει ότι δεν το σέβεστε και το ερμηνεύετε όπως εσείς θέλετε, όπως κάνατε με τα ιδιωτικά πανεπιστήμια και όχι μόνο.

Βέβαια από την αυταρχική Κυβέρνησή σας δεν περιμέναμε κάτι καλύτερο, η οποία, να θυμίσουμε, τον Ιανουάριο του 2020 κατέβαζε με φασιστικό τρόπο αφίσες στο μετρό οι οποίες μιλούσαν για την προστασία της ζωής του αγέννητου παιδιού, το οποίο βροντοφωνάζει εξ άκρας συλλήψεως και εκ κοιλίας μητρός «αφήστε με να ζήσω». Αυτή την αγέννητη φωνή δεν την ακούτε. Ή μάλλον κάνετε ότι δεν την ακούτε, όπως δεν ακούτε και τη φωνή των πενήντα επτά αγγέλων που έχασαν τη ζωή τους άδικα στο έγκλημα των Τεμπών, το οποίο και αυτό κάνετε ότι δεν το βλέπετε και μάλιστα χειροκροτώντας. Τουλάχιστον ακούστε τους γονείς αυτών των παιδιών, οι οποίοι ζητούν δικαίωση εδώ και τώρα.

Όπως φιμώνετε αυτές τις φωνές, έτσι κάνετε και τώρα με την ελευθερία έκφρασης. Να θυμίσω ότι με τη διχαστική και αντιδημοκρατική πολιτική της κομματοκρατίας, την οποία πιστά μέχρι σήμερα ακολουθείτε, η Ελλάδα βρίσκεται στην 108η θέση του παγκόσμιου δείκτη της ελευθερίας του Τύπου, καταλαμβάνοντας την τελευταία θέση μεταξύ των κρατών-μελών της Ευρωπαϊκής Ένωσης.

Με το παρόν νομοσχέδιο, το οποίο είναι εφαρμογή του υπ’ αριθμόν 65/2022 ευρωπαϊκού κανονισμού σχετικά με τις ψηφιακές υπηρεσίες, το γνωστό DSA, παραχωρείτε χωρίς τύψεις στην Ευρωπαϊκή Ένωση και ειδικότερα στον εκτελεστικό της βραχίονα, την Ευρωπαϊκή Επιτροπή, υπερεξουσίες πολιτικού περιορισμού και ελέγχου του ελεύθερου δημόσιου πολιτικού διαλόγου, εν όψει μάλιστα και των επικείμενων ευρωεκλογών. Τι σας κοστίζει άραγε να πείτε ένα «όχι» σε αυτόν τον κανονισμό; Δεν έχετε θάρρος και πυγμή να προστατέψετε τη δημοκρατία;

Αλήθεια μιας και μιλάμε για ευρωεκλογές, θα θέλαμε να μας πείτε εσείς ως Κυβέρνηση τι κάνατε στο πλαίσιο της Ευρωπαϊκής Ένωσης είτε για να εμποδίσετε την έκδοση αυτού του αντιδημοκρατικού ευρωπαϊκού κανονισμού είτε για να τη βελτιώσετε προς το δημοκρατικότερο. Προφανώς δεν κάνατε τίποτα και απλά ακολουθήσατε τυφλά τη γραμμή της πολιτικής ορθότητας. Άραγε γιατί κάνετε ότι δεν βλέπετε το έλλειμμα δημοκρατίας της Ευρωπαϊκής Ένωσης; Δήθεν η Ευρωπαϊκή Ένωση προστατεύει τα ατομικά και κοινωνικά δικαιώματα, αλλά, όπως αποδεικνύεται στο παρόν, στην πραγματικότητα, με αυτό τον κανονισμό περιορίζει την ελεύθερη έκφραση των ιδεών και του λόγου. Τέτοια Ευρώπη εμείς στη Νίκη δεν τη θέλουμε. Εμείς θέλουμε την Ευρώπη της δημοκρατίας, της ελευθερίας του λόγου και της ελεύθερης διάδοσης των πολιτικών ιδεών. Και για μια τέτοια Ευρώπη θα αγωνιστούμε ως Νίκη στις επικείμενες ευρωεκλογές.

Είναι περισσότερο από αντιληπτή η γενική τάση και η άνοδος των λεγόμενων ευρωσκεπτικιστών. Τα κράτη-μέλη πλέον εκφράζουν διαφωνίες σε διάφορα ζητήματα και διαφωνούν με επιλογές της Ευρωπαϊκής Ένωσης. Αυτή η τάση είναι περισσότερο από σίγουρο ότι θα αποτυπωθεί στις επικείμενες ευρωεκλογές, γι’ αυτό και η Ευρωπαϊκή Ένωση, φοβούμενη την άνοδο αυτών των σκεπτικιστικών δυνάμεων, προσπαθεί να ελέγξει τον δημόσιο λόγο στο διαδίκτυο. Οι λαοί μετά από δεκαετίες καταπίεσης έχουν αφυπνιστεί και αναζητούν τρόπους διεξόδου από την επιβαλλόμενη πολιτική ορθότητα, η οποία διαστρεβλώνει το αληθές νόημα των εννοιών και των λέξεων.

Οι μη δημοκρατικά εκλεγμένοι αλλά αντιθέτως διορισμένοι από τις κυβερνήσεις των κρατών-μελών υπάλληλοι της Κομισιόν τρέμουν την ελεύθερη διάδοση των απόψεων, διότι με το κύμα οργής και αγανάκτησης που επικρατεί στις κοινωνίες προδιαγράφεται μεγάλη ανατροπή στη σύνθεση του Ευρωκοινοβουλίου μετά τις επικείμενες ευρωεκλογές του Ιουνίου. Χαρακτηριστική αυτής της φοβικότητας είναι η σχετική ανακοίνωση αλλά και ο σχετικός οδηγός τον οποίο δημοσίευσε η Ευρωπαϊκή Επιτροπή στις 26 Μαρτίου 2024, πριν λίγες ημέρες δηλαδή, με τίτλο κατευθυντήριες γραμμές για τους παρόχους VLOPs και VLOSEs, σχετικά με τον μετριασμό των συστημικών κινδύνων για τις εκλογικές διαδικασίες. Τα καταθέτω στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην ουσία πρόκειται για έναν οδηγό ο οποίος επιβάλλει στις διαδικτυακές πλατφόρμες των μέσων κοινωνικής δικτύωσης, έξι μήνες πριν από τις ευρωεκλογές και έναν μήνα μετά από αυτές, την υποχρέωση να εντείνουν τις προσπάθειες για να επιβληθεί μετριοπάθεια στην έκφραση των πολιτικών ιδεών και φυσικά να επιβληθεί λογοκρισία. Μάλιστα αυτός ο οδηγός προβλέπει και τη σύσταση ομάδων παρακολούθησης οι οποίες θα καρφώνουν στις πλατφόρμες αλλά και απευθείας στην Κομισιόν τις ελεύθερες φωνές.

Πρόκειται για έναν απόλυτο έλεγχο και καθοδήγηση του δημόσιου πολιτικού διαλόγου, με απώτερο σκοπό την καθοδήγηση και διαμόρφωση της τελικής πολιτικής επιλογής του κάθε ανθρώπου. Μέχρι και η ίδια η Πρόεδρος της Ευρωπαϊκής Επιτροπής, η κ. Φον ντερ Λάιεν, στο Νταβός τον Ιανουάριο 2024 ανέφερε ότι η υπ’ αριθμόν ένα ανησυχία της παγκόσμιας έκθεσης κινδύνου είναι η παραπληροφόρηση και ότι με τον νόμο αυτόν, το DSA, καθορίζει την ευθύνη των μεγάλων διαδικτυακών πλατφορμών.

Όμως πού είναι η πονηριά; Ότι πουθενά δεν ορίζεται με σαφήνεια το τι είναι παραπληροφόρηση. Επίτηδες αφήνουν τις έννοιες αυτές αόριστες και εντελώς γενικές, για να μπορέσουν αργότερα να εντάξουν σε αυτές την εκάστοτε ανθρώπινη φυσιολογική έκφραση και έτσι να την ποινικοποιήσουν.

Στο ίδιο μήκος κύματος με τις σχετικές δηλώσεις του έχει τεθεί ο Ευρωπαίος Επίτροπος Τιερί Μπρετόν, αρμόδιος για την εφαρμογή της DSA, την οποία συζητάμε σήμερα. Αξίζει να σημειωθεί ότι ο αρμόδιος υπουργός ψηφιακής πολιτικής της Γαλλίας κ. Μπαρό απείλησε ακόμη και με απαγόρευση ολόκληρου του Twitter εάν η πλατφόρμα αυτή αρνηθεί να συμμορφωθεί με τους νέους κανόνες, κάτι το οποίο αποτελεί πλήρη φασισμό. Το καταθέτω και αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άραγε, αυτή τη δημοκρατία ονειρεύεται η Ευρώπη; Αυτή τη δημοκρατία ονειρεύεται η Κυβέρνησή σας; Της πλήρους φίμωσης; Εμείς στη Νίκη πάντως, όχι. Εμείς θα αγωνιστούμε για μια δημοκρατία και μια Ευρώπη ελεύθερη. Όλες οι υποχρεωτικότητες με τις οποίες κυβερνάτε τον ελληνικό λαό αλλά και οι προτροπές του Προέδρου του κόμματός σας για αποχή σε ψηφοφορίες είναι αδιάψευστοι μάρτυρες όχι μόνο της βασικής άγνοιας περί δημοκρατίας την οποία έχετε, αλλά και ότι κατά βάθος δεν αντέχετε τη δημοκρατία. Η δημοκρατία προϋποθέτει και συγχρόνως προστατεύει και πρέπει να προστατεύει την ελευθερία του λόγου. Αυτή είναι η πεμπτουσία της. Το να μπορεί κάποιος να εκφράζεται ελεύθερα και να διαφωνεί ελεύθερα, χωρίς φόβο.

Δυστυχώς η Ευρώπη αποδεικνύει αυτή τη στιγμή αλλά και η Κυβέρνηση της Νέας Δημοκρατίας ότι δεν μπορούν να αντιληφθούν και να βιώσουν έστω και λίγο το διαχρονικό, πανανθρώπινο και μεγαλειώδες βάθος αλλά και την αξία της ρήσης «τις αγορεύειν βούλεται;», η οποία παγκοσμίως ακούστηκε για πρώτη φορά στον βράχο της Πνύκας, στην αρχαία Αθήνα. Όσο η Ευρώπη και η Κυβέρνησή σας θα φιμώνουν την ελευθερία του λόγου, των λαών και τη δημοκρατία και θα επιβάλλουν υποχρεωτικότητες, εμείς, το Δημοκρατικό Πατριωτικό Κίνημα, θα σας αντιτάσσουμε αυτή τη ρήση: «Τις αγορεύειν βούλεται;».

Ο ειδικός μας αγορητής και Βουλευτής Επικρατείας της Νίκης, αξιότιμος κ. Γεώργιος Αποστολάκης, έχει ήδη μιλήσει πολύ διεξοδικά και αναλυτικά όχι μόνο για την αντιδημοκρατική φύση του κανονισμού και του νομοσχεδίου, αλλά και για κάθε άρθρο ειδικότερα. Εγώ θα περιοριστώ περιληπτικά σε ορισμένα μόνο σημεία.

Οι ψηφιακές υπηρεσίες, δηλαδή αυτό το οποίο ονομάζουμε DSA, αφορά τους πάντες, κάθε πολίτη και κάθε άνθρωπο, γιατί επιδρά σε ψηφιακές πλατφόρμες του διαδικτύου που αφορούν όλο το φάσμα της ανθρώπινης ζωής. Δήθεν με το παρόν νομοσχέδιο, όπως αναφέρεται, προστατεύετε το διαδίκτυο από την παραπληροφόρηση, όμως αυτή η έννοια παραμένει επίτηδες αόριστη. Είναι ένα πονηρό σημείο, το οποίο είναι κερκόπορτα για την επιβολή της λογοκρισίας. Πρέπει να αντιληφθούμε δυστυχώς ότι η Ευρωπαϊκή Επιτροπή και οι δικοί της μη δημοκρατικά εκλεγμένοι αλλά αντίθετα διορισμένοι πάλι θα μπορούν αυθαίρετα να δίνουν εκείνοι τη δική τους υποκειμενική ερμηνεία περί του τι είναι παραπληροφόρηση.

Οι Ευρωπαίοι γραφειοκράτες της Κομισιόν έχουν εξουσιοδοτηθεί απευθείας να επεμβαίνουν κατασταλτικά και να διατάσσουν τις μεγάλες εταιρείες τεχνολογίας να λογοκρίνουν οποιοδήποτε περιεχόμενο θεωρείται -δήθεν- κατά τη γνώμη τους ως παράνομο, ως παραπληροφόρηση, ως έμφυλη βία ή ρητορική μίσους. Να σημειωθεί ότι η έννοια της διαδικτυακής ρητορικής μίσους και γενικά της ρητορικής μίσους, πέραν της φυλής, του χρώματος, της θρησκείας και της εθνικής καταγωγής, τώρα πια επεκτείνεται και στη λεγόμενη ταυτότητα φύλου, της πολύχρωμης woke ατζέντας.

Είναι περισσότερο από εμφανές ότι η Ευρωπαϊκή Επιτροπή με την υποστήριξη, πλέον, των κρατών-μελών, όχι απλά επιτρέπει, αλλά και υποχρεώνει τις ίδιες διαδικτυακές πλατφόρμες να αυτολογοκρίνονται. Πρόκειται για παρεμβάσεις που, αν τις πραγματοποιούσε απευθείας η Ευρωπαϊκή Επιτροπή ή τα κράτη, θα μιλάγαμε προφανώς για αντισυνταγματικότητα.

Μάλιστα, για τη διεκπεραίωση αυτού του έργου προβλέπει το παρόν νομοσχέδιο και έναν εθνικό συντονιστή για τη χώρα μας, ο οποίος θα δίνει απευθείας λογοδοσία όχι στην ελληνική Βουλή ή την Κυβέρνηση ή στην ελληνική δικαιοσύνη, αλλά απευθείας στην Ευρωπαϊκή Επιτροπή. Αυτές οι, επίσης, νομικές οντότητες, τις οποίες θα μπορεί ο εθνικός συντονιστής να δημιουργεί και οι οποίες θα «καρφώνουν» ποιος υποτίθεται παράγει παραπληροφόρηση, είναι μη κυβερνητικές οργανώσεις, ιδιωτικοί ή δημόσιοι φορείς.

Ένα ακόμη σημείο το οποίο δεν πρέπει να μας διαφύγει είναι ότι δίνετε υπερεξουσία στην Κομισιόν να κηρύξει κατάσταση έκτακτης ανάγκης σε ολόκληρη την Ευρώπη, δυνατότητα η οποία της επιτρέπει όχι απλά να προβαίνει σε επιπλέον αυστηρότατες κατασταλτικές επεμβάσεις στις διαδικτυακές πλατφόρμες, αλλά να μπορεί να κλείνει αυθαίρετα όποτε εκείνη το επιθυμεί ολόκληρο το διαδίκτυο.

Είστε η Κυβέρνηση της εθνικής υποτέλειας. Ετοιμάζετε τις Πρέσπες του Αιγαίου. Έχετε υπογράψει μνημόνια. Διαλύετε την ελληνική ύπαιθρο και την παραδοσιακή ελληνική οικογένεια. Έχετε κάνει τον ελληνικό λαό έρμαιο των funds. Επιφέρετε μείωση του εθνικού πληθυσμού. Παραβιάζετε την τριμερή διάκριση των εξουσιών. Παραβιάζετε το Σύνταγμα. Υποκλέπτετε τις συνομιλίες των πολιτικών σας αντιπάλων και διαρρέετε χιλιάδες e-mail ανυποψίαστων πολιτών ελεύθερα. Και έρχεστε τώρα να φιμώσετε την ελευθερία έκφρασης στο διαδίκτυο. Αλήθεια, εξακολουθείτε να έχετε το πολιτικό θράσος, με τόσα σκάνδαλα, να διεκδικείτε ψήφο στις ευρωεκλογές; Παραδεχτείτε το ανοιχτά: Δεν θέλετε ενεργούς πολίτες, αλλά δουλικούς υπηκόους.

Το δημοκρατικό πατριωτικό κίνημα Νίκη απέναντι σε αυτή την αντιδημοκρατική πολιτική φαυλότητα του παρόντος νομοσχεδίου θα σας πει ένα ξεκάθαρο «όχι» και θα το καταψηφίσει. Στη Νίκη έχουμε ταυτότητα. Είμαστε Έλληνες Ρωμιοί, είμαστε ελεύθεροι, είμαστε δημοκράτες. Εσείς αμφιβάλλω αν έχετε έστω ένα από αυτά τα στοιχεία.

Και όσο εσείς θα φιμώνετε την ελευθερία του λόγου, της διάδοσης των ιδεών, εμείς στη Νίκη θα έχουμε επί ποδός όλο το ρωμαίικο να αγωνίζεται για ελευθερία και δημοκρατία.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Λαμίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον Πρόεδρο της Νίκης, τον κ. Δημήτριο Νατσιό.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι και κυρίες και κύριοι της Κυβέρνησης, λέτε στον κόσμο να εμπιστευτεί τα προσωπικά δεδομένα του στις ψηφιακές πλατφόρμες του κράτους και εσείς οι ίδιοι δεν σταματάτε να δείχνετε ότι τα έχετε κάνει σουρωτήρι. Μόνοι σας γκρεμίζετε την εμπιστοσύνη που πασχίζετε να χτίσετε με τον λαό.

Το σκάνδαλο Ασημακοπούλου ήρθε να επιβεβαιώσει το προφανές, ότι δεν υπάρχει καμμία σοβαρή προστασία των προσωπικών μας δεδομένων. Τα έχετε κάνει ψηφιακό εμπόρευμα για τις υπόγειες συναλλαγές σας, τις υποτιθέμενες δικλίδες ασφαλείας τις ξεκλειδώνει η κομματική διαφθορά και οι ψηφιακοί κατάλογοι έχουν γίνει «μπάτε σκύλοι αλέστε και αλεστικά μη δώσετε». Αντί να παρέχετε προστασία δεδομένων, έχετε καταστήσει δεδομένη την υφαρπαγή τους. Φάνηκε εν τοις πράγμασι ότι το Υπουργείο Εσωτερικών λειτουργούσε σαν εκλογικό παραμάγαζο της Νέας Δημοκρατίας. Τα στοιχεία των αποδήμων μοιράστηκαν στην κ. Ασημακοπούλου και γιατί όχι και σε άλλους ενδιαφερόμενους.

Η Κυβέρνηση επιστράτευσε ολόκληρες επικοινωνιακές κορώνες για την επιστολική ψήφο και τελικά τι κατάφερε; Κατάφερε να κάνει τους ομογενείς να βλέπουν το ελληνικό κράτος όπως ο νοικοκύρης βλέπει τον ληστή. Κατάφερε όλοι οι Έλληνες, εντός και εκτός συνόρων, να τρέμουν για το πού θα δώσουν τα στοιχεία τους.

«Είναι μέτρο εμβάθυνσης της δημοκρατίας», είπε με επηρμένην την οφρύν για την επιστολική ψήφο η κ. Κεραμέως. Μπορούμε να συμφωνήσουμε με αυτό, αλλά στην πράξη πώς την εμβαθύνετε εσείς τη δημοκρατία; Απλώνοντας το χέρι στα ψηφιακά τιμαλφή του πολίτη, βγάζοντας στα μανταλάκια -όπως λέγεται- τα προσωπικά στοιχεία του;

Από τη μία θέλετε να φιμώσετε τον πολίτη στο διαδίκτυο και από την άλλη τον διαπομπεύετε σε άνομα κέντρα και εξουσίες; Βεβαίως και η επιστολική ψήφος μπορεί να διευρύνει τη βάση της δημοκρατίας, αρκεί να ανατεθεί η λειτουργία της σε χέρια εμπιστοσύνης, όχι σε βαποράκια ψηφιακών δεδομένων που φωλιάζουν μέσα στην Κυβέρνηση ούτε σε σκιώδεις εταιρείες πρακτόρων που κτίζουν προεκλογικά προφίλ και επηρεάζουν εκλογές.

Μια τέτοια εταιρεία είναι η περιβόητη «ομάδα Jorge» που φέρεται να διατηρεί παράρτημα στην Ελλάδα, όπως αποκαλύφθηκε από περσινό ρεπορτάζ του βρετανικού «Guardian». Αυτή η εταιρεία-φάντασμα έχει στήσει βρώμικες προεκλογικές καμπάνιες σε τριάντα χώρες και τρεις ηπείρους. Φαντάζει δύσκολο να ξέφυγε από τη δράση των πρακτόρων -και εισπρακτόρων, θα λέγαμε- η Ελλάδα, δηλαδή η χώρα όπου κατ’ εξοχήν κάνουν θραύση οι ψηφιακοί κοριοί, οι επικοινωνιολόγοι και οι ακριβοπληρωμένες εκστρατείες.

Ακούσαμε και ένα άλλο εξωφρενικό από τον κ. Γεωργιάδη, ότι πρέπει, λέει, να αποκτήσουν όλα τα κόμματα νόμιμη πρόσβαση στα προσωπικά στοιχεία των ψηφοφόρων, για να κάνουν προεκλογικές καμπάνιες οι υποψήφιοι Βουλευτές.

Κύριε Γεωργιάδη, μήπως θέλετε να σας παραδώσουν και κανένα αντικλείδι του σπιτιού τους οι πολίτες, να πάτε να κάνετε και μια προεκλογική ομιλία στο σαλόνι τους; Θέλετε να βάλετε και καμμιά κάμερα στο παραβάν την ώρα που επιλέγουν οι πολίτες το ψηφοδέλτιο;

Μα, είναι σοβαρά πράγματα αυτά που ακούμε; Συνειδητοποιείτε ότι αυτά δεν λέγονται ούτε στη Βόρεια Κορέα; Η προστασία των δεδομένων προσωπικού χαρακτήρα αποτελεί θεμελιώδες δικαίωμα, βάσει του Ευρωπαϊκού Δικαίου. Και η Κυβέρνηση Μητσοτάκη τα έχει κάνει προεκλογικά πασατέμπο. Τέτοιο μηδενικό σεβασμό έχετε για την ιδιωτικότητα του πολίτη.

Αναρωτιέμαι με τι μούτρα ζητάτε πλέον την εμπιστοσύνη του κόσμου, για να παραχωρήσει τα στοιχεία του στις ηλεκτρονικές ταυτότητες; Εσείς θα εμπιστευόσασταν τα τιμαλφή σας σε έναν σεσημασμένο ληστή; Πώς ζητάτε να εμπιστευτεί ο λαός μια σεσημασμένη Κυβέρνηση; Λειτουργείτε σαν ψηφιακοί πειρατές και έχετε το θράσος να ζητάτε από τους πολίτες να παραδώσουν και επίσημα τα στοιχεία τους σε ένα κρατικό τσιπάκι; Να παραδώσει τα ιδιωτικά δεδομένα του σε μια διάτρητη ταυτότητα, που μεθαύριο θα την ενοποιήσετε και με την κάρτα του πολίτη;

Δεν θα σας απαντήσω εγώ σε αυτά τα ερωτήματα, αλλά θα μεταχειριστώ την απάντηση που είχε δώσει ένας Βουλευτής το 2011 από αυτά εδώ τα έδρανα. Είχε πει, λοιπόν, εκείνος ο Βουλευτής, που σήμερα είναι Υπουργός, τα εξής:

«Την θεωρώ απαράδεκτη την ηλεκτρονική ταυτότητα. Δεν θα την παραλάβω ο ίδιος ποτέ και καλώ και τους πολίτες να μην το κάνουν. Αυτά είναι σχέδια της παγκοσμίου διακυβερνήσεως και πρέπει να αντισταθούμε. Η κυβέρνηση είναι υποχρεωμένη να δώσει προαιρετική χρήση αυτής της κάρτας. Εκείνος ο οποίος μπορεί να αισθάνεται προσβεβλημένος από τη χρήση της, να μπορεί να συνεχίσει να λειτουργεί με τον παλιό τρόπο». Το όνομα του Βουλευτή που είπε αυτά τα λόγια είναι του κ. Άδωνη Γεωργιάδη. Είναι ο ίδιος πολιτικός που ζητάει σήμερα τα προσωπικά δεδομένα του κόσμου στο πιάτο, για να κάνει πιο άνετα τις καμπάνιες του. Εμείς θα συμφωνήσουμε απόλυτα με τον Γεωργιάδη του 2011 και θα εκφράσουμε τη φρίκη μας για τον Γεωργιάδη του 2024. Τα υπόλοιπα συμπεράσματα ας τα βγάλει ο λαός.

Αν ακούσουμε το δυστοπικό δόγμα της νέας εποχής που λέει ότι τα data, τα προσωπικά δεδομένα δηλαδή, είναι ο νέος χρυσός, τότε μπορούμε να πούμε ότι η Κυβέρνηση Μητσοτάκη είναι άντρο από χρυσοθήρες. Με την ηλεκτρονική ταυτότητα θα μαζέψετε όλη τη λεία των ψηφιακών χρυσαφικών του λαού και η υπερσυγκέντρωση πληροφοριών θα σας ανοίξει τον δρόμο για την υπερσυγκέντρωση εξουσίας και η υπερσυγκέντρωση εξουσίας θα μεταβιβαστεί σε διεθνείς υπερεξουσίες. Σε αυτή την εφιαλτική προοπτική, που παραβιάζει ατομικές και εθνικές ελευθερίες, η Νίκη είναι από την πρώτη ημέρα που εισήλθε στη Βουλή σθεναρά απέναντι και αντιμέτωπη.

Κυρίες και κύριοι της Κυβέρνησης, έχετε χάσει κάθε έρεισμα για να ζητάτε από τον κόσμο να σας εμπιστευτεί. Έχει βουίξει όλη η Δύση με τις πομπές σας. Το Ευρωκοινοβούλιο σας καταδίκασε για απειλές κατά της δημοκρατίας και παραβιάσεις θεμελιωδών δικαιωμάτων. Καταφέρατε να εισπράξουμε το πανευρωπαϊκό ανάθημα για πρώτη φορά μετά από σαράντα τρία χρόνια που ανήκουμε στην Ευρωπαϊκή Ένωση. Μέχρι και οι ΗΠΑ έβαλαν σε μαύρη λίστα την ελληνική «INTELLEXA», επειδή φέρεται να διακινεί κακόβουλα λογισμικά σε ξένες χώρες. Έχετε γίνει το μαύρο πρόβατο της Ευρώπης, ο ορισμός της αναξιοπιστίας και της παραβίασης της ιδιωτικότητας. Ο μέσος Έλληνας πολίτης είναι πεπεισμένος πλέον ότι ζει σε κράτος ωτακουστών και ψηφιακών αρπακτικών, πότε με υποκλοπές και «Predator» και πότε με λίστες ψηφοφόρων που περιφέρονται ως λάφυρα. Κανένας δεν μπορεί να νιώθει ασφαλής σε αυτό το κράτος. Και όποιος σφετερίζεται τα προσωπικά δεδομένα του ανθρώπου σφετερίζεται τον ίδιο τον άνθρωπο.

Στην Κυβέρνηση Μητσοτάκη δεν αρκεί ότι έστειλε την Ελλάδα στον πάτο της ελευθεροτυπίας, στην 107η θέση διεθνώς, θέλει να φιμώσει και την ελευθεροστομία στη χώρα που γέννησε τη δημοκρατία. Ο Πρωθυπουργός παρουσιάζει την ελεύθερη γνώμη στο διαδίκτυο ως τοξικότητα που πρέπει να ελεγχθεί από τις μεγάλες εταιρείες. Αυτά είναι δικά του λόγια. Δηλαδή, το τι είναι αλήθεια να καθορίζεται αποκλειστικά από τους αμερικανικούς τεχνολογικούς κολοσσούς και τις αμαρτωλές ΜΚΟ, που λειτουργούν ως ελεγκτές ειδήσεων και χρηματοδοτούνται από λόμπι. Και έτσι να έχουμε μια δικτατορία της μίας και μοναδικής αλήθειας, έτσι όπως βολεύει κάθε φορά το σύστημα.

Ο κ. Μητσοτάκης δήλωσε μάλιστα, ότι οι νέοι δεν πρέπει να βρίσκουν ομοϊδεάτες τους στο διαδίκτυο, γιατί έτσι ενισχύονται οι τάχα ακραίες ιδέες τους. Με λίγα λόγια ο Πρωθυπουργός θέλει να μετατρέψει τη μοναδική «εκκλησία του δήμου» που έχει απομείνει στους πολίτες σε «ψηφιακή Βαβυλώνα», όπου κανένας δεν θα μπορεί να συνεννοηθεί με κανέναν και κανένα ρεύμα σκέψης δεν θα μπορεί να συσταθεί. Με το πρόσχημα ότι απομονώνουν τις ακραίες ιδέες θα φιμώσουν όλες τις ιδέες που δεν ταυτίζονται με την κυρίαρχη ιδεολογία, το κυρίαρχο αφήγημα.

Σε ένα τέτοιο περιβάλλον διαδικτυακής φίμωσης, όπως το θέλει ο Πρωθυπουργός, ποτέ δεν θα μαζεύονταν ενάμισι εκατομμύριο υπογραφές για ένα έγκλημα όπως έγινε τώρα για τα Τέμπη. Οι πολίτες θα έχαναν τη δυνατότητα να ενώσουν τη φωνή της διαμαρτυρίας τους και αυτό ακριβώς επιδιώκει η Κυβέρνηση. Ακόμη και ο Όργουελ, που πολλές φορές αναφέρθηκε στην Αίθουσα αυτή, είμαι σίγουρος ότι θα σάστιζε με τις δηλώσεις του κ. Μητσοτάκη.

Όμως η κατάθεση της ελεύθερης γνώμης και της ελεύθερης πληροφορίας δεν λειτούργησε ποτέ ως κίνδυνος για τη δημοκρατία., έτσι όπως ατυχώς ισχυρίζεται ο κύριος Πρωθυπουργός. Ακριβώς το αντίθετο έχει δείξει η ιστορία. Ο έλεγχος και η χειραγώγηση του ελεύθερου λόγου είναι η θλιβερή απαρχή κατάλυσης μιας δημοκρατίας. Οι ομοτράπεζοι του κ. Μητσοτάκη στις Βρυξέλλες στρώνουν τον δρόμο για την ψηφιακή δικτατορία και την απόλυτη φίμωση της αντίθετης άποψης. Και θα σας το αποδείξουμε με στοιχεία και πολλά από αυτά ειπώθηκαν από τους προηγούμενους ομιλητές της Νίκης.

Στο άρθρο 34, το TSI δηλαδή του ευρωπαϊκού νόμου για τις ψηφιακές υπηρεσίες, δίνεται το ελεύθερο στις μεγάλες διαδικτυακές πλατφόρμες να περιορίζουν τους συστημικούς κινδύνους όπως κρίνουν εκείνες. Και τι ακριβώς περιλαμβάνεται σε αυτούς τους συστημικούς κινδύνους; Όχι μόνο αυτά που θα περίμενε κανείς. Δεν θα τιμωρούνται μόνο αναρτήσεις με περιεχόμενο, όπως οι ψευδείς ειδήσεις, τα συκοφαντικά δημοσιεύματα, η παιδική πορνογραφία και η τρομοκρατία. Με αυτά συμφωνούμε απολύτως να παταχθούν. Αλλά δυστυχώς το πράγμα πηγαίνει πολύ παραπέρα.

Ως συστημικός κίνδυνος χαρακτηρίζεται και η έμφυλη βία. Θα μας εξηγήσει κανείς τι σημαίνει αυτό; Χωρίστηκε η βία σε δύο κλάδους και ταχύτητες; Υπάρχει και άφυλη βία, δηλαδή; Και ποια είναι αυτή; Επανέρχομαι. Συστημικός κίνδυνος ακόμη η παραπληροφόρηση, μέχρι και για θέματα δημόσιας υγείας, αλλά και γενικότερα ζητήματα δημόσιου λόγου. Και κάπως έτσι οι διαδικτυακοί κολοσσοί θα προστατεύουν την woke παράνοια και θα οχυρώσουν τις υπερεξουσίες υγείας. Και η ατζέντα της φίμωσης διευρύνεται πολύ περισσότερο. Στους συστημικούς, λεγόμενους, κινδύνους περιλαμβάνονται ρητά και οποιεσδήποτε πραγματικές ή προβλέψιμες αρνητικές επιπτώσεις στον πολιτικό διάλογο και τις εκλογικές διαδικασίες, καθώς και στη δημόσια ασφάλεια.

Τρέχα γύρευε τι μπορεί να εντάξει ο καθένας στις αρνητικές επιπτώσεις στον πολιτικό διάλογο. Ξαναδιαβάζω: Αρνητικές επιπτώσεις στον πολιτικό διάλογο και πώς μπορεί να το εργαλειοποιήσει αυτό η κάθε εξουσία προς όφελός της. Ουσιαστικά εδώ έχουμε να κάνουμε με ένα ψηφιακό δόγμα πολιτικής ορθότητας που θα επιβάλλεται σε όλους τους λαούς και για κάθε κριτική στην εξουσία ο καθένας θα μπορεί να στιγματιστεί ως εμπρηστής του πολιτικού διαλόγου. Αντί τα πολιτικά δρώμενα να πηγάζουν από τον ελεύθερο δημοκρατικό διάλογο που διεξάγουν οι πολίτες, οι διαδικτυακές πλατφόρμες θα είναι εκείνες που καθορίζουν τι πρέπει να λέγεται δημοσίως και τι όχι.

Η σύγχρονη λογοκρισία εξάλλου δεν σου απαγορεύει αλλά σου επιβάλλει τι να πεις. Έτσι θα κατοχυρωθεί ένα δόγμα «μεγάλου αδελφού», που θα απαγορεύεται να παραβιαστεί από οποιαδήποτε ελεύθερη σκέψη και άποψη. Θα έχουμε μια μοναδική αλήθεια για τους πολέμους που διεξάγει η Δύση, μια μοναδική αλήθεια για τα φύλα και τους σεξουαλικούς προσανατολισμούς, μια μοναδική αλήθεια για το τι είναι οικογένεια, μια μοναδική αλήθεια για τις πανδημίες και τους υποχρεωτικούς εμβολιασμούς, μια μοναδική αλήθεια για την κλιματική κρίση και πάει λέγοντας. Με λίγα λόγια οι μεγιστάνες του διαδικτύου θα μας καθορίζουν σε ποια πλευρά της ιστορίας θα καθόμαστε.

Η Πρόεδρος της Επιτροπής Ούρσουλα φον ντερ Λάιεν δεν κρύβει τις προθέσεις της να καταπνίξει τη φωνή των ευρωπαϊκών λαών σε έναν ψηφιακό ωκεανό λογοκρισίας. Σε ομιλία της που έκανε στο Νταβός τον Ιανουάριο του 2024, χαρακτήρισε την παραπληροφόρηση ως νούμερο ένα κίνδυνο που απειλεί τη Δύση. Υπερασπίστηκε την ανάγκη λογοκρισίας και ελέγχου των πληροφοριών λέγοντας ότι «η κορυφαία ανησυχία για τα επόμενα δύο χρόνια δεν είναι οι συγκρούσεις ή το κλίμα, αλλά η παραπληροφόρηση, ακολουθούμενη στενά από την πόλωση της κοινωνίας μας».

Αυτά θα μπορούσαν κάλλιστα να ειπωθούν και από τον κ. Μητσοτάκη. Στα οργουελικά μέτρα υπάρχει πλήρης ταύτιση μεταξύ του Πρωθυπουργού και της Προέδρου της Κομισιόν. Το είδαμε και στην περίοδο της πανδημίας, που ο ένας έραβε και ο άλλος έκοβε. Μας μιλάει για παραπληροφόρηση, ποιος; Η κ. Φον ντερ Λάιεν, με τα κολοσσιαία μυστικά deal που φέρεται να έκανε με τη «PFIZER»;

Η Πρόεδρος της Κομισιόν, που προάγει την εντομοφαγία και τα υπηρεσιακά έγγραφα που ζητούν να καταργηθεί η λέξη «Χριστούγεννα», για παράδειγμα, και να απαλειφθούν από το λεξιλόγιο οι όροι που προδίδουν το βιολογικό φύλο; Δηλαδή, για παράδειγμα, να μη λέμε «κυρίες και κύριοι», γιατί ενοχλούνται οι κύριοι που δηλώνουν κυρίες και οι κυρίες που δηλώνουν κύριοι. Αυτή την παράκρουση επιβάλλουν στα στελέχη των Βρυξελλών και οι εγκέφαλοι αυτής της παράκρουσης έρχονται τώρα να μας ορίσουν τι είναι αλήθεια και τι παραπληροφόρηση. Άκουσον!

Η ανησυχία της Κομισιόν να επιβάλει τάχιστα τη φίμωση του δημοσίου λόγου έχει συγκεκριμένη εξήγηση. Τα νεοταξικά λόμπι βλέπουν να ανεβαίνουν στην Ευρώπη οι πατριωτικές και εθνικές φωνές, ακριβώς ως αποτέλεσμα της λαϊκής αντίδρασης στην αποδομητική ατζέντα των Βρυξελλών. Και αυτό ακριβώς το κύμα επιστροφής στα τζιβαερικά μας τα πολυτίμητα, που θα έλεγε ο Μακρυγιάννης, στις παραδοσιακές μας αξίες, θέλουν να ανακόψουν. Γι’ αυτό και η κ. Φον ντερ Λάιεν δήλωσε ότι το 2024 είναι η μεγαλύτερη εκλογική χρονιά στην ιστορία. Γι’ αυτό θέλουν να δέσουν χειροπόδαρα τον χρήστη του διαδικτύου, για να μη μαθαίνει την αλήθεια και, κυρίως, να μην την εκφράζει. Στην πραγματικότητα, είναι η χρονιά που η ευρωπαϊκή ελίτ-«αλήτ» κηρύσσει τον πόλεμο στις ελευθερίες των λαών.

Οι πατριωτικές φωνές είναι φράγμα μπροστά στον οδοστρωτήρα της παγκοσμιοποίησης. Και αυτό το φράγμα θέλουν να το ισοπεδώσουν οι καταστροφείς των πατρίδων και των εθνών. Οι κυβερνήσεις και τα κόμματα που δεν ταυτίζονται με τη νεοταξική ατζέντα των Βρυξελλών θα πέφτουν θύματα του ευρωπαϊκού κανονισμού, που ουσιαστικά είναι κανονισμός χειραγώγησης της κοινής γνώμης. Πρόσφατο παράδειγμα η περίπτωση της μη αρεστής κυβέρνησης στη Σλοβακία. Η Ούρσουλα φον ντερ Λάιεν παραπονέθηκε για την έλλειψη συντονιστών στο Facebook, που θα βοηθήσουν στον έλεγχο της οικοδόμησης της γνώμης της σλοβακικής κοινωνίας.

Οι άνθρωποι δεν κρύβονται, τα λένε μόνοι τους, καταγγέλλουν οποιεσδήποτε εκλογές δεν μπορούν να χειραγωγήσουν. Μαζί με τις Βρυξέλλες πηγαίνουν και τα υπερκράτη του διαδικτύου, οι ψηφιακές πλατφόρμες που εργάζονται για την κατάπνιξη του πολιτικού λόγου. Σύμφωνα με άρθρο της «Εστίας», η μητρική εταιρεία «META» του Facebook, το Instagram και το What’s Up, προετοιμάζει αυτολογοκρισία για τις επικείμενες ευρωεκλογές, που θα διαγράφονται αναρτήσεις που η αυτοκρατορία του Ζούκερμπεργκ θεωρεί ότι παραπλανούν τους ψηφοφόρους.

Συγκεκριμένα, ανακοινώθηκε ότι οποιαδήποτε ανάρτηση μπορεί να οδηγήσει άμεσα σε βία και αναταραχή ή νόθευση της εκλογικής διαδικασίας στην Ευρωπαϊκή Ένωση θα διαγράφεται από τις διαδικτυακές πλατφόρμες.

Κυρίες και κύριοι συνάδελφοι, στα χρόνια μας διεξάγεται ένας παγκόσμιος πόλεμος υποκλοπής και εξόρυξης, θα λέγαμε, δεδομένων. Διεξάγεται από κυβερνήσεις, από υπηρεσίες πληροφοριών, από τεχνολογικούς κολοσσούς, αλλά και από εγκληματικές οργανώσεις. Στα διασταυρούμενα πυρά αυτού του πολέμου θέλει να εκθέσει τους Έλληνες πολίτες η Κυβέρνηση Μητσοτάκη.

Με τις ηλεκτρονικές ταυτότητες οι Έλληνες θα χάσουν την όποια προστασία έχει απομείνει στην ιδιωτικότητά τους. Θα απολέσουν μια για πάντα τις ελευθερίες που τους παρέχει το αποκεντρωμένο σύστημα ταυτοποίησης, δηλαδή οι απλές ταυτότητες. Δεν θα μπορούν να διαφυλάξουν την ιδιωτικότητά τους και δεν θα μπορούν να εκφράσουν τη γνώμη τους στο διαδίκτυο, γιατί θα τη λιανίζουν οι μηχανές της λογοκρισίας.

Η Κυβέρνηση Μητσοτάκη θέλει να παραδώσει τους πολίτες ως βορά σε ένα υπερεθνικό σύστημα και θα το κάνει επαναφέροντας τη φρίκη που γνώρισε η ανθρωπότητα στον Β΄ Παγκόσμιο Πόλεμο, δηλαδή τον ατομικό αριθμό που ο κάθε κρατούμενος έπαιρνε στο στρατόπεδο συγκέντρωσης. Μόνο που ο σημερινός αριθμός δεν είναι τυπωμένος στον καρπό, αλλά σε ένα ψηφιακό έγγραφο και από αριθμός κρατουμένου λανσάρεται σήμερα ως προσωπικός αριθμός του πολίτη. Και όπως χανόταν η έννοια της ανθρωπιάς και του προσώπου στα ναζιστικά στρατόπεδα, έτσι χάνεται και σήμερα στα ψηφιακά στρατόπεδα της νέας τάξης πραγμάτων. Αυτά είναι τα κοινωνικά στρατόπεδα που θα υποδεχθούν τους πλήρως ελεγχόμενους ψηφιακούς δούλους, στα μέτρα της δυστοπίας που προωθεί η τέταρτη λεγόμενη βιομηχανική επανάσταση.

Ανακεφαλαιώνοντας τις σκέψεις μου, κυρίες και κύριοι συνάδελφοι, υποτίθεται ότι αυτό που χώριζε τον δυτικό κόσμο από τα ανατολικά καθεστώτα στο παρελθόν ήταν ο ολοκληρωτισμός. Υποτίθεται ότι το ακριβό προνόμιο της δυτικής δημοκρατίας είναι η ελευθερία. Η ελευθερία έκφρασης γνώμης, η ελευθερία του συνέρχεσθαι, η ελευθερία των επικοινωνιών. Καμαρώναμε, μάλιστα, ότι το διαδίκτυο και η μηχανή αναζητήσεως -η λεγόμενη Google-, που κατήργησαν τις αποστάσεις, που κατήργησαν τον χρόνο και μας επιτρέπουν να δρούμε εξ αποστάσεως, είναι προϊόντα αυτού του δυτικού κόσμου.

Ωστόσο, με την ευκαιρία της σημερινής συζήτησης του νομοσχεδίου του Υπουργείου Ψηφιακής Διακυβέρνησης και της ενσωμάτωσης του DSA στα συστήματά μας, θέλω με απογοήτευση να σημειώσω ότι η Δύση αντέχει την ελευθερία μέχρι εκεί όπου δεν απειλούνται τα συμφέροντα της πολιτικής τάξης και του οικονομικού του συστήματος. Πανηγυρίσαμε την παροχή ελευθερίας έκφρασης στους πολλούς, αλλά, μόλις διαπιστώσαμε ότι η ελευθερία συνιστά απειλή για τα συμφέροντα των λίγων, άρχισε η συρρίκνωσή της. Προχθές, διαδικτυακή εφαρμογή κατέβασε ανάρτηση πασίγνωστου δημοσιογράφου μόλις αυτή ξεπέρασε τις εκατόν πενήντα χιλιάδες θεάσεις, επειδή το περιεχόμενό της έπληττε την Κυβέρνηση σε θέματα διαπλοκής και για το σκάνδαλο, την τραγωδία, το έγκλημα των Τεμπών. Δεν είμαστε οι μόνοι, βεβαίως. Όλος ο δυτικός κόσμος κάνει ακριβώς τα ίδια με αυτά που κατηγόρησε στο παρελθόν τον Ερντογάν ή τον Πούτιν.

Η Αμερική, η χώρα όπως λεγόταν της ελευθερίας, δεν έχει πια αυτοπεποίθηση και μελετά να καταργήσει το TikTok. Η Γαλλική Εθνοσυνέλευση θα ψηφίσει στις 10 Απριλίου νόμο για τον περιορισμό της διαδικτυακής υπερβολής. Λογοκρισία, δηλαδή. Και σήμερα εμείς ερχόμαστε να ενσωματώσουμε στο εθνικό δίκαιο μια αμφιλεγόμενη οδηγία, που επιτρέπει το φακέλωμα χιλιάδων πολιτών από πολυεθνικές επιχειρήσεις.

Καμαρώνουμε, λοιπόν, για τον γύψο πολυτελείας που εγκαθιστούμε σταδιακά στις ζωές μας. Η Νίκη δεν μπορεί να συμβιβαστεί με αυτό και, προφανώς, θα το καταψηφίσει. Η σημερινή νομοθετική πρωτοβουλία της Κυβέρνησης αποτελεί σύμπτωμα ενός ευρύτερου καθεστωτισμού που έχει ως στόχο να ριζώσει στις καρέκλες της εξουσίας. Δεν είναι η μόνη ένδειξη, βεβαίως, υπάρχουν και πολλές άλλες. Όλα όσα συμβαίνουν σε μια σειρά μειζόνων δημοσίων υποθέσεων, από τα Τέμπη και την επιστολική ψήφο μέχρι την εξωτερική μας πολιτική, πιστοποιούν ότι θα χρησιμοποιήσετε κάθε μέσο για να γαντζωθείτε στην εξουσία, παριστάνοντας μάλιστα τους δημοκράτες, οι οποίοι μας εξασφαλίζουν το αγαθό της σταθερότητας.

Η μόνη σταθερότητα που διεκδικείται, όμως, είναι σταθερότητα στην τρυφυλή ζωή και στην ευδαιμονία σας. Το μόνο που παράγεται από την πρώτη μέρα που αναλάβατε την εξουσία, μετά τις εκλογές του 2023, είναι η αστάθεια. Η δική σας σταθερότητα είναι η αστάθεια εκατομμυρίων πολιτών στην καθημερινότητά τους. Αποτύχατε να προστατέψετε τη Θεσσαλία και οι κάτοικοί της παραμένουν ακόμη απλήρωτοι. Πολύ μεγάλη σταθερότητα αυτό! Αφήσατε τους Κροάτες δολοφόνους να φτάσουν μέχρι τη Νέα Φιλαδέλφεια και οι γονείς του αδικοχαμένου Μιχάλη ψάχνουν ακόμα τον ένοχο. Ασύλληπτη σταθερότητα και αυτό, έτσι;

Υποσχεθήκατε ότι θα αποδοθεί δικαιοσύνη στη μνήμη των πενήντα επτά θυμάτων στα Τέμπη και το μόνο που κάνετε κάθε μέρα είναι να κουκουλώνετε τις ευθύνες σας, να καταστρέφετε τις αποδείξεις που οδηγούν στους ενόχους και να κρύβετε τα εγκλήματά σας. Και αυτό αξιέπαινη σταθερότητα, έτσι;

Διαβάσαμε σήμερα ότι ο φρουρός -για τη σταθερότητα την οποία πρεσβεύετε- που παρακολουθούσε απαθής την κτηνώδη δολοφονία της άτυχης κοπέλας στους Αγίους Αναργύρους, εμπλέκεται σε υπόθεση εγκληματικής οργάνωσης για πλαστογραφίες, και πρωτόδικα είχε καταδικαστεί σε ποινή φυλάκισης. Αποφυλακίστηκε και μία φορά τον μήνα έδινε το «παρών» σε άλλο αστυνομικό τμήμα.

Η υπόθεση αγαπητοί μου ζέχνει και μυρίζει άσχημα. Από τη σταθερότητά σας δεν έχουν γλιτώσει έναν χρόνο τώρα ούτε οι παραδοσιακοί ψηφοφόροι του κόμματός σας ούτε τα αδελφά βαλκανικά κράτη.

Τους νεοδημοκράτες τούς τιμωρήσατε που ψήφισαν Νέα Δημοκρατία με τη δυσβάσταχτη φορολογία που επιβάλλατε σε χιλιάδες ελεύθερους επαγγελματίες και με τον ξένο προς την ιδεολογική σας φυσιογνωμία -αν σας έμεινε τέτοια- γάμο των ομοφυλόφιλων ζευγαριών.

Φτάσατε και στο σημείο έσχατης κατάντιας να τινάξετε στον αέρα την παραδοσιακή φιλία δεκαετιών με τον αδελφό σερβικό λαό, προωθώντας την ένταξη του Κοσσυφοπεδίου στο Συμβούλιο της Ευρώπης.

Θυμάστε, αγαπητοί, ποτέ να έχει καταγγείλει ξανά με τόσο βαριά λόγια, Πρόεδρος της Σερβίας την ελληνική Κυβέρνηση και Ελληνίδα πολιτικό; Ούτε ο μειοδοτικός ΣΥΡΙΖΑ δεν τα έκανε αυτά.

Κλείνοντας, κύριε Πρόεδρε, θα σας παραπέμψω σε ένα ιστορικό γεγονός, το οποίο σας ελέγχει. Το 1915, λίγο πριν από τον ολέθριο διχασμό, ο Γερμανός πρέσβης στην Αθήνα, πιέζει τον τότε Πρωθυπουργό, Ελευθέριο Βενιζέλο, να αποχωρήσει η Ελλάδα από τη συμμαχία με τη Σερβία, τάζοντάς του εδαφικές παραχωρήσεις. Ο σπουδαίος Κρητικός πολιτικός, απάντησε: «Η Ελλάς είναι πολύ μικρή χώρα, για να διαπράξει τόσο μεγάλη ατιμία»! Αυτά, τον καιρό εκείνο. Τον καιρό ετούτο, ξέχασαν κάποιες-κάποιοι πολιτικοί ποια χώρα εκπροσωπούν! Και γι’ αυτό μας καταντούν παλιόψαθα των εθνών.

Διερωτόμαστε μετά ταύτα τι ακριβώς θα εορτάσετε το Σάββατο, όταν συγκεντρωθείτε για τα πενήντα χρόνια από την ίδρυση του κόμματός σας; Τις υποκλοπές; Το μπάζωμα στα Τέμπη; Τις εκλογικές αλχημείες με την επιστολική ψήφο; Τον ψευτογάμο των ομοφυλοφίλων, που σας αποξένωσε από χιλιάδες ορθόδοξους χριστιανούς; Την μυστική διπλωματία με τον Ερντογάν; Μα, δεν είστε ούτε «νέα» ούτε «δημοκρατία»! Φαίνεστε, άλλωστε, από το βαθύ πράσινο εθνομηδενιστικό χρώμα, που έχει το ψηφοδέλτιό σας.

Συνηθίζετε, κύριοι της Νέας Δημοκρατίας, να χαρακτηρίζετε όποιον σας κάνει κριτική, βούρκο. Κοιταχτείτε καλά στον καθρέφτη. Το βράδυ των εκλογών της 9ης Ιουνίου, θα είναι τόσο το «μαύρο», ώστε θα ανακαλύψετε πως ο βούρκος είστε εσείς.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τέσσερις εκπαιδευτικοί συνοδοί τους από το 4ο Γυμνάσιο Λαμίας, (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Ανεξάρτητος Βουλευτής, κ. Κατσιβαρδάς. Στη συνέχεια θα πάρει τον λόγο ο κ. Τσιρώνης και μετά η κ. Αντωνίου.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς εγώ, ως ανεξάρτητος Βουλευτής, ανέκαθεν έλεγα ό,τι σκέπτομαι κατά βούληση με γνώμονα τη συνείδησή μου.

Προτού διατυπώσω αυτά τα οποία έχω να πω, κατ’ αρχάς να δηλώσω συγκλονισμένος και εμβρόντητος, καθόσον αφορά τη στυγερή δολοφονία στους Αγίους Αναργύρους, έξωθεν του αστυνομικού τμήματος.

Αυτό το φαινόμενο ανθρωποκτονίας -εγώ θα τολμήσω να πω- πρέπει να μας προβληματίζει ιδιαίτατα, τη στιγμή την οποία έχουν συγκροτηθεί επιτροπές, έχουν θεσπιστεί νέες διατάξεις, έχουν διακρίνει την ανθρωποκτονία και την έχουν εξειδικεύσει σε γυναικοκτονία. Σαφώς υπάρχει μια διεπιστημονική προσέγγιση του φαινομένου αυτού, τόσο μέσα στο πλαίσιο της ενδοοικογενειακής βίας, όσο και μέσα στο πλαίσιο της έμφυλης βίας μεταξύ ανδρών και γυναικών.

Πέραν, όμως, της εγκληματολογικής και νομικής προσέγγισης, στην οποία μπορώ να προσφέρω και εγώ ως μαχόμενος δικηγόρος, υπάρχει και μια κοινωνιολογική διάσταση του φαινομένου αυτού.

Θέλω, λοιπόν, να πω ενώπιον της μητέρας Ολομελείας ότι πρέπει επιτέλους να πέσουν οι μάσκες, να άρουμε το φαρισαϊσμό, να καταλύσουμε την υποκρισία και να θέσουμε το δάκτυλο επί τον τύπον των ήλων και όχι να αρχόμεθα εκ του αποτελέσματος και να διατυπώνουμε λογύδρια, επαναλαμβάνοντας τις αλυσιτελείς θεσπίσεις του νόμου.

Είναι καιρός, βεβαίως, να ασκήσουμε τη δριμεία κριτική. Όσο περισσότερο θεσπίζονται αυστηροί νόμοι από πάσης απόψεως τόσο εις τον αντίποδα αντί να μειώνεται ή να περιστέλλεται η εγκληματικότητα, ακόμα και στο πλαίσιο των γυναικοκτονιών εάν θέλετε, αυξάνονται με γεωμετρική ακρίβεια. Εδώ πρέπει να αναδειχθεί και να καταδειχθεί δεόντως και προσηκόντως η κοινωνιολογική διάσταση και η όψη του φαινομένου αυτού.

Ποια είναι, λοιπόν, τα πρότυπα της κοινωνίας; Ποια είναι τα θεμέλια μιας κοινωνίας; Θα καταστεί στερεότυπο αυτό το οποίο θα πω ότι ουσιαστικά πρέπει να υπάρχει παιδεία ή εάν θέλετε ακόμη καλύτερα, δοθέντος ότι είμεθα στη Βουλή, ότι πρέπει να υπάρξουν περισσότερα κονδύλια και να διευρυνθούν ουσιαστικά τα εκπαιδευτικά προγράμματα, τα οποία καταλαμβάνουν την ίδρυση των σχέσεων αυτών μεταξύ των εκπαιδευτικών και των μαθητών σε όλες τις βαθμίδες εκπαιδεύσεως.

Ναι, βεβαίως, είμαστε στο 2024, είμαστε χώρα κράτος-μέλος της Ευρωπαϊκής Ενώσεως, ανήκουμε εις την Δύση, πλην, όμως, δεν έχουν διευθετηθεί μείζονα ζητήματα, τα οποία είναι τα υγιή κοινωνικά πρότυπα. Όσο η κοινωνία δεν ιδρύει, δεν θεμελιώνει ορθές σχέσεις και αυτό δεν επιτυγχάνεται μέσα στο πλαίσιο κομματικής αντιπαραθέσεως, εάν δεν υπάρχει διακομματική διεπιστημονική επιτροπή για να εξαχθούν γόνιμα συμπεράσματα, προκειμένου να καταπολεμηθεί αποτελεσματικά και τελεσφόρως η ενδοοικογενειακή, αλλά και η έμφυλη βία, αλλά και να μειωθούν και τα φαινόμενα των γυναικοκτονιών, νομίζω ότι ουσιαστικά σκιαμαχούμε και τρέφουμε φρούδες ελπίδες το ότι είναι ζήτημα της κυβερνήσεως, της εκάστοτε κυβερνήσεως, όχι μόνο της παρούσης κυβερνήσεως, ότι πάντοτε υπάρχει μια ευθύνη στο κυβερνών κόμμα. Αν θέλουμε να κομματικοποιούμε και να εργαλειοποιούμε πανανθρώπινα και καίρια ζητήματα, τα οποία άπτονται στο σταυροδρόμι των επιστημών, προκειμένου να εξυπηρετούνται αλλότριες σκοπιμότητες, θα καταλήγουμε πάλι στο σημείο μηδέν.

Άρα η δική μου η πρόταση είναι ότι επιτακτικώς επιβάλλεται να υπάρχει διακομματική και διεπιστημονική προσέγγιση χωρίς δημαγωγικό λαϊκισμό ως προς το ζήτημα αυτό.

Τώρα ανεξαρτήτως όλων αυτών των οποίων ηκούσθησαν θεωρώ ότι πρέπει να επαναπροσδιορίσουμε την ταυτότητά μας, να αντιληφθούμε ποια είναι η γενεσιουργός αιτία, ποιος είναι ο ιθύνων νους. Είναι η εγκαθιδρυθείσα παγκοσμιοποίηση; Είναι η κατάλυση των εθνικών ταυτοτήτων; Είναι η επελαύνουσα νέα τάξη πραγμάτων; Ποιος είναι ο ιθύνων νους, ο οποίος δημιουργεί αυτό το ασφυκτικό πλαίσιο της μάστιγας της πολιτικής ορθότητας; Και τι εστί πολιτική ορθότητα;

Πρέπει να δούμε πέραν από τα κομματικά οματογυάλια και πέραν από την ανάπτυξη των φαινομένων της στυγνής κομματοκρατίας, αυτής της χρόνιας παθογένειας, τρόπον τινά αυτού του καρκινώματος, επιτρέψτε μου να πω, από το οποίο αναφύεται αυτή η συμπτωματολογία της ρητορικής και της πόλωσης, δηλαδή ότι δεν εντοπίζουμε την αιτία του προβλήματος αυτού καθαυτού για να καταλήξουμε στο αποτέλεσμα, αλλά μετατοπίζουμε το βάρος της ευθύνης στην εκάστοτε κυβέρνηση, καθ’ ότι εμείς ουσιαστικά διεκδικούμε το αλάθητο.

Κατ’ αυτόν τον τρόπο δημιουργούνται πολλαπλές πολιτικές ορθότητες, μια σχετικοποίηση της πολιτικής ορθότητας αναλόγως ποιο κόμμα είναι στην εξουσία. Άρα το πρώτον εν τοιαύτη περιπτώσει δεν είναι η επίλυση του ζητήματος, δεν είναι η διεύρυνση των δημοκρατικών διαδικασιών, δεν είναι η ρητή και συνταγματική κατοχύρωση πέραν από κόμματα ή η μείωση της παθογένειας του στυγνού κομματικού κράτους σε όλες τις εκφάνσεις τής κοινωνίας από την δημόσια διοίκηση, από τα πανεπιστήμια, άλλα και αλλαχού, αλλά ουσιαστικά η αφηγηματική προσέγγιση υπό το μανδύα της αυθεντίας της αλήθειας του εκάστοτε κόμματος με αποτέλεσμα να φθείρουμε το επόμενο. Και όταν το κάθε ένα κόμμα της εξουσίας καταλαμβάνει τη θέση αυτή την οποία ποθεί, διεκδικεί διακαώς στην ουσία πραγματοποιεί αποκλειστικά τα ίδια χωρίς να υπάρχει καμμία πρόοδος.

Άρα, επομένως, θεωρώ ότι πρέπει να βυθοσκοπήσουμε, πρέπει να επαναπροσδιορίσουμε την ταυτότητά μας, πρέπει πραγματικά να επανελληνιστούμε και να προάγουμε και να προτάξουμε τον ανθρωποκεντρικό άξονα, που αυτό ούτως ή άλλως είναι και το διακύβευμα ουσιαστικά του ελληνοχριστιανισμού.

Πρέπει πάνω από όλα να συμφωνηθούν οι αρχές και οι αξίες του δημοκρατικού συνταγματικού πατριωτισμού, αλλά και η προστασία των θεμελιωδών ατομικών και κοινωνικών δικαιωμάτων, και εν προκειμένω του δικαιώματος της ελεύθερης αναπτύξεως της προσωπικότητας, αλλά και της ελευθερίας του λόγου που είναι μείζον, προκειμένου να διαφοροποιηθεί από το εκάστοτε δόγμα της πολιτικής ορθότητας, το οποίο αυτό δόγμα ανακηρύσσει κατά περίπτωση τον αντιφρονούντα. Υπό το πρίσμα αυτής της μεσαιωνικής θρησκείας ως εγκληματία σκέψεως, για να καταργηθούν τα φαινόμενα αυτά και να περιοριστούν, πρέπει πραγματικά να συμφωνήσουν όλα τα κόμματα επιστημονικά για το αν θέλουμε μια πραγματικά δημοκρατική κοινωνία.

Από εκεί και πέρα εφόσον υπάρχει ένα consensus, μια κοινή συνισταμένη επιστημονική και σοβαρή, τότε το έθνος, η πατρίδα, το κράτος, με αταλάντευτη προσήλωση και χωρίς περιστροφές, θα επιτύχει ουσιαστικά τη θωράκιση του δημοκρατικού και του ευρωπαϊκού κεκτημένου που είναι η ελεύθερη ανάπτυξη των ιδεών, η ελεύθερη διακίνηση μέσω των μέσων κοινωνικής δικτύωσης, άνευ λογοκρισίας και άνευ χειραγωγήσεως προς σκοπόν απόκρυψης της αλήθειας προς τη μία ή την έτερη κατεύθυνση.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Κατσιβαρδά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις συνοδοί εκπαιδευτικοί από το Γυμνάσιο Αγίου Κωνσταντίνου Αγρινίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Σπυρίδων Τσιρώνης από τη Νίκη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα καλούμαστε να ψηφίσουμε άλλο ένα νομοσχέδιο, άλλον έναν κρίκο στην αλυσίδα που οδηγεί στην εγκαθίδρυση μιας ελλειμματικής δημοκρατίας, αυτής της πολιτικής ορθότητας. Στο πρώτο μέρος του νομοσχεδίου, τόσο κατά τον ευρωπαϊκό κανονισμό 2022/2065 όσο και κατά το παρόν νομοσχέδιο, αναφέρεται ότι σκοπός του είναι να συμβάλει στην εύρυθμη λειτουργία της εσωτερικής αγοράς ενδιάμεσων υπηρεσιών για ένα ασφαλές, προβλέψιμο και αξιόπιστο online περιβάλλον. Ασφαλές και αξιόπιστο είναι έννοιες κατανοητές. Τι σημαίνει, όμως, προβλέψιμο online περιβάλλον;

Διαβάζοντας και αναλύοντας σε βάθος το παρόν νομοσχέδιο, πραγματικά είναι να απορείς με δύο πράγματα. Πρώτον, με το θράσος της αυτοπροβαλλόμενης ως ψηφιακά αναβαθμισμένης Κυβέρνησης, η οποία επιτρέπει τον περιορισμό τόσο της ελευθερίας της έκφρασης και των αντίθετων θέσεων και απόψεων των Ελλήνων πολιτών στο διαδίκτυο όσο και της καταπάτησης μέρους των δεδομένων τους με αυταρχικές μεθόδους και μάλιστα με αόριστη και ασαφή αιτιολόγηση.

Δεύτερον, με την απάθεια ίσως έλλειψη διάκρισης στα όρια της άγνοιας των δύο μεγαλύτερων σε κοινοβουλευτική δύναμη κομμάτων της Αντιπολίτευσης -τόσο του ΣΥΡΙΖΑ όσο και του ΠΑΣΟΚ- αφού στη σχετική εισήγησή τους χαιρέτισαν το παρόν νομοσχέδιο ως ωφέλιμο και προς τη σωστή κατεύθυνση για την ασφάλεια του διαδικτύου, δηλώνοντας μάλιστα ότι είναι και χρήσιμη μια συναίνεση στα αυτονόητα. Για να δούμε, όμως, σε αυτή τη Βουλή τα αυτονόητα πόσο δύσκολο είναι να γίνουν κατανοητά.

Στο πρώτο μέρος του νομοσχεδίου θεσμοθετείται ως συντονιστής ψηφιακών υπηρεσιών η Εθνική Επιτροπή Τηλεπικοινωνιών και Ταχυδρομείων για τη χώρα μας. Αυτή και οι συν αυτώ αρμόδιες αρχές αποκτούν, σύμφωνα με το άρθρο 51, εξουσίες έρευνας και επιβολής μέτρων έναντι παρόχων ενδιάμεσων υπηρεσιών σχετικά με εικαζόμενη παράβαση χρήστη ή χρηστών των διαδικτυακών υπηρεσιών, όπως είναι η ανάρτηση ή διάδοση παράνομου περιεχομένου.

Σε αυτή τη διατύπωση θα πρέπει να επικεντρωθούμε στην ανάλυση δύο σημαντικών εννοιών. Η πρώτη είναι η έννοια του παράνομου περιεχομένου, όπως προσδιορίζεται στον παρόντα ευρωπαϊκό κανονισμό και θα ήθελα να τον θέσω σε αντιδιαστολή με τον ευρωπαϊκό κανονισμό 2021/784, ο οποίος ψηφίστηκε τον Οκτώβριο του 2023 και αφορούσε την πρόληψη της διάδοσης τρομοκρατικού περιεχομένου στο διαδίκτυο.

Σε εκείνο το νομοσχέδιο ο όρος «τρομοκρατικό περιεχόμενο» ορίστηκε με ιδιαίτερη ευκρίνεια. Δεν άφηνε περιθώρια παρερμηνείας και έλαβε τη θετική μας ψήφο, παρ’ ότι κατηγορηθήκαμε αδίκως από δήθεν «πατριώτες» οι οποίοι απέχουν της αναλυτικής ικανότητας και εμβάθυνσης των ζητημάτων και εμμένουν στη ρητορική μόνο των συνθημάτων. Εκείνη την ημέρα της υπερψήφισης αποδείχτηκε ότι στις προθέσεις μας ευδοκιμεί ο γόνιμος διάλογος και δεν είμαστε κατά φύσιν αρνητές. Απλά μπαίνουμε στον κόπο να διαβάζουμε πριν να τοποθετηθούμε.

Σήμερα, όμως, τη θέση τής τότε διωκόμενης, αλλά σαφώς ορισμένης φράσης «τρομοκρατικό περιεχόμενο» πήρε η αόριστη φράση «παραπληροφόρηση, περιεχόμενο που εισάγει διακρίσεις και πραγματικές ή προβλέψιμες αρνητικές επιπτώσεις στις δημοκρατικές διαδικασίες, τον πολιτικό διάλογο και τις εκλογικές διαδικασίες».

Ποιος ορίζει την παραπληροφόρηση ή την επικίνδυνη πληροφόρηση; Και ο πιο καλοπροαίρετος στην Αίθουσα αυτή, με μόνο προαπαιτούμενο την ειλικρινή διάθεση, μπορεί να αντιληφθεί ότι η λογοκρισία στο διαδίκτυο με τον παρόντα κανονισμό έβαλε γερά θεμέλια. Πάνω σε αυτά τα θεμέλια διάφορες μορφές ολοκληρωτισμού θα μπορέσουν να χτίσουν άμεσα και κατά το συμφέρον τους το περιεχόμενο του διαδικτύου.

Τα κακώς κείμενα, όμως, στον παρόντα ευρωπαϊκό κανονισμό έχουν συνέχεια και συνέπεια. Η δεύτερη έννοια στην οποία θα ήθελα να δώσουμε σημασία είναι κεντρική και είναι ο ορισμός των παρόχων ενδιάμεσων υπηρεσιών. Ποιους περιλαμβάνει; Πρώτον, τους παρόχους υπηρεσιών διαδικτύου. Δεύτερον, τις πλατφόρμες κοινωνικής δικτύωσης. Και τρίτον, είναι οι πάροχοι φιλοξενίας ιστοσελίδων. Αυτόματα γεννάται το ερώτημα: Γιατί για το τρομοκρατικό περιεχόμενο ο τότε ευρωπαϊκός κανονισμός αρκέστηκε μόνο στην τρίτη κατηγορία, δηλαδή των παρόχων φιλοξενίας ιστοσελίδων, όταν μάλιστα εκεί χώρεσαν και οι πλατφόρμες κοινωνικής δικτύωσης, ενώ σήμερα θέλουμε να εντάξουμε και τους παρόχους υπηρεσιών διαδικτύου;

Τι δράση μπορεί να παρέχει ένας πάροχος υπηρεσιών διαδικτύου έναντι ενός χρήστη; Τη διακοπή παροχής της υπηρεσίας ίντερνετ. Τι πληροφορία μπορεί να παρέχει ένας τέτοιος πάροχος για έναν χρήστη; Την τοποθεσία του χρήστη από την οποία εκκινείται η διαδικτυακή του δραστηριότητα. Αυτές δεν είναι υποθέσεις, είναι η πραγματικότητα.

Η διαταγή του περιορισμού πρόσβασης στην υπηρεσία, όπως και η παροχή πληροφοριών για συγκεκριμένους αποδέκτες-χρήστες περιγράφεται ξεκάθαρα στο άρθρο 51 του ευρωπαϊκού κανονισμού και έγκειται στις εξουσίες του συντονιστή ψηφιακών υπηρεσιών για κάθε κράτος-μέλος.

Μάλιστα, για να γίνει ακόμα χειρότερο, στο άρθρο 10 δεν διευκρινίζεται ρητά το περιεχόμενο των πληροφοριών, οι οποίες μπορούν να ανακτηθούν ύστερα από εντολή των αρμόδιων αρχών. Οι υπηρεσίες φωνής ενδεχομένως να μπορούν και να χαρακτηριστούν ως υπηρεσίες απλής μετάδοσης προσωρινής αποθήκευσης ή φιλοξενίας, να συμπεριληφθούν, δηλαδή, οι συνομιλίες μας οι φωνητικές και γραπτές στο παρόν νομοσχέδιο. Και ακόμα χειρότερα, στο ίδιο άρθρο αναφέρει ρητά ότι οι ανεξάρτητες αυτές κρατικές αρχές δύνανται να ζητήσουν αυτές τις πληροφορίες σχετικά με έναν ή περισσότερους αποδέκτες της υπηρεσίας, χωρίς να είναι απαραίτητη η τεκμηρίωση στους παρόχους, του σκοπού για τον οποίον ζητούνται, όταν αφορά πρόληψη, διερεύνηση ή ανίχνευση ποινικών αδικημάτων.

Και αν όλα αυτά σας φαίνονται συνωμοσιολογικά ή μακρινά, στα τέλη του προηγούμενου μήνα σε δημοσίευμα του «FORBES» από την άλλη πλευρά του Ατλαντικού, το οποίο και καταθέτω στα Πρακτικά, αναφέρεται ότι η Ομοσπονδιακή Κυβέρνηση των Ηνωμένων Πολιτειών διέταξε την Google να παραδώσει λίστα με χρήστες του διαδικτύου που παρακολούθησαν συγκεκριμένα βίντεο στο διαδίκτυο.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τον αρθρογράφο που είναι εξειδικευμένος στην ασφάλεια διαδικτύου, η ενέργεια αυτή χαρακτηρίστηκε τρομακτική, ενώ για ειδικούς στο απόρρητο θεωρήθηκε εκτός ορίων νομιμότητας. Για εμάς θα αποτελεί από σήμερα, με την ψήφιση αυτού του νομοσχεδίου, απλά μια νόμιμη διαδικασία που εσείς επιτρέψετε να γίνει.

Κύριοι της Κυβέρνησης, το παρόν νομοσχέδιο, όντως, παρέχει και ασφάλεια και οφέλη, αλλά σε αυτούς τους οποίους λογοδοτείτε με περίσσια πίστη και αφοσίωση. Παρέχει ασφάλεια σε αυτή τη μικρή ελίτ, τα συμφέροντα της οποίας προασπίζεστε. Αντιθέτως, ο ελληνικός λαός και κατ’ επέκταση και ο ευρωπαϊκός λαός, θα λογοκριθεί πλέον και διαδικτυακά μέχρις εσχάτων.

Επιπλέον, η ιδιωτικότητα των προσωπικών δεδομένων και κατά περίπτωση επιχειρηματικών και εμπορικών δεδομένων, θα καταπατηθεί βάναυσα στο όνομα της ασφάλειας, της δικής σας ασφάλειας, προσωρινά, όμως, και για όσο είστε στην υπηρεσία αυτής της ελίτ. Γιατί είτε το αντιλαμβάνεστε είτε όχι -και πραγματικά δεν ξέρω ποια από τις δύο περιπτώσεις είναι πιο επικίνδυνη-, με τέτοια νομοθετήματα που περιορίζουν τη δημοκρατία και την έκφραση του λόγου, γίνεστε απλά οι μη έξυπνοι χρήσιμοι του συστήματος.

Και επειδή ο κανονισμός αυτός είναι ευρωπαϊκός και οδεύουμε προς τις ευρωεκλογές, καλούμε τους πολίτες να σκεφτούν πολύ, πάρα πολύ καλά ποιους θα στείλουν στο Ευρωκοινοβούλιο και ποια Ευρώπη θέλουμε. Πάντως σίγουρα όχι αυτή που βλέπουμε.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τσιρώνη.

Τον λόγο έχει η κ. Αντωνίου και στη συνέχεια ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αισθάνομαι σήμερα όπως όλοι οι συμπολίτες μας κι εγώ συγκλονισμένη από την απάνθρωπη δολοφονία της νεαρής κοπέλας πλησίον του Α.Τ. Αγίων Αναργύρων. Πέρα από τα ειλικρινή συλλυπητήρια στους οικείους της και φυσικά την απόλυτη διερεύνηση του συγκεκριμένου περιστατικού, θέλω να ζητήσω από όλους μας εδώ μέσα να μην πολιτικοποιήσουμε μια στυγερή δολοφονία. Δεν είναι όλα για πολιτική εκμετάλλευση, αγαπητοί συνάδελφοι.

Πάμε τώρα στο νομοσχέδιο που συζητάμε. Αν το 2012 που εξελέγην για πρώτη φορά Βουλευτής μου έλεγε κάποιος ότι θα ερχόταν μια μέρα που η ομιλία μου στη Βουλή θα αφορούσε ένα νομοσχέδιο, το οποίο θα στόχευε στη διασφάλιση του ψηφιακού περιβάλλοντος, ώστε να είναι αξιόπιστο και ασφαλές για τους χρήστες και ταυτόχρονα στην ενδυνάμωση του ψηφιακού κράτους σε συνδυασμό με τη μείωση της γραφειοκρατίας, βαριά αλυσίδα που έσερνε στα πόδια της η δημόσια διοίκηση, θα πίστευα ότι αεροβατεί.

Σήμερα, λοιπόν, νιώθω ιδιαίτερα ευτυχής γιατί ανήκω στην Κυβέρνηση, η οποία με το παρόν νομοσχέδιο ενσωματώνει στο εθνικό δίκτυο μια πολύ σημαντική πρωτοβουλία της Ευρωπαϊκής Ένωσης, που εισάγει κανόνες άμεσης εφαρμογής σε όλα τα κράτη μέλη σχετικά με τις λεγόμενες «ενδιάμεσες υπηρεσίες», όπως οι μηχανές αναζήτησης, οι πάροχοι φιλοξενίας, τα online market places και τα μέσα κοινωνικής δικτύωσης. Και είμαι ευτυχής γιατί η Κυβέρνηση κάνει πράξη αυτή την κομβική και ταυτόχρονα άκρως αναγκαία μεταρρύθμιση, ώστε να οικοδομηθεί ένας ισχυρός δημόσιος τομέας που θα αποτελέσει τον σταθερό πυλώνα του σύγχρονου και φιλικού προς τον πολίτη κράτους.

Εξάλλου, είναι ο ίδιος ο Πρωθυπουργός ο οποίος έθεσε το πολιτικό στοίχημα της δεύτερης περιόδου διακυβέρνησης: τον πολυδιάστατο εκσυγχρονισμό που δίνει ώθηση στον βηματισμό της χώρας στον δρόμο της ανάπτυξης. Και αυτός ο πολυδιάστατος εκσυγχρονισμός επιτυγχάνεται μόνο με κομβικές και καινοτόμες μεταρρυθμίσεις και το συγκεκριμένο νομοσχέδιο, κύριε Υπουργέ, που συζητάμε σήμερα, εντάσσεται σε αυτό το μεταρρυθμιστικό πλαίσιο.

Κατ’ αρχάς, θεσπίζει σημαντικά μέτρα για την εφαρμογή του ευρωπαϊκού κανονισμού, καθώς περιλαμβάνει διατάξεις-κανόνες που εστιάζουν στην πρόληψη και στην αντιμετώπιση παρανόμων και επιβλαβών διαδικτυακών δραστηριοτήτων, την καταπολέμηση της παραπληροφόρησης και την προστασία των ανηλίκων. Δεν το είδα να το σχολιάζει κανένας. Οι νέοι κανόνες φέρνουν πολλαπλά οφέλη για τους χρήστες των υπηρεσιών αυτών, καθώς αναβαθμίζεται το επίπεδο προστασίας των θεμελιωδών δικαιωμάτων τους και περιορίζεται η έκθεσή τους σε παράνομες δραστηριότητες στο διαδίκτυο.

Παράλληλα, οι online πλατφόρμες υποχρεούνται να παρέχουν μεγαλύτερη διαφάνεια στις υπηρεσίες τους, να διαθέτουν διαδικασίες για τη διαχείριση καταγγελιών περιεχομένου και να αποφεύγουν ορισμένες πρακτικές, όπως η κατάρτιση προφίλ με βάση ευαίσθητες κατηγορίες δεδομένων, όπως δεδομένα υγείας. Αυτό σημαίνει ότι μπαίνει πλέον τάξη σε μεγάλες πλατφόρμες, οι οποίες μέχρι σήμερα μπορούσαν να αναρτήσουν περιεχόμενο ψευδές, ασύμβατο με τη σωστή πληροφόρηση και την έννομη τάξη.

Ταυτόχρονα, δεν νοείται πολυδιάστατος μετασχηματισμός και εκσυγχρονισμός του κράτους χωρίς μια σύγχρονη, αποτελεσματική δημόσια διοίκηση, φιλική προς τους πολίτες και τις επιχειρήσεις, η οποία να μειώνει διαρκώς τη γραφειοκρατία και να εξοικονομεί πόρους. Και αυτό το πετυχαίνουμε με παρεμβάσεις που στόχο έχουν να βελτιώσουν και να μεγιστοποιήσουν την αξιοποίηση των ψηφιακών υπηρεσιών και εφαρμογών του δημοσίου. Και αντί όλος αυτός ο ψηφιακός εκσυγχρονισμός να αποτελέσει σημείο σύγκλισης όλων, κάποιοι προσπαθούν να ταυτίσουν ανόμοια γεγονότα και στοιχεία.

Ο Υπουργός Ψηφιακής Διακυβέρνησης υπογράμμισε ότι κάθε ενασχόληση, εμπλοκή ή διαρροή προσωπικών δεδομένων είναι κάτι πολύ σημαντικό και ως τέτοιο το αντιμετωπίζουμε και κάθε μέρα το Υπουργείο Ψηφιακής Διακυβέρνησης δημιουργεί νέες υποδομές και προσπαθεί να δημιουργήσει ακόμα μεγαλύτερες δικλίδες ασφαλείας.

Μας εγκαλεί, λοιπόν, η Αξιωματική Αντιπολίτευση ως προς τους πραγματικούς στόχους της Κυβέρνησης σχετικά με το παρόν νομοσχέδιο και μας κατηγορεί για καθεστωτική αντίληψη. Να υπενθυμίσω στους αγαπητούς συναδέλφους ότι καθεστωτικές αντιλήψεις ευδοκιμούν και ενυπάρχουν σε καθεστώτα ανελευθερίας, στα οποία επικρατεί λογοκρισία και απαγορεύεται η ελεύθερη έκφραση ιδεών. Αν είναι δυνατόν!

Οι ρυθμίσεις, λοιπόν, του νομοσχεδίου δεν αφορούν οριζόντια τους πάντες. Δεν αφορούν τα δημοσιογραφικά δίκτυα, μεγάλες διαδικτυακές πλατφόρμες. Άρα καθένας μπορεί μέσω των δικτύων να πάρει ή να στείλει την πληροφορία που θέλει στα δικά του blogs, άρα είναι ελεύθερη η άποψη.

Και εδώ θέλω να σχολιάσω ως γυναίκα και ως Πρόεδρος της Επιτροπής Ισότητας, Νεολαίας και Ανθρωπίνων Δικαιωμάτων την προχθεσινή ανάρτηση στο διαδίκτυο της Αντιπροέδρου της ανωτέρω Επιτροπής Ισότητας κ. Έλενας Ακρίτα. Ελευθερία του λόγου, ναι, αλλά το να βάλει ευθέως κατά της προσωπικότητας μιας άλλης γυναίκας και να τη στοχοποιεί μόνο και μόνο επειδή είναι η σύζυγος του Πρωθυπουργού, θεωρώντας ότι με αυτό τον τρόπο ασκεί πολιτική κριτική, αυτό με ξεπερνά. Δεν είναι στον δικό μου κώδικα αξιών.

Καλό θα ήταν ως μέλη της επιτροπής ισότητας να εκφραζόμαστε με όρους ισότητας και να μην είμαστε δικαιωματιστές κατ’ αποκοπή και κατά το δοκούν, με επικοινωνιακά πυροτεχνήματα μόνο και μόνο για να σηκώσουμε σκόνη γύρω από την υπόληψη ατόμων και ως πολιτικοί να ασκούμε κριτική επί της ουσίας σε πολιτικά πρόσωπα επί ίσοις όροις και με πολιτικά επιχειρήματα, ευθέως και όχι βάσει οικογενειακών δεσμών και κάτω από τη μέση. Μάλλον εκεί στον ΣΥΡΙΖΑ κάποιοι συγχέουν το πολιτικό με το απολίτικο.

Χαίρομαι, λοιπόν, που ανήκω στη μεγάλη παράταξη της Νέας Δημοκρατίας, η οποία φέτος γιορτάζει τα πενήντα χρόνια από την ίδρυσή της, που έχει ιδέες και όχι ιδεολογήματα και κατόρθωσε να τις μετουσιώσει σε σαφείς και αποτελεσματικές πολιτικές απέναντι στις βαρύγδουπες πολιτικολογίες αυτών που ακόμα αναζητούν τον πολιτικό βηματισμό τους. Αν κλονιζόταν η εμπιστοσύνη των πολιτών στην ψηφιακή μετάβαση όπως ισχυρίζεστε, δεν θα ήταν καθημερινά χιλιάδες οι συμπολίτες μας που κάνουν χρήση των υπηρεσιών του gov.gr.

Κυρίες και κύριοι συνάδελφοι, έχουμε μπροστά μας ένα νομοσχέδιο το οποίο προστατεύει θεμελιώδη δικαιώματα που απειλούνται από τη διάδοση παράνομου περιεχομένου στο διαδίκτυο και προφυλάσσει από τους κοινωνικούς κινδύνους που μπορεί να προκαλέσει η διάδοση της παραπληροφόρησης ή άλλου περιεχομένου. Παράλληλα, διευκολύνει την καθημερινότητα των πολιτών, παρέχοντας αναβαθμισμένες και ευχάριστες υπηρεσίες. Κι αυτός ο ψηφιακός εκσυγχρονισμός μόνο πεδίο συναίνεσης μπορεί να είναι. Γι’ αυτό, λοιπόν, σας καλώ να δώσουμε τη θετική μας ψήφο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αντωνίου.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

Για το νομοσχέδιο έκανα εκτενή αναφορά νωρίτερα και για τους κινδύνους που κρύβει το νομοσχέδιο αυτό.

Θα μου επιτρέψετε στην ομιλία μου τώρα, κύριε Πρόεδρε, να κάνω κάποιες αναφορές. Θα ξεκινήσω με το νομοσχέδιο, γιατί άκουσα όσα μεσολάβησαν από εκείνη την ώρα μέχρι και τώρα στην Αίθουσα αυτή και τις θέσεις των κομμάτων και πραγματικά, μας κάνει εντύπωση ιδίως από κάποια κόμματα, τα οποία σήμερα διαρρηγνύουν τα ιμάτιά τους και καταγγέλλουν το νομοσχέδιο αυτό, όταν πριν από ένα-ενάμιση μήνα περίπου ψήφισαν τον 5067 για το τρομοκρατικό περιεχόμενο στο διαδίκτυο. Δηλαδή ένα συναφές νομοσχέδιο που είχε να κάνει με τη φίμωση της άλλης φωνής στο διαδίκτυο, τότε το ψηφίσατε.

Άκουγα με πολύ μεγάλο ενδιαφέρον και Προέδρους πριν από λίγο, που μιλούσαν για το πόσο κακό είναι το νομοσχέδιο αυτό, το οποίο εμείς το καταγγέλλουμε, όπως και το προηγούμενο όμως! Δεν μπορεί να ψηφίζεις «ναι» στο προηγούμενο πριν από ενάμιση μήνα και σήμερα να έχεις καταγγελτικό λόγο! Δεν γίνονται αυτά τα πράγματα! Δεν γίνονται αυτά τα πράγματα. Λίγη σοβαρότητα! Έχουμε πει πολλές φορές ότι η πολιτική είναι πολύ σοβαρή υπόθεση.

Και επειδή πάμε σε εκλογές, κάποιες αναφορές σχεδόν για όλα τα κόμματα. Πώς θα πάει σε εκλογές η Νέα Δημοκρατία; Ποιο είναι το μότο που θα χρησιμοποιήσει η Νέα Δημοκρατία για τις επερχόμενες εκλογές; Η Νέα Δημοκρατία ήδη ξεκίνησε, επιχειρεί, κύριε Υπουργέ, και θα επιχειρήσετε ως κόμμα να πάτε σε εκλογές, με την τρομοκρατία. Θα προσπαθήσετε να τρομοκρατήσετε τον κόσμο.

Με ποιον τρόπο; Ποιο θα είναι το σποτ που θα χρησιμοποιήσετε; Θα βάλετε ένα δίλημμα: «Νέα Δημοκρατία ή χάος», αυτό θα πείτε. Δεν υπάρχει τίποτε άλλο. Υπάρχει η Νέα Δημοκρατία ή το χάος.

Το ζητούμενο ξέρετε ποιο είναι όμως; Ότι οι πολίτες γνωρίζουν πάρα πολύ καλά ποιος έχει προκαλέσει το χάος στη χώρα αυτή. Γιατί πώς θα τολμήσει η Νέα Δημοκρατία να βγει στις επερχόμενες εκλογές με το δίλημμα Νέα Δημοκρατία ή χάος, όταν αυτό το κόμμα, αυτή η Κυβέρνηση έχει δημιουργήσει το χάος ως εξής: Είστε εσείς που φέρατε το χάος στην Ελλάδα με τις υποχρεωτικότητες των εμβολίων. Θυμάστε; Χάος! Επίσης, με το γνωστό σκάνδαλο της «PFIZER». Χάος! Με το σκάνδαλο πραγματικά της απόφασής σας να προχωρήσετε στα lockdown, με τον γάμο των ομοφυλοφίλων, με τον διχασμό της ελληνικής κοινωνίας, με το χάος που έχετε δημιουργήσει με την ακρίβεια, με τον αφοπλισμό των νησιών μας, με την παράδοση του ονόματος της Μακεδονίας μας στους Σκοπιανούς, με τα πανάκριβα καύσιμα, με τα πανάκριβα τρόφιμα, με την πολύ υψηλή φορολογία, με το έγκλημα και τη συγκάλυψη Τεμπών, με την εγκληματικότητα που καθημερινά οργιάζει, με την οικογενειοκρατία, με το νεποτισμό και λοιπά και λοιπά. Αυτό είναι το χάος που έχετε δημιουργήσει. Εσείς έχετε προκαλέσει το χάος. Θα μιλήσετε για χάος και θα δημιουργήσετε απειλές, ένα κλίμα τρομοκρατίας στον κόσμο.

Εμείς σας δίνουμε μια υπόσχεση. Εμείς θα σπάσουμε τον φόβο και θα τρομοκρατήσουμε αυτούς που τρομοκρατούν. Γιατί ξέρουμε πάρα πολύ καλά ήδη πώς νιώθετε. Δεν θα σας περάσει.

Και είστε πραγματικά τόσο απεγνωσμένοι πολιτικά στην προσπάθειά σας να στελεχώσετε το ευρωψηφοδέλτιό σας που προσπαθείτε να βρείτε κάτι το οποίο να θυμίζει πατριωτικό, -κάτι κάτι, κάτι!- γιατί έχετε γίνει πλέον τόσο woke ατζέντα, έχετε γίνει τόσο σημιτικό ΠΑΣΟΚ, έχετε γίνει τόσο ίδιοι με τον ΣΥΡΙΖΑ και το ΠΑΣΟΚ, που δεν θυμίζετε σε τίποτα την ιδρυτική διακήρυξη της Νέας Δημοκρατίας και όσα πρέσβευε ο Κωνσταντίνος Καραμανλής. Είστε κάτι τελείως διαφορετικό. Στην προσπάθεια λοιπόν αυτή, στην αγωνία σας και στον τρόμο που νιώθετε για τα αποτελέσματα των ευρωεκλογών, προσπαθείτε να εκμεταλλευτείτε οτιδήποτε πολιτικά.

Και δείτε τι κάνετε τώρα. Θα βάλετε λέει -διαβάζω και ενημερωνόμαστε- στο ευρωψηφοδέλτιο τον Μπελέρη. Αυτόν τον οποίο έχετε παρατήσει στο έλεος του ναρκέμπορα Ράμα εδώ και ενάμιση χρόνο, θα τον βάλετε –λέει- στο ευρωψηφοδέλτιο. Ποιος; Η Νέα Δημοκρατία, που ακόμη έχουν το Μπελέρη στη φυλακή, που δεν έχουν επιβάλει κυρώσεις στην Αλβανία, τίποτα, που συζητάει με την Αλβανία, που στέλεχος της Κυβέρνησης προχθές ουσιαστικά ντρόπιασε την Ελλάδα λέγοντας «ναι» στο Κόσοβο. Το καταλαβαίνετε; Δηλαδή λέτε «ναι» στο Κόσοβο και τη μεγάλη Αλβανία. Το «ναι» που είπε η κ. Μπακογιάννη προχθές ήταν στην ένταξη του Κοσόβου στο Συμβούλιο της Ευρώπης και έμειναν άφωνοι και οι Βουλευτές της Νέας Δημοκρατίας. Και ναι το ξέρετε ότι συνέβη αυτό, γιατί στα πηγαδάκια το παραδέχεστε, «πώς το έκανε αυτό» και «τι μεσολάβησε;». Τα λένε οι Βουλευτές της Νέας Δημοκρατίας. Από τη μία, λοιπόν, βάζετε τον Μπελέρη και από την άλλη στηρίζετε το Κοσσυφοπέδιο και τη μεγάλη Αλβανία. Πώς γίνεται αυτό;

Πείτε μου λίγο, πόσο απεγνωσμένοι είστε για να βρείτε έστω ένα ψήγμα πατριωτισμού σε κάποιον υποψήφιο για να ξεγελάσετε και καλά τους Έλληνες πολίτες; Αυτά που κάνετε είναι αντιφατικά. Δεν μπορεί να λες για τον Μπελέρη και να αφήνεις γυμνή τη Βόρειο Ήπειρο. Γίνεστε συνεργάτες του Ράμα. Ξεριζώνετε τον Ελληνισμό της Βορείου Ηπείρου! Το καταλαβαίνετε; Δεν το καταλαβαίνετε. Δεν σας ενδιαφέρει κιόλας. Τι έκαναν οι Αχαιοί; Θυσίασαν την Ιφιγένεια για να έχουν ούριο άνεμο. Έτσι θυσιάζετε τον Μπελέρη εσείς για να έχετε ούριο άνεμο στις ευρωεκλογές. Έτσι νομίζετε ότι θα πείσετε τον κόσμο. Δεν θα σας περάσει. Είστε πολιτικά αξιολύπητοι, αξιοθρήνητοι και απελπισμένοι και αυτό να μην το ξεχάσετε ποτέ.

Ακούσαμε πριν από λίγο άλλη πολιτική εκμετάλλευση –θα πάω στο ΠΑΣΟΚ τώρα. Θα έχουμε κάθε μέρα -και καλώς, δεν πειράζει- το τρίλεπτο του κ. Ανδρουλάκη. Θα έρχεται, θα έχει μονοθεματική ατζέντα, τα Τέμπη. Αλλά τα πιάνω τα θέματα ακροθιγώς, δεν μπαίνω στην ουσία, δεν λέω ονόματα, δεν κατονομάζω, δεν κάνω καταγγελίες, δεν κάνω μηνυτήριες αναφορές. Πάω και κάνω μία αναφορά, να είχαμε να λέγαμε. Παίρνω ένα δημοσίευμα, πάω στην Εισαγγελία του Αρείου Πάγου και κάνω μια αναφορά. Δεν κάνεις μηνυτήρια αναφορά, δεν αναφέρεσαι ονομαστικά στους ολιγάρχες, όπως κάνει ο Βελόπουλος, ο Πρόεδρός μας, να πεις ο Μαρινάκης, ο Αλαφούζος, ο ένας ο άλλος. Περιγράφεται μια κατάσταση γενικά. Πάω στην Εισαγγελία και κάνω μία αναφορά γενικά, όχι μηνυτήρια.

Ήρθατε σήμερα εδώ και μας είπατε «να δώσετε ονόματα». Μα, δεν τα ακούσατε; Προχθές στη συζήτηση έδωσε ονόματα ο Πρόεδρός μας, διευθύνσεις, ποιος πήρε το CD, ποιος έκανε την κοπτοραπτική, ποιος παρέδωσε τα στικάκια. Όλα τα είπε. Δεν τα ακούτε αυτά εσείς; Που είστε, βρε παιδιά; Τι ρωτάτε ποιοι; Δεν ήσασταν εδώ; Δεν τα ακούγατε; Τα είπαμε. Φτάνει πια! Όλα επικοινωνία; Ουσία έχετε; Δώσαμε ονόματα. Όταν τα λέγαμε τα ονόματα, όταν λέγαμε για την κοπτοραπτική, όταν λέγαμε για το μπάζωμα-ξεμπάζωμα, όταν λέγαμε για τα ξυλόλια δεν συμμετείχε κανείς, δεν μας στήριξε κανείς, δεν μας βοήθησε κανείς. Και έρχεστε τώρα κάθε μέρα εδώ, κάθε λίγο, να εκμεταλλευτείτε πολιτικά. Νομίζετε ότι ο κόσμος δεν ξέρει τι του γίνεται.

Πάμε και αλλού, γιατί έρχονται εκλογές. Πάμε στον ΣΥΡΙΖΑ. Τι γίνεται εδώ; Άλλο τούτο και πάλι. ΣΥΡΙΖΑ. Άλλο τούτο και πάλι. Πραγματικά είναι κανείς να απορεί. Συγγνώμη, ο ΣΥΡΙΖΑ είναι υπέρ του φράχτη; Εγώ θυμάμαι εδώ να δίνουμε ομηρικές μάχες το 2019 - 2023, στην πρώτη κοινοβουλευτική περίοδο που συμμετείχαμε. Τι δεν μας σούρνατε; Τι δεν μας λέγατε; Απίστευτα! Και ξαφνικά ο ΣΥΡΙΖΑ είναι υπέρ του φράχτη! Μνήσθητί μου Κύριε και θαυμαστά τα έργα σου! Απίστευτα πράγματα. Και εσείς απεγνωσμένοι και πελαγωμένοι σε μια προσπάθεια να σώσετε ό,τι μπορείτε να σώσετε, κάνετε ένα γύρισμα τώρα, ας πούμε, να μας πείτε ότι είστε υπέρ του φράχτη. Βγαίνει Βουλευτής του ΣΥΡΙΖΑ και λέει «ναι, άμα γίνονται καταλήψεις, καλό είναι να μπαίνει η αστυνομία μέσα». Τι γίνεται; Τι ζούμε; Δηλαδή σε λίγο θα μας πείτε ότι είστε και υπέρ της πολιτοφυλακής που είμαστε κι εμείς, της εθνοφυλακής. Βγείτε και πείτε ότι είστε υπέρ του Στρατού για τις γυναίκες, της θητείας ή της εκπαίδευσης των γυναικών. Θα μας πείτε ότι είστε και υπέρ της πολιτοφυλακής και εθνοφυλακής. Θα μας πείτε ότι είστε υπέρ της οπλοκατοχής, που επίσης εμείς είμαστε υπέρ. Στις προτάσεις μας για χημικό ευνουχισμό συμφωνείτε; Θα μας τρελάνετε; Απωλέσατε κι εσείς την πολιτική σας πυξίδα; Τι κάνετε ακριβώς τώρα δηλαδή;. Είστε κατά, λέει, της αποστολής όπλων στην Ουκρανία για τη Ρωσία, εσείς που ήσασταν υπέρ, εσείς που ήρθατε εδώ και χειροκροτούσατε τους Αζόφ, τους ναζιστές.

Τι πάθατε; Ελληνική Λύση πάθατε κι εσείς; Έπαθε και ο ΣΥΡΙΖΑ Ελληνική Λύση; Μη χειρότερα! Φοβερά πράγματα, απίστευτα πράγματα! Προσπαθείτε να απογαλακτιστείτε από αυτό το υποτιθέμενο, που λέτε εσείς, δημοκρατικό τόξο, αλλά είστε σε σύγχυση πολιτική, το καταλαβαίνετε; Είστε σε μεγάλη πολιτική σύγχυση. Βγείτε και πείτε, «εμείς είμαστε υπέρ του φράχτη». Όταν τα λέγαμε για τον φράχτη, μας λέγατε ότι είμαστε ακραίοι, ακροδεξιοί, ότι πρέπει να υπάρχει ελεύθερη διακίνηση ιδεών και ανθρώπων και οι καημένοι οι μετανάστες που μπαίνουν μέσα και χίλια δύο. Εμείς θέλαμε τσιμεντένιο τείχος, όχι για οικόσιτα που έκανε ο Μητσοτάκης. Άλλες χώρες έχουν σαράντα χιλιόμετρα τείχος και εμείς ακόμα βάζουμε τα σύρματα εκεί. Πού είναι το έργο να τελειώσει; Πού είναι;

Απίστευτα πράγματα συμβαίνουν, κυρίες και κύριοι, και νομίζω ότι μέχρι να φτάσουμε στις εκλογές θα δούμε κι άλλα ακόμα. Κύριε Υπουργέ, μιας και εκπροσωπείτε σήμερα την Κυβέρνηση, πώς ξεκινήσαμε σήμερα την κουβέντα; Είμαστε όλοι συγκλονισμένοι από την αποτρόπαια δολοφονία της κοπελίτσας που έχασε τη ζωή της από αυτό το τέρας; Με αφορμή και αυτή τη στυγνή δολοφονία μιλάμε για τεράστια κενά και την έλλειψη που έχει η Ελληνική Αστυνομία; Λέγαμε για τους αστυνομικούς;

Τι κάνει η Κυβέρνηση; Δηλαδή μία μέρα μετά από αυτή τη στυγνή δολοφονία, που έδειξε τη γύμνια της Αστυνομίας για άλλη μια φορά, την υποστελέχωση κι όλα αυτά, τι κάνει η Κυβέρνηση; Στέλνει δεκάδες αστυνομικούς για να διαφυλάξει –προσέξτε- μια ιδιωτική πρωτοβουλία, μια ιδιωτική προβολή, της ανθελληνικής, αντιχριστιανικής, αντικοινωνικής ταινίας «Αδέσποτα κορμιά», η οποία παίζεται στους κινηματογράφους. Υπάρχει αυτή, λοιπόν, η αντιχριστιανική, αντικοινωνική και ανθελληνική ταινία και στέλνει η Νέα Δημοκρατία, η Κυβέρνηση, αστυνομία για να παίζεται η ταινία! Σε μια ιδιωτική προβολή! Εάν νιώθουν την παραμικρή ανασφάλεια οι κύριοι που ιδιωτεύουν, να πληρώσουν σεκιούριτι!

Αλλά δεν γίνεται δύο εικοσιτετράωρα μετά τη φρικτή δολοφονία της νεαρής κοπέλας στο Αστυνομικό Τμήμα των Αγίων Αναργύρων, το οποίο δεν μπορούσε να διαθέσει το αστυνομικό τμήμα ούτε έναν αστυνομικό για να την προστατεύσει, δηλαδή το αστυνομικό τμήμα δεν είχε ούτε έναν αστυνομικό να προστατεύσει την κοπέλα αυτή, και στέλνει είκοσι πέντε αστυνομικούς κάθε βράδυ για τις επόμενες οκτώ μέρες, με δύο ομάδες ΟΠΚΕ και στατική φύλαξη, για να προστατέψει την ιδιωτική προβολή της βέβηλης ταινίας «Αδέσποτα κορμιά» στην Αθήνα και τον κινηματογράφο «Δαναό».

Τι είναι αυτό; Τι είναι αυτό, κύριε Υπουργέ; Ένας δεν βρέθηκε αστυνομικός να προστατεύσει το κορίτσι χθες, και η Κυβέρνηση και το Υπουργείο αποφασίζει να στέλνει είκοσι πέντε αστυνομικούς κάθε μέρα, επί οκτώ μέρες, για να φυλάνε την ταινία αυτή. Δεν υπάρχει τίποτα άλλο να πούμε.

Είναι, λοιπόν, κυβερνητική επιλογή να διαφυλάσσετε καθετί αντεθνικό, αντιχριστιανικό, αντικοινωνικό και όχι να διαφυλάσσονται οι Έλληνες πολίτες στην καθημερινότητά τους. Είναι επιλογή της Κυβέρνησης, τελεία και παύλα. Και έτσι να πάτε σε εκλογές, με αυτά. Με αυτά θα πάτε σε εκλογές.

Η Κυβέρνηση Μητσοτάκη, που φρόντισε να χρηματοδοτήσει με δεκάδες χιλιάδες ευρώ, δεκάδες χιλιάδες ευρώ, αυτή την αντεθνική, αντιχριστιανική, αντικοινωνική ταινία, τώρα φροντίζει για την απρόσκοπτη προβολή της ταινίας στην πλάτη του Έλληνα φορολογούμενου και εις βάρος της ασφάλειας των Ελλήνων πολιτών, που δολοφονούνται ακόμα-ακόμα και σε αστυνομικά τμήματα μπροστά. Αυτή είναι η Νέα Δημοκρατία.

Η Κυβέρνηση Μητσοτάκη, λοιπόν, είναι μια αντεθνική, αντιχριστιανική, αντιλαϊκή και αντικοινωνική κυβέρνηση. Και με αυτά να πάτε στις εκλογές.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χήτα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι οκτώ μαθήτριες και μαθητές και τρεις εκπαιδευτικοί από το Γυμνάσιο Αγίου Κωνσταντίνου Αγρινίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Κομνηνό Δελβερούδη από τη Νίκη.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν τοποθετηθώ για το σημερινό νομοσχέδιο δεν μπορώ να μην αναφερθώ στη φωτιά που μαίνεται για τέταρτη μέρα στα Πιέρια Όρη. Είμαι από την Πιερία. Μιλάμε για έναν ασύλληπτου κάλλους βιότοπο με μοναδική βιοποικιλότητα και ασύγκριτη ομορφιά. Είναι, βέβαια, προφανές ότι αυτό που προέχει αυτή τη στιγμή είναι η πλήρης κατάσβεση της πυρκαγιάς.

Πριν από δύο εβδομάδες, στη συζήτηση για τη σύμβαση της αγοράς νέων πυροσβεστικών αεροπλάνων Καναντέρ εστιάσαμε στην εισηγητική ομιλία μας στο γεγονός ότι μέχρι να παραδοθούν τα καινούργια αυτά αεροσκάφη το 2030 θα πρέπει να ληφθεί σοβαρή μέριμνα για τη φετινή χρονιά όσον αφορά τα μέτρα πυροπροστασίας. Ακούσαμε, λοιπόν, με βαρύγδουπες εξαγγελίες τον κ. Κικίλια και τον κ. Τουρνά να μας διαβεβαιώνουν ότι με το πρόγραμμα «ΑΙΓΙΣ» ένα πλήθος εναέριων και επίγειων μέσων πυρόσβεσης είναι έτοιμα να διασφαλίσουν την προστασία των δασών μας από τις φωτιές.

Βρισκόμαστε μόλις στις αρχές Απριλίου. Το κράτος πιάστηκε για μια ακόμα φορά απροετοίμαστο, παρά τις μεγαλεπήβολες εξαγγελίες του για πλήρη ετοιμότητα και πρότυπο αντιπυρικό σχεδιασμό. Δεν είναι δυνατόν, επειδή η αντιπυρική περίοδος ξεκινάει επίσημα την 1η Μαΐου -και αυτό φυσικά πρέπει να αλλάξει- να βλέπουμε, εκτός από δύο ελικόπτερα, να έρχεται να επιχειρήσει μόνο ένα αεροσκάφος, να μη ρίχνει νερό, γιατί πιθανόν ήρθε μόνο για να κάνει μία επισκόπηση από τον αέρα, και τα υπόλοιπα δεν έχουν ολοκληρώσει ακόμα τη διαδικασία συντήρησης. Προφανώς ο κυβερνητικός σχεδιασμός τα θέτει σε πλήρη ετοιμότητα την 30η Απριλίου και όχι νωρίτερα. Και επειδή πήγα επιτόπου στο πεδίο της φωτιάς σε ύψος χίλια οκτακόσια μέτρα υψόμετρο, διαπίστωσα δυστυχώς τον τεράστιο χρόνο που απαιτείται για τον ανεφοδιασμό των πυροσβεστικών οχημάτων με νερό λόγω της πλήρους απουσίας ταμιευτήρων νερού στο βουνό, ενώ δεν γίνεται καν λόγος για αντιπυρικές ζώνες.

Κυρίες και κύριοι της Κυβέρνησης, το καλοκαίρι έφτασε σχεδόν και αυτό που εισπράττουμε τόσο εμείς, αλλά κυρίως οι Έλληνες πολίτες από την προχειρότητα του αντιπυρικού σας σχεδιασμού είναι απλά φόβος γι’ αυτά που έρχονται.

Ερχόμενος τώρα στο προκείμενο, καλούμαστε σήμερα να συζητήσουμε ένα νομοσχέδιο του Υπουργείου Ψηφιακής Διακυβέρνησης, το οποίο έρχεται να προσαρμόσει στο εθνικό μας δίκαιο τον Κανονισμό 2065/2022 του Ευρωπαϊκού Κοινοβουλίου και Συμβουλίου για την ενιαία αγορά ψηφιακών υπηρεσιών, του γνωστού μας DSA. Δεν απαιτείται βέβαια να έχει κάποιος ιδιαίτερες νομικές γνώσεις αλλά και εξειδικευμένη εμπειρία σε θέματα ψηφιακής τεχνολογίας για να αντιληφθεί τον κίνδυνο και όσα τεχνηέντως υποκρύπτονται πίσω από τον βαρύγδουπο τίτλο της «διασφάλισης καλύτερης προστασίας των χρηστών και των θεμελιωδών δικαιωμάτων στο διαδίκτυο».

Επιτρέψτε μου σε αυτό το σημείο να επισημάνω ότι στο μικρό χρονικό διάστημα της παρουσίας μας ως Νίκη στο Κοινοβούλιο συνειδητοποιούμε όλο και περισσότερο ότι στην πλειονότητα των νομοσχεδίων που εισέρχονται στην Εθνική Αντιπροσωπεία και μιλούν δήθεν για διασφάλιση της προστασίας των πολιτών στην πορεία αποδεικνύεται ότι πρόκειται στην πραγματικότητα για διατάξεις που ρυθμίζουν ακριβώς το αντίθετο από αυτό που ευαγγελίζονται οι τίτλοι τους και φυσικά λειτουργούν εις βάρος των Ελλήνων πολιτών. Αναφέρω ενδεικτικά την προστασία των δανειοληπτών, την προστασία των καταναλωτών, την προστασία από τη φοροδιαφυγή, την προστασία της δημόσιας υγείας και τόσα άλλα.

Κατά την ίδια πάγια τακτική, το πραγματικό ζητούμενο του υπό συζήτηση νομοσχεδίου είναι ο πλήρης έλεγχος της διάδοσης των ιδεών στο διαδίκτυο. Στην ουσία πρόκειται για την υλοποίηση ενός σχεδίου υπονόμευσης της ίδιας της δημοκρατίας για εκατομμύρια Ευρωπαίους πολίτες με εμπνευστή και ενορχηστρωτή την Ευρωπαϊκή Ένωση. Και επειδή η Ευρωπαϊκή Επιτροπή σε καμμία περίπτωση δεν θα ήθελε να θολώσει η ίδια την προωθούμενη εικόνα της ως θεματοφύλακα της δημοκρατίας και της ελευθερίας, κρίθηκε επιβεβλημένη η εργαλειοποίηση της DSA για την υλοποίηση του συγκεκριμένου σχεδίου, δηλαδή για τη «βρώμικη» δουλειά.

Στην πραγματικότητα η DSA πήρε από τις Βρυξέλλες το χρίσμα και ορίστηκε ως ο απόλυτος ψηφιακός χωροφύλακας του διαδικτύου, με βασική επιδίωξη τον περιορισμό του θεμελιώδους δικαιώματος της ελευθερίας της έκφρασης των Ευρωπαίων πολιτών. Μέσω της DSA οι Ευρωπαίοι αξιωματούχοι θα μπορούν πλέον να λογοκρίνουν και να αφαιρούν οποιοδήποτε περιεχόμενο θεωρείται έτσι γενικά και αφηρημένα παράνομο, επιβλαβές, παραπληροφόρηση ή ρητορική μίσους. Αλήθεια, ποιος θα είναι ο αντικειμενικός ερμηνευτής των γενικών όρων παραπληροφόρηση ή επιβλαβές;

Ας μη γελιόμαστε. Η αοριστία των συγκεκριμένων εννοιών θα οδηγήσει αναπόφευκτα τις μεγάλες εταιρείες τεχνολογίας στην κατάχρηση και στην αφαίρεση οποιασδήποτε διαδικτυακής μη αρεστής πληροφορίας, δεδομένου ότι σε αντίθετη περίπτωση θα υποστούν εξαιρετικά δυσμενείς κυρώσεις. Η άνωθεν εντολή προς την DSA σαφής και αδιαπραγμάτευτη: Διαγράψετε, όχι μόνο τις παράνομες, αλλά και τις «επιβλαβείς» -σε εισαγωγικά- πληροφορίες. Ο έλεγχος βέβαια δεν θα γίνεται εκ των υστέρων και κατασταλτικά. Οι πιο μεγάλες διαδικτυακές πλατφόρμες και οι μηχανές αναζήτησης, όπως το Facebook και το Instagram, το Youtube και η Google, θα ελέγχουν και θα λογοκρίνουν προληπτικά. Η εντολή της DSA προς τις πλατφόρμες πηγαίνει ακόμα πιο πέρα και σε πιο σκοτεινά μονοπάτια: «Εάν υπάρχουν έστω και αμφιβολίες για μια ανάρτηση, και πάλι διαγράψετε τη, για να αποφύγετε τα πιθανά εξοντωτικά πρόστιμα».

Υπό αυτήν την απειλή, κυρίες και κύριοι συνάδελφοι, είναι δυνατόν να μιλάμε για ελευθερία σκέψης; Είναι βέβαιο πλέον ότι, εκτός από τις διαδικτυακές πλατφόρμες, και οι ίδιοι οι πολίτες αναπόφευκτα θα «προσαρμόσουν» -εντός εισαγωγικών- τις σκέψεις και τις απόψεις τους για να αντιμετωπίσουν την προληπτική λογοκρισία και τη φραγή από τη διακίνηση των ιδεών τους στο διαδίκτυο, το γνωστό overblocking. Αναπόφευκτα κάθε ανεπιθύμητη είδηση θα βαπτίζεται ψευδής είδηση και θα αφαιρείται στο όνομα του προληπτικού ελέγχου πληροφοριών κινδύνου.

Σε αυτήν την περίπτωση θα μιλούμε -και αυτό δεν είναι κινδυνολογία- όχι μόνο για την απόλυτη ιντερνετική λογοκρισία, αλλά ουσιαστικά για προληπτικά εποπτευόμενη σκέψη. Και όπως γίνεται εύκολα κατανοητό, αφού δεν υπάρχουν συγκεκριμένα όρια και θεματολογία, έτσι απλά και κυνικά θα λογοκρίνονται τα πάντα. Αν θελήσει κάποιος, για παράδειγμα, να εκφράσει διαδικτυακά μια οποιαδήποτε κριτική για την προώθηση της woke κουλτούρας, η άποψη αυτή θα χαρακτηριστεί ως ρητορική μίσους και θα αφαιρεθεί άμεσα ως επικίνδυνη για τη δημόσια τάξη.

Συνοψίζοντας και επειδή κάποιοι κατά τη γνωστή τακτική πιθανόν να θεωρήσουν όλα αυτά ως συνωμοσιολογία, θα επισημάνω μόνο την πρόσφατη αναφορά της Προέδρου της Κομισιόν Ούρσουλας φον ντερ Λάιεν, η οποία δήλωσε στο Νταβός ότι «το κύριο μέλημα για τα επόμενα δύο χρόνια δεν είναι οι συγκρούσεις ή το κλίμα, αλλά η παραπληροφόρηση», υποδεικνύοντας και αποδεικνύοντας ευθέως συγχρόνως και απροκάλυπτα την ανάγκη λογοκρισίας των πληροφοριών του διαδικτύου.

Κυρίες και κύριοι συνάδελφοι, δεδομένου ότι ζούμε σε ένα περιβάλλον εκτεταμένης χειραγώγησης του Τύπου και της πληροφορίας, όπως άλλωστε ανέδειξε και το Ευρωπαϊκό Κοινοβούλιο, το διαδίκτυο με τα όποια προβλήματα και τις στρεβλώσεις του είναι ένα από τα τελευταία προπύργια ελευθερίας λόγου και σκέψης. Αυτήν την ελευθερία επιχειρεί να περιορίσει και να φιμώσει η DSA μέσω του συγκεκριμένου νομοσχεδίου με τις ευλογίες φυσικά της Κυβέρνησης και για τον λόγο αυτό το καταψηφίζουμε απερίφραστα, καλώντας και τα υπόλοιπα κόμματα να πράξουν το ίδιο.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελβερούδη.

Θα ολοκληρώσουμε τον κύκλο των ομιλητών με την κ. Ασπασία Κουρουπάκη από τη Νίκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την τοποθέτησή μου, θα ήθελα να κάνω μια αναφορά στο φρικτό έγκλημα στους Αγίους Αναργύρους. Αντί να προβλεφθεί η εφαρμογή πρωτοκόλλων σύλληψης και ψυχιατρικής εκτίμησης όσων απειλούν τις συζύγους ή τις συντρόφους τους, αντί να αναλάβει ενεργό δράση, όχι μόνο η Αστυνομία, αλλά και το Εθνικό Κέντρο Κοινωνικής Αλληλεγγύης, που δυστυχώς αφιερώνει τους πόρους του για να προωθεί την woke ατζέντα, αντί να παρακολουθούνται συστηματικά όλα τα περιστατικά της ενδοοικογενειακής βίας, κάποιοι κοροϊδεύουν τον κόσμο και νομίζουν ότι με την καθιέρωση του όρου γυναικοκτονία και την καταδίκη της πατριαρχίας θα κινδυνεύουν λιγότερο τα θύματα της ενδοοικογενειακής βίας. Η άτυχη γυναίκα υπήρξε θύμα της ασυδοσίας που συστηματικά προωθείται ως τρόπος ζωής από όσους χλευάζουν τις αρχές και τις παραδόσεις μας.

Με το υπό ψήφιση νομοσχέδιο, το σχέδιο επιβολής του ψηφιακού ολοκληρωτισμού μπαίνει πλέον σε εφαρμογή. Η λογοκρισία του διαδικτύου υπήρχε εδώ και χρόνια ως τάση, τώρα όμως γίνεται νόμος του κράτους. Ο Κανονισμός 2065/2022, γνωστός ως DSA, τέθηκε σε εφαρμογή από την Ευρωπαϊκή Ένωση από τις 17 Φεβρουαρίου 2024 και με το υπό ψήφιση νομοσχέδιο απλώς μπαίνουν οι τελευταίες πινελιές.

Για να γίνει αντιληπτό τι ετοιμάζεται, αρκεί να θέσω υπ’ όψιν σας μια μόνο παράμετρο αυτού του νέου νομικού πλαισίου. Ο κανονισμός αυτός σε συνδυασμό με την ελληνική νομοθεσία αναγνωρίζει με τελείως αδιαφανή κριτήρια σε κάποιους ιδιώτες το δικαίωμα να λογοκρίνει αρκεί να τους έχει δοθεί ο τίτλος: «Αξιόπιστες πηγές επισήμανσης παράνομου περιεχομένου».

Σύμφωνα με το άρθρο 2 παράγραφος 2 του κανονισμού, όποιος λάβει αυτό τον τίτλο από την Εθνική Επιτροπή Τηλεπικοινωνιών και Ταχυδρομείων θα μπορεί να ζητά από τα κοινωνικά δίκτυα να κατέβουν όποιες αναρτήσεις θεωρεί παράνομες αρκεί μόνο να έχει τα ακόλουθα προσόντα: Να διαθέτει ιδιαίτερη εμπειρογνωσία και ικανότητα για την ανίχνευση, τον εντοπισμό και την αναφορά παράνομου περιεχομένου, να είναι ανεξάρτητος από κάθε πάροχο επιγραμμικών πλατφορμών, να ασκεί τις δραστηριότητες του για τους σκοπούς της υποβολής ειδοποιήσεων με επιμελή, ακριβή και αντικειμενικό τρόπο.

Και σας θέτω τα εξής ερωτήματα: Ποιος θα κρίνει την εμπειρία στο συγκεκριμένο αντικείμενο; Θα μπορεί ο καθένας να ζητάει να του αναγνωριστεί η σχετική εμπειρία ή θα δοθεί η εξουσία σε μισθοφόρους λογοκριτές που θα υπηρετούν συμφέροντα;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και φυσικά υπάρχει και το ζήτημα της διαφάνειας. Για ποιο λόγο μια ΜΚΟ ή άλλη οργάνωση θα επιδιώξει τον ρόλο της αξιόπιστης πηγής; Θα το κάνει εθελοντικά; Πώς θα ζει; Με τι χρηματοδότηση; Ποιες εγγυήσεις διαφάνειας θα έχει όταν δεν ξέρουμε πώς και από πού βιοπορίζονται όσοι αναλάβουν τον ρόλο του διώκτη του υποτιθέμενου παράνομου περιεχομένου στο διαδίκτυο;

Και αυτή είναι μόνο μια διάσταση που δείχνει πόσο επικίνδυνος είναι ο κανονισμός αυτό. Υπάρχουν ακόμη αρκετές άλλες επικίνδυνες πτυχές. Γιατί βιάζεστε να τον θέσετε σε εφαρμογή; Είναι τυχαίο ή θέλετε να έχετε τον μηχανισμό λογοκρισίας πριν από τις ευρωεκλογές έτοιμο για να εμποδίσετε να εκφραστεί το κύμα οργής της κοινωνίας;

Η Νίκη θα καταψηφίσει κάθε διάταξη που διευκολύνει την εφαρμογή του κανονισμού φίμωσης του διαδικτύου.

Όσον αφορά το υπόλοιπο νομοσχέδιο, η Νίκη είναι πολύ επιφυλακτική στην επέκταση του ψηφιακού «φακελώματος» που επιχειρείται με νέες εφαρμογές. Όταν ένα κράτος μπορεί με τόση ευκολία να μπαζώνει πειστήρια και να αλλοιώνει διαλόγους, δεν θέλει και πολλή φαντασία να σκεφτεί κανείς πόσο πιο εύκολα θα μπορεί να επέμβει στα δεδομένα μας και να τα αλλοιώνει ή να τα επεξεργάζεται εις βάρος μας και δεν μιλάω υποθετικά.

Είδαμε το τραγικό παράδειγμα μιας τέτοιας κατάχρησης εντός της Ευρωπαϊκής Ένωσης, στην Ολλανδία, που προκάλεσε την πτώση της κυβέρνησης το 2021. Η ψευδαίσθηση ότι η ψηφιοποίηση θα τα λύσει όλα υπήρχε και στην Ολλανδία μέχρι που ξέσπασε το τραγικό σκάνδαλο με τα οικογενειακά επιδόματα. Σας παραθέτω σχετικό δημοσίευμα στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι Ολλανδοί πολίτες και πολιτικοί είχαν επιλέξει να κάνουν τα πάντα ψηφιακά, ακόμη και τους φορολογικούς ελέγχους επιδομάτων των τέκνων τους. Όταν, όμως, λόγω σφάλματος στον αλγόριθμο χιλιάδες οικογένειες βρέθηκαν να δικάζονται για απάτη, κανείς δεν μπορούσε να αποδείξει ότι δεν είναι ελέφαντας. Οι κρατικοί φορείς άκουγαν ό,τι έλεγαν τα κομπιούτερ. Άνθρωποι οδηγήθηκαν άδικα στη φυλακή, ζευγάρια χώρισαν, παιδιά αποχωρίστηκαν από τις οικογένειές τους, χιλιάδες οικογένειες καταστράφηκαν οικονομικά μόνο και μόνο επειδή το κράτος τα είχε ψηφιοποιήσει όλα και εμπιστευόταν τους αλγόριθμους. Οι Ολλανδοί κατάλαβαν πρώτοι με πολύ οδυνηρό τρόπο ότι η μαζική ψηφιοποίηση είναι εξαιρετικά επικίνδυνη για τους πολίτες, αλλά τουλάχιστον εκεί στην Ολλανδία, έστω και αργά, αποδείχθηκε και δεν συγκαλύφθηκε το σφάλμα του αλγόριθμου. Η κυβέρνηση παραιτήθηκε και έγιναν βήματα για την αποκατάσταση των θυμάτων της ψηφιοποίησης.

Εδώ τι πιστεύετε ότι θα συνέβαινε σε μια αντίστοιχη περίπτωση μαζικών διώξεων των πολιτών που θα στηρίζονταν σε προβληματικά ψηφιακά δεδομένα; Πιστεύετε ότι η κυβέρνηση των υποκλοπών, του «Predator», των μπαζωμάτων και του παρασκηνίου μας «φακελώνει» με όλες αυτές τις παλαιές και τις νέες εφαρμογές μόνο και μόνο για να καταπολεμήσει τη γραφειοκρατία;

Η Κυβέρνηση της Νέας Δημοκρατίας ολισθαίνει σε έναν όλο και πιο σκοτεινό κατήφορο ψηφιακού ολοκληρωτισμού και μεθοδεύει ένα ζοφερό μέλλον για την ελευθερία όλων μας. Για αυτό η Νίκη είναι ξεκάθαρα ενάντια σε αυτό το νομοσχέδιο που διευκολύνει τις μεθοδεύσεις της.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Επόμενος ομιλητής είναι ο κ. Μάντζος, Κοινοβουλευτικός Εκπρόσωπος του ΠΑΣΟΚ - ΚΙΝΑΛ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η νέα χθεσινή στυγερή δολοφονία μιας ακόμη γυναίκας, το νέο ανατριχιαστικό περιστατικό έμφυλης βίας, δεν είναι ένα ακόμη έγκλημα σε μια σειρά ανάλογων εγκλημάτων. Είναι η πολλοστή επανάληψη της ίδιας εγκληματικής συμπεριφοράς. Ένας άνδρας δολοφονεί μια γυναίκα επειδή την αισθάνεται ιδιοκτησία του. Τόσο απλά, τόσο αποκρουστικά. Και είναι οι συνθήκες τέλεσης αυτής της συγκεκριμένης γυναικοκτονίας που πιστοποιούν την παταγώδη αποτυχία της πολιτικής ασφάλειας στην καθημερινότητα των πολιτών.

Η ομάδα εμπειρογνωμόνων GREVIO του Συμβουλίου της Ευρώπης στο τέλος του 2023 με έκθεσή της διαπίστωσε ελλείψεις στην πολύ μεγάλη πλειοψηφία των διατάξεων της σχετικής Διεθνούς Σύμβασης της Κωνσταντινούπολης και την ανάγκη για λήψη μέτρων για τη λειτουργία κέντρων προστασίας γυναικών θυμάτων βίας και των παιδιών τους.

Όσα έχουν γίνει από την ελληνική πολιτεία δεν είναι αρκετά. Τα επιχειρησιακά γραφεία, οι επιτελικές υπηρεσίες και αρκετά από όσα έγιναν, δυστυχώς, αποδείχθηκαν επικοινωνιακά τρικ. Η ιστοσελίδα metoo.gov.gr παραμένει τρία χρόνια σε κατάσταση δοκιμών. Για ποιο panic button μας μιλάει η Κυβέρνηση; Για ποια εκπαίδευση μας μιλάει η Αστυνομία με τη χθεσινή της ανακοίνωση; Σε αστυνομικό τμήμα ήταν η δολοφονηθείσα κοπέλα. Ξεψύχησε μπροστά στο φυλάκιο του αστυνομικού τμήματος.

Κανείς δεν δικαιούται να υποβιβάσει το γεγονός αυτό σε ένα απλό αστυνομικό δελτίο. Ούτε δικαιούται η Κυβέρνηση να αναλώνεται σε εύκολες λύσεις και φαντεζί ατάκες, όπως έκανε στο παρελθόν. Πολιτική πρέπει να είναι η απάντηση με δράσεις, μέτρα και πρωτοβουλίες σε νομοθετικό και επιχειρησιακό επίπεδο για τη δικαιοπολιτική αντιμετώπιση της γυναικοκτονίας ως διακριτής μορφής εγκληματικής δράσης, ώστε να υπάρχει και η αναγκαία καταγραφή των αντίστοιχων περιστατικών, πληρέστερη ή μάλλον πληρέστατη ενημέρωση των γυναικών για το πώς μπορούν να προστατευτούν από μια κακοποιητική σχέση, δομές λειτουργικές, υπηρεσίες ψυχολογικής υποστήριξης και φυσικά με επαρκή χρηματοδότηση από κάθε διαθέσιμη πηγή και διαρκή αξιολόγηση και λογοδοσία στη Βουλή.

Απαιτείται πρόληψη, αντιμετώπιση και εκπαίδευση και να εξηγήσουν τα συναρμόδια Υπουργεία τις πρωτοβουλίες που προτίθενται να λάβουν με όρους πολιτικούς, όχι αστυνομικού ρεπορτάζ. Έτσι θα αντιμετωπίσουμε το ζήτημα αποτελεσματικά. Αυτό κάνουν, αυτό απαιτούν, αξιώνουν, διεκδικούν τα πολιτικά κόμματα που κάνουν πολιτική με θεσμικό τρόπο και περιεχόμενο και όχι με όρους life style ή social media.

Έρχομαι στο σχέδιο νόμου. Μιλώντας για social media είδα χθες ένα άρτια κατασκευασμένο βίντεο του Υφυπουργού κ. Κυρανάκη, στα social media εξ ολοκλήρου αποτέλεσμα τεχνητής νοημοσύνης. Ναι, η τεχνητή νοημοσύνη μπορεί δυνητικά να είναι μια επικίνδυνη μέθοδος παραπληροφόρησης και είναι σωστό να ενημερώνονται οι πολίτες για τους κινδύνους αυτούς, όπως είναι εξίσου σωστό να γνωρίζουν και να αναγνωρίζουν οι πολίτες και τις άλλες μορφές παραδοσιακής χειραγώγησης, που δυστυχώς ευδοκιμούν στην πατρίδα μας, όπως η επεξεργασία ακουστικού υλικού, η αξιοποίηση προνομιακών διαύλων επικοινωνίας μέσω ιστοσελίδων, η συστηματική αναπαραγωγή από ανώνυμα trolls και επώνυμα στελέχη, ενίοτε και Υπουργούς.

Το μοτίβο είναι γνωστό και είναι κάτι στο οποίο τα επικοινωνιακά εργαλεία της Νέας Δημοκρατίας και του ΣΥΡΙΖΑ έχουν διακριθεί και διακρίνονται έως σήμερα. Η αλήθεια τεμαχίζεται, επιλέγονται τα πλέον παρελκυστικά αποσπάσματα και στη συνέχεια, διοχετεύονται μέσω συγκεκριμένων διαύλων στα φίλια μέσα μαζικής ενημέρωσης.

Όταν, λοιπόν, ο κύριος Υφυπουργός -και ορθώς σπεύδω να πω- θέλει με το βίντεό του να εγείρει και να αυξήσει τον βαθμό ενημέρωσης και ευαισθητοποίησης της κοινής γνώμης για τη νέα μορφή χειραγώγησης που έρχεται από την τεχνητή νοημοσύνη, πώς τοποθετείται απέναντι στους Υπουργούς και τον Πρωθυπουργό τον ίδιο που επικαλέστηκαν έναν χρόνο και έναν μήνα πριν επεξεργασμένες συνομιλίες, που στήριξαν από το πρώτο εικοσιτετράωρο το αφήγημα του αποκλειστικά ανθρώπινου σφάλματος στην εθνική τραγωδία των Τεμπών, ενός σταθμάρχη που βρέθηκε στη θέση του -το ξεχνούν- κατά παράβαση της σχετικής νομοθεσίας με «γαλάζιο» ρουσφέτι και δύο μηχανοδηγών που δεν ζουν σήμερα, δεν έχουν καν φωνή να υπερασπιστούν τους εαυτούς τους; Πώς τοποθετείται αυτή η ανάρτηση και η θέση -η σωστή, επαναλαμβάνω- ακόμα χειρότερα απέναντι στον Υπουργό της Δικαιοσύνης, που μόλις χθες σε τηλεοπτικό σταθμό προσπάθησε να υποβαθμίσει τη χειραγώγηση της κοινής γνώμης με την επεξεργασία και επιλεκτική διανομή ακριβώς αυτών των χαλκευμένων συνομιλιών; Λες και το μοντάζ εκείνο ήταν βίτσιο κάποιου, λες και κάποιος αθώος απέκτησε πρόσβαση 4.00΄ το πρωί, την ώρα που ένα έθνος ήταν βυθισμένο στην οδύνη και στο σοκ και οι διασώστες έψαχναν ακόμα νεκρούς στα συντρίμμια των Τεμπών, εκείνος ο κάποιος -άραγε ποιος;- εκείνο το τοξικό χέρι απέκτησε πρόσβαση σε αυτούς τους διαλόγους, στο κρίσιμο ανακριτικό υλικό, το επεξεργάστηκε και το διοχέτευσε σε συγκεκριμένο μέσο από βίτσιο.

Το γεγονός ότι ένα παρακράτος λειτούργησε πριν από το κράτος είναι κάτι το οποίο δεν έχει καμία σημασία για τον Υπουργό Δικαιοσύνης, ότι έγινε χειραγώγηση κοινής γνώμης δεν έχει καμμία σημασία, αρκεί που υπάρχει το πλήρες ανακριτικό υλικό στα χέρια των αρχών. Αλίμονο αν οι ανακριτές και οι εισαγγελείς διερευνούσαν με βάση χαλκευμένο ανακριτικό υλικό! Όμως, με τη χειραγώγηση ποιος θα εξηγήσει τι πήγε λάθος ή σωστά, ανάλογα με το πώς το ήθελε κανείς; Ποιος θα λογοδοτήσει για την επιχείρηση της χειραγώγησης; Πώς θα πείσει κανείς ότι όλο αυτό δεν έχει σχέση με το βασικό έγκλημα και ότι δεν συνιστά συγκάλυψη; Δεν βρίσκετε αντίφαση, δεν βρίσκετε αντινομία σε αυτό;

Και έρχεται σήμερα η Νέα Δημοκρατία και έχει πρόβλημα που ενεργοποιείται η δικαιοσύνη μετά από την αναφορά και τη δική μας καίρια πρωτοβουλία, που έγινε δηλαδή σήμερα επιτόπια αυτοψία και λήψη κρίσιμου υλικού από τους εισαγγελικούς λειτουργούς, από τον ΟΣΕ, ένα έτος και έναν μήνα μετά το έγκλημα και δύο ημέρες μετά την υποβολή της αναφοράς του Προέδρου του ΠΑΣΟΚ στην εισαγγελέα του Αρείου Πάγου.

Εκτός αν πρέπει να ασπαστούμε την άποψη του Κοινοβουλευτικού Εκπροσώπου της Νέας Δημοκρατίας ότι συμβαίνουν δύο πράγματα, πρώτον, ότι είναι απαράδεκτη η υποβολή αναφοράς από έναν πολίτη στη δικαιοσύνη και δεύτερον, ότι είναι τυχαία η ακολουθία των γεγονότων. Το πρώτο παραβιάζει την ποινική δικονομία. Το δεύτερο παραβιάζει την κοινή λογική. Ευχαριστούμε, δεν θα πάρουμε καμμία από τις δύο εκδοχές που μας προτείνετε.

Εμείς στηρίζουμε και εμπιστευόμαστε τη δικαιοσύνη και τη συνδράμουμε. Στηρίζουμε έμπρακτα τους θεσμούς της εθνικής και ενωσιακής έννομης τάξης, όχι στα λόγια. Στηρίζουμε και την πρωτοβουλία- κάθε πρωτοβουλία- που κατατείνει στην εφαρμογή ευρωπαϊκών πολιτικών, όπως η Digital Services Act.

Όμως το ζητούμενο παραμένει: Πώς θα εξασφαλίσουμε ότι και στη χώρα μας θα λειτουργούν αυτοί οι θεσμοί εύρυθμα, όπως ορίζει το ευρωπαϊκό κεκτημένο, με όρους διαφάνειας σε όλα τα στάδια της πολιτικής ζωής και της εκλογικής διαδικασίας;

Τι γίνεται, αλήθεια, με τη διαφάνεια στις χορηγούμενες διαφημίσεις στα μέσα κοινωνικής δικτύωσης που πολλές από αυτές στρέφονται, μάλιστα, απέναντι σε πολιτικούς αντιπάλους;

Τι γίνεται με τον σεβασμό των ανεξάρτητων αρχών και της ΕΕΤΤ, τη στελέχωσή της και την ενδυνάμωσή της; Είναι επιτακτική η ανάγκη πρόσληψης ελλείποντος προσωπικού, καθ’ ότι η απουσία επαρκούς αριθμού εργαζομένων θα καταστήσει αδύνατη την επιτυχή επέλευση των προσδοκώμενων αποτελεσμάτων.

Και ναι, επιτέλους, η Κυβέρνηση πρέπει να υπερβεί, να βρει τρόπο να θεραπεύσει την αλλεργία της απέναντι στις ανεξάρτητες αρχές και να μάθει να προασπίζει την ανεξαρτησία τους και να σέβεται τη γνώμη τους.

Σέβεστε σήμερα το ΑΣΕΠ, όταν δεν το ρωτήσατε καν για τις ρυθμίσεις που κάνατε με το άρθρο 4 της τροπολογίας, με τις οποίες κάνετε πιο αδιαφανείς τους όρους συμμετοχής στους γραπτούς διαγωνισμούς; Συμφωνεί ή διαφωνεί το ΑΣΕΠ; Γιατί συγκαλεί την ολομέλεια; Η Βουλή δεν γνωρίζει την απάντηση αν συμφωνεί το ΑΣΕΠ. Δεν ρωτήθηκε το ΑΣΕΠ. Η Κυβέρνηση θα μας ενημερώσει για αυτό;

Και δυστυχώς, λόγω της πάγιας αντικοινοβουλευτικής πρακτικής, όπου ομαδοποιείτε άσχετες διατάξεις στην ίδια τροπολογία, δεν μπορούμε να υπερψηφίσουμε την τροπολογία αυτή, θα πούμε «παρών», ενώ θα ήμασταν θετικοί για παράδειγμα στη χρηματοδότηση του Δήμου Θεσσαλονίκης, ώστε να θεραπευτούν οι δυσμενείς συνέπειες της εσφαλμένης επιλογής σας να προταχθεί η επιλογή του Flyover έναντι της εξωτερικής περιφερειακής οδού, μία επιλογή που προκαλεί ήδη ασφυξία στη συμπρωτεύουσα, όχι μόνο για την αποκομιδή των απορριμμάτων, αλλά και στην κυκλοφοριακή ζωή της πόλης.

Επιστρέφω στο κύριο αντικείμενο του σχεδίου νόμου.

Σε κάθε περίπτωση, κυρίες και κύριοι συνάδελφοι, η ασφάλεια στο διαδίκτυο είναι κρίσιμη έννοια στη σύγχρονη εποχή για τη διασφάλιση και την εγγύηση των θεμελιωδών δικαιωμάτων της ανθεκτικότητας της δημοκρατίας μας στις προκλήσεις και στις επιθέσεις που δέχεται.

Καλωσορίζουμε, λοιπόν, την πρωτοβουλία σας παρά τις επιμέρους παρατηρήσεις που έθεσε ο ειδικός αγορητής μας Ιλχάν Αχμέτ και σήμερα, αλλά και στην επιτροπή, αλλά αναρωτιόμαστε σε ποια έννομη τάξη γίνεται πράξη αυτή η πρωτοβουλία. Στην Ελλάδα, που ακόμη κλονίζεται από το σκάνδαλο των υποκλοπών με τη χρήση κακόβουλων λογισμικών και την επίσημη κρατική παρακολούθηση από την ΕΥΠ εις βάρος πολιτικών, δημοσιογράφων και Αρχηγών Ενόπλων Δυνάμεων; Στην Ελλάδα, που ακόμη δεν έχει προχωρήσει στην ταυτοποίηση, στη διασταύρωση έστω των στόχων του «Predator» και των στόχων της ΕΥΠ; Στην Ελλάδα, όπου δεν έχει βελτιωθεί το νομοθετικό καθεστώς, ώστε ο παρακολουθούμενος να λαμβάνει γνώση του λόγου της παρακολούθησης;

Και επειδή σας ενοχλεί το ψήφισμα του Ευρωπαϊκού Κοινοβουλίου που τα θέτει όλα αυτά, τι έχετε να πείτε για το ψήφισμα του Συμβουλίου της Ευρώπης, που στις 11 Οκτωβρίου 2023 κάλεσε τη χώρα μας σε ενέργειες και νομοθετικές προσαρμογές για τη χρήση κακόβουλων λογισμικών στην επικράτειά της;

Και φυσικά, ποιος μπορεί να ξεχάσει το σκάνδαλο με τη διαρροή δεδομένων προσωπικού χαρακτήρα με την Ευρωβουλευτή σας κ. Ασημακοπούλου, που προσβάλλει την ίδια τη λειτουργία της εκλογικής διαδικασίας, απειλεί να ναρκοθετήσει θεσμούς, όπως η επιστολική ψήφος και η ψήφος των αποδήμων Ελλήνων; Το Υπουργείο Εσωτερικών, θεματοφύλακας των δεδομένων των εκλογέων, πρωταγωνιστεί στην παραβίαση του ενωσιακού και εθνικού δικαίου της ιδιωτικότητας και της προστασίας των δεδομένων προσωπικού χαρακτήρα, διαβιβάζει δεδομένα σε τρίτους μη δικαιούμενους, μετατρέποντας τον εαυτό του, το Υπουργείο των Εσωτερικών, σε εκλογικό κέντρο της Νέας Δημοκρατίας.

Θα αναμένουμε τα πορίσματα της δικαιοσύνης και της Ανεξάρτητης Αρχής Προστασίας Δεδομένων Προσωπικού Χαρακτήρα. Δεν αρκούμαστε σε αυτά που μας έδωσε ως πορίσματα η δήθεν ΕΔΕ του Μεγάρου Μαξίμου και του Υπουργείου των Εσωτερικών, χωρίς πλαίσιο και κανόνες λειτουργίας. Έχουμε ζητήσει ήδη και σας επαναλαμβάνουμε το αίτημά μας για σύγκληση της Επιτροπής Θεσμών και Διαφάνειας και πρόσκληση της Υπουργού των Εσωτερικών που τηρεί μία ύποπτη σιωπή και του επικεφαλής της Αρχής Προστασίας Δεδομένων Προσωπικού Χαρακτήρα για την παροχή ενημέρωσης στο Σώμα.

Εξάλλου, δημοκρατία δεν είναι μόνο οι εκλογές, είναι και η καθημερινή ζωή των πολιτών, η επαφή με το κράτος και τους δημόσιους φορείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε μισό λεπτό, κύριε Πρόεδρε.

Παρά τις υποσχέσεις για απλοποίηση, η γραφειοκρατία και ταυτόχρονα η αδυναμία επίλυσης των προβλημάτων από την Κυβέρνηση ταλαιπωρούν καθημερινά τους πολίτες και τις επιχειρήσεις. Πολύπλοκες διαδικασίες, καθυστερήσεις αποτελούν αντίφαση προς τις προσδοκίες που δημιουργούνται από τη συνεχή χρήση δημόσιων πόρων και τη δαπάνη εκατομμυρίων ευρώ. Η γραφειοκρατία, δυστυχώς, διαιωνίζεται και σε ψηφιακό επίπεδο, βάζοντας εμπόδιο στην καθημερινότητα των πολιτών και των επιχειρήσεων.

Το επιτελικό κράτος της Νέας Δημοκρατίας έχει αποτύχει, έχει δημιουργήσει μεγαλύτερες ανισότητες στην κοινωνία, στρεβλώσεις στην οικονομία με τα καρτέλ και την ακρίβεια, αποτυχία σε πολιτικές για τη νέα γενιά που εγκαταλείπει τη χώρα, κυρίως επειδή δεν υπάρχει αξιοκρατία.

Και ολοκληρώνω λέγοντας ότι το κράτος δικαίου, η λειτουργία των θεσμών συνδέεται άρρηκτα με την οικονομική ανάπτυξη. Δεν υπάρχει ευημερία χωρίς ανθεκτική δημοκρατία, χωρίς διαφάνεια στη διαχείριση των δημόσιων οικονομικών, χωρίς λογοδοσία της πολιτικής στους πολίτες, χωρίς σεβασμό στους θεσμούς της πολιτείας.

Η υπεράσπιση, λοιπόν, αυτής της δημοκρατίας είναι μια διαδικασία διαρκής σε όλα τα πεδία. Το ΠΑΣΟΚ, το ΠΑΣΟΚ της «ΔΙΑΥΓΕΙΑΣ», το ΠΑΣΟΚ του opengov, των πραγματικών μεταρρυθμίσεων στοχεύει στη δημιουργία ακριβώς ενός σύγχρονου κράτους που θα έχει στον πυρήνα του τη δίκαιη ψηφιακή μετάβαση, την ενδυνάμωση της δημοκρατίας και της συμμετοχής των πολιτών, την ενίσχυση της ολοκληρωμένης ψηφιακής διακυβέρνησης με ψηφιακό μετασχηματισμό του δημοσίου και των επιχειρήσεων, με γρήγορες νίκες, διαφάνεια, αποτελεσματικότητα, αποδοτικότητα, λογοδοσία και συμμετοχή του ανθρώπινου δυναμικού για μια πολιτεία στο πλευρό και όχι απέναντι στον πολίτη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει τώρα ο κ. Πετραλιάς για την υποστήριξη της τροπολογίας του και θα ακολουθήσει ο κ. Χαλκιάς, Κοινοβουλευτικός Εκπρόσωπος των Σπαρτιατών.

Ορίστε, κύριε Πετραλιά, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε. Θα ήθελα να κάνω αναφορά στην τροπολογία για τη «ΛΑΡΚΟ». Να αναφέρω το σχέδιο για τους εργαζόμενους για το επόμενο διάστημα.

Πρώτον, όπως έχει ανακοινωθεί και στους εργαζόμενους στις σχετικές συναντήσεις και σε συνεργασία μαζί τους, τις αμέσως επόμενες ημέρες προχωρά η έκδοση της κοινής υπουργικής απόφασης με την οποία θα ενεργοποιείται ειδικό πρόγραμμα απασχόλησης σε φορείς υποδοχής μέσω της ΔΥΠΑ. Να πούμε ότι οι φορείς υποδοχής θα είναι περιφέρειες, δήμοι, κέντρα υγείας, η ΔΥΠΑ και ο ΕΦΚΑ σε γραφεία πλησίον των περιοχών κατοικίας τους. Το πρόγραμμα είναι επταετές ή μέχρι να έρθουν σε συνταξιοδότηση όσοι είναι άνω των πενήντα πέντε ετών, όπως προβλέπεται στη σχετική νομοθεσία, όπως ψηφίστηκε πριν μερικά έτη και ως δύο έτη για τους εργαζόμενους που είναι κάτω από πενήντα πέντε ετών, με ακαθάριστη μηνιαία αμοιβή 1.210 μικτά ή 1000 ευρώ καθαρά. Να πούμε ότι για αντίστοιχο πρόγραμμα πρόσφατα βγήκε και υπουργική απόφαση για τους εργαζόμενους του Σκαραμαγκά.

Είμαστε σε στενή συνεργασία με το Υπουργείο Εργασίας. Τις επόμενες ημέρες και σε συνεργασία με τους εργαζόμενους, θα γίνει κατανομή στους φορείς υποδοχής ώστε να απασχοληθούν σε τομείς σχετικούς με τα προσόντα τους και σε περιοχές κοντά στους τόπους που διαμένουν. Σκοπός είναι μετά την έκδοση της ΚΥΑ, μέσα προς τέλη Μαΐου, να βγει και η πρόσκληση από τους φορείς υποδοχής. Οπότε αυτό το χρονικό διάστημα γίνεται το ταίριασμα, το matching που λέμε, των εργαζομένων με τους φορείς υποδοχής. Προκειμένου να μειωθεί ο χρόνος του χρηματοδοτικού κενού -να μην έχουν κατά το δυνατό χρηματοδοτικό κενό οι άνθρωποι- δίνεται με την εν λόγω τροπολογία παράταση στις συμβάσεις των εργαζομένων στην Ειδική Διαχείριση «ΛΑΡΚΟ» μέχρι τις 12 Μαΐου μετά το Πάσχα ώστε στο ενδιάμεσο διάστημα να προχωρήσουν οι διαδικασίες με το Υπουργείο Εργασίας και σε συνεργασία με τους εργαζόμενους ώστε να βγουν οι προσκλήσεις των φορέων υποδοχής ώστε να είναι ικανοποιημένοι και οι εργαζόμενοι.

Να πω ότι επίσης με την τροπολογία δίνεται παράταση τριών μηνών, με δυνατότητα περαιτέρω επέκτασης, στην Ειδική Διαχείριση. Αυτό συμβαίνει ώστε να διασφαλίσουμε την ηλεκτροδότηση και υδροδότηση των οικισμών Λάρυμνας και Αγίου Ιωάννη ώστε όλων των εργαζόμενων η ζωή, όπως έχουμε πει, να μην επηρεαστεί. Παραμένουν στους οικισμούς. Γι’ αυτόν τον σκοπό καθώς και για τη φύλαξη του εργοστασίου απαιτείται και η παράταση της Ειδικής Διαχείρισης ώστε να διασφαλιστεί αυτό το σημείο.

Για την παράταση αυτών των σαράντα δύο ημερών να πούμε ότι το κόστος είναι 3,3 εκατομμύρια ευρώ. Ως σήμερα με τις παρατάσεις που έχουν γίνει τα τελευταία τρία χρόνια ξεπερνά τα 100 εκατομμύρια το συνολικό κόστος για την κάλυψη των εργαζομένων της «ΛΑΡΚΟ». Δείχνουμε έτσι με κάθε τρόπο πόσο στηρίζουμε την οικονομία της τοπικής κοινωνίας και τους εργαζόμενους. Σκοπός ποιος είναι; Όπως είχαμε πει και πριν δύο χρόνια που υπήρξε ο νόμος για τους άνω των πενήντα πέντε που έγιναν και οι απολύσεις, όσοι είναι άνω των πενήντα πέντε να εργαστούν στους δήμους, τις περιφέρειες της περιοχής με σκοπό την ανάπτυξη της τοπικής κοινωνίας μέχρι να λάβουν συνταξιοδότηση. Όσοι είναι κάτω των πενήντα πέντε θα απασχοληθούν προσωρινά στις περιφέρειες, στα κέντρα υγείας, στη ΔΥΠΑ, στον ΕΦΚΑ. Δίνουμε δυνατότητα 1+1 έτος. Δηλαδή, ένα έτος και εφόσον θέλει ο φορέας και άλλο ένα έτος παράταση. Σκοπός είναι εντός αυτής της διετίας να έχουμε τον επενδυτή και τη λειτουργία του εργοστασίου ώστε αυτοί οι εργαζόμενοι, εφόσον το επιθυμούν να μπορέσουν να γυρίσουν πίσω στο εργοστάσιο.

Αυτό είναι το πλαίσιο σε συμφωνία με τους εργαζόμενους. Νομίζω ότι είναι η καλύτερη δυνατή λύση δεδομένων των συνθηκών που έχουν προκύψει. Να πούμε εδώ ότι ο διαγωνισμός για την πώληση των περιουσιακών στοιχείων ολοκληρώθηκε το 2023 αλλά έκτοτε εκκρεμεί προσφυγή ενός από τους συμμετέχοντες στο Συμβούλιο της Επικρατείας. Θα πάρει κάποιο καιρό αυτό. Όταν θα αναλάβει επενδυτής πάλι χρειάζεται κάποιος χρόνος για την ανακατασκευή του εργοστασίου. Οπότε καταλαβαίνετε ότι χρειάζεται ένας εύλογος χρόνος απασχόλησης των εργαζομένων άλλου μέχρι να λειτουργήσει και πάλι το εργοστάσιο. Προφανώς δεν είναι σωστό και για τον Έλληνα φορολογούμενο να πληρώνει κάποιους ανθρώπους χωρίς να εργάζονται. Οπότε το σωστό και πρέπον είναι να διασφαλίσουμε τα εισοδήματα των εργαζομένων αλλά προς όφελος της ανάπτυξης της τοπικής κοινωνίας. Δηλαδή, μέσω των περιφερειών, των δήμων, των κέντρων υγείας κ.λπ., να προσφέρουν έργο προς όφελος της κοινωνίας.

Ευχαριστώ πολύ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο για μια παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Μάντζο, έχετε τον λόγο για μια παρέμβαση.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε. Θα ήθελα να κάνω μια σύντομη παρέμβαση πάνω στην τροπολογία.

Πρέπει να θυμηθούμε ποια είναι η «ΛΑΡΚΟ». Η «ΛΑΡΚΟ» είναι μια από τις ελάχιστες βαριές βιομηχανίες της χώρας μας και είναι μία από τις πέντε μεγαλύτερες παραγωγούς σιδηρονικελίου στον κόσμο.

Το 2020 ήρθε η Κυβέρνησή σας και πρότεινε κάτι νομοθετικά, το οποίο από την αρχή είχαμε πει, κύριε Πρόεδρε, ότι θα αποτύγχανε. Δυστυχώς, δικαιωθήκαμε. Αυτό ήταν η είσοδος της εταιρείας σε ειδικό καθεστώς διαχείρισης, τη στιγμή μάλιστα που οι τιμές του νικελίου στον κόσμο όλο το τελευταίο διάστημα είναι οι υψηλότερες της τελευταίας δεκαετίας.

Η πρακτική επιλογή της Κυβέρνησης να μην παρέχει στη «ΛΑΡΚΟ» ένα μέλλον ανάλογο των δυνατοτήτων της έχει οδηγήσει στην απαξίωσή της και αφ’ ετέρου έχει οδηγήσει σε πλήρη εργασιακή επισφάλεια, ανασφάλεια, το σύνολο των εργαζομένων. Και κάνετε σήμερα μία επιλογή να προχωρήσετε και να αποδεχτείτε τις απολύσεις και την υιοθέτηση μιας γενικής ρύθμισης για απασχόληση –ένταξη πιο σωστά- των υπό απόλυση εργαζομένων σε προγράμματα και ειδικές δράσεις αρμοδιότητας του Υπουργείου Εργασίας. Αυτό φοβόμαστε ότι θα λειτουργήσει ως σπιράλ ανεργίας και φτωχοποίησης σε όλες τις εμπλεκόμενες τοπικές κοινωνίες, όπως είναι -το γνωρίζετε καλύτερα- η Φθιώτιδα, η Εύβοια, η Βοιωτία, αλλά και η Καστοριά και η Κοζάνη.

Καλέσαμε και καλούμε ξανά και σήμερα την Κυβέρνηση να αποφασίσει τη συνέχιση της λειτουργίας της «ΛΑΡΚΟ» ώστε να μην οδηγηθεί σε κλείσιμο ή σε μαρασμό η μεγάλη αυτή παραγωγός σιδηρονικελίου, να μην οδηγηθεί ούτε καν στο σπάσιμό της σε τμηματική λειτουργία, καθώς επίσης να βρεθεί άμεσα λύση εξυγίανσης της επιχείρησης με βασική παράμετρο τη διασφάλιση των θέσεων εργασίας των εργαζομένων, οι οποίοι πρέπει να σημειώσουμε ότι έχουν και μία τεχνογνωσία σπάνια, μοναδική, στη συγκεκριμένη παραγωγική δραστηριότητα της εταιρείας, έτσι ώστε μακροπρόθεσμα και άμεσα η επιχείρηση να μπορέσει να επιστρέψει σε καθεστώς εξωστρέφειας, ιδιαίτερα σε μια περίοδο που -όπως προείπα- οι τιμές του συγκεκριμένου παραγόμενου προϊόντος έχουν αποτιμηθεί πάρα πολύ υψηλά.

Σας καλούμε, λοιπόν, να εγκαταλείψετε τις αδιέξοδες πολιτικές τις οποίες από το 2020 και μέχρι σήμερα έχετε υιοθετήσει και να βοηθήσετε ώστε αυτή η τόσο κρίσιμη για την εθνική οικονομία επιχείρηση, παρά τα δεδομένα ζητήματα, παρά τις διαχρονικές παθογένειες και τα προβλήματα που έχει αντιμετωπίσει, να μπορέσει να αποκτήσει ένα μέλλον εξωστρέφειας και υγιούς παραγωγικής δραστηριότητας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο. Ο κ. Ξανθόπουλος έχει τώρα τον λόγο, ο οποίος, επίσης, θέλει να κάνει μια παρέμβαση.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, θα χρειαστούν πολύ περισσότερα από αυτό που φέρνετε σήμερα ως τροπολογία και κυρίως μία ρητή διαβεβαίωση στην Εθνική Αντιπροσωπεία ότι η «ΛΑΡΚΟ» πρέπει να συνεχίσει να λειτουργεί.

Χορηγείτε, λοιπόν, παράταση της ειδικής διαχείρισης στη «ΛΑΡΚΟ», έχουν προηγηθεί τέσσερα χρόνια εμπαιγμού των εργαζομένων, της εταιρείας, των οικογενειών, αλλά και των ευρύτερων στρωμάτων που συνδέονται με την παραγωγική διαδικασία, ψεύτικες υποσχέσεις και σε αντίθεση με όλα αυτά, εδώ και ενάμιση χρόνο η «ΛΑΡΚΟ» έχει πάψει κάθε παραγωγική δραστηριότητα. Η τιμή του νικελίου, εν τω μεταξύ -που αποτελεί την προίκα της χώρας- έχει εκτοξευτεί και θα μπορούσε μια επιχείρηση σε λειτουργία να αποσβέσει τις ζημίες της και να ενταχθεί, ουσιαστικά, στην παραγωγική διαδικασία.

Βλέπω στις σημειώσεις μου ότι τον Μάρτιο του 2023 είχε πάλι παραταθεί η ειδική διαχείριση της εταιρείας μέχρι 7 Φεβρουαρίου του 2024, με τότε στόχο –διαβάζω αυτολεξεί: «την ολοκλήρωση της διάθεσης των περιουσιακών στοιχείων της «ΛΑΡΚΟ» και του ελληνικού δημοσίου στον επενδυτή που προέκυψε μετά την επιτυχή ολοκλήρωση των δύο παράλληλων διαγωνιστικών διαδικασιών, που διενεργήθηκαν από την ειδική διαχείριση και από το Ταμείο Αξιοποίησης Ιδιωτικής Περιουσίας του δημοσίου».

Ως ΣΥΡΙΖΑ είχαμε ζητήσει τότε να χορηγηθεί παράταση μέχρι το τέλος του έτους για να διεκπεραιωθούν όλες οι δικαστικές εκκρεμότητες. Βεβαίως, το απορρίψατε το αίτημα.

Σήμερα, έρχεστε και επαναφέρετε εκ πλαγίου το αίτημα που είχαμε υποβάλει τότε.

Η θέση μας για να κλείνω, είναι ότι πρέπει να συνεχιστεί η λειτουργία της εταιρείας, διατηρώντας τον παραγωγικό της χαρακτήρα και βεβαίως, αυτό δεν γίνεται ερήμην της διασφάλισης των θέσεων εργασίας με τα συνοδά εργασιακά δικαιώματα των εργαζομένων. Και βεβαίως, θέλουμε να δούμε συγκεκριμένες δεσμεύσεις, πρωτίστως εάν διασφαλίζεται -είναι επιλογή σας να διασφαλιστεί- η λειτουργία της «ΛΑΡΚΟ».

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Τον λόγο έχει ο κ. Καραθανασόπουλος για μια παρέμβαση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, θεωρούμε την τροπολογία σας απαράδεκτη. Πρέπει να την πάρετε πίσω. Δεν μπορούμε να συζητήσουμε οτιδήποτε άλλο παρά την επαναλειτουργία της «ΛΑΡΚΟ» κάτω από όρους και προϋποθέσεις που να διασφαλίζουν τα εργατικά δικαιώματα, την υγιεινή και ασφάλεια, τις προσλήψεις μόνιμου προσωπικού και όχι την ιδιωτικοποίησή της. Βεβαίως, παρατηρούμε τα τελευταία επεισόδια ενός προδιαγεγραμμένου εγκλήματος, στο οποίο έχουν βάλει το χέρι τους και οι προηγούμενες κυβερνήσεις, ΣΥΡΙΖΑ και ΠΑΣΟΚ, απαξιώνοντας συνολικά τη «ΛΑΡΚΟ» που η αξία της είναι γνωστή. Εμάς δεν μας απασχολεί αν τώρα προσωρινά έχει ανέβει το νικέλιο ή αν το νικέλιο έχει κατέβει στις διεθνείς τιμές, αλλά τον ρόλο τον οποίο πρέπει να παίξει στη βιομηχανική και στην οικονομική ανασυγκρότηση της χώρας μας, βεβαίως κάτω από άλλες λογικές της λαϊκής οικονομίας και της ουσίας, αλλά τον σημαντικό ρόλο που παίζει και σήμερα και σε ευρωπαϊκό επίπεδο, με όρους καπιταλιστικής οικονομίας και οι ανάγκες που υπάρχουν και για την πράσινη λεγόμενη μετάβαση παράγωγων, αυτών που παράγει η «ΛΑΡΚΟ».

Από αυτή την άποψη είναι φανερό λοιπόν. Υπάρχει επενδυτής, κύριε Υπουργέ; Γιατί τώρα τέσσερα χρόνια άνθρακες ο θησαυρός; Υπάρχει; Γιατί κάποια δημοσιεύματα λένε ότι δεν υπάρχει επενδυτής. Δεύτερο ερώτημα: λέτε ότι δεν μπορούν να κάθονται οι εργαζόμενοι και να πληρώνονται. Ποιος ευθύνεται γι’ αυτό; Εσείς δεν σταματήσατε την λειτουργία της «ΛΑΡΚΟ»; Εσείς τη σταματήσατε. Είπαν οι εργαζόμενοι ότι δεν θέλουν να δουλέψουν; Άρα λοιπόν εσείς τους έχετε οδηγήσει σε αυτό το καθεστώς και πολύ περισσότερο όταν τα στοιχεία -δεν ξέρω διαψεύστε τα- λένε τα εξής: Από το Μάρτιο του 2020 που μπήκε σε ειδική εκκαθάριση μέχρι τον Αύγουστο του 2022 οι πωλήσεις που έκανε η «ΛΑΡΚΟ» ήταν 450 εκατομμύρια και η μισθοδοσία 50 εκατομμύρια εκείνο το διάστημα. Άρα η μισθοδοσία υπερκαλυπτόταν από τις πωλήσεις. Και δεύτερον, ακόμη και αυτή την περίοδο που είναι κλειστή χωρίς παραγωγή, από τον Αύγουστο του 2022 μέχρι και σήμερα έχει πραγματοποιήσει πωλήσεις η «ΛΑΡΚΟ» 40 εκατομμυρίων, έτοιμων προϊόντων και ρύπων και ταυτόχρονα η μισθοδοσία είναι μόλις 20 εκατομμύρια. Άρα λοιπόν αυτός ο ισχυρισμός σας μάλλον για προβοκατόρικος μου φαίνεται, κύριε Υπουργέ, δηλαδή ότι κάθονται οι εργαζόμενοι και πληρώνονται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Ο κ. Ηλιόπουλος παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ πριν λίγες μέρες το Υπουργείο Οικονομικών είχε βγάλει μια ανακοίνωση για τα μέτρα σε σχέση με τη «ΛΑΡΚΟ» με τίτλο: «Δέσμη παρεμβάσεων για να σταματήσει η οικονομική αιμορραγία του δημοσίου». Η οικονομική αιμορραγία του δημοσίου. Ποιοι ευθύνονται για την οικονομική αιμορραγία; Οι εργαζόμενοι ευθύνονται για την οικονομική αιμορραγία; Ακούσατε μόλις τώρα στοιχεία. Υπάρχει ένα επί της αρχής ερώτημα και αυτό μας οδηγεί και σε ένα συνολικότερο ζήτημα στρατηγικής. Και το επί της αρχής ερώτημα είναι αν η χώρα έχει την πολυτέλεια να χάσει μία τέτοια παραγωγική μονάδα. Εμείς λέμε ότι όχι, η χώρα δεν έχει την πολυτέλεια να χάσει μια τέτοια παραγωγική μονάδα και γι’ αυτό ζητάμε απόσυρση της τροπολογίας. Γιατί το μόνο σχέδιο το οποίο θα έπρεπε να συζητάμε αυτή τη στιγμή είναι ένα σχέδιο το οποίο είναι παραγωγικό, το οποίο λέει ότι ο κόσμος θα δουλέψει, γιατί υπάρχουν οι δυνατότητες και οι προϋποθέσεις για να δουλέψει ο κόσμος.

Τι λένε οι εργαζόμενοι όλο αυτό το διάστημα; Ότι μιλούσατε για επενδυτή και τελικά αντί για επενδυτής υπάρχει αγοραστής για σκραπ. Παλιατζής. Να κάνει την εταιρεία σκραπ, να πουλήσει ό,τι είναι να πουλήσει και να προχωρήσουμε, μαζί με όλο τον ορυκτό πλούτο κ.λπ.. Και ποιο είναι το συνολικότερο ερώτημα, το οποίο ακουμπάει και τη «ΛΑΡΚΟ»; Θεωρείτε ότι η Κυβέρνηση σας έχει βιομηχανική πολιτική; Έχετε πολιτική για τη βιομηχανία; Από το 2019 ως το 2024 έχουν κλείσει έντεκα παραγωγικές βιομηχανικές μονάδες. Η τελευταία υαλουργία που λειτουργούσε στη χώρα ήταν η «ΓΙΟΥΛΑ» και η «SONOCO» που έκλεισε τα δύο εργοστάσια σε Θεσσαλονίκη και Κιλκίς, τετρακόσιοι εργαζόμενοι άνεργοι.

Φέρνετε ένα σχέδιο για τη «ΛΑΡΚΟ» και το σπάτε 55+, μπαίνετε σε προγράμματα, ή 55- μπαίνετε για ένα συν ένα χρόνο με option σαν να δανείζετε κόσμο στο ποδόσφαιρο. Θεωρείτε ότι είναι εύκολο ένας άνθρωπος πενήντα δύο χρονών βιομηχανικός εργάτης να πάει να βρει εύκολα δουλειά αυτή τη στιγμή ή παραδέχεστε ότι πεντακόσιες ογδόντα έξι οικογένειες τις πετάτε απλά στο δρόμο; Γιατί αυτό κάνετε. Και ποιο είναι το βασικό πρόβλημα στο οποίο αυτή τη στιγμή δεν μπορεί η χώρα να έχει σοβαρή βιομηχανική πολιτική; Το ενεργειακό κόστος. Και τι έχετε κάνει για το ενεργειακό κόστος; Επιτρέψατε η χώρα να είναι πρωταθλήτρια στην κερδοσκοπία, πρωταθλήτρια στις τιμές χονδρεμπορικής και όλο αυτό προφανώς να σκάει και στη βιομηχανία με έναν τρόπο που πάντα σκάει στα κεφάλια των εργαζομένων, διότι δεν είμαστε μαζί στα κέρδη, μαζί στις ζημιές. Είμαστε χώρια στα κέρδη και σοσιαλισμό στις ζημίες, κοινωνικοποίηση στις ζημιές. Αυτή είναι η πολιτική σας. Πρέπει να αποσύρετε τη συγκεκριμένη τροπολογία, η «ΛΑΡΚΟ» πρέπει να λειτουργήσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ο κύριος Υπουργός έχει τον λόγο για να απαντήσει.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ θερμά, κύριε Πρόεδρε.

Κατ’ αρχάς, στο να αποσύρουμε την τροπολογία, καταλαβαίνετε ότι αν αποσύρουμε την τροπολογία, δεν θα πληρωθούν τον επόμενο μήνα οι εργαζόμενοι. Άρα, νομίζω ότι όλοι πρέπει να καταλάβουμε ότι πρέπει να ψηφιστεί η τροπολογία, αλλιώς δεν υπάρχει τρόπος να πληρωθούν, είναι σαφές.

Νομίζω πως όλοι συμφωνούμε ότι θέλουμε μια «ΛΑΡΚΟ» που να λειτουργεί και να λειτουργεί με υγιή τρόπο. Είναι, όντως, η μεγαλύτερη βιομηχανία αυτού του τύπου στη χώρα και όλοι θέλουμε να λειτουργήσει η «ΛΑΡΚΟ», δεν υπάρχει κάποιος που να μην το θέλει αυτό.

Έχουμε, λοιπόν, αυτή τη στιγμή μια εκκρεμοδικία στο Συμβούλιο της Επικρατείας, όντως αυτό έχει πάει πίσω την επένδυση και όλοι προσπαθούμε και από το Υπουργείο Οικονομικών και από το Υπουργείο Ενέργειας να προχωρήσει η επένδυση. Δεσμευόμαστε σε αυτό, αυτή είναι η προσπάθειά μας.

Αυτή τη στιγμή, λοιπόν, έχουμε ένα χρονικό περιθώριο μπροστά μας, διότι όπως έχουμε πει, όταν θα βγει η απόφαση και μπει επενδυτής, χρειάζεται χρόνος για να ξαναφτιαχτεί το εργοστάσιο, γιατί αυτή τη στιγμή δεν μπορεί να λειτουργήσει το εργοστάσιο. Δεν είναι σε κατάσταση τα καμίνια να λειτουργήσουν. Θέλει χρόνο αυτό το πράγμα, η κατασκευή. Όλοι θέλουμε, λοιπόν, να λειτουργήσει το εργοστάσιο. Συμφωνούμε σε αυτό, δεν υπάρχει κάτι διαφορετικό από καμμία πλευρά.

Επομένως, έχουμε δύο επιλογές. Στο διάστημα αυτό, ώσπου να φτιαχτεί το εργοστάσιο, θα πρέπει ή να πληρώνουν τους εργαζόμενους χωρίς να εργάζονται -είναι χρονικό το θέμα- ή να πληρώνουμε τους εργαζόμενους με όσο το δυνατόν καλύτερους όρους, να τους καλύπτουμε την ηλεκτροδότηση κ.λπ., ώστε να μην επηρεαστεί ο τρόπος ζωής τους κατά το δυνατόν και με πολύ μεγαλύτερα ποσά από ό,τι προβλέπεται σε όλα τα άλλα προγράμματα εργασίας. Το γνωρίζετε, όλα είναι με τον κατώτατο μισθό, εδώ μιλάμε για 1.200 ευρώ και προσπαθούμε να μην επηρεαστεί η ζωή τους, είμαστε από πάνω τους σε αυτό. Έχουμε δύο επιλογές, λοιπόν. Γι’ αυτό το διάστημα μέχρι να λειτουργήσει, τους πληρώνουμε και δεν εργάζονται ή τους πληρώνουμε και προσφέρουν έργο στην κοινωνία. Αυτό είναι όλο το θέμα.

Από εκεί και πέρα, ναι, δεσμευόμαστε ότι θα κάνουμε κάθε τι στις δυνατότητές μας, ώστε να ξαναλειτουργήσει το εργοστάσιο. Αυτό θέλουμε όλοι.

Ευχαριστώ θερμά!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό. Καλείται στο Βήμα ο κ. Αθανάσιος Χαλκιάς, Κοινοβουλευτικός Εκπρόσωπος των Σπαρτιατών.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είμαι στην ευχάριστη θέση να έχω έναν εκπρόσωπο του Υπουργείου Οικονομικών.

Κύριε Υφυπουργέ, κύριε Πετραλιά, μας ήρθε χθες ένα e-mail από έναν συνταξιούχο Έλληνα, ο οποίος παίρνοντας σύνταξη από το εξωτερικό -θέλησε ο άνθρωπος να έρθει να διαμείνει στη χώρα, να επιστρέψει στην πατρίδα, περνώντας όλη του τη ζωή και δουλεύοντας στο εξωτερικό- μας πληροφορεί το εξής: Λόγω ότι οι συντάξεις του εξωτερικού είναι υψηλότερες κατά πολύ από τις ελληνικές συντάξεις, φτάνουν να δίνουν τρεις συντάξεις κατ’ έτος σε φόρους.

Πείτε μου τώρα, πραγματικά, πώς θα μπορέσουμε να προσελκύσουμε αυτούς τους συνταξιούχους Έλληνες του εξωτερικού που πέρασαν μια ζωή στο εξωτερικό; Και γιατί περάσανε; Διότι το πολιτικό σύστημα και το κράτος το δικό μας τους έστειλε εκεί, γιατί δεν μπορούσε να τους προσφέρει αυτά που έχουν στο εξωτερικό.

Αντί να τους προσελκύσουμε, λοιπόν, να θέσουμε έναν χαμηλό φορολογικό συντελεστή γι’ αυτούς τους ανθρώπους, να έρθουν να χαλάσουν τα χρήματά τους εδώ και σαν μία ευγνωμοσύνη το κράτος το δικό μας, που δεν μπορούσε στα νεανικά τους χρόνια να τους προσφέρει αυτό που έπρεπε, τους το προσφέρει, τουλάχιστον, στο τέλος της ζωής τους. Ενδεχομένως, να φέρουν και τις οικογένειές τους πίσω. Δηλαδή, δεν θα μπορεί να είναι ο πατέρας και η μάνα στην Ελλάδα, τι θα πει ο γιος και η κόρη και τα εγγόνια; Είναι πολύ πιθανό να πουν: «Πάμε, να γυρίσουμε στην πατρίδα».

Τι σημαίνει αυτό; Ενίσχυση του δημογραφικού. Ενισχύουμε τον ελληνικό πληθυσμό της χώρας και αυτοί οι άνθρωποι, που θα γυρίσουν εδώ πέρα, θα βοηθήσουν οικονομικά τη χώρα μας. Θα έρθουν, θα φέρουν χρήμα, θα επενδυθεί χρήμα, για να μπορέσουν να συνεχίσουν να ζουν.

Πάμε τώρα να συνεχίσουμε για τη «ΛΑΡΚΟ». Αυτή η τροπολογία που έρχεται, μου θυμίζει λίγο τους αποικιοκράτες, που πήγαιναν με κάτι χάντρες στους ιθαγενείς και τους έδειχναν τις χάντρες.

Για εμάς τους Σπαρτιάτες, τα πράγματα είναι ξεκάθαρα. Η «ΛΑΡΚΟ» παράγει νικέλιο και κοβάλτιο. Είμαστε οι πρώτοι στην Ευρώπη και πέμπτοι παγκοσμίως. Είναι μεταλλεύματα, τα οποία χρειάζονται σε αυτό που ευαγγελίζεται η Κυβέρνησή σας πράσινη ανάπτυξη, πράσινη μετάβαση. Θα τα χρειαστούμε για τα ηλεκτρικά αυτοκίνητα, για τις ανεμογεννήτριες. Ενδεχομένως, χρειάζονται και στα φωτοβολταϊκά.

Αυτό το στρατηγικό πράγμα πρέπει να ανήκει στο ελληνικό κράτος και αυτή τη στιγμή θα έπρεπε να συζητάμε την εξυγίανση αυτής της εταιρείας, να ρίξουμε το παραγωγικό κόστος αυτής της εταιρείας, ώστε να είναι συμφέρουσα και για το ελληνικό δημόσιο από οικονομικής άποψης, αλλά και στρατηγικά, γιατί κατέχοντας τέτοια μεταλλεύματα αναβαθμίζεις τη χώρα σου στρατηγικά.

Οπότε, εμείς την καταψηφίζουμε. Δεν είναι δυνατόν να δεχτούμε οι εργαζόμενοι απλώς να συνεχίσουν για έναν χρόνο, για δύο έτη και οι άνω των πενήντα πέντε να πάνε σε κάποια άλλη δημόσια υπηρεσία. Οι εργαζόμενοι, εάν πραγματικά καθόσασταν να συζητήσετε μαζί τους, έχουν σχέδια εξυγίανσης της εταιρείας και αυτό θα έπρεπε να κάνετε.

Πάμε τώρα, λοιπόν, στο παρόν νομοσχέδιο. Κάποιες διατάξεις του νομοσχεδίου δείχνουν την ύπαρξη σοβαρών ζητημάτων στα θέματα ψηφιακής διακυβέρνησης.

Για να ξεκινήσουμε, λοιπόν, διαβάζουμε στο άρθρο 27, το οποίο αποτελεί τροποποίηση του άρθρου 32 του ν.4821/2021, για την ψηφιακή υπηρεσία myPhoto. Η υπηρεσία αυτή αφορά στη μεταφόρτωση, διαχείριση και αποθήκευση ψηφιακών φωτογραφιών πολιτών και της οπτικής απεικόνισης της ιδιόχειρης υπογραφής κάθε φυσικού προσώπου στο κυβερνητικό νέφος δημοσίου τομέα, δηλαδή κοινώς στο cloud ή G-Cloud, όπου «G» υποδηλώνει ότι είναι κυβερνητικό από το government.

Επιπλέον, στο άρθρο 31 που αφορά στην υποβολή ψηφιακού αντιγράφου του δελτίου ταυτότητας σε φορείς του δημόσιου τομέα διαβάζουμε ότι θα δημιουργείται μεν μέσω της ενιαίας ψηφιακής πύλης της δημόσιας διοίκησης, στην οποία η είσοδος επιτρέπεται σε δημοσίους υπαλλήλους κατόπιν αυθεντικοποίησης με κωδικούς δημοσίας διοίκησης.

Η ερώτηση, όμως, είναι το πού θα αποθηκεύονται αυτές οι πληροφορίες. Και η απάντηση είναι, πού αλλού, μα φυσικά στο cloud, αφού προορίζεται για τους φορείς του δημόσιου τομέα, δηλαδή ψηφιακό αντίγραφο ταυτότητας, φωτογραφίες και δείγματα ιδιόχειρης υπογραφής των πολιτών μας θα αποθηκεύονται όλα στο cloud και μαζί με αυτά θα αποθηκεύονται και άλλα προσωπικά δεδομένα που δεν αναφέρονται στο παρόν νομοσχέδιο. Ας δούμε, όμως, τι είναι αυτό το cloud.

Με απλά λόγια, το cloud είναι κέντρο με συνενωμένους ισχυρούς υπολογιστές που παρέχεται συνήθως από ιδιώτη πάροχο για χρήση των υπολογιστών αυτών από εταιρείες μέσω του διαδικτύου, οι οποίες με αυτόν τον τρόπο γίνονται πελάτες της ιδιωτικής εταιρείας παρόχου πληρώνοντας το σχετικό χρηματικό αντίτιμο. Έτσι, οι εταιρείες πελάτες –οι κυβερνήσεις- της εταιρείας παρόχου των υπηρεσιών cloud απαλλάσσονται από την ανάγκη να κατέχουν οι ίδιοι στους δικούς τους υπολογιστές, να τους συντηρούν, να διατηρούν το σχετικό τεχνικό προσωπικό και όλα τα άλλα σχετικά έξοδα.

Το αν είναι οικονομικά συμφέρουσα μια τέτοια λύση για μία εταιρεία πελάτη ή κυβέρνηση που εξυπηρετείται από άλλη εταιρεία πάροχο υπηρεσιών cloud είναι κάτι που εξαρτάται από πολλούς παράγοντες και δεν είναι εύκολο να εκτιμηθεί. Το βέβαιο είναι ότι η εταιρεία πελάτης αναλαμβάνει ρίσκο σχετικά με την ασφάλεια των δικών της δεδομένων, ενώ η εταιρεία πάροχος των υπηρεσιών cloud αυξάνει τα κέρδη της.

Επιπλέον, η εταιρεία πελάτης αναλαμβάνει και άλλα ρίσκα. Για παράδειγμα, οικονομικό αλλά και λειτουργικό ρίσκο. Μια ξαφνική αύξηση στις τιμές υπηρεσιών cloud θα φέρει την εταιρεία πελάτη σε δυσχερή θέση, από την οποία μπορεί να αντιμετωπίσει και λειτουργικά προβλήματα λόγω της εξάρτησης που θα έχει από την εταιρεία πάροχο. Η εξάρτηση αυτή δεν θα της επιτρέψει να μεταφέρει τα δεδομένα της άμεσα σε δικά της υπολογιστικά συστήματα.

Επομένως, για την περίπτωση του δημοσίου τομέα θα πρέπει να ληφθούν υπόψη όλα τα παραπάνω ρίσκα. Δεν είναι δυνατόν να υπάρχει ρίσκο για την ασφάλεια των προσωπικών δεδομένων των πολιτών, αλλά και των δεδομένων του δημόσιου τομέα από τη χρήση cloud υπηρεσιών. Δεν είναι δυνατόν να υπάρχει εξάρτηση από πάροχο υπηρεσιών cloud για τις υπολογιστικές ανάγκες του δημόσιου τομέα. Δεν είναι δυνατόν το ελληνικό κράτος να ακολουθεί τη διεθνή τάση να μεταφέρονται όλες οι λειτουργίες του σε cloud επειδή το κάνουν και οι άλλοι, δηλαδή επειδή είναι μόδα. Θα πρέπει να σκεφτούμε ελληνικά!

Ποιος, όμως, είναι ο ανάδοχος για τις υπηρεσίες cloud για την ελληνική κυβέρνηση; Εδώ είναι το ερώτημα. Μα φυσικά είναι ο ΟΤΕ. Σύμφωνα με τις ανακοινώσεις του Τύπου στις 2 Δεκεμβρίου 2022, ο ΟΤΕ ανέλαβε τον εκσυγχρονισμό και ενίσχυση της υφιστάμενης on-premises υποδομής του κυβερνητικού υπολογιστικού νέφους G-Cloud και δημιουργία δεύτερου κόμβου και παροχή υπηρεσιών Public Cloud και πλατφόρμας αυτοματοποίησης επιχειρησιακών διαδικασιών ως υπηρεσία έναντι του τιμήματος των 13,4 εκατομμυρίων ευρώ.

Όταν, όμως, μιλάτε για on-premises, αυτό είναι τεχνική ορολογία που σημαίνει ότι πρόκειται για υπολογιστικό κέντρο της ιδιοκτησίας της κυβέρνησης και όχι cloud. Έτσι αποδίδεται αυτή η διεθνής ορολογία.

Είναι να αναρωτιέται κανείς γιατί η Κυβέρνηση το βάφτισε «υπολογιστικό νέφος», δηλαδή cloud. Μήπως επειδή cloud είναι τεχνολογία του συρμού και ακούγεται καλύτερα στα αυτιά των πολιτών; Και εν πάση περιπτώσει, γιατί η Κυβέρνηση μεταβαίνει και σε δημοσίας χρήσης υπολογιστικό νέφος, δηλαδή public cloud, τη στιγμή που είναι πιο ασφαλή τα ιδιόκτητα υπολογιστικά κέντρα, όσον αφορά τα δεδομένα των πολιτών αλλά και των δημόσιων υπηρεσιών.

Όπως θα δούμε λίγο πιο κάτω, επαναλαμβάνεται το ατόπημα αυτό. Σύμφωνα με επόμενες ανακοινώσεις του Τύπου, δυόμιση μήνες μετά στις 14 Φεβρουαρίου του 2023, ο ΟΤΕ αναλαμβάνει και νέο έργο για υπηρεσίες cloud για λογαριασμό της Κυβερνήσεως έναντι χρηματικού τιμήματος που υπερβαίνει τα 100 εκατομμύρια ευρώ με τις αρχικές εκτιμήσεις γύρω στα 117 εκατομμύρια ευρώ. Δηλαδή, σε κάθε έργο σχετικό με υπηρεσίες cloud, ο ΟΤΕ είναι ανάδοχος.

Σύμφωνα με άλλο δημοσίευμα της 25ης Οκτωβρίου 2022, ο ΟΤΕ ήταν μοναδικός υποψήφιος για το εν λόγω μεγάλο έργο με την εφημερίδα «ΝΑΥΤΕΜΠΟΡΙΚΗ» να αναφέρει κόστος στα 176, 7 εκατομμύρια ευρώ.

(Στο σημείο αυτό χτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ και το χρόνο από τη δευτερολογία μου ενδεχομένως.

Είναι γνωστό ότι ο ΟΤΕ έχει εξαγοραστεί από την «DEUTSCHE TELEKOM», η οποία είναι μέχρι το 2008 κρατική εταιρεία τηλεπικοινωνιών της Γερμανίας, η οποία σήμερα έχει ιδιωτικοποιηθεί αλλά η γερμανική κυβέρνηση εξακολουθεί να κατέχει συνολικά το 32% της εταιρείας, επομένως μπορεί να έχει λόγο σε αυτήν.

Μπορεί να εμπιστευτεί, δηλαδή, κάποιος ως προς τις επικοινωνιακές υποδομές της χώρας, αλλά και ως προς τα υπολογιστικά συστήματα της ελληνικής κυβέρνησης, μια ξένη εταιρεία, στην οποία έχει λόγο μια ξένη κυβέρνηση;

Σύμφωνα με το website της Γενικής Γραμματείας Πληροφοριακών Συστημάτων, η Υπηρεσία Κυβερνητικού Νέφους είναι φτιαγμένη για χρήση από δημόσιους φορείς της γενικής κυβέρνησης, βάσει συγκεκριμένων απαιτήσεων. Η επεξεργασία και η αποθήκευση των δεδομένων γίνεται σε παραχωρημένους προς τον φορέα εικονικούς εξυπηρετητές, στους οποίους έχει το αποκλειστικό δικαίωμα χρήσης.

Οι εικονικοί εξυπηρετητές είναι τεχνικός όρος που σημαίνει ότι είναι τεχνητές δημιουργίες με τη χρήση λογισμικού. Όμως, αυτοί λειτουργούν επί πραγματικών εξυπηρετητών. Το ζήτημα είναι το ποιος έχει τον έλεγχο των πραγματικών εξυπηρετητών. Ασφαλώς και μπορεί να επεμβαίνει επί αυτών ο ανάδοχος του έργου δηλαδή ο ΟΤΕ. Η Κυβέρνηση δείχνει να έχει πάρει έναν λάθος δρόμο σε αυτά τα θέματα. Δημοσίευσε απόφαση του Υπουργείου Οικονομικών με ημερομηνία 14-2-2024, με θέμα την ένταξη του έργου μετάβασης πληροφοριακού συστήματος «ΕΡΓΑΝΗ» σε αρχιτεκτονική και περιβάλλον νεφοϋπολογιστικών υποδομών.

Είναι υπηρεσίες cloud, παρεχόμενες από την εταιρεία «MICROSOFT». Είναι δημόσιο cloud, δηλαδή σε αυτό φιλοξενούνται ταυτοχρόνως πολλαπλές εταιρείες κι άλλοι χρήστες κι όχι μόνο το ελληνικό δημόσιο. Εξ ορισμού είναι οι υπηρεσίες cloud με τη μικρότερη ασφάλεια όσον αφορά στα δεδομένα πολιτών και δημόσιου τομέα. Και πριν αλέκτορα φωνήσαι τρις, σύμφωνα με δημοσίευμα της 28ης Μαρτίου 2024, ο κ. Δημοσθένης Αναγνωστόπουλος, γενικός γραμματέας Πληροφοριακών Συστημάτων και Ψηφιακής Διακυβέρνησης, μιλώντας στο συνέδριο Cloud Computing, επιβεβαίωσε ότι η Κυβέρνηση προχωρά και στη χρήση δημοσίων cloud υποδομών, κατά αυτούσια δήλωσή του, ακολουθώντας τις ευρωπαϊκές συστάσεις. Κυρίες και κύριοι συνάδελφοι, δηλαδή τι μας λέει; Ότι θα αποφασίσουμε κάποια φορά με ανεξάρτητο τρόπο, εξυπηρετώντας τα συμφέροντα της ελληνικής κοινωνίας ή θα ακολουθούμε τις όποιες συστάσεις, μας προτείνονται;

Μαζί με το υπό συζήτηση κυρίως νομοσχέδιο, κατατίθεται και τροπολογία σχετική με την ψηφιακή πολιτική, της οποίας στο άρθρο 4 αναφέρεται η προσθήκη του Υπουργείου Εξωτερικών στις εξαιρέσεις απαγόρευσης προμήθειας νέου εξοπλισμού κεντρικών εξυπηρετητών. Η απαγόρευση αυτή επιβλήθηκε σε όλο το δημόσιο τομέα από τον ν.4727/2020, προφανώς για να υλοποιηθεί η μετάβαση των δημόσιων υπηρεσιών σε υπολογιστικές υπηρεσίες τύπου cloud. Στο αρχικό νομοσχέδιο υπήρχε η εξαίρεση μόνο στα Υπουργεία Προστασίας του Πολίτη και Εθνικής Άμυνας για τους εποπτευόμενους φορείς τους. Είναι, δηλαδή, να αναρωτιέται κάποιος τι γινόταν με τα ψηφιακά συστήματα του Υπουργείου Εξωτερικών επί τέσσερα χρόνια από το 2020 μέχρι και σήμερα. Επίσης, είναι να αναρωτιέται κανείς με την επιπολαιότητα που συντάχθηκε το αρχικό νομοσχέδιο που δεν προέβλεπε το Υπουργείο Εξωτερικών στα εξαιρούμενα Υπουργεία.

Δηλαδή, τι υπολόγιζαν οι συντάκτες του αρχικού νομοσχεδίου; Ότι το Υπουργείο Εξωτερικών θα μετέφερε τα δεδομένα του σε υποδομές cloud; Επιπλέον, με τις προηγούμενες εξαιρέσεις των Υπουργείων Εξωτερικών Προστασίας του Πολίτη και της Εθνικής Άμυνας, η Κυβέρνηση προφανώς αναγνωρίζει ότι οι υποδομές cloud είναι ανασφαλείς για την αποθήκευση δεδομένων εθνικής σημασίας.

Αν, όμως, είναι ανασφαλής για τα δεδομένα αυτά, δεν είναι και ανασφαλής και για τα προσωπικά δεδομένα, όπως αντίγραφα ταυτοτήτων, φωτογραφίες και δείγματα υπογραφών, καθώς και όλων των τύπων δεδομένων που αφορούν πολίτες και δημόσιες υπηρεσίες; Το G Cloud είναι μία πλευρά του θέματος. Μαζί με το G Cloud αναφέρεται και το H Cloud, το οποίο αφορά στην αποθήκευση δεδομένων που έχουν σχέση με την υγεία των πολιτών. Αυτά δεν είναι ευαίσθητα δεδομένα, τα οποία χρήζουν οπωσδήποτε αυξημένης προστασίας;

Οι ειδικοί της κυβερνοασφάλειας έχουν ως οδηγό την εξής φράση: Δεν είναι θέμα το αν θα παραβιαστούν τα ψηφιακά συστήματα ασφαλείας, αλλά το πότε θα γίνει αυτό. Δηλαδή, θεωρούν δεδομένο ότι κάποτε θα συμβεί η παραβίαση αυτή. Επίσης, είναι σημαντικό το ποιος θα καταφέρει να παραβιάσει τα ψηφιακά συστήματα. Για φανταστείτε να βρεθεί η χώρα θύμα παραβιάσεων εξ Ανατολών.

Το παρόν νομοσχέδιο κάνει λόγο για ποινές που θα επιβάλλονται με τη δημοσίευση στο διαδίκτυο παράνομου περιεχομένου. Το τι είναι παράνομο περιεχόμενο, όμως, καθορίζεται από άλλους νόμους και εδώ χρειάζεται προσοχή. Ποιος καθορίζει το παράνομο περιεχόμενο; Είδαμε και ζήσαμε στο πετσί μας οι Έλληνες πολίτες, εποχή COVID, το πώς κόβονταν ανακοινώσεις, δημοσιεύσεις επιστημόνων. Δεν θα σας μιλήσω για τον τελευταίο πολίτη της χώρας, που κι αυτός έχει το δικαίωμα της άποψης, αλλά μιλάμε για επιστήμονες ιατρούς, οι οποίοι είχαν μία αντίθετη άποψη περί των εμβολίων και τη χρησιμότητά τους ή αν ενδεχομένως ελλοχεύουν κάποιοι κίνδυνοι.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΑΘΑΝΑΣΙΟΣ ΧΑΛΚΙΑΣ:** Ναι, τελειώνω, κύριε Πρόεδρε.

Τι είδαμε; Να κόβονται όλες αυτές οι απόψεις από το διαδίκτυο. Και έχουμε να μας λέτε παραπληροφόρηση, διάκριση, ρητορική μίσους, τρομοκρατικές απόψεις. Όταν, όμως, ακούγονται αντεθνικές απόψεις και φωνές και συνεργάτες κάποιας συγκεκριμένης ατζέντας και απόψεων, εκεί πέρα δεν υπάρχει ποτέ φίμωση. Όταν μιλάμε για αξίες -και κλείνω- όπως η φιλοπατρία, η οικογένεια και η χριστιανική πίστη, τότε είμαστε θυμωμένοι, επικίνδυνοι και αναχρονιστές.

Σας ευχαριστώ πάρα πολύ. Καταθέτω στα Πρακτικά όλα αυτά τα στοιχεία που ανέφερα στην ομιλία μου.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και τέσσερις συνοδοί εκπαιδευτικοί από το 4ο Γενικό Λύκειο Άρτας.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Το λόγο έχει τώρα η κ. Ζαχαράκη, Υπουργός Κοινωνικής Συνοχής και Οικογένειας, για την υποστήριξη διαφόρων τροπολογιών.

Παρακαλώ πολύ, κυρία Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Συγκεκριμένα για απάντηση σε συγκεκριμένες προτεινόμενες τροπολογίες από ΣΥΡΙΖΑ και Νέα Αριστερά, απ’ ό,τι βλέπω εδώ, που κατατέθηκαν στο παρόν νομοσχέδιο. Να χαιρετήσω και εγώ τα παιδιά τα οποία είναι εδώ από την Άρτα και να επισημάνω την προσοχή τους σε ένα δύσκολο θέμα το οποίο χειριζόμαστε σήμερα εδώ.

Είμαι εδώ να καταθέσω και την προσωπική οδύνη και της Υφυπουργού για τη στυγερή δολοφονία της Κυριακής Γρίβα. Βέβαια, οι πολίτες και οι νέοι άνθρωποι περιμένουν κυρίως από τους πολιτικούς, όχι να καταθέτουν απλά την οδύνη τους, αλλά κυρίως να καταθέτουν τις ενέργειές τους, πεπραγμένα ή και προθέσεις επί συγκεκριμένων πράξεων. Το τι έγινε και το τι δεν έγινε ή τι πήγε λάθος στην περίπτωση της Κυριακής θα το μάθουμε και να μην έχει κανένας αμφιβολία γι’ αυτό και καμμία, αφ’ ενός για να αποδοθεί δικαιοσύνη, αφ’ ετέρου για να βρούμε και να κλείσουμε όλες αυτές τις ελλείψεις οι οποίες ενδεχομένως αποκαλυφθούν.

Είμαι εδώ, όμως, να μιλήσω και για τις άλλες περιπτώσεις, και για την Ελένη και για την Τζεβριέ, τη Γαρυφαλιά και τις άλλες γυναίκες οι οποίες δολοφονήθηκαν από άτομα του στενού οικογενειακού τους ή συντροφικού περιβάλλοντος. Πολλές φορές παρατηρώ ότι όταν μιλάμε για το κομμάτι της δολοφονίας είτε της γυναικοκτονίας, αφαιρούμε το πρόσωπο. Είναι, λοιπόν, και μια έκκληση, αν θέλετε, και προς τα μέσα μαζικής ενημέρωσης να αναφέρουν το πρόσωπο. Δεν αφαιρείται η προσωπική ιστορία με έναν αριθμό απλά ή με μια «άτυχη γυναίκα» που συνήθως ακούμε, αλλά είναι πολύ σημαντικό αυτό. Ίσως να διορθωθεί.

Αγαπητές και αγαπητοί συνάδελφοι, σε τέτοιες συζητήσεις το ελάχιστο που οφείλουμε εδώ ως πολιτεία και ως μέλη του ελληνικού Κοινοβουλίου, κυρίως ως ελληνική κυβέρνηση που σήμερα έχω τη χαρά και την τιμή να εκπροσωπώ, είναι να απέχουμε από δημιουργία εντυπώσεων ή από τα τεχνάσματα μιας μικροπολιτικής διαχείρισης, γιατί πρέπει να παλέψουμε για μια ενιαία πολιτική και κοινωνική απάντηση στο πρόβλημα. Να παλέψουμε έτσι ώστε να εκριζώσουμε τις αιτίες και να αλλάξουμε το περιβάλλον μέσα στο οποίο διαπράττονται αυτά τα ειδεχθή εγκλήματα. Να ενδυναμώσουμε τις γυναίκες, να στηρίξουμε αποτελεσματικά όσες βρίσκονται στη ζώνη της κακοποιητικής συμπεριφοράς και ως Κυβέρνηση το κάνουμε όσο πιο συνεκτικά μπορούμε.

Πιστεύω, επίσης, ότι έχουμε υποχρέωση όλοι να συμβάλλουμε στο να επιχειρήσουμε να διαχωρίσουμε την αξία της ζωής ή την απαξία της πράξης σε σχέση και με βάση το φύλο.

Για την Κυβέρνηση της Νέας Δημοκρατίας η αξία της ανθρώπινης ζωής είναι απόλυτη και είναι αδιαπραγμάτευτη, όπως άλλωστε επιτάσσει και το Σύνταγμα της χώρας. Αυτός ο κανόνας, βέβαια, -και εδώ θα μου επιτρέψετε να κάνω και μια αναφορά στο τι προϋπήρξε σε σχέση με την τωρινή Κυβέρνηση- δεν ίσχυσε στο παρελθόν. Γι’ αυτό και πιστεύω και ισχυρίζομαι ότι αυτή η τροπολογία η οποία κατατίθεται πολλές φορές ίσως θα εξυπηρετούσε λόγους επικοινωνίας και όχι λόγους ουσίας.

Να θυμίσω, λοιπόν, τι ίσχυσε επί εποχής ΣΥΡΙΖΑ, τι φέρατε και τι εφαρμόσατε: Τον ν.4619/2019. Ήταν ο Ποινικός Κώδικας ο οποίος ψηφίστηκε επί ΣΥΡΙΖΑ, που για πρώτη φορά στα ποινικά χρονικά διασπάστηκε ο κανόνας της τιμώρησης με ισόβια κάθειρξη της ανθρωποκτονίας από πρόθεση και προβλέφθηκε από τις διατάξεις του Ποινικού Κώδικα του ΣΥΡΙΖΑ ισόβια. Υπήρχε, όμως, και η διαζευκτική δυνατότητα της πρόσκαιρης κάθειρξης τουλάχιστον δέκα ετών.

Η Κυβέρνηση της Νέας Δημοκρατίας, λοιπόν, με τον ν.4855/2021 προέβλεψε αποκλειστικά την ποινή της ισόβιας κάθειρξης, που είναι και η βαρύτερη των ποινών στον Ποινικό Κώδικα. Άρα, οι δράστες εγκλημάτων σαν κι αυτά τα οποία συζητάμε σήμερα τιμωρούνται και θα τιμωρούνται με την ισόβια κάθειρξη. Πρόκειται για την επιφύλαξη της βαρύτερης των ποινών και αυτό θέλουμε όλες και όλοι και αυτό πρέπει να επιτευχθεί και αυτό επιτυγχάνεται.

Επειδή, επιπλέον, η ευαισθησία της Κυβέρνησης είναι μεγάλη προς αυτά τα θέματα, οφείλω και θέλω ούτως ή άλλως να αναφέρω και αυτά τα οποία έγιναν με τον ν.5090/2024 από το Υπουργείο Δικαιοσύνης με σημαντικές προσθήκες για τον νόμο για την ενδοοικογενειακή βία. Είναι όλες αυτές οι συνθήκες οι οποίες έχουν να κάνουν με τη δικαιοπολιτική ανάγκη της προστασίας του θεσμού της οικογένειας, της ανηλικότητας των θυμάτων, κυρίως των γυναικών, που πλήττονται με αυξανόμενη ένταση από φαινόμενα ενδοοικογενειακής βίας. Μέσα σε αυτά θυμίζω ότι υπάρχει και το άρθρο 121, η προσθήκη του οποίου βοηθά έτσι ώστε να εναρμονιστεί πλήρως με το άρθρο 33 της Σύμβασης της Κωνσταντινούπολης.

Έχουμε, λοιπόν, μια πλήρη κάλυψη όλων των ρυθμίσεων και των διατάξεων και, βέβαια, συμμόρφωση και με τη Σύμβαση της Κωνσταντινουπόλεως.

Επαναλαμβάνω ότι η κατάσταση με τις γυναικοκτονίες στη χώρα αποτελεί αν θέλετε κι έναν λόγο για μια ριζική αντιμετώπιση ουσιαστική, βαθιά και όχι μόνο νομική και σίγουρα όχι με συμβολικές διατάξεις ένα κατ’ εξοχήν κανονιστικό κείμενο, όπως είναι ο Ποινικός Κώδικας. Άρα, το ποινικό δίκαιο δεν μπορεί να διαπνέεται από διατάξεις -και νομίζω οι νομικοί του χώρου μάλλον το εισπράττουν και το υιοθετούν αυτό- χωρίς κανένα έννομο δικονομικό αποτέλεσμα και δεν υπάρχει ούτως ή άλλως κάποιος χώρος για κάποιο συμβολισμό, αλλά κυρίως για ουσία.

Είναι, λοιπόν, σημαντικό να χρησιμοποιούμε τον όρο και το κάνουμε, αλλά τον διαχωρίζουμε από την εγκληματολογική, αν θέλετε, χρήση αυτού και το κάνουμε και στον δημόσιο λόγο, γιατί προφανώς διαχωρίζουμε. Όμως, στον Ποινικό Κώδικα αυτή τη στιγμή με την πρόσφατη αλλαγή έχουμε την απόλυτη κάλυψη του κομματιού της απώλειας ζωής με την υψηλότατη των ποινών.

Εδώ οφείλω και θέλω -και ως αρμόδια Υπουργός μαζί με την αρμόδιο Υφυπουργό για το Υπουργείο Κοινωνικής Συνοχής και Οικογένειας- να θυμίσω τι γίνεται αυτή τη στιγμή για την προστασία των γυναικών μέσα από ένα ολιστικό σχέδιο, το οποίο έχει να κάνει με τα συμβουλευτικά κέντρα, σαράντα τέσσερα λειτουργούν σε όλη τη χώρα, τους είκοσι ξενώνες, οι οποίοι αυτή τη στιγμή φιλοξενούν περίπου εξήντα γυναίκες και ογδόντα περίπου παιδιά και την ίδια στιγμή το panic button, μια κοινή προσπάθεια και του Υπουργείο Προστασίας του Πολίτη και του Υπουργείου Κοινωνικής Συνοχής και Οικογένειας με δωρεά της «VODAFONE», έτσι ώστε διακόσιες εβδομήντα γυναίκες αυτή τη στιγμή να έχουν πατήσει το κουμπί αποτρέποντας μια πολύ χειρότερη εξέλιξη.

Επαναλαμβάνω και επισημαίνω αυτό το οποίο πρέπει να γίνει νομίζω, τουλάχιστον, από πλευράς του Υπουργείου μας ηχηρό σήμερα. Ο σεβασμός της ανθρώπινης ζωής, η προστασία των γυναικών θα συνεχίσει να είναι η απόλυτη προτεραιότητα. Σίγουρα δεν μπορεί να γίνει αντικείμενο μικροπολιτικής εκμετάλλευσης και σίγουρα δεν μπορεί να γίνει αφορμή να μαλώνουμε για ένα ζήτημα το οποίο πρέπει να συμφωνούμε όλοι. Απαιτείται απόλυτος σεβασμός στην ανθρώπινη ζωή, προστασία και συγχρόνως το αίσθημα της ασφάλειας το οποίο θα πρέπει να έχει κάθε γυναίκα η οποία ζει σε ένα κακοποιητικό περιβάλλον.

Με αυτά τα οποία προείπα, αλλά κυρίως και με την ενδελεχή έρευνα που πρέπει να γίνει και στο συμβάν το χθεσινό, νομίζω ότι αυτό -πρέπει να συμφωνήσουμε όλοι- θα πρέπει να είναι η αρχή της υποχρέωσης και της συμμόρφωσής μας προς κάθε πολίτη που μπορεί να νιώθει ανασφαλής αυτή τη στιγμή, κάθε γυναίκα που μπορεί να βρίσκεται σε ένα περιβάλλον…

**ΓΕΩΡΓΙΟΣ ΚΑΡΑΜΕΡΟΣ:** Ούτε τη λέξη «γυναικοκτονία» δεν λέτε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε, σας παρακαλώ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Τον λόγο έχει ο κ. Ξανθόπουλος για μία παρέμβαση. Μετά έχει ζητήσει τον λόγο ο κ. Ηλιόπουλος. Στη συνέχεια θα πάρει τον λόγο και ο κ. Πλεύρης.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, είπατε πολλά λόγια, για να μην πείτε τίποτα. Διότι η κατατεθείσα τροπολογία αφορά σε ένα πολύ συγκεκριμένο κομμάτι του ποινικού μας συστήματος, για αυτό και αναφέρεται στο άρθρο 82Α. Θα το εξηγήσω αργότερα γιατί, απευθυνόμενος σε εσάς, ουσιαστικά απευθύνομαι στην ελληνική κοινωνία.

Επανήλθε ξανά το αφήγημα των «ποινικών κωδίκων του ΣΥΡΙΖΑ». Θα ήθελα να πω για πολλοστή φορά το εξής. Εσείς βεβαίως, επειδή έχετε μια άλλη προσέγγιση, δεν μπλέξατε, όπως πολλοί κάνουν από τη Νέα Δημοκρατία, και τον νόμο Παρασκευόπουλου, και αφήσατε μόνο τον «Ποινικό Κώδικα του ΣΥΡΙΖΑ», γιατί αυτό πάει μαζί στη δική σας επιχειρηματολογία.

Οι ποινικοί κώδικες, κυρία Υπουργέ, δεν είναι του ΣΥΡΙΖΑ. Είναι μιας ομάδας εξαιρετικών νομικών, μιας νομοπαρασκευαστικής επιτροπής που δούλεψε δέκα χρόνια και κατέληξε σε ένα επιστημονικό πόρισμα, όπως είναι οι κώδικες. Ο ΣΥΡΙΖΑ έχει την πολιτική ευθύνη που τους ψήφισε. Αλλά είναι άδικο και για την επιστημονική μεθοδολογία και για την ουσία της κουβέντας να τους ονοματίζετε για λόγους επικοινωνιακούς «ποινικούς κώδικες του ΣΥΡΙΖΑ».

Δεύτερον, στον νόμο του 2019, στον Ποινικό Κώδικα λοιπόν, προβλέφθηκε κάθειρξη. Η κάθειρξη, ξέρετε, είναι ή πρόσκαιρη ή ισόβια και εναπόκειτο στον δικαστή να κρίνει με ποια από τις ποινές θα τιμωρήσει τον καταδικασθέντα. Ήρθατε και κάνατε μια τροποποίηση, που την κάνατε ισόβια. Δώσαμε τη μάχη μας. Επιλέξατε να κάνετε αυτό. Έχετε την εντύπωση ότι η αυστηροποίηση των ποινών θα αποτελέσει αποτρεπτικό παράγοντα. Δεν αποτελεί. Το λένε όλες οι επιστημονικές μετρήσεις. Επιμένετε σε έναν ολισθηρό δρόμο και ενισχύετε τα συντηρητικά αντανακλαστικά στην ελληνική κοινωνία.

Τέλος, σ' ό,τι αφορά σε αυτή καθαυτή την τροπολογία, είπα ότι δεν τυποποιούμε ξεχωριστή μορφή αδικήματος. Όντως από δογματική άποψη, υπάρχει μια πολύ σοβαρή άποψη μεταξύ των συναδέλφων στον νομικό κόσμο, ότι είναι το ίδιο έννομο αγαθό που προσβάλλεται, η ζωή του ανθρώπου -είναι μια πολύ σοβαρή συζήτηση- και για αυτόν τον λόγο δεν δημιουργούμε ξεχωριστό αδίκημα. Τι λέμε; Λέμε ότι εάν και εφόσον έχει τα έμφυλα χαρακτηριστικά, τα οποία προσδιορίζονται μέσα στην τροπολογία μας, αυτό το πράγμα καθιστά άνευ άλλου αυτή την πράξη, της δολοφονίας γυναίκας, επειδή ακριβώς έγινε εξαιτίας των έμφυλων χαρακτηριστικών της, της δίνει τον όρο γυναικοκτονία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω, κύριε Πρόεδρε.

Και μάλιστα με το άρθρο 3 της τροπολογίας μας, λέμε -ακόμα γιατί μπορεί να υπάρξει και απόπειρα, δεν είναι τετελεσμένο το έγκλημα μόνο σε αυτή τη μορφή, ή να υπάρξουν άλλου είδους πλημμελήματα- ότι ο χαρακτήρας του εγκλήματος ως «γυναικοκτονίας» μνημονεύεται ρητά στην αιτιολογία της απόφασης, ακόμα και όταν ο δράστης τιμωρείται για περιστάσεις άλλου εδαφίου δυνάμει άλλης ποινικής διάταξης.

Άρα, αυτό που θέλουμε να καταστήσουμε σαφές, και για το οποίο αμύνεσθε σθεναρά, είναι ότι οι δολοφονίες γυναικών που έχουν έμφυλα χαρακτηριστικά πρέπει να έχουν μια άλλη αντιμετώπιση στο κοινωνικό και ποινικό επίπεδο, όχι τυποποιώντας άλλης μορφής έγκλημα, αλλά κάνοντας ορατή αυτή την έμφυλη διάσταση. Για αυτό τον λόγο εσείς έχετε σθεναρές αντιρρήσεις. Και για αυτό τον λόγο σάς ασκούμε έντονη κριτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κλείστε.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα έρθει η στιγμή, κυρία Υπουργέ, όπου όλοι θα ομονοήσουμε ότι αυτό το έγκλημα έχει ξεχωριστά χαρακτηριστικά, που έχουν σχέση με το φύλο της γυναίκας. Οι ομόφυλές σας δολοφονούνται επειδή κάποιοι τις θεωρούν παρελκόμενο, κάποιοι τις θεωρούν περιουσιακό τους στοιχείο, κάποιοι τις θεωρούν ότι έχουν στη ζωή τους το δικαίωμα λύειν και δεσμείν και η κοινωνία κάποια στιγμή θα προσδιορίσει με αυτόν τον τρόπο αυτό το έγκλημα.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Τον λόγο έχει ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ήρθε η Κυβέρνηση στη Βουλή να μιλήσουμε με μία ημέρα καθυστέρηση.

Εχθές από τα κυβερνητικά σας στελέχη ούτε ένας δεν ένιωσε τη ντροπή, την τσίπα, την αξιοπρέπεια -πείτε το όπως θέλετε- να πει μισή φράση ούτε ένας. Στα κανάλια από το πρωί, από εχθές, λέτε διάφορα.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Μιλάτε για τη Βουλή;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ναι, εδώ μέσα στην Αίθουσα της Βουλής. Ούτε ένας, κυρία Ζαχαράκη. Ούτε ένας! Και είχε τεθεί το ζήτημα. Μάλλον εχθές ήταν λεπτομέρεια. Σήμερα ανέβηκε λίγο παραπάνω στη δημοσιότητα και σας καίει.

Ακούσαμε διάφορα ανεκδιήγητα από τον κ. Μηταράκη που λέει ότι το πρόβλημα ήταν ότι δεν έχουμε ελευθέρας στους αστυνομικούς να τραβάνε όπλο. Αυτά είπε ο κ. Μηταράκης. Δηλαδή, ανάμεσα στο να προστατεύσει ένας αστυνομικός μία γυναίκα που μπήκε στο αστυνομικό τμήμα, και να πυροβολήσουμε έναν δράστη στο κεφάλι, δεν υπάρχει τίποτα, ίσωμα, είναι ή μηδέν ή ένα! Δεν υπάρχει εναλλακτική! Λες και δεν έχουμε ζήσει με την Κυβέρνησή σας να πυροβολείται άνθρωπος στο κεφάλι για 20 ευρώ βενζίνη! Αλλά τα ξεχνάμε αυτά για τον κ. Μηταράκη.

Ήρθατε εδώ και εκτός τόπου και χρόνου κάνατε έναν απολογισμό για διάφορα πράγματα -ξεχάσατε διάφορα στοιχεία. Θα σας τα θυμίσω, γιατί δεν τα πάτε καλά στα στοιχεία- και λέγατε για το panic button. Όταν δολοφονήθηκε η γυναίκα στη Σαλαμίνα που την πυροβόλησε ο γυναικοκτόνος, λέγατε για το panic button. Λες και σε κάνει αόρατο το panic button μπροστά στην καραμπίνα του γυναικοκτόνου. Μία γυναίκα δολοφονήθηκε βγαίνοντας από το Α.Τ.. Έβγαινε από το Α.Τ.! Είχαν περιπολικό, όπως φάνηκε, και δεν την πήγαν σπίτι, και μας λέτε για το panic button. Και τη σφάξανε μπροστά στο Α.Τ.. Και έρχεστε και μας λέτε σήμερα ξανά για το panic button. Είστε εκτός τόπου και χρόνου.

Και να σας πω τα στοιχεία που δεν σας αρέσουν; Να σας πω ότι, με βάση τα επίσημα στοιχεία της ΕΛ.ΑΣ., από το 2019 στο 2022 τα θύματα έμφυλης βίας έχουν αυξηθεί 150%. Είστε χαρούμενοι; Τα έχετε πάει καλά με 150% αύξηση; Το λένε τα επίσημα στοιχεία της ΕΛ.ΑΣ.. Τα επίσημα στοιχεία της ΕΛ.ΑΣ.! Το 2019 εκκρεμούσαν στα δικαστήρια λιγότερες από πενήντα υποθέσεις ενδοοικογενειακής βίας. Το 2022 τεσσερισήμισι χιλιάδες. Ξέρετε γιατί; Γιατί κάνατε και τον νόμο για την υποχρεωτική συνεπιμέλεια. Και έχετε εγκλωβίσει χιλιάδες γυναίκες σε κακοποιητικό περιβάλλον.

Και έρχεστε εδώ, σαν να μην έχετε ευθύνη, και μιλάτε πάλι για μικροκομματική εκμετάλλευση. Ξέρετε γιατί; Γιατί διεκδικείτε για τον εαυτό σας το προνόμιο της μη ευθύνης και της μη κριτικής. Θέλετε σιωπή νεκροταφείου μέσα στη Βουλή. Όταν κάποιος σας κάνει κριτική, όλοι έχουμε μικροπολιτικά κίνητρα. Εσείς μόνο αγωνίζεστε για το καλό του τόπου, του έθνους και της πατρίδας. Όποιος σας κάνει κριτική για ένα περιστατικό που δολοφονήθηκε γυναίκα έξω από αστυνομικό τμήμα, είναι μικροπολιτική η κριτική. Σοβαρά, κυρία Ζαχαράκη, είναι μικροπολιτική η κριτική για αυτό που ζήσαμε; Είναι ψεύτικα τα στοιχεία της ΕΛ.ΑΣ.; Είναι ψεύτικο το 150% πάνω;

Κάνω μια τελευταία ερώτηση και κλείνω. Έγκλημα με ρατσιστικό κίνητρο αναγνωρίζετε, ναι ή όχι; Το αναγνωρίζετε; Είστε στην Ευρώπη; Είστε σε αυτό τον αιώνα; Σε ποιον αιώνα είστε; Γιατί, αν λέτε ότι δεν υπάρχει έγκλημα με έμφυλη διάσταση, κάντε και ένα βήμα παραπάνω, θα χαρούν και διάφοροι πρώην φίλοι σας, και όλοι όσοι προέρχονται από τον Λαϊκό Ορθόδοξο Συναγερμό ή τη νεολαία της ΕΠΕΝ -ή ξέρω εγώ από πού προέρχεται ο καθένας, με αυτούς που έχετε φτιάξει παρέα- θα χαρούν, καταργείστε και το έγκλημα με ρατσιστικό κίνητρο. Υπάρχει η έμφυλη διάσταση γιατί υπάρχει πλαίσιο εξουσίας. Και θα είναι μια μέρα νίκης της δημοκρατίας όταν μια δημοκρατική κυβέρνηση αυτό θα το ψηφίσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Τον λόγο θα πάρει ο κ. Πλεύρης.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, μπορώ να μιλήσω και εγώ;

**ΠΡΟΕΔΡΕΥΩΝ (Βασίλειος Βιλιάρδος):** Ναι, κύριε Μάντζο, θα μιλήσετε μετά από τον κ. Πλεύρη.

Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, θα απαντήσω σε καθαρά δογματικό ποινικό επίπεδο στη τροπολογία που έρχεται. Και ενδεχομένως να ενημερώσω και τον κ. Ηλιόπουλο, γιατί μπορεί να μη γνωρίζει κάποια πράγματα.

Το δίκαιό μας στο άρθρο 82Α του ποινικού κώδικα προβλέπει σωστά, στο πλαίσιο της ρατσιστικής βίας, και την έμφυλη βία, κύριε Ηλιόπουλε, συνολικά, γιατί αναφέρεται ότι: όταν το έγκλημα γίνεται κατά του γενετήσιου προσανατολισμού ταυτότητας χαρακτηριστικών φύλου. Άρα, έχει καλυφθεί στο δίκαιό μας. Και τα πλημμελήματα τιμωρούνται βαρύτερα, όπως αντιστοίχως και τα κακουργήματα βαρύτερα, αν γίνεται όταν αποκλειστικό στοιχείο είναι μια σειρά από χαρακτηριστικά που είναι και το φύλο.

Τι έρχεται τώρα με την τροπολογία εδώ πέρα να θέσει ο ΣΥΡΙΖΑ προς συζήτηση; Το βάζει πρώτα από όλα σε μία σωστή βάση επί της αρχής. Ποια είναι η σωστή βάση επί της αρχής; Δεν μπορεί να τυποποιηθεί αυτοτελές αδίκημα. Η ζωή προστατεύεται με την ανθρωποκτονία.

Έρχεται, λοιπόν, ο ΣΥΡΙΖΑ εδώ και βάζει έναν προβληματισμό, στο άρθρο 82Α που υπάρχει και συμπεριλαμβάνει την έμφυλη βία, άρα γυναίκες που κακοποιούνται επειδή είναι γυναίκες, σήμερα οι ποινές είναι βαρύτερες. Αν μπορούμε να κάνουμε παρέμβαση στο 299, που είναι η ανθρωποκτονία πια και να θεωρήσουμε ότι η ανθρωποκτονία που γίνεται με μοναδικό χαρακτηριστικό το φύλο της γυναίκας, θα πρέπει να έχει μια βαρύτερη αντιμετώπιση.

Συνεπώς, επί της αρχής να πούμε ότι δεν συζητάμε για αυτοτελές αδίκημα γυναικοκτονίας, γιατί αυτό το έχω ακούσει από πολλούς εδώ και εκεί πέρα πραγματικά, δογματικά στο ποινικό, δεν μπορούμε να υποστηρίξουμε.

Στο πλαίσιο, όμως, αυτό που λέτε, κυρίες και κύριοι συνάδελφοι, έχουμε το εξής αντιφατικό. Πρέπει να το πούμε. Ο όρος γυναικοκτονία είναι κοινωνικός όρος, είναι όρος ο οποίος αναφέρεται σε συγκεκριμένα χαρακτηριστικά. Πότε θα έχει αξία ενδεχομένως και στο ποινικό δίκαιο;

Εάν έμενε ο Ποινικός Κώδικας του ΣΥΡΙΖΑ που για πρώτη φορά –όταν λέω του ΣΥΡΙΖΑ, το λέω γιατί εγώ θεωρώ ότι ήταν πολιτική απόφαση- στην ανθρωποκτονία είπατε όχι μόνο ισόβια, δέκα χρόνια έως ισόβια, θα μπορούσε κάποιος να πει μία βάση, ότι έρχομαι στο 82Α και λέω όχι για γυναικοκτονία, αλλά αν η ανθρωποκτονία γίνεται με αυτά τα χαρακτηριστικά –φυλή, χρώμα, εθνότητα, αναπηρία, προσανατολισμό, φύλο, άρα και γυναίκες- να είναι κάτι επιβαρυντικό, να είναι μόνο ισόβια. Πλέον όμως η ανθρωποκτονία είναι ισόβια. Τέλος, δεν υπάρχει εναλλακτική ποινή.

Όταν έρχεστε, λοιπόν, και λέτε στο έγκλημα του άρθρου 299, όταν στρέφεται κατά ανήλικης ή ενήλικης γυναίκας συνιστά επιβαρυντική περίσταση. Ποια επιβαρυντική περίσταση, αφού ισόβια είναι η ποινή της ανθρωποκτονίας; Άρα, δογματικά στο ποινικό δίκαιο είναι λάθος η χρήση του όρου «γυναικοκτονία» στο ποινικό δίκαιο. Είναι μόνο ανθρωποκτονία. Είναι ένας κοινωνικός όρος που σωστά γίνεται μια συζήτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έστω, όμως, ότι θέλαμε στο πλαίσιο να δώσουμε μια επιπλέον προστασία. Ξεπερνούσαμε, λοιπόν, το δογματικό και λέγαμε «ας δώσουμε μια επιπλέον προστασία». Αυτή δίνεται σε όλα τα προηγούμενα αδικήματα, αν γίνεται λόγω φύλου, άρα και εναντίον των γυναικών. Στη δε ανθρωποκτονία, επειδή είναι η ύψιστη ποινή που δεν υπάρχει κάτι πιο επιβαρυντικό, δεν μπορεί να υπάρξει κάποια επιπλέον προστασία.

Σε δέκα δευτερόλεπτα τελειώνω, κύριε Πρόεδρε.

Υπό αυτή την έννοια η κυρία Υπουργός θα αναφερθεί προφανώς και στο κοινωνικό πλαίσιο και στις δράσεις της Κυβέρνησης που είναι πολύ σημαντικές και με γνώμονα την προστασία των γυναικών. Με χαρά να συζητήσουμε αυτό το θέμα σε ένα ευρύτερο πλαίσιο.

Όμως, με συγχωρείτε, το να έρχεται ως τροπολογία σε κάτι τελικά που, και αν ξεπεράσουμε το δογματικό πλαίσιο, δεν έχει να προσδώσει απολύτως τίποτα ως προς το ποινικό σκέλος -δεν αναφέρομαι στην κοινωνική συζήτηση- τότε εύλογα ερχόμαστε και λέμε ότι φέρνετε μια τροπολογία μετά από ένα αποτρόπαιο συμβάν, με μια τρομακτική ολιγωρία η οποία υπήρξε στο αστυνομικό τμήμα και έχουμε θρηνήσει αυτή τη στιγμή μία γυναίκα, αποκλειστικά και μόνο για να δείξετε ένα επιπλέον ενδιαφέρον, που στη βάση του δεν υπάρχει γιατί με τον Ποινικό Κώδικα που έχουμε τώρα, έχουμε πλήρη προστασία σε αυτά τα οποία λέτε εσείς ότι πρέπει επιπλέον να προστατεύσουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κύριε Μάντζο, έχετε τον λόγο για τη τρίτη και τελευταία σας παρέμβαση.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Εγώ θα μιλήσω όχι επί της τροπολογίας που προτάθηκε από την πλευρά του ΣΥΡΙΖΑ, καθότι αυτή απορρίφθηκε από την Κυβέρνηση, επομένως δεν τίθεται σε συζήτηση. Απορρίφθηκε η τροπολογία βέβαια, αλλά δεν μπορεί να απορριφθεί η πραγματικότητα, η οποία, κυρία Υπουργέ, όπως μπορεί να πιστοποιήσει κάπιοος, είναι πράγματι ο πολλαπλασιασμός των γεγονότων και των περιστατικών έμφυλης βίας.

Παρά την καθυστερημένη ανταπόκριση της Κυβέρνησης, τουλάχιστον, σε κοινοβουλευτικό επίπεδο, διότι πράγματι από εχθές το πρωί έχει τεθεί το θέμα αυτό στο Κοινοβούλιο και έχουμε τοποθετηθεί όλες οι Κοινοβουλευτικές Ομάδες, έστω και τώρα είναι σημαντικό να το συζητήσουμε και να μιλήσουμε και με όρους αλήθειας και ειλικρίνειας, διότι αυτό το οποίο συνέβη στους Αγίους Αναργύρους εχθές πιστοποιεί με τον πλέον ανατριχιαστικό, αποκρουστικό τρόπο την παταγώδη αποτυχία της διαχείρισης της Νέας Δημοκρατίας όσον αφορά στην καθημερινότητα, στην ασφάλεια της καθημερινότητας, διότι η γυναίκα αυτή δολοφονήθηκε έξω από αστυνομικό τμήμα, ακριβώς έξω από το φυλάκιο αστυνομικού τμήματος. Αυτό ακριβώς πιστοποιεί την παταγώδη αποτυχία της διαχείρισης ασφάλειας στην καθημερινότητα.

Η έμφυλη βία, οι γυναικοκτονίες τείνουν να γίνουν μια κοινωνική μάστιγα και γι’ αυτό τον λόγο θεωρούμε, κυρία Υπουργέ -και απευθύνομαι προς όλους τους συναδέλφους όλων των πτερύγων και ιδίως προς την Κυβέρνηση- ότι η υπόθεση αυτή, της αντιμετώπισης της κοινωνικής αυτής μάστιγας, δεν μπορεί να είναι αντικείμενο ενός μόνο σχεδίου νόμου ή μίας μόνο τροπολογίας, αλλά αντικείμενο αναγκαία διακομματικού ειλικρινούς διαλόγου και συναίνεσης.

Γι’ αυτόν τον λόγο εμείς σας καλούμε να ανοίξετε τη συζήτηση, να υπάρξει ένας ειλικρινής διακομματικός διάλογος ανάμεσα σε όλα τα κόμματα που θέλουν πραγματικά -και πιστεύω ότι όλοι το θέλουμε- να αντιμετωπίσουν αυτή την κοινωνική μάστιγα, να αφεθούν στην άκρη τα επικοινωνιακά τεχνάσματα, τα τρικ, οι ιστοσελίδες που δεν λειτούργησαν, τα panic buttons που δυστυχώς δεν έχουν τον κατάλληλο χρόνο απόκρισης, τον σύντομο χρόνο απόκρισης. Αναφέρθηκε ήδη ο συνάδελφος στη Σαλαμίνα και στον τρόπο που απέτυχε η εφαρμογή στην περίπτωση αυτή.

Και σ’ αυτή ακριβώς την επιτροπή, σ’ αυτό τον διακομματικό διάλογο πιο σωστά –μην το παγιδεύσουμε σε οργανωτικά κριτήρια- θα έπρεπε να λύσουμε όλα τα ζητήματα και τα δογματικά θέματα που τέθηκαν από τους δύο συναδέλφους όσον αφορά στη δικαιοπολιτική μεταχείριση της γυναικοκτονίας σε επίπεδο ποινικό. Να τα δούμε όλα και να τα αντιμετωπίσουμε όλα, ώστε η χώρα μας να ικανοποιήσει και όλες τις διεθνείς απαιτήσεις και τις δεσμεύσεις που έχει αναλάβει με τη Σύμβαση της Κωνσταντινούπολης και να ικανοποιήσουμε και τις υποδείξεις που μας γίνονται από την έκθεση της ομάδας εμπειρογνωμόνων GREVIO στο τέλος του 2023 από το Συμβούλιο της Ευρώπης.

Και μια τελευταία παρατήρηση.

Κυρία Υπουργέ, μην «τσιμπάτε» και εσείς στον εύκολο πειρασμό του να θεωρείτε ότι η Αντιπολίτευση πάντοτε κινείται με ταπεινά κριτήρια μικροκομματικά. Υπάρχει και η Αντιπολίτευση η οποία κινείται με όρους αξιακούς, γίνεται η φωνή της κοινωνίας και αυτή είναι η αποστολή τουλάχιστον της δικής μας θεσμικής δομικής αυστηρής, αλλά πάντοτε τεκμηριωμένης αντιπολίτευσης. Μην επιδεικνύετε και εσείς, όπως άλλοι συνάδελφοί σας, αλλεργία στην αντιπολιτευτική κριτική.

Ευχαριστώ θερμά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Κυρία Υπουργέ, έχετε τον λόγο για να απαντήσετε.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Σας διαβεβαιώ ότι δεν υπάρχει διάθεση επανάληψης κοινοτοπιών. Και όταν παριστάμεθα εδώ, παριστάμεθα με το μέγιστο σεβασμό και οποιοσδήποτε μπορεί ούτως ή άλλως να το πιστοποιήσει από την παρουσία στις επίκαιρες ερωτήσεις, διότι θεωρώ ύψιστη υποχρέωση, ειδικά των μελών της Κυβέρνησης, και να παρίστανται και να απαντούν επί θεμάτων τα οποία έχουν, αν θέλετε, μια αίσθηση και επικαιρότητας αλλά και ουσίας.

Γιατί το λέω αυτό; Διότι αν αναφέρω περί μικροκομματικής ή μικροπολιτικής εκμετάλλευσης, αυτό έχει να κάνει με την ουσία του νομικού επιχειρήματος το οποίο μόλις τώρα απαντήθηκε. Γιατί, τι θέλω σήμερα να δοθεί ως μήνυμα; Σ’ αυτή τη γυναίκα που μας παρακολουθεί αυτή τη στιγμή και πιθανότατα ψάχνει αυτή την ασφάλεια που δεν ένιωσε, η αλήθεια είναι, με το συμβάν το οποίο έγινε προχθές, να ξέρει ότι υπάρχει Ποινικός Κώδικας και ότι εφαρμόζεται η ύψιστη τιμωρία που μπορεί να υπάρχει στο κομμάτι της ανθρωποκτονίας.

Πρέπει το μήνυμα να είναι καθαρό. Γι’ αυτό και δεν δέχομαι ότι υπάρχει, αν θέλετε, ένα προνόμιο ευαισθησίας μόνο σε άλλους χώρους. Όλοι στενοχωριόμαστε, όλοι θλιβόμαστε, αλλά συγχρόνως το δείχνουμε με πράξεις αυτό το κομμάτι της έμπρακτης θλίψης, με το να υπάρξει πλήρης διαλεύκανση σε αυτό το οποίο έγινε προχθές στην Αγία Βαρβάρα, ακριβώς όπως ανέφερε ο κ. Πλεύρης, με το να υπάρξουν και συνέπειες εκεί όπου θα εντοπιστούν, συγχρόνως όμως από πλευράς μας ως αρμόδιο Υπουργείο θα συνεχίσουμε αυτό το πλαίσιο προστασίας που ναι, μπορεί κάποιος να το θεωρεί υποδεέστερο. Δεν είναι.

Υπάρχει η κοινωνιολογική προσέγγιση, υπάρχει ψυχολογική στήριξη ιδεών, νομική συνδρομή για τη γυναίκα που θα έρθει στο συμβουλευτικό κέντρο και ναι, το panic button ως ένα μέτρο. Ας ακούσουμε προτάσεις τις οποίες θέλουμε να ενσωματώσουμε. Με χαρά να γίνει αυτή η διακομματική συζήτηση και να πάρουμε τις βέλτιστες πρακτικές που ίσως λειτουργούν, ίσως δεν λειτουργούν σε κάποιους άλλους χώρους, αλλά πρέπει να εντυπωθούν στην ελληνική πραγματικότητα και να γίνουμε καλύτερες και καλύτεροι.

Κανείς δεν χαίρεται. Δεν ήρθαμε χαρούμενοι σε αυτή τη συζήτηση. Ήρθαμε όμως με απόλυτη αίσθηση ευθύνης και υποχρέωσης προς όλους τους πολίτες και, τουλάχιστον, αυτή είναι η αίσθηση που διέπει κάθε πρωτοβουλία μας.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό. Πολύ σωστή η πρόταση για διακομματική συζήτηση για το θέμα.

Επόμενος ομιλητής ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Δεν μπορώ, δυστυχώς, να ξεκινήσω διαφορετικά, αλλά θα συνεχίσω τη συζήτηση που ξεκινήσαμε αυτή τη στιγμή για το αδιανόητο να χάνει τη ζωή της μία κοπέλα είκοσι οκτώ χρόνων η οποία έχει πάει στην Ελληνική Αστυνομία, η οποία έχει μηνύσει τον πρώην σύντροφό της ως βιαστή και κακοποιητή, η οποία είναι μέσα στο αστυνομικό τμήμα και η απάντηση είναι ότι, ενώ ζητάει προστασία, δεν υπάρχει διαθέσιμη προστασία, δεν υπάρχει διαθέσιμο περιπολικό -σήμερα μάθαμε ότι υπήρχε διαθέσιμο περιπολικό- και η οποία μόλις βγαίνει απέξω δολοφονείται από τον πρώην σύντροφό της.

Χθες από τη μεριά της Κυβέρνησης ούτε ένας δεν αισθάνθηκε την ανάγκη ή την ντροπή να πει μισή κουβέντα μέσα σε αυτήν την Αίθουσα, ούτε ένας. Από το βράδυ, όμως, στα τηλεοπτικά κανάλια έχετε πει διάφορα πράγματα. Ο κ. Χρυσοχοΐδης προσπάθησε να κρυφτεί πίσω από τα πρωτόκολλα. Να υπενθυμίσω ότι ο κ. Θεοδωρικάκος είχε πει για πιλοτικό πρωτόκολλο αξιολόγησης κινδύνου. Προφανώς ούτε πιλοτικό ούτε πρωτόκολλο ούτε αξιολόγηση κινδύνου υπήρχε.

Είπε και κάτι ενδιαφέρον, όμως, ο κ. Χρυσοχοΐδης. Είπε: «Να τον συζητήσουμε τον όρο, δέχομαι τον όρο, να συζητήσουμε και με τους επιστήμονες». Σημαντικό. Υπάρχει εδώ μια διαφορά με τον κ. Φλωρίδη, γιατί όταν συζητάγαμε τον τελευταίο Ποινικό Κώδικα και λέγαμε στον κ. Φλωρίδη ότι οι επιστήμονες διαφωνούν, μας έλεγε για καθηγητάδες, μας έλεγε ότι αυτά τα λένε οι αναρχικοί. Αυτή είναι η αντίληψή σας για την επιστήμη, το δημόσιο πανεπιστήμιο και τη γνώση κλπ..

Υπήρξαν, όμως, και δύο χειρότερα παραδείγματα. Το ένα είναι του κ. Μηταράκη, ο οποίος είπε: «Φανταστείτε ο φρουρός που ήταν στο τμήμα να είχε βγάλει το όπλο του πριν ο δράστης μαχαιρώσει την άτυχη γυναίκα και να τον πυροβολούσε. Πιθανότατα σήμερα θα μιλούσε η Αντιπολίτευση για ακραία αστυνομική βία, θα είχε προφυλακιστεί ο αστυνομικός και θα κινδύνευε να περάσει τη ζωή του στη φυλακή».

Δηλαδή, στο σύμπαν του κ. Μηταράκη οι πιθανές επιλογές είναι «ή δεν ασχολούμαι καθόλου», μια γυναίκα ήταν μέσα στο αστυνομικό τμήμα και ζήτησε βοήθεια, συνδρομή για να πάει στο σπίτι της με ασφάλεια, δεν ασχολήθηκε κανένας ή «πυροβολάω στο κεφάλι». Αυτές είναι οι μόνες δύο επιλογές που έχει ο κ. Μηταράκης στο κεφάλι του, ένας άνθρωπος που έχει περάσει από αντίστοιχες θέσεις ευθύνης σε μία Κυβέρνηση στην οποία έχετε πυροβολήσει άνθρωπο στο κεφάλι γιατί δεν πλήρωσε 20 ευρώ βενζίνη, δολοφονία κατευθείαν. Αυτή είναι η αντίληψη για το πώς μπορεί να λειτουργεί η Αστυνομία. Δεν έχετε στην παλέτα σας άλλες επιλογές.

Δεν ξέρω αν είναι ακόμα χειρότερα αυτά τα οποία είπε ο κ. Σφακιανάκης, πρώην στέλεχος της Ελληνικής Αστυνομίας, υποψήφιο κομματικό σας στέλεχος στην Περιφέρεια Αττικής, ότι το πρόβλημα ήταν ότι το θύμα έδειχνε στα social media της ότι ήταν χαρούμενη μετά τον χωρισμό και αυτό θύμωσε τον γυναικοκτόνο.

Σοβαρά τώρα; Στελέχη σας αναπαράγουν τέτοιον κακοποιητικό σεξιστικό λόγο και μας λέτε ότι δεν υπάρχει ζήτημα να κάνουμε ό,τι μπορούμε για να κατοχυρώσουμε ακριβώς την έμφυλη ορατότητα του θέματος, του προβλήματος; Βγαίνει κεντρικό σας στέλεχος, τον είχατε υποψήφιο στην Περιφέρεια Αττικής, άνθρωπος που έχει περάσει από την Ελληνική Αστυνομία και δείχνει μια κουλτούρα που υπάρχει στην Ελληνική Αστυνομία και λέει ότι το πρόβλημα ήταν ότι η γυναίκα έδειχνε στα social media ότι ήταν χαρούμενη μετά τον χωρισμό και μας λέτε ότι δεν υπάρχει ζήτημα;

Προφανώς και υπάρχει ζήτημα. Υπάρχει τεράστιο ζήτημα. Το δείχνουν τα στοιχεία για τα οποία η Υπουργός δεν είπε κουβέντα. 150% αύξηση στα θύματα έμφυλης βίας από το ‘19 στο ‘22 με βάση αυτά που καταγράφονται στην Ελληνική Αστυνομία. Το θεωρείτε επιτυχία; Πότε θα ταρακουνηθείτε; Αν φτάσει στο 200%, στο 300%; Εσείς που είστε με τις αξιολογήσεις, βάλτε έναν πήχη αξιολόγησης. Το ‘19 εκκρεμούσαν λιγότερες από πενήντα δικαστικές υποθέσεις για περιπτώσεις έμφυλης βίας, το ‘22 πήγαν στις τεσσερισήμισι χιλιάδες. Ξέρετε για ποιον λόγο; Διότι ψηφίσατε τον νόμο για την υποχρεωτική συνεπιμέλεια και εγκλωβίσατε χιλιάδες γυναίκες σε κακοποιητικά περιβάλλοντα. Θα τον αξιολογήσετε με κάποιον τρόπο τον νόμο εσείς που είστε με τα κριτήρια –υποτίθεται- για την αξιολόγηση; Όχι, γιατί δεν είστε πραγματικά ούτε με τα δεδομένα ούτε με τα κριτήρια ούτε με την αξιολόγηση.

Γι’ αυτό εμείς καταθέσαμε μια συγκεκριμένη τροπολογία, η οποία λέει το πάρα πολύ απλό ότι πρέπει επιτέλους να πούμε το πρόβλημα με το όνομά του και το όνομα αυτό είναι γυναικοκτονία. Πρέπει να αναγνωρίσουμε την έμφυλη διάσταση. Η τροπολογία έχει και ένα άρθρο που μιλάει για το υποχρεωτικό πρωτόκολλο αξιολόγησης κινδύνου. Καταθέτω την τροπολογία στα Πρακτικά για να υπάρχει στη συζήτηση.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με ένα παράξενο παιχνίδι της τύχης συζητάμε σήμερα για ένα νομοσχέδιο που ασχολείται και με ζητήματα χειραγώγησης οπτικοακουστικού υλικού. Ξέρετε, είναι κακή μέρα για την Κυβέρνηση να συζητάμε ένα τέτοιο ζήτημα. Υπάρχει και η έφοδος του εισαγγελέα στον ΟΣΕ. Δεν ξέρω αν σας λέει αυτό κάτι. Το λέω γιατί περάσαμε όλη τη συζήτηση στη Βουλή λέγοντας ότι δεν υπάρχει μοντάζ, ότι δεν υπάρχει κανένα πρόβλημα, άρα μάλλον ο εισαγγελέας ενεργεί ως ενεργούμενο ξένων κέντρων, μυστικών δυνάμεων, κάποιων που θέλουν να κάνουν κακό, όπως είχε πει ο κ. Βορίδης –μου αρέσει πάρα πολύ αυτή η ατάκα- στον πιο πετυχημένο κεντροδεξιό Πρωθυπουργό της Ευρωπαϊκής Ένωσης. Φανταστική ατάκα.

Πείτε μας τι ακριβώς έγινε με τον εισαγγελέα στον ΟΣΕ. Υπάρχει τελικά παραποίηση στοιχείων ή όχι; Πήγαν κάποιοι και πήραν τους διαλόγους; Παραποίησαν τους διαλόγους; Μήπως οι πρώτοι οι οποίοι είχαν καταγγείλει τους διαλόγους, οι μηχανοδηγοί, ήταν και ένας βασικός λόγος που δεν τους καλέσατε στην εξεταστική; Διότι ακούγαμε διαλόγους στους οποίους ένας μηχανοδηγός είναι ζωντανός γιατί ήταν από άλλο δρομολόγιο και να είναι καλά ο άνθρωπος. Μήπως είναι ο δικός σας Αρχηγός, ο κ. Μητσοτάκης, ο οποίος στο πρώτο Υπουργικό Συμβούλιο που βγάζατε ομαδικές φωτογραφίες στεναχωρημένοι, επικαλέστηκε ακριβώς αυτούς τους ψεύτικους διαλόγους, 9 Μαρτίου, τότε που είπε ότι αισθάνεται οργή και ντροπή για τους διαλόγους που άκουσαν όλοι οι Έλληνες πολίτες, τους διαλόγους που εσείς είχατε μοντάρει; Δικά σας στελέχη. Ποιος είχε πρόσβαση; Και μιλάμε για χειραγώγηση οπτικοακουστικού υλικού έχοντας στην πλάτη σας όλα αυτά που έχετε;

Ξεκινάω από το πιο μικρό με την κ. Ασημακοπούλου, που δεν ξέρω για ποιον λόγο είναι ακόμα στη θέση της στην Ευρωβουλή. Απλά δεν θα κατέβει υποψήφια; Μετά απ’ αυτό που έκανε απλά αυτή είναι η ποινή; Δεν θα κατέβει υποψήφια;

Βλέπω εδώ τον αρμόδιο Υφυπουργό που όταν είχα ρωτήσει αν τελικά είχατε συναινέσει σ’ αυτήν τη διαδικασία ή είστε ανίκανοι να προστατεύσετε τα προσωπικά δεδομένα των πολιτών, είχε απαντήσει την κουρτίνα Β, ανικανότητα.

Είστε και η Κυβέρνηση που ακόμα δεν έχει απαντήσει στο ζήτημα των παρακολουθήσεων. Πόσα χρόνια θα χρειαστούν για να πάει ο κ. Δημητριάδης στη δικαιοσύνη; Κατανοώ ότι οι μισοί από εσάς δεν έχετε πρόβλημα αξιακό με το γεγονός ότι σας παρακολουθούσε ο ίδιος ο Πρωθυπουργός σας, παρακολουθούσε πολιτικούς αντιπάλους, παρακολουθούσε την ηγεσία του Στρατού, αλλά ένα πρόβλημα υπάρχει.

Έρχομαι τώρα σε κάποιες τροπολογίες, γιατί τα του νομοσχεδίου τα είπε η εισηγήτρια. Έρχομαι πρώτα απ’ όλα στην αδιανόητη τροπολογία για το ΑΣΕΠ.

Πριν πω για την τροπολογία, θέλω να ρωτήσω κάτι. Κύριε Υπουργέ, νομίζω ότι και στις δικές σας υπηρεσίες κενά έχετε. Αποκλείεται να μην έχετε κενά. Σίγουρα θα χρειαζόσασταν περισσότερο κόσμο για να «τρέξετε» τη δική σας πολιτική, αλλά σε όλες τις δημόσιες υπηρεσίες, σε όλα τα Υπουργεία υπάρχουν κενά.

Πέρασε σχεδόν ένας χρόνος από τον μεγάλο γραπτό διαγωνισμό του ΑΣΕΠ, στον οποίον υπάρχουν δεκατέσσερις χιλιάδες επιτυχόντες. Έναν χρόνο μετά έχει ανοίξει κουβέντα για νέο γραπτό διαγωνισμό και από τους δεκατέσσερις χιλιάδες δεν έχει διοριστεί ούτε ένας.

Αφού είναι εδώ και εκπρόσωπος του Υπουργείου Εσωτερικών, ρωτάω: Έχετε κάποιο χρονοδιάγραμμα; Θα διοριστεί ποτέ κανένας από αυτούς τους δεκατέσσερις χιλιάδες ή οι άνθρωποι δεν είχαν τι να κάνουν, πήγανε, πλήρωσαν φροντιστήρια, έχασαν κάποιες μέρες έτσι για τη χαρά της διαδικασίας; Είναι δεκατέσσερις χιλιάδες άνθρωποι. Υπάρχουν αυτά τα κενά στις υπηρεσίες; Υπάρχουν. Θα δώσετε κάποια απάντηση γιατί δεν έχετε καταφέρει ούτε καν να βγάλετε προσωρινούς πίνακες ακόμα; Πόσο χρόνο θέλετε; Και ανοίγετε κουβέντα για νέο γραπτό διαγωνισμό, με δεκατέσσερις χιλιάδες ανθρώπους «στον αέρα»; Στοιχειωδώς αίσθηση ντροπής δεν υπάρχει;

Πάμε τώρα στην ίδια την τροπολογία. Ερώτημα πρώτο: Το ΑΣΕΠ την ξέρει αυτήν την τροπολογία; Την ξέρει; Έχει συναινέσει; Θα θέλαμε να ξέρουμε αν το ΑΣΕΠ έχει συναινέσει σ’ αυτήν την τροπολογία.

Πάμε τώρα στα πρακτικά. Οι ερωτήσεις στα θέματα και οι απαντήσεις στις δοκιμασίες δεξιοτήτων και εργασιακής αποτελεσματικότητας δεν δημοσιοποιούνται. Πού τα έχετε δει αυτά; Τι είναι αυτά τα πράγματα; Δεν έχουν ξαναγίνει αυτά τα πράγματα. Διαγωνισμός ΑΣΕΠ και να μη δημοσιοποιούνται θέματα και ερωτήσεις; Και διεκδικείτε μετά διαφάνεια, αξιοκρατία κ.λπ.; Αυτό εδώ είναι μνημείο αδιαφάνειας και αναξιοκρατίας. Για ποιον λόγο; Επειδή έχετε δώσει σε ιδιωτική εταιρεία με απευθείας ανάθεση να κάνει διαγωνισμούς κ.λπ., και θα κουράσετε την εταιρεία ή δεν πρέπει να μαθαίνουν οι ανταγωνιστές τα θέματα; Το ΑΣΕΠ πολύ καλά έκανε και όλα αυτά τα χρόνια προφανώς δημοσιοποιούσε τα πάντα. Είναι συνταγματική του υποχρέωση. Δεν γίνεται να «σπάσετε» αυτόν τον κανόνα.

Έρχομαι και στο δεύτερο. Δύναται να ορίσετε συγκεκριμένη βαθμολογία ως βάση. Δύναται, ενώ ο νόμος έλεγε «ορίζεται συγκεκριμένη βαθμολογία, τουλάχιστον «50»». Έτσι θα προχωρήσετε; Και στη δημόσια διοίκηση θα προχωρήσετε έτσι, με δεκατέσσερις χιλιάδες ανθρώπους «στον αέρα»;

Είστε ανίκανοι να βγάλετε έναν προσωρινό πίνακα. Έχετε δεκατέσσερις χιλιάδες ανθρώπους στον αέρα και φέρνετε σήμερα τροπολογία σχετικά με το ότι δεν θα δημοσιοποιείτε θέματα και απαντήσεις; Πραγματικά, δηλαδή, το ελάχιστο που μπορείτε να κάνετε είναι να αποσύρετε αυτήν την τροπολογία. Επαναλαμβάνω ότι πρέπει να αποσύρετε αυτήν την τροπολογία και να μας απαντήσετε τι θα γίνει με αυτούς τους δεκατέσσερις χιλιάδες ανθρώπους, όπως και για το αν υπάρχει η σύμφωνη γνώμη του ΑΣΕΠ. Διότι είναι πολύ επικίνδυνα αυτά τα παιχνίδια και πρέπει να ξέρουμε εδώ αν υπάρχει η σύμφωνη γνώμη του ΑΣΕΠ.

Και έρχομαι και κλείνω με την τροπολογία για τη ΛΑΡΚΟ. Υπενθυμίζω τον τίτλο της ανακοίνωσης του Υπουργείου Οικονομικών που βγήκε πριν λίγες μέρες και μετά από συνάντηση με εργαζομένους στη ΛΑΡΚΟ: «Δέσμη παρεμβάσεων για να σταματήσει η οικονομική αιμορραγία του δημοσίου». Το κλείσιμο της ΛΑΡΚΟ είναι για να σταματήσει η οικονομική αιμορραγία του δημοσίου. Επειδή είναι καλό να έχουμε και κάποια κριτήρια στη ζωή μας, χθες στην αντίστοιχη επιτροπή της Βουλής ψηφίστηκε με πολύ μεγάλη άνεση επιπλέον δαπάνη για εξοπλιστικά 1,2 δισεκατομμυρίου. Γιατί εκεί δεν υπάρχει οικονομική αιμορραγία. Στα εξοπλιστικά τις δαπάνες τις έχετε σαν να είναι στραγάλια. Αν είναι, όμως, να μιλήσουμε για τη Θεσσαλία, έρχεται εδώ ο Κυριάκος Μητσοτάκης και λέει με άνεση «πού να βρούμε τώρα 3 δισεκατομμύρια για τη Θεσσαλία;». Αν είναι να μιλήσουμε για τη ΛΑΡΚΟ, η ΛΑΡΚΟ αποτελεί τεράστιο πρόβλημα

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** …για τη Θεσσαλία…(δεν ακούστηκε)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Οι άνθρωποι στη Θεσσαλία είναι ακόμα στις λάσπες. Αυτό που λέτε σε μένα πηγαίνετε να το πείτε στη Θεσσαλία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μη διακόπτετε, σας παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Στον κ. Αγοραστό δεν πήγε πολύ καλά. Απλά σας το λέω. Στον κ. Αγοραστό δεν πήγε πολύ καλά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** …(δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μη διακόπτετε, σας παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα δούμε και τα αποτελέσματα στη Θεσσαλία.

Εδώ, λοιπόν, υπάρχει ένα επί της αρχής ερώτημα που έγκειται στο αν έχουμε την πολυτέλεια να χάσουμε μία παραγωγική μονάδα σαν τη ΛΑΡΚΟ. Εμείς λέμε ότι δεν έχουμε αυτήν την πολυτέλεια. Και δεν είναι μόνο η παραγωγική μονάδα, αλλά και το τι θα γίνει με τη χρήση κατοικιών στη Λάρυμνα και στον Άη Γιάννη για οικογένειες πολλές από τις οποίες προετοιμάζονται για τις εξετάσεις των παιδιών τους και δεν ξέρουν πού θα είναι σε λίγους μήνες, ενώ δεκάδες εκατοντάδες μαθητές θα αναγκαστούν να εκτοπιστούν. Κι εσείς φέρνετε ένα πρόγραμμα που χωρίζει τους οκτακόσιους πενήντα εργαζόμενους σε άνω των πενήντα πέντε και σε κάτω των πενήντα πέντε. Τους άνω των πενήντα πέντε τους βάζετε σε ψευτοπρογράμματα για επτά χρόνια και τους κάτω των πενήντα πέντε για ένα συν ένα, λες και είναι εύκολο να ξαναμπείς στην αγορά εργασίας αν στα πενήντα τρία σου και όντας βιομηχανικός εργάτης που έχεις μια συγκεκριμένη ειδίκευση μείνεις δύο χρόνια εκτός της αγοράς. Το έχετε δει να συμβαίνει! Τα επίσημα στοιχεία της ΔΥΠΑ και της ΕΛΣΤΑΤ δείχνουν ότι η πιο βίαιη μορφή ανεργίας είναι σε ανθρώπους αυτών των ηλικιών που είναι πάρα πολύ δύσκολο να επιστρέψουν στη δουλειά.

Εδώ, όμως, μπαίνει και το συνολικότερο ζήτημα, ότι είστε μια Κυβέρνηση που δεν έχει καμμία αίσθηση βιομηχανικής πολιτικής. Από το 2019 ως το 2024 έχουν κλείσει έντεκα παραγωγικές βιομηχανικές μονάδες. Η τελευταία μονάδα ήταν η Υαλουργία «ΓΙΟΥΛΑ», ενώ και η SONOCO έκλεισε δύο εργοστάσια στη Θεσσαλονίκη και στο Κιλκίς, με αποτέλεσμα τετρακόσιοι περίπου άνθρωποι να μείνουν πάλι στον δρόμο.

Και ποια είναι τα δύο βασικά ζητήματα για τα οποία κλείνουν όλες αυτές οι μονάδες; Πρώτον, η ενέργεια, το ενεργειακό κόστος και δεύτερον, τα χρηματοδοτικά εργαλεία, γιατί δεν κάνατε τίποτα για το ενεργειακό κόστος και καταφέραμε να είμαστε πρωταθλητές στα υπερκέρδη για κάποιους, στο κόστος για όλους τους υπόλοιπους και πρωταθλητές στις τιμές στη χονδρική αγορά ρεύματος με ό,τι αυτό σημαίνει και για την παραγωγή και για τη βιομηχανία. Και αυτά γιατί κρίσιμοι βιομηχανικοί κλάδοι δεν έχουν πρόσβαση σε χρηματοδοτικά εργαλεία, αφού σπαταλήσατε ακόμα και το Ταμείο Ανάκαμψης με τον τρόπο που το σχεδιάσατε. Και αφού σας αρέσει η Θεσσαλία, καταφέρατε ακόμα και από το Ταμείο Ανάκαμψης να απεντάξετε τα αντιπλημμυρικά έργα. Αυτό καταφέρατε!

Για όλους αυτούς τους λόγους, λοιπόν, εμείς επιμένουμε ότι πρέπει να καταψηφιστούν αυτές οι πολιτικές και αυτές οι τροπολογίες. Και επαναλαμβάνω ότι μια και είναι εδώ οι εκπρόσωποι του Υπουργείου Εσωτερικών, θέλουμε μια απάντηση για την ιστορία με το ΑΣΕΠ. Επιμένουμε ότι είστε μια επικίνδυνη Κυβέρνηση την οποία ο λαός πρέπει να διώξει από αυτή τη θέση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Τον λόγο έχει τώρα ο Αναπληρωτής Υπουργός Εσωτερικών κ. Λιβάνιος για να υποστηρίξει μια τροπολογία του για τρία λεπτά. Μετά θα ακολουθήσει ο κ. Καραθανασόπουλος και μετά η Πρόεδρος της Πλεύσης Ελευθερίας κ. Κωνσταντοπούλου.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Όσον αφορά την τροπολογία με γενικό αριθμό 116, μια και έχει ιδιαίτερη αγωνία και ο κ. Ηλιόπουλος, πρώτον, το άρθρο 1 αφορά τις δαπάνες πυροπροστασίας των συνδέσμων. Είναι πάγια ρύθμιση με την οποία δόθηκαν τα χρήματα στους δήμους σε χρόνο νωρίτερα από κάθε άλλη φορά. Τα χρήματα αυτά είναι αυξημένα και φτάνουν τα 29 εκατομμύρια φέτος για πυροπροστασία. Μάλιστα, αναμένεται ότι σε λίγες μέρες θα ανοίξει και η πύλη που έχει ετοιμαστεί σε συνεργασία με το Υπουργείο Ψηφιακής Διακυβέρνησης. Ουσιαστικά με αυτό που κάνουμε δίνουμε τη δυνατότητα, χωρίς να μεσολαβήσουν ενδιάμεσα οι δήμοι, να ενισχυθούν και οι σύνδεσμοι των δήμων για την πυροπροστασία, όπως είναι για παράδειγμα ο ΣΠΑΥ και ο ΣΠΑΠ, ιδίως στην Αττική που έχουν πολύ σημαντικό ρόλο στην πρόληψη των πυρκαγιών.

Το δεύτερο, είναι ένα ζήτημα που αφορά ιδίως τον Δήμο Θεσσαλονίκης και πρόκειται για μία έκτακτη εφάπαξ χρηματοδότηση ύψους 13 εκατομμυρίων ευρώ, η οποία έχει να κάνει με την υποστήριξη της υπηρεσίας καθαριότητας εν όψει των εργασιών που γίνονται για τον Flyover. Προκειμένου, δηλαδή, να αποσυμφορηθεί κυκλοφοριακά το κέντρο της Θεσσαλονίκης επιχορηγούμε τον δήμο, ώστε να μπορέσει να προσαρμόσει τα προγράμματα αποκομιδής, να λειτουργήσουν πιο βραδινές ώρες και εν γένει να χρησιμοποιήσει το ποσό αυτό για τη βελτίωση της καθαριότητας της πόλης.

Με το άρθρο 3 τώρα, γίνεται μια μικρή αναπροσαρμογή για τις υποχρεωτικές δαπάνες των δήμων και εντάσσονται δαπάνες ως υποχρεωτικές, ενώ δίνεται και μια παράταση στον χρόνο ισχύος των προϋπολογισμών των δήμων για άλλους δύο μήνες, γιατί πλέον υπάρχουν λιγότεροι από είκοσι δήμοι οι οποίοι δεν έχουν εγκεκριμένο προϋπολογισμό. Οπότε από σήμερα δεν θα μπορούσαν να πληρώσουν τίποτα άλλο εκτός από τη μισθοδοσία, κάτι που θα αποτελούσε σοβαρό πρόβλημα για τη λειτουργία τους.

Πάμε τώρα στο άρθρο 5, με το οποίο παρατείνεται η θητεία των υπηρεσιακών γραμματέων, καθώς είναι ήδη σε εξέλιξη η διαδικασία επιλογής των νέων. Οπότε για να μη δημιουργηθεί κενό, παρατείνονται.

Όσον αφορά τώρα το άρθρο 4, πρώτον, κύριε Ηλιόπουλε, το ζήτησε το ΑΣΕΠ. Το ΑΣΕΠ ήταν αυτό που ζήτησε αυτή τη ρύθμιση. Ζήτησε, δηλαδή, κάτι πολύ απλό: να μη δημοσιοποιούνται τα αποτελέσματα και τα θέματα του τεστ δεξιοτήτων και όχι του τεστ γνώσεων. Οι βαθμολογίες δημοσιοποιούνται. Για ποιον λόγο το ζήτησε το ΑΣΕΠ; Διότι είναι πεπερασμένη η θεματολογία των συγκεκριμένων θεμάτων. Αυτό εφαρμόστηκε ήδη και στους διοικητές των νοσοκομείων. Έγινε πρόσφατα ο διαγωνισμός, νομίζω το προηγούμενο Σαββατοκύριακο, και δεν θα υπήρχαν θέματα να βάλουμε. Άρα, δεν υπάρχει αυτό που λέτε, ότι δεν υπηρετεί τη διαφάνεια. Η διαφάνεια υπάρχει πλήρως και είναι θέμα του ΑΣΕΠ. Το ΑΣΕΠ το ζήτησε και το ΑΣΕΠ είναι αυτό που έχει τη δυνατότητα να κρίνει ανά διαγωνισμό αν θα βάλει ελάχιστη βάση εισαγωγής ή όχι, όπως και το ΑΣΕΠ είναι αυτό που έχει τη δυνατότητα να κρίνει αν σε έναν διαγωνισμό θα υπάρχει αρνητική βαθμολόγηση σε κάποια απάντηση ή όχι. Άρα, δεν έχει σχέση αυτό που είπατε με το ζητούμενο της λειτουργίας του ΑΣΕΠ, εκτός αν αμφισβητούμε τα πάντα πια σε αυτή τη χώρα.

Το ΑΣΕΠ επιτελεί ένα σοβαρό έργο και «τρέχει» πάρα πολλούς διαγωνισμούς. Προσπαθώ να θυμηθώ πόσους γραπτούς διαγωνισμούς είχατε κάνει επί δικής σας διακυβέρνησης. Δεν πρέπει να είχατε κάνει κανέναν. Άρα, λοιπόν, μη μας κατηγορείτε ότι έχουν βγει διαγωνισμοί και ότι τρέχουν οι προκηρύξεις. Και συμπεριλαμβάνονται προκηρύξεις που αφορούν την υγεία, τους δήμους, τις κοινωνικές υπηρεσίες κ.λπ..

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λιβάνιο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, επιτρέψτε μου, σας παρακαλώ, για ένα δευτερόλεπτο.

**ΠΡΟΕΔΡΕΥΩΝ (Βασίλειος Βιλιάρδος):** Έχετε κάνει ήδη παρεμβάσεις, κύριε Ηλιόπουλε. Ρωτήσατε και πήρατε τις απαντήσεις σας. Σας παρακαλώ, όχι.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πραγματικά για ένα δευτερόλεπτο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Επειδή είμαστε τυχεροί που είστε σήμερα εδώ, ένα πράγμα ξεχάσατε, τους δεκατέσσερις χιλιάδες ανθρώπους.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κάντε ερώτηση!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτή είναι η απάντησή σας; Το «κάντε ερώτηση»; Ωραία, θα την πρωτοκολλήσω για να τα ξαναπούμε, κύριε Λιβάνιε. Αφού η απάντησή σας για δεκατέσσερις χιλιάδες ανθρώπους που περιμένουν είναι «κάντε ερώτηση», θα την πρωτοκολλήσω και θα τα ξαναπούμε.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι απάντηση τώρα αυτή;

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, όσον αφορά το άρθρο 6, λέτε εδώ ότι με απόφαση του Υπουργείου Εξωτερικών επιτρέπεται η απόσπαση υπαλλήλων του Υπουργείου Εξωτερικών για τρία έτη κ.λπ.. Μέχρι τώρα τι γινόταν; Γιατί το φέρνετε σαν τροπολογία; Είναι ακριβώς το τελευταίο άρθρο που μιλάει για αποσπάσεις υπαλλήλων του Υπουργείου Εξωτερικών…

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Οι χρονικές προθεσμίες είναι μέχρι 1η Οκτώβρη…(δεν ακούστηκε)

**ΘΕΟΦΙΛΟΣ ΞΑΝΘΟΠΟΥΛΟΣ:** Το είδα, αλλά εσείς το φέρνετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Επόμενος ομιλητής είναι ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, δεν ακούστηκε στα Πρακτικά η απάντησή σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, απαντήσατε προηγουμένως χωρίς να μιλήσετε στο μικρόφωνο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το ΚΚΕ καταδίκασε από την πρώτη στιγμή το τρομερό έγκλημα που έγινε και είχε ως θύμα μια νέα γυναίκα από τα χέρια του στυγερού δολοφόνου ο οποίος θεωρεί ότι έχει δικαίωμα ζωής και θανάτου πάνω της.

Η Κυβέρνηση, όπως και όλες οι προηγούμενες, φέρουν βαρύτατες ευθύνες για το συγκεκριμένο έγκλημα, γιατί δεν υπάρχει κανένα πραγματικό μέτρο προστασίας των θυμάτων, ούτε καν στη συγκεκριμένη περίπτωση η αυτονόητη επέμβαση της Αστυνομίας για να μην μπορέσει ο δράστης να φτάσει στο θύμα και στο έγκλημα.

Το έγκλημα αυτό προστίθεται στη ματωμένη αλυσίδα δεκάδων τέτοιων δολοφονιών όλα αυτά τα χρόνια, αποδεικνύοντας με τραγικό τρόπο πως ούτε η αυστηροποίηση των ποινών ούτε η υπάρχουσα πρόβλεψη για ισόβια κάθειρξη μπορεί να εμποδίσει το χέρι του δράστη. Τέτοια αποτρόπαια εγκλήματα, δυστυχώς, επαναλαμβάνονται τόσο σε χώρες που υπάρχει ως ρητή ποινική πρόβλεψη η γυναικοκτονία, όσο και σε αυτές που δεν υπάρχει. Είναι προφανές ότι πρέπει να ενισχυθεί περαιτέρω το νομικό πλαίσιο, το ποινικό πλαίσιο και η αντίστοιχη επιβαρυντική περίσταση στο άρθρο 82 του Ποινικού Κώδικα με βάση το κίνητρο του δράστη να τιμωρείται με τη μεγαλύτερη δυνατή αυστηρότητα και χωρίς «παραθυράκια» ευνοϊκής του μεταχείρισης.

Στην πραγματικότητα, όμως, τα αποτρόπαια αυτά εγκλήματα πατάνε πάνω στην παντελή έλλειψη μέτρων προστασίας των θυμάτων και έγκαιρης κρατικής παρέμβασης απέναντι στους δράστες. Πατάνε πάνω στις σάπιες αξίες ενός αντιδραστικού συστήματος.

Αναφέρθηκε ο εισηγητής του ΚΚΕ, ο σύντροφος Μανώλης Συντυχάκης, για το νομοσχέδιο και τις συνέπειες. Επιτρέψτε μου να κάνω δύο-τρεις σκέψεις γενικότερες για το συγκεκριμένο νομοσχέδιο. Είναι φανερό ότι λόγω των νέων και σημαντικών τεχνολογικών επιτευγμάτων η ζωή του ανθρώπου, η ζωή μας θα μπορούσε να γίνει καλύτερη. Όμως, την ίδια ώρα βλέπουμε να αυξάνεται θεαματικά η απόσταση ανάμεσα στις δυνατότητες να βελτιωθεί ριζικά η ζωή μας και στην κατάσταση στην οποία βρισκόμαστε και η οποία συνεχώς επιδεινώνεται.

Έγινε χθες στην ίδια Αίθουσα πολλή συζήτηση για τα ενοίκια, για τις στεγαστικές ανάγκες, για το ράλι των ακινήτων. Στην τηλεόραση βλέπουμε διαφημίσεις για τα «έξυπνα» σπίτια, για τα «πράσινα» σπίτια, την ίδια στιγμή που ο νέος άνθρωπος δεν μπορεί να αποκτήσει καν στέγη, δεν μπορεί να πληρώσει τους λογαριασμούς του ρεύματος και του κινητού τηλεφώνου. Για φανταστείτε πόσο πολύ διευρύνεται η συγκεκριμένη απόσταση!

Από αυτήν την άποψη, ως ΚΚΕ, εμείς διαφωνούμε με τη λογική που εξέφρασαν εδώ πέρα ορισμένες δυνάμεις του ακροδεξιού φάσματος οι οποίες δαιμονοποιούν την τεχνολογία. Διαφωνούμε, λοιπόν, τόσο με τη δαιμονοποίηση της τεχνολογίας από τη μια μεριά όσο και με την ουτοπική προσδοκία από την άλλη που εκφράζει τόσο η Κυβέρνηση όσο και τα άλλα κόμματα του ευρωμονόδρομου –ΣΥΡΙΖΑ, Νέα Αριστερά, ΠΑΣΟΚ- ότι μέσω της τεχνολογικής προόδου θα προκύψει αυτόματα μια κοινωνική ευημερία.

Και οι δύο αυτές απόψεις είναι λαθεμένες και ανιστόρητες απόψεις. Βασίζονται πάνω σε μία λαθεμένη θεωρητική προσέγγιση, γιατί το ζήτημα είναι το εξής: Ποιος και για ποια συμφέροντα καθορίζει τον προσανατολισμό, την ανάπτυξη αλλά και την αξιοποίηση της νέας τεχνολογίας; Σε αυτό το βασικό ερώτημα δεν απαντάτε και αυτό έχει μία διάσταση στις σημερινές συνθήκες στις οποίες ζούμε. Είτε εξετάσουμε την εποχή της ατμομηχανής είτε την εποχή του έξυπνου ρομπότ, η τεχνολογία στον καπιταλισμό ήταν, είναι και θα είναι μέσο αύξησης της εκμετάλλευσης της εργατικής τάξης, γιατί αυξάνει θεαματικά την παραγωγικότητα της εργασίας. Η αύξηση, όμως, της παραγωγικότητας οδηγεί στο να αξιοποιείται σε βάρος της ίδιας της εργατικής τάξης, απλά και μόνο για να πολλαπλασιάζει τα κέρδη και από την άλλη μεριά αξιοποιεί τη νέα τεχνολογία ως μέσο ελέγχου, χειραγώγησης και καταστολής του λαού στα χέρια της εξουσίας του κεφαλαίου.

Τα παραδείγματα είναι πάρα πολλά. Έχουμε λογοκρισία και παρεμπόδιση αναρτήσεων θεμάτων που αφορούν τον δολοφονικό πόλεμο του Ισραήλ και τη γενοκτονία που έχει εξαπολύσει απέναντι στον λαό της Παλαιστίνης ή την αποστολή και την εμπλοκή της χώρας μας στην Ουκρανία, μία εμπλοκή η οποία αυξάνεται, όπως έγινε με την πρόσφατη απόφαση της Κυβέρνησης, για την αποστολή βλημάτων με τον απαγορευμένο λευκό φώσφορο. Και είχαμε την ένοχη σιωπή απέναντι σε αυτήν την κυβερνητική απόφαση -τόσο από τον ΣΥΡΙΖΑ όσο και από το ΠΑΣΟΚ αλλά και από την Ελληνική Λύση και τη Νέα Αριστερά- χθες το μεσημέρι στη Διαρκή Επιτροπή Εξοπλιστικών Προγραμμάτων. Με την ένοχη σιωπή τους τα κόμματα αυτά, αλλά και άλλα, κάλυψαν την άθλια κυβερνητική απόφαση για την αποστολή επικίνδυνων απαγορευμένων βομβών στην Ουκρανία. Και όλα αυτά, στα πλαίσια της υλοποίησης από μεριάς της Κυβέρνησης, με τη σύμφωνη γνώμη και των άλλων κομμάτων, των δεσμεύσεων που έχει αναλάβει από τη συμμετοχή της στους αμερικανονατοϊκούς ιμπεριαλιστικούς σχεδιασμούς και των δεσμεύσεών της απέναντι στην Ευρωπαϊκή Ένωση.

Η απάντηση, λοιπόν, για το πώς αξιοποιείται η τεχνολογία δεν μπορεί να είναι ούτε η επιστροφή στο παρελθόν με την καταστροφή της και τη δαιμονοποίησή της ούτε οι όποιες ανέξοδες υποσχέσεις για περιορισμό της ασύδοτης από μεριάς του κεφαλαίου αξιοποίησής της.

Κύριοι Υπουργοί, ο αντεργατικός αντιλαϊκός χαρακτήρας και η ίδια η βαρβαρότητα του συστήματος δεν επιτρέπει την καλλιέργεια αυταπατών, αλλά μόνο η ανατροπή αυτού του συστήματος μπορεί να απελευθερώσει τον άνθρωπο από τα δεσμά της εκμετάλλευσης και την αξιοποίηση της τεχνολογίας σε βάρος των δικαιωμάτων του, των αναγκών και της ίδιας του της ζωής.

Τέλος, κύριε Πρόεδρε, θα ήθελα να αναφερθώ στην απαράδεκτη τροπολογία για τη ΛΑΡΚΟ. Η γνώμη του ΚΚΕ είναι ότι η συγκεκριμένη τροπολογία πρέπει να αποσυρθεί και να συζητήσουμε το θέμα όσον αφορά την άμεση επαναλειτουργία της ΛΑΡΚΟ, να μην παραχωρηθεί η εταιρεία σε ιδιώτες, να υπάρξει μία ανασυγκρότηση και ένας εκσυγχρονισμός του μηχανολογικού της εξοπλισμού. Επίσης, να αναπτύξει ακόμη και νέες γραμμές παραγωγής, όπως για παράδειγμα η παραγωγή ανοξείδωτου χάλυβα. Για να θυμηθούμε και λίγο την ιστορία της ΛΑΡΚΟ, το ΚΚΕ είχε στηρίξει αυτή τη δυνατότητα που είχε η ΛΑΡΚΟ και μάλιστα και την πρόταση τη δεκαετία του 1980 της Σοβιετικής Ένωσης για να κατασκευάσει με δικά της έξοδα εργοστάσιο παραγωγής ανοξείδωτου χάλυβα στην επιχείρηση της ΛΑΡΚΟ. Και τότε, με απόφαση της Υπουργού Βιομηχανίας, κ. Βάσως Παπανδρέου, απορρίφθηκε το συγκεκριμένο αίτημα.

Όλες διαχρονικά οι κυβερνήσεις μέχρι σήμερα οδήγησαν με την πολιτική τους, με τις πράξεις τους, στο να απαξιώνεται η ΛΑΡΚΟ και να μην εκσυγχρονίζεται μηχανολογικά. Ταυτόχρονα, την οδήγησαν στην υπερχρέωση μέσα και από τα διάφορα σκάνδαλα τιμολογιακής πολιτικής να προμηθεύεται η ΛΑΡΚΟ πανάκριβο ρεύμα, πολύ πάνω από την τιμή κόστους της παραγωγής της ηλεκτρικής ενέργειας από την ίδια τη ΔΕΗ, μόνο και μόνο για να θωρακίσει τα κέρδη της ΔΕΗ οδηγώντας τη στη χρεοκοπία.

Έτσι, λοιπόν, εμείς σε αυτήν την προοπτική προβάλλουμε την επαναλειτουργία της ΛΑΡΚΟ χωρίς να υπάρξουν δυσμενείς μεταβολές στις συνθήκες εργασίας και στα εργασιακά δικαιώματα, με προσλήψεις μόνιμου προσωπικού και με μέτρα υγιεινής και ασφάλειας γιατί έχουν θρηνήσει οι εργαζόμενοι πάρα πολλούς συναδέλφους τους. Στηρίζουμε, δηλαδή, τα αιτήματα των εργαζομένων της επιχείρησης αλλά και τον αγώνα τους.

Η δυσκολία της Κυβέρνησης τέσσερα χρόνια τώρα να προχωρήσει, να υλοποιήσει και να ολοκληρώσει την αντιλαϊκή της επιλογή είναι ακριβώς και αποτέλεσμα αυτών των αγωνιστικών κινητοποιήσεων των εργαζομένων στη ΛΑΡΚΟ και της ταξικής αλληλεγγύης η οποία εκφράζεται.

Κύριοι Υπουργοί, καμμιά συκοφαντία, καμμία καταστολή ή ποινική δίωξη δεν θα σταματήσει το ταξικό εργατικό κίνημα και το ρεύμα αμφισβήτησης. Μην έχετε καμμία αυταπάτη. Ούτε η χθεσινή καταδίκη με ανυπόστατες κατηγορίες του Προέδρου του Συνδικάτου Τύπου και Χάρτου Αττικής σε δέκα μήνες φυλάκιση, ούτε η δίωξη του Γενικού Γραμματέα της Ομοσπονδίας Οικοδόμων και η παραπομπή του σε δίκη την Παρασκευή 5 Απρίλη γιατί συμμετείχε σε κινητοποιήσεις παρεμπόδισης του πλειστηριασμού πρώτης κατοικίας μπορεί να αποτρέψει την εκδήλωση της λαϊκής δυσαρέσκειας, την οργάνωση της πάλης των εργαζομένων και των υπόλοιπων λαϊκών στρωμάτων.

Φτάσατε στο σημείο, μόνο και μόνο για να υλοποιήσετε τα σχέδια σας, να κλείσετε και να παραχωρήσετε στους ιδιώτες τη μοναδική βιομηχανία σιδηρονικελίου στην Ευρωπαϊκή Ένωση και να τους χαρίσετε το 90% των συνολικών κοιτασμάτων νικελίου στην Ευρωπαϊκή Ένωση και, μάλιστα, ακολουθώντας μια επιλογή κατ’ εξοχήν ανορθολογική. Κλείσατε και σταματήσατε την παραγωγική διαδικασία της εταιρείας κατά τη διάρκεια αυτή για να μπορέσετε να την απαξιώσετε ακόμη περισσότερο και να την πουλήσετε για ένα κομμάτι ψωμί. Γιατί; Γιατί είναι σίγουρο ότι η λειτουργία της εταιρείας θα αποδείκνυε τις τεράστιες δυνατότητες που έχει και θα τσάκιζε το αφήγημά σας.

Και τέλος, είναι καλό να αναδείξουμε και τις ίδιες τις αντιφάσεις οι οποίες προκύπτουν του καπιταλιστικού συστήματος. Αναφέρθηκε ο προηγούμενος ομιλητής ότι μια σειρά ενεργοβόρες βιομηχανίες κλείνουν στη χώρα μας. Δεν είναι ελληνικό φαινόμενο. Είναι συνολικό φαινόμενο στην ίδια την Ευρωπαϊκή Ένωση. Ιδιαίτερα η Γερμανία αντιμετωπίζει τεράστιο πρόβλημα στο κλείσιμο μιας σειράς ενεργοβόρων βιομηχανιών, γιατί η πολιτική απελευθέρωσης της ηλεκτρικής ενέργειας οδηγεί σε αυτό το αποτέλεσμα. Δεν μπορούν να συμβιβαστούν από τη μια μεριά η επιθυμία για κέρδη των πολυεθνικών και των επιχειρηματικών ομίλων που δραστηριοποιούνται στον τομέα της ενέργειας, με την παροχή φθηνής ενέργειας στους άλλους κλάδους της βιομηχανίας. Και σ’ αυτή την αντίφαση δεν μπορείτε να απαντήσετε. Και αυτή η αντίφαση και ο ανορθολογισμός του συστήματος αναδεικνύει και τα όριά του, αναδεικνύει τον χαρακτήρα αυτού του συστήματος που δεν μπορεί να απαντήσει στις αντιφάσεις και στην κρίση του.

Έτσι, λοιπόν, η απάντηση απέναντι σε όλα αυτά, η διέξοδος απέναντι σε αυτά δεν είναι τίποτα άλλο παρά η κοινωνικοποίηση των μέσων παραγωγής, η οργάνωση της παραγωγικής δραστηριότητας σε άλλη βάση όπου θα επικεντρώνεται στην ικανοποίηση των ανθρώπινων αναγκών και όχι το καπιταλιστικό κέρδος.

Αυτή η οργάνωση της οικονομίας απαλλάσσει το ίδιο το σύστημα από τις κρίσεις του και, βεβαίως, η αποδέσμευση από την Ευρωπαϊκή Ένωση και από τους υπόλοιπους ιμπεριαλιστικούς οργανισμούς. Δηλαδή η μοναδική ρεαλιστική διέξοδος για τον λαό που πρέπει να αντιβαδίσει οργανώνοντας την πάλη της συνολικότερης ρήξης είναι ο σοσιαλισμός.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Η πέμπτη γυναίκα, για το 2024, δολοφονήθηκε προχθές το βράδυ σε συνθήκες που αποκαλύπτουν με τον πιο αποκρουστικό τρόπο την ένδεια υποδομών εκπαίδευσης, μεθόδων πρόληψης και προστασίας των θυμάτων των γυναικών που δολοφονούνται η μια μετά την άλλη, των γυναικών που λιγοστεύουν επειδή κάποιοι σύντροφοι, σύζυγοι, συγγενείς, πρώην σύντροφοι, πρώην σύζυγοι αισθάνονται ότι έχουν εξουσία ζωής ή θανάτου επάνω στις γυναίκες αυτές.

Κύριοι Υπουργοί, Υπουργέ και Υφυπουργέ, η σημερινή συνθήκη επιβάλλει άλλου είδους ανάληψη ευθύνης, γιατί εκείνο το οποίο προκύπτει από τη δολοφονία, την πέμπτη κατά σειρά, είναι ότι περισσεύουν τα παχιά κυβερνητικά λόγια, οι διαβεβαιώσεις και οι διαφημιστικές τοποθετήσεις Υπουργών και Πρωθυπουργού την ίδια ώρα που ελλείπουν εντελώς οι εγγυήσεις προστασίας των θυμάτων.

Είναι η πολλοστή -η πολλοστή- φορά από την πρώτη συνεδρίαση της Βουλής από τις 6 Ιουλίου του 2023 που παρεμβαίνω στην Ολομέλεια για να υπάρξει νομοθετική πρωτοβουλία αλλά και έμπρακτη εγγύηση προστασίας των γυναικών. Πόσες ακόμη γυναίκες πρέπει να δολοφονηθούν για να ενεργοποιηθεί η Κυβέρνησή σας; Στις πόσες γυναικοκτονίες είναι έγκλημα; Γιατί με τον ίδιο τρόπο που ο κ. Μητσοτάκης έχει επιβάλει ότι στα Τέμπη δεν έγινε έγκλημα, έγινε ατύχημα ή δυστύχημα ή καταστροφή -αυτούς τους όρους χρησιμοποιείτε- με τον ίδιο τρόπο έχει επιβάλει ότι η γυναικοκτονία δεν είναι έγκλημα αυτοτελές αλλά είναι δήθεν ένας κοινωνικός όρος, ένας όρος του δημοσίου λόγου. Στις πόσες γυναικοκτονίες θα παραδεχτείτε ότι η γυναικοκτονία είναι έγκλημα, ότι πρέπει να ποινικοποιηθεί αυτοτελώς ως κακούργημα, ότι πρέπει οι γυναίκες αυτές να προστατευτούν;

Οι συνθήκες υπό τις οποίες δολοφονήθηκε η νεαρή αυτή κοπέλα προχθές σας εκθέτουν και ταυτόχρονα εκθέτουν συνολικά το κράτος, την πολιτεία, όλους μας.

Δεν έχω σταματήσει να μιλώ για το θέμα αυτό. Δεν έχω σταματήσει σε κάθε διαδικασία να παρεμβαίνω εδώ στην Ολομέλεια, στην Επιτροπή Δημόσιας Διοίκησης, Δημόσιας Τάξης και Δικαιοσύνης, στην Επιτροπή Οικονομικών Υποθέσεων, στις επετειακές αναφορές.

Έχω καταθέσει δεκατέσσερις επίκαιρες ερωτήσεις στον Πρωθυπουργό -την τελευταία προχθές πριν την γυναικοκτονία- και περιμένω να έρθει ο κύριος Πρωθυπουργός την Παρασκευή και να απαντήσει στην ερώτηση που του καταθέτω για δέκατη τέταρτη φορά για ποινικοποίηση της γυναικοκτονίας ως αυτοτελούς εγκλήματος με ιδιαίτερα χαρακτηριστικά. Θα τολμήσετε ποτέ το αυτονόητο;

Από τις 27 Νοεμβρίου και αδιαλείπτως επανακαταθέτω αυτήν την ερώτηση. Τη διαβάζω: «Κύριε Πρωθυπουργέ, όπως οφείλετε να γνωρίζετε και να αναγνωρίσετε στην Ελλάδα η έμφυλη βία, η κακοποίηση και οι δολοφονίες γυναικών -επειδή είναι γυναίκες- δεν αντιμετωπίζονται αποτελεσματικά.

Οι κρατικοί μηχανισμοί είναι σχεδόν ανύπαρκτοι και πάντως ανίκανοι να προστατέψουν τα θύματα, ενώ συχνά η κακοποίηση αναπαράγεται ή ανατροφοδοτείται από τους ίδιους τους θεσμούς, που επαναθυματοποιούν το θύμα».

Ακούστε σας παρακαλώ γιατί αυτή είναι η διατύπωση επίκαιρης ερώτησης, από τον Νοέμβριο, που την καταθέτω και την επανακαταθέτω και την επανακαταθέτω και την επανακαταθέτω και την επανακαταθέτω και την επανακαταθέτω και την επανακαταθέτω και την επανακαταθέτω. Τώρα σας είπα μόνο τις επτά από τις δεκατέσσερις φορές που την έχω καταθέσει όλους αυτούς τους μήνες. Επί τεσσερισήμισι μήνες καταθέτω αυτή την επίκαιρη ερώτηση στον Πρωθυπουργό. Λέω ότι η κακοποίηση αναπαράγεται ή ανατροφοδοτείται από τους ίδιους τους θεσμούς που επαναθυματοποιούν το θύμα.

«Αυτό μπορεί να το διαπιστώσει κανείς, αν μιλήσει με θύματα, εάν ακούσει τις ηχητικές καταγραφές στην Άμεση Δράση από γυναίκες που ζητούν απελπισμένα βοήθεια την ώρα που κακοποιούνται» -έτσι συνέβη με την κοπέλα, ζητούσε απεγνωσμένα βοήθεια ενώ το αστυνομικό τμήμα την είχε παραπέμψει να πάρει τηλέφωνο έξω από το αστυνομικό τμήμα- «ή αν επισκεφθεί ξενώνες όπου φιλοξενούνται γυναίκες που έχουν κακοποιηθεί. Παρά τις λεκτικές επετειακές διακηρύξεις σας και την επικοινωνιακή διαχείριση του ζητήματος με βίντεο όπως αυτό που δημοσιοποιήσατε προχθές» -στις 25 Νοεμβρίου, δηλαδή, γιατί του γράφω στις 27 Νοεμβρίου- «οι κυβερνητικές πρωτοβουλίες υπολείπονται παρασάγγας των απαιτούμενων για την εξάλειψη της έμφυλης βίας, της κακοποίησης γυναικών, των γυναικοκτονιών».

Και λέω στον Πρωθυπουργό: «Το 2022, στη συνέντευξη Τύπου που δώσατε ως Πρωθυπουργός στη Διεθνή Έκθεση Θεσσαλονίκης είχατε δηλώσει “ναι στον όρο γενοκτονία, αλλά για το δημόσιο διάλογο”, αποκλείοντας τη νομική κατοχύρωση της γενοκτονίας ως διακριτής αξιόποινης πράξης. Στο πλαίσιο της τοποθέτησης αυτής δείξατε να αγνοείτε το πραγματικό περιεχόμενο του όρου, αφού αναπαραγάγατε το στερεότυπο ότι οι γυναικοκτονίες» -αυτό είπε ο Πρωθυπουργός- «είναι αυτό που κάποτε ονομάζαμε εγκλήματα πάθους» -αυτό νομίζει ο κ. Μητσοτάκης ότι είναι οι γυναικοκτονίες αυτό που κάποτε ονομάζαμε «εγκλήματα πάθους»- «ενώ αιτιολογήσατε την άρνηση θεσμοθέτησης της γυναικοκτονίας ως ποινικού αδικήματος, διερωτώμενος αν η ζωή ενός παιδιού ή ενός γέροντα έχει μικρότερη αξία από τη ζωή μιας γυναίκας». Με αυτά τα επιχειρήματα αρνείστε και αρνήθηκε ο κ. Μητσοτάκης την αναγνώριση και ποινική θεσμοθέτηση της γενοκτονίας ως αυτοτελούς κακουργήματος.

Και συνεχίζω: «Βεβαίως η έννοια και η σκοπιμότητα της ποινικοποίησης της γυναικοκτονίας δεν είναι να αναβιβάσει τη ζωή μιας γυναίκας ως υπέρτερη μιας άλλης ανθρώπινης ζωής, ούτε να υποτιμήσει την ανθρώπινη ζωή ενός παιδιού ή ενός ηλικιωμένου, αλλά να πατάξει αποτελεσματικά τη δολοφονία μιας γυναίκας επειδή είναι γυναίκα, από τον σύντροφο, σύζυγο, συγγενή, πρώην σύντροφο, που αισθάνεται ότι έχει επάνω σε αυτή τη γυναίκα εξουσία ζωής ή θανάτου, περιφρονώντας ακριβώς την αξία της ζωής της». Περιφρονώντας την αξία της ζωής της όπως κάνετε, δυστυχώς, και εσείς όταν λέτε «δηλαδή έχει μεγαλύτερη αξία η ζωή μιας γυναίκας από τη ζωή ενός άλλου;».

Και καταλήγω:

«Κατόπιν αυτών ερωτάσθε:

Πρώτον, θα ποινικοποιήσει η Κυβέρνησή σας τη γυναικοκτονία ως αυτοτελές έγκλημα και δη κακούργημα; Σε θετική περίπτωση τι περιμένετε για να προχωρήσετε επιτέλους; Σε αρνητική περίπτωση θεωρείτε και σήμερα ότι μια τέτοια ενέργεια είναι περιττή;

Δεύτερον, ποια μέτρα έχετε λάβει για την εξάλειψη των γυναικοκτονιών, της ενδοοικογενειακής βίας, της έμφυλης βίας, της κακοποίησης; Πώς αξιολογείτε τα μέτρα αυτά μέχρι σήμερα και τι περαιτέρω προτίθεστε να κάνετε και πότε; Ποιος ο σχεδιασμός σας στον τομέα της εξάλειψης της έμφυλης βίας και των γυναικοκτονιών νέων και ποιος ο προϋπολογισμός που διαθέτετε, με ποια κατανομή πόρων;».

Θεωρείτε, κύριε Μητσοτάκη, θεωρείτε, κύριοι της Κυβέρνησης, ότι αυτές είναι περιττές ερωτήσεις, Ότι δεν χρειάζεται να της απαντήσει ο Πρωθυπουργός, ότι δεν χρειάζεται να έρθει μεθαύριο, Παρασκευή, που είναι κανονικά η ώρα του Πρωθυπουργού; Και δεν έρχεται ο κ. Μητσοτάκης για να απαντήσει, ενώ καταγράφουμε εκτίναξη των γυναικοκτονιών που, πιστέψτε με, δεν είναι κοινωνικός όρος και όρος του κοινωνικού διαλόγου και του δημόσιου διαλόγου, είναι έγκλημα; Το ξέρουν, το βίωσαν τα θύματα που επέζησαν, το βίωσαν τα θύματα που αφαιρέθηκε η ζωή τους, το βιώνουν οι οικογένειες των θυμάτων και σας καλούν να πάρετε πρωτοβουλίες, και εσείς κάθεστε στις δάφνες σας, αυτές που οι ίδιοι εξασφαλίζετε για τους εαυτούς σας και λέτε «όλα καλώς καμωμένα», όπως απάντησε προχτές ο κ. Νικολακόπουλος, Υφυπουργός Πολιτικής Προστασίας στις ερωτήσεις δύο Βουλευτών του κ. Μπάρκα και του κ. Καζαμία, του Κοινοβουλευτικού μας Εκπροσώπου από την Πλεύση Ελευθερίας, που δέχθηκε την απάντηση ότι έχει ενισχυθεί, λέει, το τάδε τμήμα με έξι αστυνομικούς και το άλλο τμήμα με δέκα και ότι έχουν περάσει κάποια σεμινάρια οι αστυνομικοί, οποίοι δουλεύουν σε συνθήκες αδιανόητες, διεκδικούν επίδομα επικίνδυνων συνθηκών εργασίας και δεν το θεσμοθετείτε, καλούνται συχνότατα να εκτελούν παράνομες εντολές και δεν προστατεύονται και είναι συνολικά εκτεθειμένοι σε όλη αυτήν την ανάλγητη πολιτική σας.

Την ερώτηση αυτή κατέθεσα στις 27 Νοεμβρίου, στις 8 Ιανουαρίου, στις 15 Ιανουαρίου, στις 22 Ιανουαρίου, στις 29 Ιανουαρίου, στις 5 Φεβρουαρίου, στις 12 Φεβρουαρίου, στις 19 Φεβρουαρίου, στις 26 Φεβρουαρίου, στις 4 Μαρτίου, στις 11 Μαρτίου, στις 14 Μαρτίου, στις 22 Μαρτίου και την 1η Απριλίου.

Θεωρείτε ότι είναι κάποιο παιχνίδι και δεν έρχεστε να απαντήσετε, κύριε Μητσοτάκη; Δεν έχετε δικαίωμα να παίζετε με τις ζωές των ανθρώπων και των γυναικών που τις κυνηγούν σαν θηράματα, όπως έγινε προχθές. Σαν θήραμα την κυνήγησε ο δολοφόνος της, σαν θήραμα και την καταδίωξε και την εντόπισε και τη σκότωσε, ενώ η κοπέλα είχε απευθυνθεί και στη δικαιοσύνη και στην Αστυνομία.

Καταθέτω τις ερωτήσεις στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ακούστε τι έγινε στη χώρα του «πάμε και όπου βγει», ακούστε τι λέει το Αρχηγείο της Ελληνικής Αστυνομίας στη σχετική ανακοίνωση ότι έγινε:

«Σχετικά με τον θανάσιμο τραυματισμό» -για φανταστείτε, είναι ο όρος που συνήθως χρησιμοποιείται για τα θύματα κρατικών δολοφονιών- «εικοσιοκτάχρονης γυναίκας πλησίον του Αστυνομικού Τμήματος Αγίων Αναργύρων γνωστοποιούνται τα ακόλουθα:

Περί τις 22.10΄ ώρα χθες, 1η Απριλίου του 2024, το θύμα μετέβη με οικείο της πρόσωπο στο Αστυνομικό Τμήμα Αγίων Αναργύρων όπου περιέγραψε περιστατικά, τα οποία είχαν λάβει χώρα σε βάρος της κατά το παρελθόν από τον πρώην σύντροφό της και τα οποία είχε καταγγείλει στην Αστυνομία. Παράλληλα, περιέγραψε ότι την προηγουμένη και την ίδια μέρα διαπίστωσε ότι ο πρώην σύντροφός της κινούνταν έξω από την οικία της. Κατά την παραμονή της στην υπηρεσία» -για ακούστε, σας παρακαλώ, στη χώρα του «πάμε και όπου βγει» τι γίνεται με μία γυναίκα που έχει ξανακαταγγείλει και που λέει «με παρακολουθεί, τον έχω δει»- «δεν υπέβαλε έγκληση σε βάρος του, εκφράζοντας την επιθυμία να μεταφερθεί με περιπολικό στην οικία της.»

«Κατά την έξοδό της από το Αστυνομικό Τμήμα κάλεσε την Άμεση Δράση» -ήταν η οδηγία που της δόθηκε. Αντί να επιληφθεί το αστυνομικό τμήμα σε ασφαλές περιβάλλον, της είπε «πάρε το «100»- «και σε κοντινή απόσταση, ενώ συνομιλούσε με τηλεφωνητή,» -την ώρα που έλεγε «βοήθεια!», γιατί για βοήθεια και για προστασία πήγε η κοπέλα αυτή στο αστυνομικό τμήμα- «παρουσία του οικείου της προσώπου, δέχθηκε αιφνίδια επίθεση...» -Αιφνίδια; Ενώ έχει καταγγείλει, έχει πάει στο αστυνομικό τμήμα, έχει πει «δύο μέρες με περιτριγυρίζει και με παρακολουθεί» ήταν αιφνίδιο;- «από τον πρώην σύντροφό της, ο οποίος με χρήση μαχαιριού την τραυμάτισε θανάσιμα και στη συνέχεια αυτοτραυματίστηκε.

Ο δράστης συνελήφθη και νοσηλεύεται φρουρούμενος σε ψυχιατρικό νοσοκομείο των Αθηνών.

Τονίζεται ότι από το 2020 έχει καταρτιστεί οδηγός χειρισμού υποθέσεων ενδοοικογενειακής βίας, τα οποία έχουν εκπονηθεί σε συνεργασία με εισαγγελικές αρχές. Τα πρωτόκολλα αυτά έχουν αποσταλεί σε όλες τις αστυνομικές υπηρεσίες που χειρίζονται υποθέσεις ενδοοικογενειακής βίας και βρίσκονται υπό διαρκή επικαιροποίηση».

Για φανταστείτε να σε σκοτώνουν έξω από το αστυνομικό τμήμα και η Αστυνομία να λέει «από το 2020 έχουμε καταρτίσει πρωτόκολλα, τα οποία στέλνονται στα αστυνομικά τμήματα και επικαιροποιούνται»! Αυτή είναι η κατάρτιση των δέκα επτά χιλιάδων αστυνομικών, για την οποία μίλησε ο κ. Χρυσοχοΐδης;

«Τα πρωτόκολλα αποτελούν τη βάση διαρκούς εκπαίδευσης του αστυνομικού προσωπικού». Από ποιον; Πώς ελέγχεται, πώς είναι εγγυημένη αυτή η διαρκής εκπαίδευση;

«Μάλιστα, αυτή τη στιγμή λειτουργούν δεκαοκτώ επιχειρησιακά γραφεία αντιμετώπισης ενδοοικογενειακής βίας σε ολόκληρη τη χώρα, εκ των οποίων τα δύο στη δυτική Αττική. Ήδη δημιουργούνται άλλα σαράντα πέντε, ώστε να υπάρχει ένα σε κάθε διεύθυνση Αστυνομίας.

Επιπλέον, από το 2023 τα θύματα έχουν πρόσβαση και στην ειδική εφαρμογή άμεσης και έγκαιρης ειδοποίησης της Αστυνομίας με δυνατότητα γεωεντοπισμού (panic button)».

Καταλάβατε τι είναι το panic button; Το panic button, που σας αφορά καθ’ ύλην, κατά την αρμοδιότητά σας, είναι κουμπί προστασίας για όπου βρίσκεται η κοπέλα -στο δάσος, στην παραλία, στο αυτοκίνητο, στο σπίτι της;- για να ενεργοποιεί γεωεντοπισμό και να υπάρχει άμεση προστασία. Είναι δυνατόν να αναφέρεται οποιοσδήποτε στο panic button όταν η κοπέλα έχει φτάσει η ίδια στο αστυνομικό τμήμα και δεν προστατεύεται; Χρειάζεται γεωεντοπισμός και panic button όταν το θύμα έχει προσφύγει στην αρμόδια αρχή και λέει «προστατεύστε με» και προσκρούει σε αυτή την εξουθενωτική γραφειοκρατία, ανικανότητα, αδιαφορία, η οποία έχει διαχυθεί σε όλους τους τομείς, διότι πηγάζει από την κορυφή, πηγάζει από τον Πρωθυπουργό και την Κυβέρνηση; Ένας Πρωθυπουργός ο οποίος επί τεσσερισήμισι μήνες δεν απαντά τι θα κάνει για τις γυναικοκτονίες και την έμφυλη βία. Περιφρονεί τη μοναδική γυναίκα Αρχηγό της Αντιπολίτευσης, η οποία επαναφέρει το θέμα ξανά και ξανά και ξανά και δεν θα κουραστώ –σας το είπα και για άλλα θέματα, σας το είπα και για τα Τέμπη- να επανέρχομαι. Περιφρονεί, λοιπόν, την ερώτηση, περιφρονεί το θέμα και δεν έρχεται. Αυτό εκπέμπει μήνυμα. Όπως μήνυμα εκπέμπει συνολικά το πολιτικό προσωπικό της χώρας και το κοινοβουλευτικό προσωπικό. Όπως μήνυμα εκπέμπουν οι διαρκείς κακοποιητικές συμπεριφορές εδώ μέσα. Όπως μήνυμα εκπέμπουν τα στερεότυπα.

Όταν ήμουν επί οκτώ λεπτά εδώ σιωπηλή, με διαρκείς επιθέσεις επί οκτώ λεπτά από την Κοινοβουλευτική Ομάδα της Νέας Δημοκρατίας στη διάρκεια της συζήτησης της πρότασης μομφής, ο Προεδρεύων μού είπε «Εσείς το προκαλέσατε. Μην προκαλείτε το ακροατήριο. Εσείς προκαλείτε». Δηλαδή δέχεται ένας άνθρωπος, γυναίκα Αρχηγός, αυτή τη λυσσαλέα επίθεση, που επί οκτώ λεπτά εμποδίζεται η ομιλία της, και ο Προεδρεύων της Βουλής τής λέει «Εσείς το προκαλέσατε»! Αυτή είναι η αναπαραγωγή των στερεοτύπων. Αυτή είναι η διαδικασία της θυματοποίησης του θύματος.

Ακόμη και αυτή η ανακοίνωση της Αστυνομίας είναι κακοποιητική για τη μνήμη της γυναίκας αυτής. Δεν υπέβαλε, λέει, έγκληση. Γιατί, χρειαζόταν να υποβάλει έγκληση; Χρειαζόταν να υποβάλει έγκληση και αυτή τη στιγμή επιχειρείται να ενοχοποιηθεί η κοπέλα μετά θάνατον, μετά τη δολοφονία; «Δεν υπέβαλε έγκληση», αυτή φταίει! Αυτή φταίει! Να ζητήσουμε συγγνώμη και από τον δράστη!

Καταθέτω στα Πρακτικά την ανακοίνωση που τελειώνει «Επισημαίνεται ότι από τη Γενική Αστυνομική Διεύθυνση Αττικής διατάχθηκε ένορκη διοικητική εξέταση, προκειμένου να διερευνηθούν οι ενέργειες των αστυνομικών που επιλήφθηκαν στην υπόθεση».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εντάξει, θα μας ενημερώσετε για την ΕΔΕ, όμως ό,τι και να έχει γίνει σε επίπεδο αστυνομικού προσωπικού έχετε την πολιτική ευθύνη για το γεγονός ότι αφήνετε κατά σύστημα επί χρόνια ανυπεράσπιστα τα θύματα αυτά, που είναι γυναίκες, είναι άνθρωποι, έχουν το δικαίωμα στη ζωή και δεν λαμβάνετε τα μέτρα που επιβάλλονται για να προστατευθούν οι ζωές τους.

Θεώρησα σημαντικό να μιλήσω εν εκτάσει γι’ αυτή τη γυναικοκτονία γιατί βλέπω ότι συνεχίζετε στην πεπατημένη της λογικής που λέει: μία επίφαση καλής λειτουργίας του κράτους και μία ζοφερή πραγματικότητα ξεχαρβαλώματος των πάντων και αδιαφορίας για την ανθρώπινη ζωή.

Ξέρετε το Σάββατο στην απονομή των βραβείων Animation -γιατί οι καλλιτέχνες είναι πάντοτε πιο ευαίσθητοι και πάντοτε κάνουν εκείνα τα βήματα που δεν κάνουν οι επαγγελματίες της πολιτικής- απονεμήθηκαν σειρά βραβείων. Σάρωσε τα βραβεία ένα φιλμ animation με τίτλο «Έτοιμοι», που δείχνει εδώ, στη Βουλή, το ξεχαρβαλωμένο κράτος που δεν λειτουργεί τίποτε και στραγγαλίζει τους ανθρώπους και τους εργαζομένους που καλούνται μέσα σ’ αυτό το κράτος να λειτουργήσουν.

Όλες αυτές τις ημέρες έρχομαι σε επαφή με ανθρώπους σε όλη την Ελλάδα που πραγματικά διεκδικούν τη ζωή τους και την ποιότητα της ζωής τους.

Στην Τανάγρα το Σάββατο έγινε μεγάλη διαμαρτυρία των κατοίκων γιατί ετοιμάζεται μια επικίνδυνη, εγκληματική διαδικασία απόθεσης ενός εκατομμυρίου τόνων τοξικών και καρκινογόνων αποβλήτων στην περιοχή, στο υπέδαφος, με άμεση διακύβευση της ζωής, ενώ τα εγκλήματα που διαπράττονται στην ευρύτερη περιοχή του Ασωπού έχουν καταγραφεί και πιστοποιηθεί από το 2008. Κι όμως, οι κάτοικοι είναι σήμερα ακόμη εκτεθειμένοι στον καρκίνο, για τον οποίο δεν κάνετε τίποτα και επαναστατούν εκείνοι.

Στο Κιλελέρ οι αγρότες απέτρεψαν τον Υφυπουργό που θα μετέβαινε εκεί από το να εμφανιστεί και ήταν μια νίκη τους, γιατί δεν έχετε κάνει τίποτε απ’ όλα αυτά που έχουν εξαγγελθεί, τίποτε από όλα αυτά που έχουν εξαγγελθεί. Οι αγρότες είναι αποφασισμένοι να διεκδικήσουν την ουσιαστική αξιοπρέπειά τους και τη ζωή τους. Κάποιοι δεν έχουν εισπράξει ούτε αυτές τις πρώτες στοιχειώδεις και υποτυπώδεις αποζημιώσεις.

Χθες έγινε διαμαρτυρία έξω από το Αστυνομικό Τμήμα Αγίων Αναργύρων για την προστασία των γυναικών.

Στη «ΛΑΡΚΟ», που υπάρχει και τροπολογία, οι εργαζόμενοι διεκδικούν τα στοιχειώδη και θεμελιώδη δικαιώματά τους και δεν συμβιβάζονται με τέτοιες τροπολογίες, όπως αυτή που φέρνετε, που δεν εξασφαλίζουν το άνοιγμα της «ΛΑΡΚΟ», την αναβίωση και επικαιροποίηση των συμβάσεων εργασίας των ανθρώπων αυτών που έχουν δώσει τη ζωή τους εκεί και που δικαιούνται να συνεχίσουν την εργασία τους, χωρίς καμμία έκπτωση.

Πριν από λίγο συνάντησα τους δικαστικούς υπαλλήλους, την Ομοσπονδία Δικαστικών Υπαλλήλων Ελλάδας, που αφ’ ενός κρούουν τον κώδωνα του κινδύνου για ένα άλλο ξεχαρβάλωμα που πρόκειται να γίνει, αυτό του νέου δικαστικού χάρτη με κατάργηση υπηρεσιών, με συγχωνεύσεις, με κατάργηση ειρηνοδικείων και με μια εντελώς πρόχειρη, στο γόνατο, αναπλαισίωση της λειτουργίας της δικαιοσύνης.

Οι δικαστικοί υπάλληλοι είναι σήμερα πέντε χιλιάδες εξακόσιοι περίπου, ενώ οι οργανικές θέσεις είναι εννέα χιλιάδες. Ούτε οι οργανικές θέσεις δεν έχουν συμπληρωθεί. Και ακούμε την Κυβέρνηση να λέει «Να λειτουργήσει η δικαιοσύνη». Ποια δικαιοσύνη να λειτουργήσει; Υπάρχει δικαιοσύνη χωρίς υποδομές; Υπάρχει δικαιοσύνη χωρίς προσωπικό, χωρίς ανθρώπινο δυναμικό; Υπάρχει δικαιοσύνη χωρίς σχεδιασμό;

Ποια ψηφιακή δικαιοσύνη, που κουβαλιούνται οι δικογραφίες με καροτσάκια σουπερμάρκετ ακόμη στα πρωτοδικεία και τα εφετεία, που η απομαγνητοφώνηση γίνεται με διαδικασίες αλλοπρόσαλλες και που τις προάλλες ζητήθηκε διακοπή γιατί έπρεπε να ρωτήσουν το Υπουργείο Δικαιοσύνης αν μπορούν να απομαγνητοφωνήσουν;

Είναι τρομακτική η απόσταση αυτών που λέτε ότι κάνετε με αυτά που πράγματι κάνετε. Και είναι επίσης τρομακτική η απόσταση των προβλημάτων που αντιμετωπίζει ο κόσμος με τις δικές σας διαβεβαιώσεις ότι όλα τα φροντίζετε.

Μεταξύ των τροπολογιών που έχουν έρθει κατά τη συνήθη αλλοπρόσαλλη, πρόχειρη και ανεύθυνη τακτική των εμβαλωματικών ρυθμίσεων, αναφέρεστε και σε ενίσχυση για τη δασοπυρόσβεση. Είναι η τέταρτη μέρα που καίγονται τα Πιέρια Όρη, Μάρτιο και Απρίλιο, και το ξεχαρβαλωμένο κράτος είχε στην αρχή ένα ελικόπτερο εκεί και στη συνέχεια και άλλο ένα. Επί τέσσερις μέρες προελαύνει η πυρκαγιά έρπουσα, που σημαίνει ότι θα μπορούσατε και μπορείτε, αναλαμβάνοντας μέτρα πολιτικής προστασίας από αυτά που σας έχουμε προτείνει ξανά και ξανά, μεταξύ των οποίων και η πρόσληψη ως μονίμων όλων και όχι κάποιων εποχικών πυροσβεστών, η ενίσχυση των επίγειων και εναέριων μέσων, με τέτοιες αυτονόητες ενέργειες και όχι με τροπολογίες της τελευταίας στιγμής, να φροντίσετε να υπάρχει πολιτική προστασία.

Πριν από πέντε μέρες διαφήμιζε ο κ. Κικίλιας την αγορά Καναντέρ που θα τα έχουμε το 2025, το 2026, το 2027, το 2030. Τώρα τι κάνουμε; Γαία πυρί μιχθήτω;

Είναι εντελώς απογοητευτική και αποκαρδιωτική η κατάσταση αυτή, όπως απογοητευτικό και αποκαρδιωτικό είναι το να παρακολουθούμε χθες τον Πρωθυπουργό σε μια απέλπιδα προσπάθεια να αλλάξει την ατζέντα για τα Τέμπη, να επισκέπτεται τα Καλάβρυτα, τον μαρτυρικό αυτόν τόπο και να μη λέει κουβέντα για τη διεκδίκηση των γερμανικών οφειλών, να μη λέει κουβέντα για την ανειλημμένη δέσμευση της πολιτείας να ζητήσει αποζημιώσεις για τους ανθρώπους που σφαγιάστηκαν, εκτελέστηκαν, εξοντώθηκαν για την καταστροφή της χώρας μας, για την αρπαγή των αρχαιολογικών θησαυρών, για την κλοπή του δημοσίου ταμείου, για το αναγκαστικό κατοχικό δάνειο, για τη διάπραξη των ειδεχθέστερων διεθνών εγκλημάτων σε βάρος των προγόνων μας και σε βάρος θυμάτων που ακόμη ζουν και φεύγουν το ένα μετά το άλλο, ο ένας μετά τον άλλο, οι άνθρωποι που ήταν παιδιά στην Κατοχή, φεύγουν με ανεκπλήρωτη τη δέσμευση της πολιτείας να μεριμνήσει για τη διεκδίκηση των οφειλών της Γερμανίας, που αποτελεί εθνική υπόθεση, η οποία, με ευθύνη των κυβερνήσεων όλων των τελευταίων δεκαετιών, δεν εκπληρώνεται.

Η Πλεύση Ελευθερίας και εγώ προσωπικά δεν θα εγκαταλείψουμε αυτή τη διεκδίκηση, γιατί είναι οφειλόμενο χρέος προς τους ανθρώπους που έδωσαν τη ζωή τους ή μαρτύρησαν για να είμαστε σήμερα ελεύθεροι και περήφανοι, για τους ανθρώπους εκείνους στους οποίους οφείλουμε τη λαμπρή ιστορία των ηρώων της Κατοχής και του έπους του ’40, για τους ανθρώπους εκείνους που θα έπρεπε να τους τιμούμε και όχι να κοροϊδεύουμε τη μνήμη, τους απογόνους, τους συγγενείς τους, τους επιζώντες.

Αυτά που είπε χθες ο κ. Μητσοτάκης ότι «Δεν πρέπει να λησμονούμε την ιστορία μας» είναι σκέτη κοροϊδία. Τον καλώ να υλοποιήσει τη δέσμευσή του ενώπιον της κ. Μέρκελ τον Αύγουστο του 2019, στην πρώτη του επίσκεψη στη Γερμανία και στην πρώτη του διεθνή επίσκεψη ως Πρωθυπουργού, που είπε ότι οι αξιώσεις είναι ενεργές, που είπε ότι έχουμε κάνει ρηματική διακοίνωση και εντεύθεν πέρασαν πέντε χρόνια σχεδόν χωρίς να έχει γίνει οποιαδήποτε ενέργεια γι’ αυτή τη ρηματική διακοίνωση.

Θα κλείσω, κύριε Πρόεδρε, με ένα πολύ σημαντικό θέμα που δεν μπορεί να μένει έξω από τη Βουλή και που θα συνεχίσω να το θέτω και η Πλεύση Ελευθερίας θα συνεχίσει να το θέτει μέσα στη Βουλή.

Χθες βρέθηκα στην έναρξη του Φεστιβάλ Γαλλόφωνου Κινηματογράφου στο Μέγαρο Μουσικής Αθηνών. Ήταν κατάμεστο από ανθρώπους καλλιτέχνες, ανθρώπους της τέχνης και άλλους σημαντικούς ανθρώπους. Πριν την έναρξη της ταινίας, εμφανίσθηκαν ακτιβιστές, πολίτες, καλλιτέχνες που πήραν τον λόγο, ύψωσαν σημαία «Τέρμα στη σιωπή για την Παλαιστίνη», «Unmute Palestine», ύψωσαν πανό, φώτα, προβολείς, «Γενοκτονία», γιατί δεν ακούγεται πουθενά η γενοκτονία σε βάρος των Παλαιστινίων, και διάβασαν σε απόλυτη ησυχία το κείμενο συμπαράστασης στον παλαιστινιακό λαό, καταγγελία στις κυβερνήσεις οι οποίες στηρίζουν το έγκλημα, μεταξύ των οποίων και η γαλλική και η ελληνική, και πρόσκλησης να δράσουμε για την ειρήνη και να προστατεύσουμε τα θύματα της γενοκτονίας.

Μετά από αυτή την παρέμβαση καταχειροκροτήθηκαν. Ήταν μια συγκινητική πραγματικά στιγμή αλληλεγγύης των ανθρώπων στους ανθρώπους, αλληλεγγύης των ανθρώπων στα θύματα.

Είμαι πολύ περήφανη -γιατί έχουμε δει εικόνες απομάκρυνσης ακτιβιστών που έχουν να προσπαθήσει το ίδιο να κάνουν σε άλλες χώρες- είμαι πολύ περήφανη που χθες έγινε μια πραγματική, συλλογική, αυθόρμητη εκδήλωση αλληλεγγύης στους Παλαιστινίους.

Ο κ. Μητσοτάκης τον Οκτώβριο του 2023 επισκέφθηκε τον κ. Νετανιάχου -και όχι την Παλαιστινιακή Αρχή- τον αγκάλιασε και του είπε “I hope whatever happens, happens without too much of a humanitarian cost”, δηλαδή «Ελπίζω ό,τι γίνει, να γίνει χωρίς υπερβολικό ανθρωπιστικό κόστος». Αυτά είπε ο κ. Μητσοτάκης.

Αμέσως κατέθεσα επίκαιρες ερωτήσεις -τις καταθέτω στα Πρακτικά- από τις 23 Οκτωβρίου και εντεύθεν, και ξανά και ξανά, ρωτώντας τον πώς είναι δυνατόν να στηρίζει τη διάπραξη διεθνών εγκλημάτων και να μιλάει για ανεκτό ανθρωπιστικό κόστος. Γιατί αν υπάρχει το «όχι υπερβολικό», υπάρχει και το «ανεκτό».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, κύριε Μητσοτάκη, σας ρωτώ: Πάνω από τριάντα δύο χιλιάδες, σχεδόν τριάντα τρεις χιλιάδες νεκροί είναι για εσάς ανεκτό ανθρωπιστικό κόστος; Πάνω από δώδεκα χιλιάδες παιδιά είναι ανεκτό ανθρωπιστικό κόστος; Η δολοφονία ακτιβιστών που συνέδραμαν στο να φέρουν φαγητό στους λιμοκτονούντες Παλαιστινίους, παιδιά, γυναίκες, ανθρώπους όλων των ηλικιών είναι αποδεκτό ανθρωπιστικό κόστος;

Για την Πλεύση Ελευθερίας, για εμένα προσωπικά, αυτή είναι μια υπόθεση που μας αφορά όλους. Θα συνεχίσουμε να μιλάμε δυνατά για το έγκλημα και να προσκαλούμε την Κυβέρνηση να πράξει τα δέοντα, εκπροσωπώντας επάξια τον ελληνικό λαό, έναν λαό που δεν δίστασε ποτέ να εκδηλώσει την αλληλεγγύη του στα θύματα, έναν λαό που ξέρει πολύ καλά να είναι με τη σωστή πλευρά της ιστορίας, με τη σωστή πλευρά των ανθρώπων, με την πλευρά των θυμάτων, με την πλευρά της ειρήνης.

Σας καλούμε να μετατοπιστείτε, να έρθετε με την πλευρά των ανθρώπων, με την πλευρά της ειρήνης, να γράψετε επιτέλους μια λαμπρή σελίδα στην ιστορία μας, σε αντίθεση με τις ντροπιαστικές σελίδες που γράφονται όλα αυτά τα χρόνια.

Η Πλεύση Ελευθερίας εκφράζει την αλληλεγγύη της στον παλαιστινιακό λαό. Είμαστε και θα είμαστε πάντα με τα θύματα και με την ειρήνη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας κ. Ζωή Κωνσταντοπούλου.

Καλείται στο Βήμα ο κ. Ξανθόπουλος Θεόφιλος, Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, έχουν ακουστεί διάφορα με αφορμή το νομοσχέδιο που συζητούμε, το οποίο και βεβαίως είναι το κυρίως θέμα, και είμαι αναγκασμένος να αναφερθώ έστω και ακροθιγώς στα όσα ακούστηκαν σε αυτή την Αίθουσα.

Τέθηκαν από την αρχή από μεγάλη μερίδα των συναδέλφων που μίλησαν με αφορμή το νομοσχέδιο αυτό τα ζητήματα που κατά πόσον διακυβεύεται η δημοκρατία, το κατά πόσον εμείς είμαστε πατριώτες, το κατά πόσον στηρίζουμε τη χώρα και τι είδους πατριωτισμός είναι αυτός. Και βεβαίως με αυτή τη σύνθεση της Βουλής αυτά τα ζητήματα επανέρχονται στη δημόσια σφαίρα, αλλά φοβούμαι από χείλη τα οποία ουσιαστικά άλλο πράγμα λένε και άλλο πράγμα εννοούν.

Διότι κατά την άποψή μας ο πατριωτισμός είναι διαμετρικά αντίθετες από την πατριδοκαπηλία και ο πατριωτισμός των ακροδεξιών έχει τόση σχέση με την πατρίδα όση έχουν και τα άλογα που κάνουν παρελάσεις όπως είπε και ο Μάνος Χατζηδάκης.

Σε ό,τι αφορά το ταυτοτικό ζήτημα που τέθηκε από κάποιους, ότι εμείς είμαστε Έλληνες, είμαστε Ρωμιοί, είμαστε ορθόδοξοι, θα ήθελα λοιπόν να πω, στεντορεία τη φωνή, ότι είμαι Ευρωπαίος πολίτης ελληνικής ιθαγένειας και ποντιακής καταγωγής και σε κανέναν δεν επιτρέπω να αμφισβητεί την ελληνικότητά μου, τη συνείδησή μου, τη στράτευσή μου στα δίκαια αιτήματα των πολιτών και κυρίως την αίσθηση του ανήκειν στο ελληνικό γένος.

Κυρίες και κύριοι συνάδελφοι, είναι προφανές ότι μεγάλο μέρος της δημόσιας συζήτησης σήμερα αφιερώθηκε σε ένα θέμα το οποίο έρχεται μετ’ επιτάσεως, δυστυχώς με την περιοδικότητα ενός φυσικού φαινομένου, και μιλάω για τη γυναικοκτονία την προχθεσινοβραδινή. Είναι ένα γεγονός το οποίο επαναλαμβάνεται και για να επαναλαμβάνεται αυτό το γεγονός είναι προφανές ότι κάτι δεν κάνουμε καλά. Και όταν λέω κάτι δεν κάνουμε καλά, δεν θέλω να διαχέεται η ευθύνη αδιακρίτως. Κάτι δεν κάνει καλά η πολιτική ηγεσία, κάτι δεν αντιλαμβάνεται σωστά ή κάτι αντιλαμβάνεται λάθος.

Έχουμε το εξής αδιανόητο στην περίπτωση, ότι ουσιαστικά η δολοφονία ολοκληρώθηκε σε ανοιχτή ακρόαση, ολοκληρώθηκε μπροστά στο αστυνομικό τμήμα, δηλαδή στις δυνάμεις του κράτους, που ως κύριο, ως πυρήνα της αποστολής τους έχουν την αποτροπή, τον περιορισμό και την εξουδετέρωση τέτοιων πρακτικών. Κι ενώ η κοπέλα σφαζόταν και μιλούσε στο τηλέφωνο μπροστά στο αστυνομικό τμήμα, η δομή της πολιτείας, η Αστυνομία, που είναι επιφορτισμένη με το καθήκον αυτό, στάθηκε ανίκανη, αδύναμη, άτολμη –ό,τι θέλετε πέστε- να την υπερασπίσει.

Με την έλλειψη αυτής της υπεράσπισης, με την αδυναμία εκπλήρωσης του καθήκοντος ουσιαστικά διαχέεται ένα κλίμα ανασφάλειας σε όλη την ελληνική κοινωνία. Και εδώ δεν είναι το θέμα της μικροκομματικής αντιπαράθεσης, αλλά είναι ένα θέμα βαθιά κοινωνικό και γι’ αυτό πολιτικό και ιδεολογικό: Με ποιον τρόπο αντιμετωπίζουμε αυτές τις συμπεριφορές;

Είχαμε προηγουμένως την αντιδικία, τη διαφωνία με την κ. Ζαχαράκη, την κυρία Υπουργό, η οποία ως επιχείρημα έφερε την αυστηροποίηση των ποινών, διότι ο ΣΥΡΙΖΑ στους ποινικές κώδικες που είχε ψηφίσει για την ανθρωποκτονία προέβλεπε μια ποινή από δεκαπέντε έως είκοσι έτη, αφήνοντας στη διακριτική ευχέρεια του δικαστή να αποφασίσει, και ήρθε η Νέα Δημοκρατία και άλλαξε το ελάχιστο και το έκανε για όλα τα εγκλήματα, για όλες τις ανθρωποκτονίες είκοσι έτη.

Αυτό, λοιπόν, το αντιλαμβανόμαστε όλοι ότι δεν είναι λυσιτελές, δεν είναι αποτελεσματικό στην αποτροπή αυτών των συμπεριφορών και ότι η πατριαρχία κατά τη δική μας άποψη είναι αυτή που οπλίζει το χέρι των θυμάτων. Το είπα και στην τοποθέτησή μου προηγουμένως αντικρούοντας την κυρία Υπουργό, είναι μία νοοτροπία βαθιά διαστρεβλωτική -για να μην πω διεστραμμένη- και το γεγονός ότι έχουμε και ανθρωποκτονίες σε εντελώς ανόμοια κοινωνικά και πολιτικά συστήματα, είτε αναφερόμαστε στην υποσαχάρια Αφρική είτε αναφερόμαστε στις σκανδιναβικές χώρες, σημαίνει ότι κάτι πιο βαθύ είναι αυτό που δηλητηριάζει το μυαλό και τις σκέψεις των ανθρώπων. Αυτό κατά τη δική μας άποψη είναι το φαινόμενο της πατριαρχίας.

Δεν έχουμε βεβαίως την απαίτηση η συντηρητική παράταξη να το εκλάβει ως κινούν αίτιο. Έχουμε όμως την απαίτηση να ανταποκριθεί στις προϋποθέσεις και στις απαιτήσεις αντιμετώπισης του φαινομένου.

Έθεσε ο κύριος Αρχηγός της Νίκης το ερώτημα γιατί μιλάμε για έμφυλη βία και αν το αντίθετο της έμφυλης είναι η άφυλη βία. Μα ακριβώς, μιλάμε για έμφυλη βία, γιατί αυτού του είδους η βία έχει ταυτοτικό στοιχείο το φύλο του θύματος. Δεν θα υφίστατο αυτές τις συνέπειες -είτε θα είναι ένας βαρύς τραυματισμός, είτε θα είναι ξυλοδαρμός, θα είναι σωματικές βλάβες, θα είναι απειλές, θα είναι ανθρωποκτονία- το θύμα, λοιπόν, δεν θα υφίστατο αυτές τις συνέπειες εάν δεν ήταν γυναίκα.

Γι’ αυτόν τον λόγο φωνάζουμε, κραυγάζουμε και ενισχύουμε την άποψη στο δημόσιο λόγο μας ότι πρόκειται περί έμφυλης βίας. Και αυτές οι απόψεις δεν είναι απόψεις πλέον μειοψηφικές, δεν είναι απόψεις ιδιαίτερες, ούτε εντάσσονται σε μια woke κουλτούρα, όπως ανέφεραν προηγουμένως κάποιοι συνάδελφοι από την Αντιπολίτευση. Είναι βαθιά ανθρώπινο ζήτημα. Είναι ζήτημα δικαιώματος με το Δ΄ Κεφαλαίο, είναι ζήτημα του ανθρώπου να υπάρξει, να ζήσει και να μην υποστεί τις συνέπειες μιας δολοφονικής συμπεριφοράς με μόνο λόγο ότι είναι γυναίκα.

Έτσι, λοιπόν, καθίσταται δραματικά επίκαιρη η τροπολογία μας για τη νομική αναγνώριση. Είχαμε μια αντιδικία, επιστημονική διαφωνία, θα έλεγα, με τον κ. Πλεύρη κατά πόσο μπορεί να ενταχθεί στον Ποινικό Κώδικα. Είναι σεβαστές οι απόψεις στο επιστημονικό επίπεδο, αλλά εδώ, εκτός από το επιστημονικό επίπεδο, κοιτάζουμε και την πολιτική και την κοινωνική διάσταση. Βεβαίως, θα περιμένω από τον κ. Πλεύρη στην ομιλία του να μου απαντήσει, στην περίπτωση της απόπειρας ανθρωποκτονίας που είναι και αυτή κακουργηματικού χαρακτήρα για παράδειγμα, εκεί όταν πρόκειται περί έμφυλης βίας, εκεί δεν πρέπει να προβλέπεται μια αυξημένη ποινή σε σχέση με τη συνήθη;

Καταλαβαίνω το αντεπιχείρημα ότι δημιουργούμε δύο ταχυτήτων απόπειρες σε βάρος της ανθρώπινης ζωής. Είναι ένα επιστημονικό επιχείρημα, νομικό που έχει σχέση με τον πυρήνα του δογματικού Ποινικού Δικαίου, αλλά ταυτόχρονα είναι ένα μεγάλο κοινωνικό ζήτημα και με βάση τις διεθνείς συμβάσεις με τις οποίες δεσμεύεται η χώρα μας, οφείλουμε να κάνουμε ότι είναι δυνατόν, έτσι ώστε να αναδειχθεί, να γίνει ορατό και κυρίως, να καταγράφεται επισήμως αυτό το φαινόμενο, το οποίο είναι δραματικό για την κοινωνική ισορροπία.

Διότι εγώ δεν θέλω να πω ότι είμαι πιο ευαίσθητος από κανέναν άλλον ούτε να διατηρήσω, να διεκδικήσω πρωτεία ευαισθησίας για την παράταξή μου, αλλά είναι μια πολιτική, μια ιδεολογική προσέγγιση, για την οποία πρέπει να συζητήσουμε ενδελεχώς και να κάνουμε ό,τι περνάει από το χέρι μας για να περιοριστούν οι δραματικές συνέπειες αυτών των συμπεριφορών.

Επί του σχεδίου νόμου. Κατ’ αρχάς, κύριε Υπουργέ, έχουμε ένα πολύ βασικό πρόβλημα, το οποίο πέρασε κάτω από τα ραντάρ. Παραμένει αρρύθμιστο το τοπίο για τα περιφερειακά ραδιόφωνα και τους περιφερειακούς τηλεοπτικούς σταθμούς με ό,τι αυτό συνεπάγεται. Και λέω, ό,τι αυτό συνεπάγεται, γιατί ουσιαστικά όταν δεν υπάρχει καθαρό τοπίο, καθαρό πλαίσιο λειτουργίας, ενδημούν διάφορες παραβατικές, αντικοινωνικές και θα έλεγα και αντιδημοκρατικές συμπεριφορές.

Άρα, ένα ζήτημα το οποίο το θέτω με τον πιο επίσημο τρόπο, πρέπει το Υπουργείο σας άμεσα να πάρει μια πρωτοβουλία για να δούμε τι θα κάνουμε με αυτό το αρρύθμιστο τηλεοπτικό τοπίο, γιατί στη δημόσια σφαίρα δεν υπάρχουν μόνο τα κανάλια πανελλαδικής εμβέλειας, υπάρχουν και τα κανάλια περιφερειακής ή τοπικής εμβέλειας, τα οποία παίζουν ένα σημαντικό ρόλο, τα ραδιόφωνα επίσης περιφερειακής ή τοπικής εμβέλειας, τα οποία οφείλουν να συνεισφέρουν στην ενημέρωση των πολιτών και τα οποία σε ένα τοπίο αρρύθμιστο, είναι ευάλωτα σε παντοειδείς, εξωγενείς παράγοντες και πιέσεις. Είναι ένα ζήτημα δημοκρατίας κατ’ αρχάς, υγιούς ανταγωνισμού κατά δεύτερον, λειτουργίας των επιχειρήσεων κατά τρίτο, για το οποίο έχετε την ευθύνη να πάρετε μια πρωτοβουλία και να δείτε πώς θα ρυθμιστεί το τοπίο. Διότι έτσι όπως εξελίσσεται αυτή η ιστορία, δεν μπορούμε να μιλάμε για ευνομούμενο κράτος.

Σε ό,τι αφορά τώρα τον πυρήνα του νομοσχεδίου. Είμαστε θετικοί εξ αρχής. Άλλωστε, είναι μια ενσωμάτωση οδηγίας, είναι η 2065 του 2022. Αργήσαμε ως χώρα κατά κάτι. Είναι σύνηθες αυτό, δεν αποτελεί σημείο κριτικής. Απλώς το επισημαίνω. Και εμείς ως Ευρωπαϊκή Αριστερά, με εισηγητή προερχόμενο από τη Συμμαχία Σοσιαλιστών και Δημοκρατών, το ενισχύσαμε και το ψηφίσαμε ως ομάδα της Ευρωπαϊκής Αριστεράς.

Το βασικό επιχείρημα του εισηγητή ήταν ότι πρέπει να θεσπιστεί ένα πλαίσιο κανόνων για τον έλεγχο και τη διαφάνεια των κολοσσών που ουσιαστικά δρουν ανενόχλητοι στον ψηφιακό χώρο και λόγω μεγέθους εμπλέκονται ενεργά στη συγκρότηση του θεσμικού πλαισίου. Εμείς ξέρουμε πάρα πολύ καλά ότι ο συσχετισμός δυνάμεων είναι υπέρ των ψηφιακών κολοσσών, στους οποίους υποκύπτουν και υποκλίνονται πολύ μεγαλύτερες δυνάμεις από τη χώρα μας και εκεί έγκειται η αγωνία μας. Θεωρούμε ότι πρέπει να μπει ένα πλαίσιο λειτουργίας, έτσι ώστε ακόμη και αυτοί που θεωρούν εαυτούς στο απυρόβλητο, να γίνει μία απόπειρα να ενταχθούν σε ένα πλαίσιο λειτουργίας που αφορά τα κράτη, αφορά τους πολίτες και κυρίως, το δικαίωμα πληροφόρησης, ενημέρωσης των πολιτών.

Ξέρουμε πάρα πολύ καλά ότι ένα μεγάλο μέρος της δημόσιας συζήτησης γίνεται μέσα από τα μέσα κοινωνικής δικτύωσης και βεβαίως, μέσα ουσιαστικά από τις πλατφόρμες αυτών των ψηφιακών κολοσσών και είναι περισσότερο απαραίτητο να υπάρξουν δεσμεύσεις, να υπάρξουν ρυθμίσεις, να υπάρξουν όροι για αυτή τη λειτουργία.

Τώρα, είπα προηγουμένως ότι όντως επί της αρχής, το ψηφίζουμε. Ο εισηγητής μας, κ. Καραμέρος επεσήμανε τις επιμέρους διαφωνίες και με την έννοια αυτή δεν έχει νόημα να τα επαναλάβω. Όμως, θέλω να πω ότι είναι το ζήτημα αυτό που συζητάμε τώρα, με μια προβολή στο μέλλον, στο αμέσως επόμενο χρονικό διάστημα, ένα ζήτημα που έχει σχέση με την ουσία, τον πυρήνα της δημοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με αυτό ολοκληρώνω, κύριε Πρόεδρε.

Γιατί η δημοκρατία χρειάζεται ενέσεις και ενίσχυση από όλους μας, γιατί η δημοκρατία δεν είναι ένα κέλυφος διατάξεων, είναι μια ζώσα πραγματικότητα, γιατί οι πολίτες, ένα μεγάλο μέρος των πολιτών εκφράζεται, επικοινωνεί, διαμορφώνει και διαμορφώνεται μέσα από αυτές τις ψηφιακές πλατφόρμες. Επομένως, δεν αρκεί μόνον αυτού του είδους η νομοθέτηση, απαιτείται περαιτέρω παρακολούθηση, διάθεση της πολιτικής ηγεσίας για επιμέρους συγκρούσεις, έτσι ώστε αυτό που έχουμε κατακτήσει ως κοινωνία της νεωτερικότητας, του διαφωτισμού -που είναι τα δικαιώματα των πολιτών να εκφράζονται με πλήρη ελευθερία στο δημόσιο χώρο- να παραμένει αλώβητο και για το επόμενο μεγάλο χρονικό διάστημα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Επόμενος ομιλητής είναι ο κ. Πλεύρης Αθανάσιος, Κοινοβουλευτικός Εκπρόσωπος της Νέας Δημοκρατίας. Μετά θα συνεχίσουμε με τις δευτερολογίες, ξεκινώντας από το τέλος για όσους συναδέλφους θέλουν να μιλήσουν.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, σήμερα υποχρεωτικά -και λόγω της συζήτησης που έγινε για ένα πολύ σημαντικό θέμα, για το οποίο θα έρθω και θα αναπτύξω τις θέσεις μου και σε αυτό το σκέλος από την κυρίως ομιλία μου- αδικήσαμε ελαφρώς ένα πολύ σημαντικό νομοσχέδιο το οποίο έρχεται εδώ από τον Υπουργό και έχει να κάνει ουσιαστικά με την προστασία των χρηστών σε όλο το σύστημα του διαδικτύου, πλέον σε ένα πλαίσιο όχι ατομικής πρωτοβουλίας των ιδίων, αλλά τη θεσμοθέτηση των κανόνων στις μεγάλες πλατφόρμες, ώστε να αποτρέπεται η παραπληροφόρηση, η κακόβουλη διαφήμιση και γενικότερα δράσεις παράνομες του διαδικτύου που μέχρι σήμερα ο χρήστης ήταν πάρα πολύ δύσκολο να μπορέσει να βρει ανταπόκριση. Και πλέον, με τις υποχρεώσεις που αναλαμβάνονται από τις ίδιες πλατφόρμες, μπορούμε να πούμε ότι μπαίνει ένα πλαίσιο σε ένα κεντρικό επίπεδο, ώστε με αυτόν τον τρόπο να έχουμε καλύτερη προστασία ως χρήστες του διαδικτύου.

Παράλληλα είναι πολύ σημαντικό το κεφάλαιο, όπως το ανέπτυξε και ο εισηγητής μας κ. Μαρκογιαννάκης, σε όλο αυτό το πλαίσιο που έχει να κάνει με τη βελτίωση και τη διευκόλυνση ως προς τις παρεχόμενες υπηρεσίες που έχουν να κάνουν ουσιαστικά με την κατάργηση του φωτοαντιγράφου, το οποίο συνόδευσε τη ζωή μας για όλα αυτά τα χρόνια, με τη χρήση των ψηφιακών υπηρεσιών και των ψηφιακών δυνατοτήτων που υπάρχουν, έτσι ώστε να διευκολύνεται ο διοικούμενος σε όλες τις υπηρεσίες και σε όλες τις σχέσεις τις οποίες έχει με το κράτος.

Άρα είναι πολύ σημαντικό που λίγο πολύ το σύνολο των κομμάτων έχουν αποδεχτεί ότι το νομοσχέδιο το οποίο φέρνει ο Υπουργός κ. Παπαστεργίου και ο Υφυπουργός κ. Κυρανάκης είναι στη σωστή κατεύθυνση. Και στηρίζεται κατά την άποψή μου όλη αυτή η προσπάθεια που έχει γίνει στην ψηφιακή αναβάθμιση της χώρας όλο το τελευταίο διάστημα, από την Κυβέρνηση του Κυριάκου Μητσοτάκη και συνεχίζεται. Με αυτό τον τρόπο δείχνουμε ότι μπορούμε να έχουμε καλύτερες, με μεγαλύτερη ασφάλεια, υπηρεσίες από το διαδίκτυο, με πολύ μεγαλύτερη προστασία και ειδικά για τους ανηλίκους με τις διατάξεις οι οποίες υπάρχουν, αλλά αντίστοιχα να μπορούμε να χρησιμοποιούμε και αυτές τις υπηρεσίες για τη διευκόλυνσή μας.

Πολύ σημαντική είναι και η τροπολογία η οποία ήρθε από το Υπουργείο Οικονομικών αναφορικώς με τη «ΛΑΡΚΟ», που, έστω σε προσωρινό επίπεδο και μέχρι την εύρεση οριστικής λύσης, προσπαθεί να βοηθήσει τους εργαζόμενους, ώστε να συνεχίσουν να βρίσκονται σε μια σχέση εργασίας και ευελπιστούμε ότι θα βρεθεί και η οριστική λύση.

Παράλληλα, πολύ μεγάλη κουβέντα έγινε στο πλαίσιο το οποίο έχει να κάνει με την τροπολογία που κατέβασε και ο ΣΥΡΙΖΑ και η Νέα Αριστερά με τη θεσμοθέτηση του όρου «γυναικοκτονία». Οπωσδήποτε είναι πολύ σημαντικό και κατά την άποψή μου, η συζήτηση σε μεγάλο βαθμό έγινε στη σωστή της βάση, δηλαδή σε μια βάση, ακόμα και στις διαφωνίες που υπάρχουν, όχι σε ένα πλαίσιο μεγαλύτερης ή μικρότερης ευαισθησίας, αλλά το πώς κάποιος προσεγγίζει δογματικά και το κομμάτι του Ποινικού Δικαίου, αλλά και το κοινωνικό πρόβλημα.

Οφείλω να πω ότι και ο κ. Ξανθόπουλος που προηγήθηκε ανέπτυξε προβληματισμούς τους οποίους λίγο-πολύ όλοι έχουμε. Στην πραγματικότητα, για να καταλάβουμε και τον όρο «γυναικοκτονία», όπως έχει αναπτυχθεί σε επίπεδο κυρίως της κοινωνιολογίας -έτσι ξεκίνησα από πολύ παλιά, όπως γράφεται και στην τροπολογία που φέρνετε- θα πρέπει να αντιληφθούμε, πρώτα από όλα, ότι δεν σημαίνει ότι απευθύνεται σε κάθε θάνατο γυναίκας, σε κάθε ανθρωποκτονία που το θύμα είναι γυναίκα. Διότι και εκεί πέρα υπάρχει μια σύγχυση.

Η γυναικοκτονία σε κοινωνικό όρο απευθύνεται, όταν έχουμε μια ανθρωποκτονία γυναίκας η οποία γίνεται αποκλειστικά λόγω των χαρακτηριστικών του φύλου της και κυρίως, συνδέεται με μια κυρίαρχη θέση που μπορεί να αισθάνεται ότι έχει ο άνδρας απέναντι στη γυναίκα -εσφαλμένως, φυσικά- και με έναν τρόπο ότι θέλει να κάμψει την αντίστασή της ή θέλει ο ίδιος να επιβάλει την επιθυμία του.

Υπ’ αυτή την έννοια συνδέονταν αυτά τα εγκλήματα στο παρελθόν και πολύ συχνά τα λέγαμε ως εγκλήματα πάθους. Δεν είναι μόνο αυτά, αλλά το κυρίαρχο είναι να δούμε ότι δεν αναφερόμαστε σε κάθε ανθρωποκτονία που το θύμα είναι γυναίκα. Αναφερόμαστε στις περιπτώσεις όπου πραγματικά η συγκεκριμένη ανθρωποκτονία γίνεται με κίνητρο, με κινητήριο μοχλό το φύλο της γυναίκας.

Υπ’ αυτή την έννοια, σε δογματικό επίπεδο το να συζητάμε όχι για τη δημιουργία ενός αυτοτελούς αδικήματος, το οποίο έθεσε ως βάση συζήτησης η Πρόεδρος της Πλεύσης Ελευθερίας, η κ. Κωνσταντοπούλου, αλλά με τις τροπολογίες που έρχονται και από τον ΣΥΡΙΖΑ και από τη Νέα Αριστερά είναι στο πλαίσιο του 82Α, είναι σωστό. Δεν λέμε, δηλαδή, ότι αυτό που θέλετε και ζητάτε, να θεσμοθετηθεί η γυναικοκτονία, είναι εκτός του πλαισίου της ανθρωποκτονίας, ένα άλλο αυτοτελές αδίκημα, αλλά θα πρέπει να τιμωρείται, κατά την εκτίμηση που έρχεται από την τροπολογία, με έναν διαφορετικό τρόπο.

Εγώ καταλαβαίνω, κύριε Καραμέρο και κύριε Ξανθόπουλε, που είστε εδώ πέρα, ότι βάζετε και ένα επιχείρημα κοινωνικό, ότι στο τέλος, ακόμα και αν δεν οδηγούμαστε σε μια βαρύτερη τιμωρία, γιατί τελικά η ανθρωποκτονία τιμωρείται με ισόβια, μήπως η θεσμοθέτηση και μόνο εντός του ποινικού δικαίου θα έχει μια αξία μεγαλύτερης ευαισθητοποίησης και ενός διαχωρισμού. Διότι είδα ότι έχετε και την παράγραφο 3, που αναφέρετε τη μνεία εντός της απόφασης.

Σε ένα τέτοιο πλαίσιο, λοιπόν, εδώ ερχόμαστε και λέμε και στη συζήτηση η οποία γίνεται ότι, κατά την άποψή μας, στο 82Α, που καλύπτει και την έμφυλη βία, έχουν μπει όλοι κανόνες και για τα πλημμελήματα και για τα κακουργήματα, να υπάρχει μια βαρύτερη αντιμετώπιση.

Αν έρθουμε να διαχωρίσουμε την έμφυλη βία αποκλειστικά μόνο στο κομμάτι της γυναίκας και στο κομμάτι της ανθρωποκτονίας, σας είπα και στην τοποθέτησή μου το δογματικό πρόβλημα που υπάρχει και ότι εν τέλει, η ποινή είναι ποινή ισοβίου καθείρξεως. Δεν είναι το προηγούμενο πλαίσιο που υπήρξε για μικρό χρονικό διάστημα δεκαπέντε χρόνων. Ως ισόβια έχουμε μόνο ισόβια. Άρα, δεν προσδίδει κάτι επιπλέον και εκεί θα έμπαινε και πάλι μια κουβέντα στο ποινικό δίκαιο, μήπως υπάρχουν και άλλες μορφές ανθρωποκτονιών που έχουν μια ιδιαίτερη απαξία.

Σε αυτό, λοιπόν, που είπατε, κύριε Ξανθόπουλε, εγώ μπορώ να σας πω τη δική μου προσέγγιση, ότι το να συζητούσαμε στο 82Α, είτε αυτό ήταν στην απόπειρα είτε εκεί όπου υπάρχουν εναλλακτικές ποινές, σε ένα ευρύτερο πλαίσιο, όπως έχει μπει το 82Α στον Ποινικό μας Κώδικα, δηλαδή που περιλαμβάνει σειρά αδικημάτων που σχετίζονται με μια απαξία φυλής, θρησκείας, φύλου, θα μπορούσε να συζητηθεί, αλλά σε ένα τέτοιο πλαίσιο, όχι σε ένα πλαίσιο αυτοτελούς διαδικασίας αποκλειστικά και μόνο για γυναίκα. Πιστεύω ότι καλύπτεται από το φύλο.

Οφείλω να σας πω, όμως, ότι είναι μια πολύ ενδιαφέρουσα συζήτηση που ανοίγει. Η προσωπική μου θέση -γιατί εδώ πέρα κυρίως μιλώ και με την ιδιότητά μου, πέρα του νομοθέτη, ως Βουλευτής, αλλά και του νομικού- είναι ότι στον βαθμό που δεν θίγεται ο σκληρός πυρήνας τυποποίησης διαφορετικών αδικημάτων, οποιαδήποτε άλλη προσέγγιση θα μπορούσε να είναι μια προσέγγιση συζήτησης, παρ’ όλο που το ποινικό μας οπλοστάσιο είναι ένα επαρκές ποινικό οπλοστάσιο.

Όπως είπε η Υπουργός με έναν σωστό τρόπο, να μη δίνεται ένα λάθος μήνυμα -που δεν πιστεύω ότι κανείς θέλει να δώσει τέτοιο μήνυμα- ότι υπάρχει κενό στο ποινικό οπλοστάσιο και ότι αν αυτό είχε καλυφθεί, δεν θα είχαμε αυτά τα φαινόμενα.

Και για να έρθουν στο συγκεκριμένο φαινόμενο, εγώ, κυρίες και κύριοι συνάδελφοι, συμφωνώ με πολλά τα οποία ειπώθηκαν. Δεν μπορούμε να συζητήσουμε και να πούμε ότι μπορούμε να αποδεχόμαστε οποιαδήποτε μορφή ανθρωποκτονίας με θύμα γυναίκα που γίνεται λόγω του φύλου τους σε καμία περίπτωση. Ακόμα και στην προχθεσινή περίπτωση που συζητάμε, όπου μπορεί να είχε πάει η γυναίκα, να είχε ζητήσει τη βοήθεια και να έφευγε και σπίτι της να γυρνούσε, προφανέστατα, πάλι θα μιλούσαμε για μια μη σωστή συμπεριφορά και αντιμετώπιση, πόσω μάλλον όταν αυτό γίνεται έξω σχεδόν από το αστυνομικό τμήμα και τη στιγμή που η γυναίκα έχει μεταφέρει τον τρόμο της, τον φόβο της, τα στοιχεία που δικαιολογούν την προστασία της ή τη στιγμή που μιλάει με την Άμεσο Δράση. Οπωσδήποτε αυτό το σκέλος θα πρέπει να διερευνηθεί με τον πλέον διεξοδικά τρόπο, που, δυστυχώς, δεν θα φέρει πίσω τη συγκεκριμένη γυναίκα, αλλά τουλάχιστον, να δούμε, πέρα από τυχόν ευθύνες προσωποποιημένες που μπορεί να υπάρξουν, αν χρειάζεται να υπάρξει βελτίωση σε μια σειρά άλλων παραγόντων -τα λεγόμενα «πρωτόκολλα» που λέμε- ώστε να βελτιωθεί ακόμη περισσότερο η κατάσταση.

Εγώ άκουσα την Πρόεδρο, την κ. Ζωή Κωνσταντοπούλου. Ναι, δεν μπορούμε να συζητάμε σε αυτεπαγγέλτως διωκόμενα αδικήματα το αν πρέπει ή δεν πρέπει το θύμα να κάνει έγκληση. Το θύμα έρχεται, μεταφέρει μια εικόνα που προφανώς πρέπει να αξιολογείται αυτή η εικόνα και η επικινδυνότητά της με τον σωστό τρόπο, για να προστατεύεται.

Αυτό ανοίγει και ένα ευρύτερο πλαίσιο συζήτησης, που πιστεύω ότι και αυτό έχει απασχολήσει πολλές φορές, που συνδέεται και με την Αστυνομία και τις δυνατότητες τις οποίες έχει η Αστυνομία. Εγώ πιστεύω στην Αστυνομία η οποία δρα -πάντοτε, βέβαια, στο πλαίσιο της νομιμότητας- αλλά πολλές φορές έχουμε δει κατά καιρούς ότι δρα ο αστυνομικός με έναν νόμιμο τρόπο και βρίσκεται μπλεγμένος σε ιστορίες και μέχρι να ξεμπλέξει, ταλαιπωρείται πάρα πολύ, ακριβώς γιατί δεν υπάρχουν, ίσως με το σαφέστατο δυνατό πλαίσιο, οι κανόνες εμπλοκής και απεμπλοκής σε μια σειρά από διαδικασίες.

Άρα, είναι σημαντικό να μη φοβόμαστε να κάνουμε αυτή την κουβέντα με ήρεμους τόνους και οπουδήποτε θεωρούμε ότι πρέπει να βελτιωθούν πράγματα να βελτιωθούν. Και εδώ πέρα ακριβώς είναι η Κυβέρνηση, προκειμένου να αναλάβει όλες αυτές τις πρωτοβουλίες.

Επειδή ειπώθηκε κάτι και από τον Κοινοβουλευτικό Εκπρόσωπο του ΠΑΣΟΚ, εγώ δεν αμφισβήτησα στην τοποθέτησή μου ως προς τον Πρόεδρο, τον κ. Ανδρουλάκη, το δικαίωμά του να μπορεί να κάνει και να υποβάλει αναφορά και ότι αν υποβάλει αναφορά, παρεμβαίνει στη δικαιοσύνη. Δεν λέω αυτό το πράγμα. Αυτό το οποίο λέω είναι ότι θεωρώ ότι είναι προσβολή για τη δικαιοσύνη να πιστεύει κάποιος ότι επειδή έκανε μια αναφορά, η δικαιοσύνη δεν είχε καταλάβει τι γίνεται, δεν είχε διαβάσει δημοσιεύματα κ.λπ. σε υπόθεση που ελέγχει έναν χρόνο, όχι μόνο για την υπόθεση των ποινικών ευθυνών που υπάρχουν για την τραγωδία, αλλά παράλληλα και για το συγκεκριμένο αρχείο που έχει ξεκινήσει και να αφήνεται ένα υπονοούμενο ότι ενδεχομένως, η δικαιοσύνη, προκειμένου να κινηθεί, χρειάζεται την όχληση από πολιτικά κόμματα, από τη νομοθετική εξουσία ή από την εκτελεστική εξουσία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ολοκληρώνοντας, κύριε Πρόεδρε, θεωρώ ότι ήταν σημαντική και η συζήτηση που έγινε σε αυτό το πλαίσιο, στο κομμάτι που έχει να κάνει με την ανθρωποκτονία που είχε ως θύμα τη γυναίκα και ακούστηκαν οι απόψεις. Οπωσδήποτε πιστεύω σε επιστημονικό επίπεδο ότι θα μας απασχολήσει σίγουρα τα επόμενα χρόνια όλη αυτή η συζήτηση.

Είναι πάρα πολύ σημαντικό να μην υποτιμούμε το νομοσχέδιο το οποίο συζητάμε σήμερα. Και εδώ πέρα αξίζουν τα συγχαρητήρια στον Υπουργό και στον Υφυπουργό για τη δουλειά την οποία κάνουνε. Είναι ένα νομοσχέδιο προστασίας των πολιτών. Και πλέον υπάρχει ένας οδικός χάρτης ώστε οι χρήστες του διαδικτύου και οι πλατφόρμες, οι μεγάλες πλατφόρμες οι οποίες υπάρχουν, να γνωρίζουν ότι πρέπει να λειτουργούν με ένα τέτοιο πλαίσιο, ώστε ο βασικός γνώμονας να είναι η προστασία του πολίτη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τώρα θα πάμε σε έναν κύκλο δευτερολογιών για όποιον εκ των ειδικών αγορητών ή εισηγητών το επιθυμεί, ξεκινώντας από το τέλος.

Η κ. Καραγεωργοπούλου βλέπω ότι δεν θέλει τον λόγο. Οπότε, τον λόγο έχει ο κ. Γεώργιος Αποστολάκης από τη Νίκη.

Ορίστε, κύριε Αποστολάκη, έχετε τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριοι συνάδελφοι, ως προς το δεύτερο μέρος του νομοσχεδίου που βασικά αφορά ρυθμίσεις ψηφιοποίησης και λειτουργικότητας της ηλεκτρονικής διακυβέρνησης, λέμε και ως προς αυτό «όχι» και το καταψηφίζουμε γιατί όλες αυτές οι ψηφιακές υπηρεσίες -«Audit-Car», «myPhoto», ψηφιοποίηση αντιγράφου αστυνομικής ταυτότητας και λοιπά- δεν είναι τίποτα άλλο παρά μέρος από τη σταδιακά εκτελούμενη ψηφιακή ταυτοποίηση των Ελλήνων, ώστε να διευκολυνθεί η επιβολή της παγκόσμιας ψηφιακής διακυβέρνησης και, μέσω αυτής, ο παγκόσμιος έλεγχος των λαών.

Η Κυβερνητική –το «κ» με κεφάλαιο- χρησιμοποιεί την πληροφορική για τους σκοπούς της. Το μέσο είναι η ηλεκτρονική διακυβέρνηση. Δεν είμαστε αντίθετοι, ούτε φοβικοί, απέναντι στην τεχνολογία. Η τεχνολογία από μόνη της δεν είναι ούτε καλή, ούτε κακή. Η χρήση της, σε συνδυασμό με την ηθική ποιότητα και τις προθέσεις των εφαρμοστών της, την κάνει καλή ή κακή. Δεν θέλουμε, όμως, να είμαστε εξαρτημένοι από την τεχνολογία, όχι μόνο γιατί είναι ζήτημα ελευθερίας, αλλά και γιατί όποιος μονοπωλιακά θα την κατέχει, θα μπορεί να ελέγξει τις κοινωνίες, με ό,τι αυτό σημαίνει.

Δεν είμαστε, επομένως, αντίθετοι στις ψηφιακές τεχνολογίες. Δεν είμαστε αντίθετοι ούτε στον ψηφιακό μετασχηματισμό του κράτους και των επιχειρήσεων, δηλαδή την ενσωμάτωση ψηφιακών τεχνολογιών και λύσεων σε κάθε τομέα του κράτους ή μιας επιχείρησης. Δεν είμαστε, επίσης, αντίθετοι στην ψηφιοποίηση γενικά υλικών στοιχείων, δηλαδή τη μετατροπή πληροφοριών και εγγράφων από αναλογική σε ψηφιακή μορφή.

Δεν είμαστε αντίθετοι, επομένως, ούτε στην ηλεκτρονική διακυβέρνηση γενικά, δηλαδή στη χρήση των τεχνολογιών, των πληροφοριών και των επικοινωνιών στις δημόσιες διοικήσεις με σκοπό τη βελτίωση των δημόσιων υπηρεσιών. Είμαστε σαφώς αντίθετοι στην υποχρεωτική χρήση της ηλεκτρονικής διακυβέρνησης από τους πολίτες και στην οπωσδήποτε άσκηση των δικαιωμάτων τους μέσω αυτής. Η ηλεκτρονική διακυβέρνηση μπορεί και πρέπει να παρέχεται υπό όρους προαιρετικότητας, με την έννοια ότι όποιος, για οποιονδήποτε λόγο θρησκευτικό, πολιτικό ή συνειδήσεως, δεν θέλει τη χρήση της, να μπορεί να έχει πρόσβαση και εξυπηρέτηση από τη δημόσια διοίκηση εναλλακτικά και μέσω άλλης οδού αναλογικής, πέραν εκείνης της πύλης της ηλεκτρονικής διακυβέρνησης.

Η ηλεκτρονική διακυβέρνηση πρέπει να παρέχει πρόσβαση στις επιγραμμικές δημόσιες υπηρεσίες της χώρας σε όλους με τη χρήση απλών κωδικών, χωρίς να απαιτείται συγχρόνως και η κατοχή ηλεκτρονικής ψηφιακής ταυτότητας, δηλαδή ταυτότητες με ηλεκτρονικό αποθηκευτικό μέσο. Αυτή είναι η θέση μας, πιστοποίηση του πολίτη όχι υποχρεωτικά διά της ψηφιακής ταυτότητας, αλλά και μέσω άλλων αναλογικών, ασφαλώς βεβαίως και απλαστογράφητων ταυτοτήτων.

Η υποχρεωτικότητα γεννά προϋποθέσεις εκφασισμού της ιδιωτικής και δημόσιας ζωής με την έννοια της χειραγώγησης. Η Κυβέρνησή σας, όμως, δεν δέχεται την προαιρετικότητα στη χρήση της ψηφιακής ταυτότητας, την επιβάλλει υποχρεωτικά. Η υποχρεωτικότητα μας βρίσκει αντίθετους, για τους λόγους που ήδη έχουμε εξηγήσει, διότι πολύ συνοπτικά όλες αυτές οι υποχρεωτικότητες, η κάθε μία ξεχωριστά και όλες μαζί, αποδυναμώνουν την ελευθερία μας και χαλκεύουν τα ψηφιακά δεσμά μας, οι ηλεκτρονικές ταυτότητες, προσωπικός αριθμός, ηλεκτρονική διακυβέρνηση, ευρωπαϊκό ψηφιακό πορτοφόλι, ψηφιακό ευρώ.

Απαιτούμε εναλλακτικές δυνατότητες, απλή αναλογική ταυτότητα, φυσικό χρήμα, για όσους δεν τα θέλουν. Για αυτό είμαστε αντίθετοι στο είδος της ηλεκτρονικής διακυβέρνησης που βήμα-βήμα προχωράτε. Κρίκος αυτής της διαδικασίας είναι η ψηφιοποίηση, σαν και αυτή που το δεύτερο μέρος του νομοσχεδίου προβλέπει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Παρακαλώ να μου δώσετε ένα λεπτό ακόμη, κύριε Πρόεδρε. Άλλος δεν μίλησε, οπότε ας πάρω από εκεί τον χρόνο.

Πριν από λίγο καιρό ο σύμβουλος του Κλάους Σβαμπ, ειδικός του Παγκόσμιου Οικονομικού Φόρουμ, Γιούβαλ Χαράρι, φίλος του προκατόχου σας Κυριάκου Πιερρακάκη -που δηλώνει και θαυμαστής του- είχε αναφέρει ότι σε σύντομο χρονικό διάστημα η ανθρωπότητα θα προχωρήσει σε μια ολοκληρωτική ψηφιοποίηση, όταν απολύτως τα πάντα θα παρακολουθούνται. Μίλησε για μια τεχνολογία που μετατρέπει βιολογικά δεδομένα σε ψηφιοποιημένα δεδομένα, με ό,τι συνεπάγεται αυτό, σε συνεργασία και με τη τεχνητή νοημοσύνη, για την ελευθερία του ανθρώπου. Όταν κάτι γίνεται διαδικτυακά, ψηφιακά παρακολουθείται ευκολότερα.

Το Δημοκρατικό Πατριωτικό Κίνημα Νίκη σταθερά και επίμονα, απαιτεί αυτό που η δημοκρατία επιβάλλει, την προαιρετικότητα στα μέτρα του ψηφιακού μετασχηματισμού και της ψηφιοποίησης του δημόσιου βίου μας. Να εξασφαλιστεί για όσους, για θρησκευτικούς ή πολιτικούς λόγους πεποιθήσεων, δεν θέλουν την υποχρεωτική άσκηση των δικαιωμάτων τους με τα ψηφιοποιημένα μέσα της ηλεκτρονικής διακυβέρνησης ένας άλλος εναλλακτικός και παράλληλος τρόπος άσκησης αυτών, που δεν θα απαιτεί την πιστοποίησή τους υποχρεωτικά μέσω ηλεκτρονικού τρόπου, και ιδίως μέσω της νέας ψηφιακής ταυτότητας που άρχισε να διανέμεται στους πολίτες.

Το Δημοκρατικό Πατριωτικό Κίνημα Νίκη βροντοφωνάζει προς όλες τις κατευθύνσεις: από κανέναν δεν μπορεί να αφαιρεθεί η πρόσβαση στα δικαιώματα και στην περιουσία του με τη δικαιολογία ότι δεν χρησιμοποιεί την τεχνολογία στις συναλλαγές του με το δημόσιο. Η εξαναγκαστική ψηφιοποίηση του πολίτη δεν αντιπροσωπεύει την απλοποίηση, αλλά μια μορφή θεσμικής κακοποίησης. Είναι ένα ολοκληρωτικό μέτρο, μια φασιστική επιβολή.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο έχει τώρα ο κ. Ιωάννης Κόντης, ο ειδικός αγορητής από την Κοινοβουλευτική Ομάδα των Σπαρτιατών.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τελειώνοντας και κλείνοντας το νομοσχέδιο, να πούμε ότι τελικά ζούμε στην εποχή της επιβολής της μιας άποψης, επικαλούμενοι την περίφημη διαφορετικότητα και τον σεβασμό προς αυτή. Και ο σεβασμός προς τη διαφορετικότητα θα έπρεπε να σέβεται και αυτούς οι οποίοι δεν θέλουν ψηφιακές ευκολίες στη ζωή τους, αυτοί που είτε για λόγους θρησκευτικούς είτε για λόγους διαφορετικής αντίληψης δεν θα ήθελαν να επιλέγουν ψηφιακές ευκολίες, ψηφιακές ταυτότητες.

Αυτούς, όμως, δεν τους σέβεται η επιλογή της αγάπης στη διαφορετικότητα. Αυτοί πρέπει να είναι εγκλωβισμένοι μέσα στη μονοπροσωποπαγή και μοναδική άποψη, την οποία επιβάλλουν αυτοί που επικαλούνται δήθεν τη διαφορετικότητα. Και είναι ξεκάθαρο ότι όλα αυτά είναι ένα ωραίο παραμύθι για να εγκλωβίσουν τον κόσμο σε αυτό που θέλουν να φέρουν σε λίγα χρόνια. Εμείς είμαστε, ξαναλέμε, κατά της αλόγιστης ψηφιοποίησης των πάντων. Δεν είναι πρόοδος αυτό, είναι κάτι άλλο, και θα φανεί στο μέλλον.

Θέλω να κλείσω, και για αυτό επέλεξα να μιλήσω, με το θέμα της «ΛΑΡΚΟ». Για εμάς είναι μείζον. Είναι μείζον θέμα για τον τρόπο που αντιμετωπίστηκε και αντιμετωπίζεται σήμερα ένας από τους εθνικούς μας θησαυρούς, ένας από τους θησαυρούς που έφτασε να έχει χίλιους εξήντα έναν τελευταία εργαζομένους, οι οποίοι επί χρόνια τροφοδοτούσαν τις οικογένειές τους με ελπίδα και δυνατότητα επιβίωσης, και τις περιοχές. Και τώρα τους λέμε ότι τους αποστρατεύουμε με εύφημο μνεία, ότι άλλοι θα εργαστούν άλλα δύο χρόνια ή τρία χρόνια, ανάλογα την ηλικία τους, άλλοι δύο ή μάλλον ένα συν ένα.

Αλλά το κύριο θέμα είναι η ίδια η «ΛΑΡΚΟ», αυτή καθεαυτή. Εάν δούμε, λοιπόν, τα τελευταία χρόνια, θα διαπιστώσουμε ότι η «ΛΑΡΚΟ» έχει εμπλακεί σε μια δικαστική διαμάχη από μία προσφυγή που έχει κάνει στο Σ.τ.Ε. ο ένας από τους δύο που μειοψήφησαν στη διαδικασία της αγοράς της, που είναι η ιρλανδική εταιρεία. Και οι άλλοι ποιοι είναι; Είναι η «ΤΕΡΝΑ», η κοινοπραξία της «ΤΕΡΝΑ», με μία εταιρεία, υποτίθεται, από το εξωτερικό, την «AD HOLDINGS». Ποια είναι η «AD HOLDINGS»; Την έχει ένα άτομο και μόνο, κάποιος κ. Αλέξανδρος Δασκαλάκης. Ο κ. Δασκαλάκης ποιος είναι; Είναι ο υιός του Κωνσταντίνου Δασκαλάκη, πρώην προέδρου της «ΛΑΡΚΟ» το 2000 - 2004.

Άρα, λοιπόν αυτοί οι οποίοι θεωρητικά έφτασαν τη «ΛΑΡΚΟ» να είναι ζημιογόνα και οι απόγονοί τους, οι επίγονοί τους θέλουν να την αγοράσουν τώρα. Θέλουν να αγοράσουν μία ζημιογόνα εταιρεία, η οποία με τίποτα δεν είναι ζημιογόνα. Την κατάντησαν ζημιογόνα ακριβώς για να την αγοράσουν. Είναι μία εταιρεία η οποία ξανά είπαμε ότι έχει διακόσια τριάντα εκατομμύρια βεβαιωμένο απόθεμα νικελίου και όλων των παραγώγων αυτού.

Το νικέλιο απαιτείται, είναι πλέον απαραίτητο για την κατασκευή μπαταριών στα ηλεκτρικά αυτοκίνητα, σε ιατρικά εργαλεία και σε άλλα θέματα, στην παραγωγή του πετρελαίου, σε οτιδήποτε. Σήμερα δεν έχει ανέβει η τιμή του νικελίου μόνο προσωρινά ή λόγω του πολέμου που λένε κάποιοι. Έχει ανέβει και θα ανεβαίνει συνεχώς λόγω των αυξανόμενων απαιτήσεων στη ζωή, όπως την παρουσιάζουν και την προωθούν αυτές οι νέες ιδέες κλιματικής πράσινης ανάπτυξης, ψηφιακής κ.λπ..

Και εμείς θέλουμε να αποτάξουμε από τα χέρια μας, να διώξουμε τη «ΛΑΡΚΟ» έναντι 9 εκατομμυρίων ευρώ! Είχα πει εγώ και σε προ μηνών συζήτηση ότι μπαίνω εθελοντής να την πάρω και να υπογράψω και χαρτί ότι του χρόνου, τέτοια εποχή, θα είναι κερδοφόρα. Γιατί δεν μου δίνουν τη «ΛΑΡΚΟ» εμένα; Θα βρω αυτά τα χρήματα μέσα από consortium από ξένες εταιρείες.

Για να μιλήσουμε και σοβαρότερα, γιατί το είπα χάριν λόγου φυσικά, δεν είναι δυνατόν να αποτάξουμε αυτή την εταιρεία και δεν ζητάμε να πάρετε πίσω, κύριε Υπουργέ, που δεν είστε εδώ σήμερα –έφυγε ο κύριος Υπουργός- το θέμα που αφορά μόνο τους υπαλλήλους. Να πάρετε πίσω την πώληση, να ακυρωθεί η πώληση ή μάλλον η δωρεά της «ΛΑΡΚΟ» σε άτομα των οποίων η ίδια η οικογένεια προϋπήρξε στην ηγεσία της και συνετέλεσε στην καταστροφή της.

Ο κ. Δασκαλάκης, λοιπόν, είναι ο ίδιος που έχει εμπλακεί και στη μεταφορά του LNG και καλό κάνει o άνθρωπος. Επιχειρηματίας είναι. Εγώ δεν επιρρίπτω μομφή σε τίποτα από όλα αυτά. Όμως είναι αυτός ο οποίος λέει θα την εξυγιάνει. Γιατί θέλει να την πάρει τη «ΛΑΡΚΟ»; Και γιατί το κράτος, αφού βλέπει ιδιώτες οι οποίοι έχουν σχέση με το αντικείμενο, να θέλουν να την πάρουν, έτσι ζημιογόνα όπως λένε, δεν επενδύει στον τεχνικό εξοπλισμό που απαιτείται για την αναβάθμισή της, ώστε να συνεχίσει η εταιρεία με υγιή πλέον τρόπο να παράγει και να είναι η πλέον κερδοφόρα εταιρεία του ελληνικού δημοσίου;

Έχουμε πουλήσει το αεροδρόμιο «ΒΕΝΙΖΕΛΟΣ». Αυτή τη στιγμή το κατέχουν καναδοί συνταξιούχοι. Τα αεροδρόμιά μας τα άλλα τα έχουν Γερμανοί. Στην Ελλάδα πλέον δεν θα έχουμε καμμία κρατική ιδιοκτησία και την τελευταία στιγμή απετράπη και η πώληση του νερού, γιατί ετοιμαζόταν και αυτή και το Σ.τ.Ε. απεφάσισε ότι είναι ένα αγαθό και έτσι δεν άνοιξαν οι δρόμοι για την πώλησή του. Αυτό πρέπει να γίνει και με άλλα αγαθά βεβαίως της ζωής μας.

Φανταστείτε να πουλήσουμε τα πάντα που έχουμε και εν ονόματι της δήθεν προόδου που κάποιοι ευαγγελίζονται, από το εξωτερικό κυρίως, εμείς να μην έχουμε κανένα εθνικό προϊόν, κανένα εθνικό θησαυρό. Αυτή είναι η ανησυχία όλων και δεν έχει να κάνει ούτε με ιδεοληψίες ούτε με αντιπολιτευτική ιδεολογία και μανία. Έχει να κάνει με το ότι θέλουμε να προστατεύσουμε τα αγαθά, έστω αυτά τα λίγα, που είχαμε. Δεν έχουμε πλέον τίποτα.

Σας ευχαριστώ πάρα πολύ. Να το σκεφτείτε ακόμα και τώρα.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Η κ. Θεανώ Φωτίου έχει τον λόγο, αν θέλει, για δευτερολογία.

**ΘΕΑΝΩ ΦΩΤΙΟΥ:** Δεν θέλω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Από την Ελληνική Λύση ο κ. Χήτας;

**ΚΩΝΣΤΑΝΤΙΝΟΣ ΧΗΤΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Από το Κομμουνιστικό Κόμμα Ελλάδας τον λόγο έχει ο ειδικός αγορητής, ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Όπως ήδη έχουμε πει, επί της αρχής καταψηφίζουμε το νομοσχέδιο .Το ίδιο καταψηφίζουμε στο σύνολό τους τα άρθρα, εκτός του άρθρου 34 σχετικά με το πρόγραμμα «Κουπόνι Συνδεσιμότητας GIGABIT». Ψηφίζουμε «παρών».

Είναι ένα νομοσχέδιο που αφορά έναν κανονισμό της Ευρωπαϊκής Ένωσης. Είναι επιλογή της Κυβέρνησης να το εισάγει στην ελληνική νομοθεσία. Έχει τη στήριξη και των άλλων κομμάτων που μέσα στο Ευρωπαϊκό Κοινοβούλιο στήριξαν αυτή την επιλογή, επιλογή δηλαδή μιας λυκοσυμμαχίας, που κύριο στόχο έχει να εξασφαλίσει την ανταγωνιστικότητα και την κερδοφορία επιχειρηματικών ομίλων σε βάρος λαϊκών δικαιωμάτων, ελευθεριών και προσωπικών δεδομένων των λαών της Ευρώπης. Γι’ αυτό και στις 9 του Ιούνη στις Ευρωεκλογές ο λαός μας πρέπει να δώσει τη δική του απάντηση καταδίκης της Ευρωπαϊκής Ένωσης, των αντιλαϊκών οδηγιών και κανονισμών, υπερψηφίζοντας το ψηφοδέλτιο του ΚΚΕ..

Έγινε πολλή κουβέντα με αφορμή τη δολοφονία της εικοσιοκτάχρονης κοπέλας. Είχαμε και την παρουσία της κ. Ζαχαράκη, η οποία είπε στην τοποθέτησή της ότι σημασία έχουν οι πράξεις και όχι τα λόγια. Ας είναι καλά που μας το θύμισε!

Μέχρι τώρα όμως περιμένουμε απαντήσεις από την κ. Ζαχαράκη σε ερωτήσεις του Κομμουνιστικού Κόμματος Ελλάδας, που αφορούν τους ξενώνες φιλοξενίας στην Κρήτη, που γνωρίζω πάρα πολύ καλά. Και αν θέλουμε να μιλήσουμε με τη γλώσσα της αλήθειας, να μιλήσουμε για την ανυπαρξία δομών προστασίας των κακοποιημένων γυναικών και την προστασία των παιδιών.

Για παράδειγμα, ο ξενώνας φιλοξενίας γυναικών στον Δήμο Ηρακλείου παραμένει κλειστός λόγω λήξης της σύμβασης από τον Αύγουστο του 2023 και θα παραμείνει κλειστός μέχρι να υπογραφεί νέα σύμβαση με ιδιωτική εταιρεία. Η λειτουργία των ξενώνων φιλοξενίας και στο Ηράκλειο και στα Χανιά, των συμβουλευτικών κέντρων σε Ηράκλειο και Ρέθυμνο εξαρτάται από πού; Από την ευρωπαϊκή χρηματοδότηση. Το κράτος απόν.

Το πρόγραμμα «Κρήτη» έχει ημερομηνία λήξης. Είναι μία χρηματοδότηση που έχει εξασφαλιστεί μέχρι τέλος του 2025, οπότε θα επανεξεταστεί η συνέχιση της χρηματοδότησης, με βάση σχετική μελέτη αξιολόγησης.

Εκτός όμως, από αυτά, οι γυναίκες θύματα βίας, μαζί με τα παιδιά τους, έχουν να αντιμετωπίσουν μια πολυδαίδαλη διαδικασία που πρέπει να προηγηθεί για την ενδεχόμενη φιλοξενία τους σε κάποιον ξενώνα. Αφορά μια σειρά από ιατρικές εξετάσεις, σε συνάρτηση πάντα με αυτή τη δραματική κατάσταση των νοσοκομείων, των κέντρων υγείας, των κέντρων ψυχικής υγείας, που αυξάνουν σε πολύ μεγάλο βαθμό τα εμπόδια για να εξασφαλιστεί η άμεση προστασία τους από το κακοποιημένο περιβάλλον.

Με αφορμή, λοιπόν, την όλη συζήτηση αναδεικνύεται για άλλη μία φορά πόσο πίσω από τις αυξανόμενες ανάγκες είναι το υφιστάμενο δίκτυο δομών για την πρόληψη και την αντιμετώπιση της βίας κατά των γυναικών. Και φυσικά η συντριπτική πλειοψηφία των εργαζομένων σε αυτές τις δομές βιώνουν και αυτοί το δικό τους δράμα, δουλεύοντας με συμβάσεις ορισμένου χρόνου, σύμφωνα με τις κατευθύνσεις της Ευρωπαϊκής Ένωσης, αυτής της ιερής συμμαχίας σε βάρος του δικαιώματος στη μόνιμη και σταθερή δουλειά.

Σε σχέση με τις υπουργικές τροπολογίες, την 114 που αφορά τη «ΛΑΡΚΟ» όχι απλά την καταψηφίζουμε, σας καλέσαμε να την αποσύρετε. Εσείς δεν την αποσύρετε. Επιμένετε στην ιδιωτικοποίηση έχοντας τη στήριξη επί της ουσίας του ΣΥΡΙΖΑ και του ΠΑΣΟΚ, διότι το «παρών» σημαίνει αποχή του ξεπουλήματος.

Και πρέπει να πείτε την αλήθεια, κύριοι της Κυβέρνησης, να πείτε ότι αποτύχατε. Χρεώσατε τον κρατικό προϋπολογισμό 110 εκατομμύρια ευρώ για να δώσετε τη «ΛΑΡΚΟ» 6 εκατομμύρια. Ο νέος ιδιοκτήτης θα την κάνει scrap και καταφέρατε να τον κάνετε δισεκατομμυριούχο και παράλληλα να χαθούν χίλιες εξακόσιες άμεσες θέσεις εργασίας και δεκαπέντε χιλιάδες με έμμεσο τρόπο, να καταστρέψετε περιοχές πέντε νομών.

Έστω και την τελευταία στιγμή, αν πραγματικά αντιλαμβάνεστε στοιχειωδώς τον πόνο αυτών των ανθρώπων, πάρτε πίσω αυτή την τροπολογία και φέρτε το θέμα επαναλειτουργίας για ουσιαστική συζήτηση. Οι εργαζόμενοι κρατούν ψηλά τη σημαία του αγώνα και διεκδικούν δουλειά, καμίνια και νταμάρια για να λειτουργήσουν ξανά. Και το ΚΚΕ είναι εκεί, μαζί με τους εργαζόμενους στον ίδιο αγώνα, μέχρι την τελική δικαίωση.

Την τροπολογία με γενικό αριθμό 115 και ειδικό 6 την καταψηφίζουμε στο σύνολό της και επί των άρθρων.

Τέλος, την τροπολογία με γενικό αριθμό 116 και ειδικό 7 την καταψηφίζουμε στο σύνολό της. Βαραίνει κυρίως το άρθρο 1 της τροπολογίας, που αφορά την κάλυψη δράσεων πυροπροστασίας από τους συνδέσμους των δήμων. Καταψηφίζουμε διότι ουσιαστικά δεσμεύονται και άλλα χρήματα από τους οργανισμούς τοπικής αυτοδιοίκησης, οι οποίοι δεν έχουν τα στοιχειώδη για συγκεκριμένες δράσεις πυροπροστασίας, οι οποίες συν τοις άλλοις είναι αποσπασματικές και αναποτελεσματικές και αυτό γιατί δεν εντάσσονται στο πλαίσιο της δασοπυροπροστασίας που σχεδιάζουν οι αρμόδιες υπηρεσίες.

Στο άρθρο 2 θα ψηφίσουμε υπέρ. Αν ήταν ξεχωριστό, σε ξεχωριστή τροπολογία, θα την υπερψηφίζαμε. Αφορά την έκτακτη χρηματοδότηση του Δήμου Θεσσαλονίκης λόγω των έργων κατασκευής της υπερυψωμένης λεωφόρου. Η αλήθεια είναι ότι χάθηκαν δεκαετίες, σπαταλήθηκαν χρήματα. Ο λαός της Θεσσαλονίκης υφίσταται μια διαχρονική ταλαιπωρία, γιατί δεν θέλετε και δεν μπορείτε να λύσετε ολοκληρωμένα το ζήτημα του συγκοινωνιακού και κυκλοφοριακού προβλήματος της πόλης. Στη διάταξη αυτή για την έκτακτη χρηματοδότηση του Δήμου Θεσσαλονίκης θα πούμε «ναι», διότι πρέπει να υπάρξει έστω μια στοιχειώδης αποσυμφόρηση του κυκλοφοριακού και θα έπρεπε βέβαια αυτό να είχε γίνει και χωρίς το Flyover.

Εντούτοις, υπάρχει ένα ζήτημα. Eίναι το ελάχιστο, το αυτονόητο που πρέπει να γίνει και να εφαρμοστεί, όπως η ενίσχυση τροχονομικών ρυθμίσεων, οι ρυθμίσεις στα φανάρια με βάση τα κυκλοφοριακά δεδομένα, η εφαρμογή ωραρίων σε φορτοεκφορτώσεις και αποκομιδή απορριμμάτων, δηλαδή να μη γίνεται αποκομιδή σε ώρα αιχμής, η σήμανση των λεωφορειολωρίδων και πολλά άλλα ζητήματα που θα προκύψουν.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ.

Τον λόγο έχει για τη δευτερολογία του ο εισηγητής του ΣΥΡΙΖΑ-Προοδευτική Συμμαχία κ. Γιώργος Καραμέρος.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, φτάνουμε στο τέλος της συζήτησης γι’ αυτή την εφαρμογή ουσιαστικά ενός κανονισμού τον οποίο η Ευρωπαϊκή Αριστερά, οι σοσιαλιστές και οι πράσινοι έβαλαν στο ευρωπαϊκό τραπέζι πριν από δύο χρόνια και εν τέλει ενσωματώνεται μαζί με άλλες διατάξεις που φέρνει το Υπουργείο σας.

Πλην, όμως, από τη σημερινή μέρα -και οφείλω να το πω έχοντας και μια ακολουθία σε σχέση με την πρωτολογία μου- θα κρατήσω -και δεν αποτελεί μια ad hominem επίθεση στην Υπουργό και την Υφυπουργό Κοινωνικής Συνοχής και Οικογένειας- το γεγονός ότι ήλθαν εδώ για πέντε λεπτά χωρίς να πουν καν τη λέξη «γυναικοκτονία» έστω ως κοινωνικό όρο, κάτι που έκανε, για παράδειγμα, ο Κοινοβουλευτικός Εκπρόσωπος της Νέας Δημοκρατίας κ. Πλεύρης. Απέρριψαν ούτε καν μετ’ επαίνων -που λέει η φράση- την τροπολογία που καταθέσαμε για τη νομική αναγνώριση της γυναικοκτονίας δύο γυναίκες Υπουργοί και έφυγαν. Αυτό μπορώ να πω ότι θα το θυμάμαι από τη σημερινή συζήτηση.

Υπάρχει ένα δεύτερο σημείο, το οποίο θεωρώ ότι είναι πολύ σημαντικό και νομίζω ότι θα πρέπει να το δούμε σε αυτή τη λογική της ψηφιακής μετάβασης και του ψηφιακού μετασχηματισμού, κύριε Υπουργέ. Έχω πει επανειλημμένως ότι αποτελεί πεδίο συναίνεσης για εμάς ως προοδευτικό κόμμα, τον ΣΥΡΙΖΑ - Προοδευτική Συμμαχία, την Αξιωματική Αντιπολίτευση, εξού και επί της αρχής είμαστε θετικοί στο σημερινό νομοσχέδιο και όχι στα λόγια συναίνεση.

Όμως, θα πρέπει να είμαστε πάρα πολύ προσεκτικοί, γι’ αυτό και σε κάποια άρθρα διαχωρίζουμε τη θέση μας και κυρίως σε κάτι που δεν συζητήθηκε επαρκώς σήμερα στην Ολομέλεια, μολονότι το έθιξαν οι εκπρόσωποι των εργαζομένων από τις τρεις ανεξάρτητες αρχές που θα επιφορτίζονται με την τήρηση αυτού του νόμου. Εάν νομοθετούμε καχεκτικά σε σχέση με την οικονομική ενίσχυση, αλλά και την ενίσχυση σε ανθρώπινους πόρους, δηλαδή σε προσωπικό των αρχών, τότε θα δίνουμε χώρο στο σκοτάδι, τη συνωμοσιολογία, την τεχνοφοβία, που δυστυχώς κατέλαβε σημαντικό μέρος της ζήτησης σήμερα, κύριε Υπουργέ, κυρίως από τα κόμματα της άκρας Δεξιάς, τα οποία ακούνε ψηφιακή μετάβαση και βλέπουν φαντάσματα.

Φταίτε κι εσείς βέβαια σ’ αυτό, όταν τα προσωπικά δεδομένα χρησιμοποιούνται για τη χειραγώγηση του εκλογικού σώματος εν όψει των ευρωεκλογών, όταν σήμερα μία από τις αρχές που επιφορτίζεται την εφαρμογή του νομοθετήματος του σημερινού, η Αρχή Προστασίας Δεδομένων, επιβάλλει διοικητικό πρόστιμο 175.000 ευρώ στο Υπουργείο Μετανάστευσης και Ασύλου για τις παραβάσεις που διαπιστώθηκαν αναφορικά με τη συνεργασία του Υπουργείου με την αρχή.

Προσέξτε: Η ανεξάρτητη αρχή θα επιβάλει πρόστιμο 175.000 ευρώ στο Υπουργείο. Μπορεί να είναι η πρώτη φορά που συμβαίνει και καλώς πράττει η ανεξάρτητη αρχή.

Πρέπει, όμως, να δώσουμε τα εργαλεία τα τεχνολογικά, πρέπει να δώσουμε το ανθρώπινο δυναμικό σε αυτές τις αρχές, όπως και σε άλλα νομοθετήματα, όπως για την κυβερνοασφάλεια. Χρειάζεται ανθρώπινο δυναμικό καλά πληρωμένο, καλά εκπαιδευμένο, με τα ανάλογα εργαλεία, ώστε να εφαρμόζουμε με διαφάνεια και δημοκρατία τους κανόνες που φέρνουμε από την Ευρώπη, προκειμένου να μη βρίσκουν χώρο οι φωνές αυτές που ακούστηκαν και σήμερα και συνέδεσαν με τον τρόπο που αυτές ξέρουν αγέννητα παιδιά, πατρίδες, σκοτάδια, φόβο και όλα αυτά.

Ας το αφήσουμε, όμως, στην άκρη και ας κρατήσουμε τη συναίνεση σε σχέση με το νομοσχέδιο το οποίο φέρνετε, με την επιφύλαξη μας για κάποια άρθρα που τα ανέφερα και στην πρωτολογία μου και που θα τα δείτε και κατά την ψήφιση.

Τέλος, θα πω χωρίς να θέλω να δώσω συνέχεια, γιατί δεν είναι εδώ και η Υφυπουργός, ότι μάθαμε σήμερα, κύριε Υπουργέ, ότι στο Υπουργείο Ψηφιακής Διακυβέρνησης έχετε το λογισμικό για να δημιουργείτε deepfake. Φαντάζομαι ότι έχετε ενημερωθεί για την ανάρτηση του Υφυπουργού σας κ. Κυρανάκη, ο οποίος για να ξορκίσει το deepfake χρησιμοποιεί deepfake με τον εαυτό του και ένα κείμενο, λέγοντας ότι το παρόν νομοσχέδιο θα σταματήσει αυτήν την δυνατότητα. Βέβαια το γράφει λίγο συγκεχυμένα. Δεν θα μπορεί να γίνεται αυτό από αύριο, ούτε είναι ξεκάθαρο ποιος μπορεί να το επιβάλει, αν μπορεί να το επιβάλει. Στο χέρι σας είναι να εφαρμόσετε τον νόμο, τον οποίον και εμείς επί της αρχής θα υπερψηφίσουμε, ώστε να μην υπάρχει deepfake, να μην υπάρχουν απάτες από τους κολοσσούς στους τεχνολογικούς, τους ψηφιακούς, τους παρόχους και ας ελπίσουμε ότι δεν θα χρησιμοποιήσετε στο Υπουργείο Ψηφιακής Διακυβέρνησης το λογισμικό που έχει ο κ. Κυρανάκης για να παρουσιάζει deepfake τον εαυτό του.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Καραμέρο.

Τον λόγο έχει ο εισηγητής της Νέας Δημοκρατίας κ. Αλέξανδρος Μαρκογιαννάκης.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε. Θα είμαι σύντομος. Εξάλλου, ακολουθεί και η ομιλία του κυρίου Υπουργού που είμαι βέβαιος ότι θα αναφερθεί σε όλα.

Ανέφερα και στην εισηγητική μου ομιλία ορισμένες από τις παρεμβάσεις της Ευρωπαϊκής Ένωσης, όπως την επιβολή κανόνων και προστίμων σε μεγάλους παρόχους ψηφιακών υπηρεσιών, αλλά και την πρόσφατη απόφαση που αφορά στο τοπίο της τεχνητής νοημοσύνης. Υπάρχουν και άλλες που αποδεικνύουν αυτή τη συνέπεια, όπως η πράξη για τις ψηφιακές αγορές, η αντίστοιχη για το ηλεκτρονικό εμπόριο ήδη από το 2003, ακόμη και ο γενικός κανονισμός για την προστασία δεδομένων, ο οποίος έχει ένα εξαιρετικά ευρύ πεδίο εφαρμογής στον χώρο του διαδικτύου.

Με το παρόν νομοσχέδιο η χώρα μας συντάσσεται για ακόμα μία φορά σε αυτήν την κοινή ευρωπαϊκή πορεία και αυτό από μόνο του είναι σημαντικό και δίνει στους πολίτες μια επιβεβαίωση ότι η ελληνική πολιτεία είναι σε επαγρύπνηση και μεριμνά για τα θεμελιώδη δικαιώματά τους στο ψηφιακό περιβάλλον που διαμορφώνεται με ταχύτητα γύρω μας. Δεν πρόκειται για μια θεωρητική διαβεβαίωση, αλλά για έμπρακτη απόδειξη, η οποία περνά μέσα από την οικοδόμηση ενός αποτελεσματικού μηχανισμού προστασίας απέναντι σε ένα επικίνδυνο διαδικτυακό περιεχόμενο και σε κακόβουλες πρακτικές.

Για την Κυβέρνησή μας εδώ και μια πενταετία, δηλαδή και στις δύο θητείες της, ο ψηφιακός μετασχηματισμός του κράτους είναι μια διαρκής προτεραιότητα. Νομίζω ότι αυτό τεκμηριώνεται και από έναν πρόχειρο απολογισμό που θα μπορούσα να κάνω απλώς και μόνο ενδεικτικά.

Η δημιουργία του gov.gr ήταν η αρχή για την ανάπτυξη πολλών και σημαντικών εφαρμογών που έδωσαν επιτέλους στους πολίτες την αίσθηση της δημιουργίας ενός ψηφιακού κράτους. Αναπτύχθηκαν μέσα σε αυτή την πενταετία χιλιάδες ψηφιακές υπηρεσίες, διενεργήθηκαν εκατοντάδες εκατομμύρια διαδικτυακές συναλλαγές, ενώ προχωρήσαμε στη συστηματική καταγραφή και ψηφιοποίηση των πιο συχνών αλληλεπιδράσεων του πολίτη με το δημόσιο.

Είναι χαρακτηριστικά ορισμένα στατιστικά. Σε απόλυτους αριθμούς από εννέα εκατομμύρια συναλλαγές το 2018 -και αναφέρομαι στην εφαρμογή του gov.gr- σε 1,45 δισεκατομμύριο συναλλαγές έως τα τέλη του 2023. Κονδύλια ίσα με το 4% του ΑΕΠ επενδύονται μέσω του Ταμείου Ανάκαμψης την περίοδο 2021 - 2027 στην ανάπτυξη ψηφιακών υποδομών και υπηρεσιών. Πρόκειται για το υψηλότερο ποσοστό ανάμεσα σε όλες τις χώρες της Ευρωπαϊκής Ένωσης και αυτό δείχνει τη στρατηγική προτεραιότητα της Κυβέρνησης.

Μπορούμε πλέον να ισχυριστούμε αξιόπιστα ότι ο ψηφιακός μετασχηματισμός της δημόσιας διοίκησης έχει κάνει σημαντικά βήματα τα οποία βλέπουν και αναγνωρίζουν οι πολίτες. Προφανώς και υπάρχουν ακόμα πολλά τα οποία μπορούν να γίνουν -εξάλλου αυτό είναι κάτι που αναγνωρίζει και ο ίδιος ο Υπουργός-, αλλά και γιατί οι ανάγκες από το παρελθόν δεν έχουν αντιμετωπιστεί όλες, αλλά και γιατί νέες προκλήσεις κάνουν διαρκώς την εμφάνισή τους. Άλλωστε, γι’ αυτό και είμαστε σήμερα εδώ και συζητάμε για το παρόν και το συγκεκριμένο νομοσχέδιο. Γιατί υπάρχουν προκλήσεις και μάλιστα σοβαρές, τις οποίες πρέπει να αντιμετωπίσουμε. Και το ενθαρρυντικό που προκύπτει είναι ότι η στάση των κομμάτων ή μέρος των κομμάτων της Αντιπολίτευσης ήταν θετική και μάλιστα δημιουργική τόσο στις συνεδριάσεις της αρμόδιας επιτροπής όσο και σήμερα στη συζήτησή μας στην Ολομέλεια. Και αυτό προσμετράται θετικά και έχει τη σημασία του. Ειδικότερα σε ό,τι με αφορά, θεωρώ ότι είναι και ένα πολύ ενθαρρυντικό δείγμα παραγωγικής κοινοβουλευτικής λειτουργίας.

Κύριε Πρόεδρε, δεν είχα σκοπό να κάνω αναφορά στους εισηγητές των άλλων κομμάτων. Όμως, δεν αντέχω και δεν μπορώ να μη σχολιάσω το κόμμα των Σπαρτιατών και την εισήγηση του κ. Κόντη, ο οποίος το μόνο που δεν μας είπε είναι ότι πρέπει να γυρίσουμε στις πηγές και να ανέβουμε ξανά στα δένδρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και η αλήθεια είναι ότι η κοινωνία δεν τους ακολουθεί και αντιλαμβάνεται πλήρως την αναγκαιότητα της ψηφιακής εποχής και γι’ αυτό ακριβώς νομίζω ότι επιβραβεύει τις κινήσεις που κάνει αυτή η Κυβέρνηση.

Όσον αφορά τώρα το κόμμα της Νίκης, νομίζω ότι αναφέρθηκαν πολλοί συνάδελφοι. Μίλησε και ο Πρόεδρος, αλλά και ο Κοινοβουλευτικός Εκπρόσωπος. Τι ακριβώς είναι η λογοκρισία; Πώς ακριβώς αντιλαμβάνεστε τη λογοκρισία; Είναι η βία στον κυβερνοχώρο, ειδικά κατά των γυναικών; Είναι η πρόκληση βλάβης σε ανηλίκους; Είναι η παραπληροφόρηση του κοινού; Διότι ακριβώς αυτά τα περιστατικά έρχεται να αντιμετωπίσει το παρόν σχέδιο νόμου.

Κυρίες και κύριοι συνάδελφοι -και κλείνω, κύριε Πρόεδρε- η ολοκλήρωση της σημερινής διαδικασίας και η ευρεία πλειοψηφία που διαμορφώθηκε δείχνει τη βασική συμφωνία των περισσοτέρων από εμάς μέσα σε αυτή την Αίθουσα για το ότι οι προκλήσεις της ψηφιακής εποχής χρήζουν άμεσων και ουσιαστικών παρεμβάσεων.

Σήμερα με τη συμφωνία πολλών κάναμε μία σημαντική και ουσιαστική παρέμβαση σε αυτή την κατεύθυνση. Στο μέλλον -και βάσιμα υποθέτω όχι στο μακρινό- θα έχουμε και πάλι την ευκαιρία σε αυτή την Ολομέλεια να συζητήσουμε γύρω από αυτά τα θέματα. Και τότε ελπίζω ότι και πάλι θα λειτουργήσουμε με το ίδιο δημιουργικό πνεύμα και θα προκύψουν σημαντικά νομοθετήματα που θα τοποθετούν τη χώρα μας στην ίδια γραμμή με την ευρωπαϊκή πρωτοπορία στα θέματα ρύθμισης του ψηφιακού περιβάλλοντος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Μαρκογιαννάκη.

Και τώρα καλώ στο Βήμα τον Υπουργό Ψηφιακής Διακυβέρνησης κ. Δημήτρη Παπαστεργίου, προκειμένου με την τοποθέτησή του να ολοκληρωθεί η συζήτηση επί του σημερινού σχεδίου νόμου.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πάρα πολύ, κύριε Πρόεδρε.

Κατ’ αρχάς ευχαριστώ τον εισηγητή μας, τον Αλέξανδρο Μαρκογιαννάκη, γιατί ήταν το πρώτο του νομοσχέδιο και νομίζω πως τα πήγε καταπληκτικά. Επίσης, οφείλω να ευχαριστήσω και όλη την ομάδα, όλα τα κόμματα της Αντιπολίτευσης και τους φορείς, γιατί έγιναν τέσσερις συνεδριάσεις, ενώ σήμερα συνεδριάζουμε εξίμισι ώρες και θεωρώ πως έγινε ένας γόνιμος διάλογος, στον οποίο συμμετείχαν επίσης και η Εθνική Επιτροπή Τηλεπικοινωνιών και Ταχυδρομείων και το Εθνικό Συμβούλιο Ραδιοτηλεόρασης και η Αρχή Προστασίας Δεδομένων Προσωπικού Χαρακτήρα, ενώ στη διαβούλευση που είχε προηγηθεί συμμετείχαν κι άλλα Υπουργεία. Γι’ αυτό θεωρώ πως ειδικά στην ακρόαση των φορέων τα πράγματα πήγαν εξαιρετικά καλά και εισακούστηκε η γνώμη όλων.

Θα ήθελα να τονίσω από την αρχή πως πάρα πολλά από τα πράγματα τα οποία αφορούν στο νομοσχέδιο της ψηφιακής υπηρεσίας, το DSA, αναφέρονται ούτως ή άλλως στον ίδιο τον κανονισμό, γιατί μιλάμε για κανονισμό, κάτι που είναι πάρα πολύ σημαντικό να το τονίζουμε. Άρα, η επανάληψή τους μάλλον δεν θα ήταν και σκόπιμη. Και αυτό το λέω, γιατί ειπώθηκε πολλές φορές ότι υπάρχουν κομμάτια τα οποία δεν εννοούνται και πιθανώς στο μέλλον να προκαλέσουν προβλήματα.

Η Πράξη αποτελεί μία πολύ σημαντική πρωτοβουλία της Ευρωπαϊκής Ένωσης, που εισάγει πλέον επιτέλους κανόνες άμεσης εφαρμογής. Και το «άμεσης» παίζει τον ρόλο του σε έναν ψηφιακό κόσμο για όλα τα κράτη-μέλη, σχετικά με τις λεγόμενες ενδιάμεσες υπηρεσίες και τις ενδιάμεσες πλατφόρμες, όπως είναι οι μηχανές αναζήτησης, οι πάροχοι φιλοξενίας, τα online market places, οι διαδικτυακές αγορές και τα μέσα κοινωνικής δικτύωσης.

Η Πράξη στοχεύει στις λεγόμενες πολύ μεγάλες διαδικτυακές πλατφόρμες, οι οποίες ενέχουν ιδιαίτερους κινδύνους, όσον αφορά στη διάδοση παράνομου ή επικοινωνιακού περιεχομένου, αλλά επηρεάζει άμεσα και περιορισμένης εμβέλειας υπηρεσίες που παρέχονται σε εθνικό ή περιορισμένο διεθνές επίπεδο.

Και επειδή πραγματικά αυτές τις ημέρες ακούσαμε πάρα πολλά σε σχέση με το τι πάμε να κάνουμε, αν πάμε να φιμώσουμε την ελευθεροτυπία, την ελεύθερη έκφραση του λόγου, ας δούμε λίγο ποιες είναι αυτές οι πλατφόρμες και να τις ονομάσουμε ή έστω κάποιες από αυτές, γιατί αυτό είναι κάτι που παίζει τον ρόλο του.

Μιλάμε, λοιπόν, για site αγορών, όπως το «Alibaba» και το «Alibaba Express», το «Amazon stores», το «Aplab stores», το «Booking», τη «Google search», τη «Google play», τη «Google maps», φυσικά το «Youtube», το «Instagram», το «Facebook», το «Linkedln» και πολλές άλλες.

Όσον αφορά το ποιες δεν αφορά, γιατί λίγο πολύ καταλάβαμε πως από αύριο το πρωί βάζουμε ένα φίλτρο και ό,τι δεν μας αρέσει θα το κόβουμε, δεν αφορά κανένα ειδησεογραφικό site. Μπορούν προφανώς να γράφουν ελεύθερα ό,τι θέλουν. Δεν αφορά blogs, δεν αφορά τον site. Συνεπώς, αφορά μόνο μεγάλες πλατφόρμες.

Τι κάνει, λοιπόν, αυτή η αδίστακτη Κυβέρνηση μαζί με τα άλλα κράτη μέλη; Έρχεται να βάλει φρένο στην ασυδοσία αυτών των πολύ μεγάλων site, τα οποία πρέπει να λογοδοτούν. Τι κάνουν, λοιπόν, τα κόμματα; Και αυτό το λέω για την άμεμπτη Νίκη, για παράδειγμα, που δεν το υποστηρίζει. Δίνουν το ελεύθερο σε αυτά τα site, καθώς επίσης και σε site σεξουαλικού περιεχομένου, όπως είναι το pornhub, το xvideos και το stripchat να κάνουν ελεύθερα ό,τι θέλουν. Δυνατή αυτή η σεξουαλική επανάσταση την οποία ξεκινάτε. Το σημειώνουμε!

Ας δούμε, λοιπόν, τι πάμε να κάνουμε συγκεκριμένα, γιατί ακούστηκαν σημεία και τέρατα. Το DSA θεσπίζει κανόνες που θα προστατεύσουν εξίσου όλους τους χρήστες της Ευρωπαϊκής Ένωσης. Για παράδειγμα, θεσπίζει ευκολότερο τρόπο καταγγελίας παράνομου περιεχομένου αγαθών ή υπηρεσιών. Ακούστηκε πολλές φορές, συγκεκριμένα από τον κ. Κόντη, ότι παρήγγειλε κάτι και του ήρθαν πέτρες και όχι πολύτιμοι λίθοι. Άρα, εξαπατήθηκε. Τι μπορεί, λοιπόν, να κάνει εκεί δομημένα πλέον και σε χρόνους που είναι πολύ συγκεκριμένοι; Μπορεί να διεκδικήσει πίσω τα χρήματά του και να καταγγείλει την αγοραπωλησία.

Επίσης, το DSA θεσπίζει την ισχυρότερη προστασία των ατόμων που αποτελούν στόχο διαδικτυακού εκφοβισμού ή παρενόχλησης. Ακόμα, θεσπίζει τη διαφάνεια γύρω από τη διαφήμιση, τις απαγορεύσεις ορισμένων ειδών στοχευμένης διαφήμισης και επιπλέον, την απαγόρευση κάθε χρήσης της κατάρτισης προφίλ για την παρουσίαση στοχευμένων διαφημίσεων, όταν οι πάροχοι γνωρίζουν ότι απευθύνονται σε ανήλικο χρήστη.

Τι άλλο εξασφαλίζει; Εύχρηστους δωρεάν μηχανισμούς υποβολής καταγγελιών για την περίπτωση όπου μια πλατφόρμα μειώνει το περιεχόμενο και τη διαφάνεια των αποφάσεων και των εντολών αφαίρεσης περιεχομένου. Άρα, δεν «κατεβαίνει» κάτι γενικά και κανείς ποτέ δεν το παίρνει πρέφα. Οι όποιες αποφάσεις, οι οποίες αναρτήσεις θα πρέπει να αφαιρεθούν πηγαίνουν σε ανοικτά δεδομένα, σε ανοιχτό αποθετήριο και εκεί φαίνεται η δικαιολογία, το για ποιον λόγο «κατέβηκε» κάτι.

Ακόμα, εξασφαλίζει την εναρμόνιση των απαντήσεων σε παράνομο επιγραμμικό περιεχόμενο, λιγότερα σκοτεινά μοτίβα, μεγαλύτερη διαφάνεια των χρηστών όσον αφορά στη ροή των πληροφοριών τους, όπως πληροφορίες σχετικά με παραμέτρους των συστημάτων που έχουν σχέση με το προφίλ τους, το φύλο τους, την εθνικότητά τους, τον γενετήσιο προσανατολισμό τους.

Πολύ χοντρά και για να το κλείσουμε αυτό, θα σας φέρω ένα παράδειγμα. Πριν από οκτώ περίπου μήνες, Βουλευτής του ελληνικού Κοινοβουλίου είδε τον εαυτό του να πουλάει χάπια και συγκεκριμένα χάπια για την αρθρίτιδα και ο άνθρωπος ήταν γιατρός και απευθύνθηκε και σε εμάς και στη Δίωξη Ηλεκτρονικού Εγκλήματος. Όμως, οι χρόνοι απόκρισης -αυτό που σας έλεγα νωρίτερα- είναι πάρα πολύ σημαντικοί. Είναι άλλο πράγμα δομημένα, πλέον, να πρέπει να «κατέβει» κάτι άμεσα, για να μην αναπαραχθεί το αποτέλεσμα, για να μη «τσιμπήσουν» πολίτες και πάνε να ψωνίσουν και είναι άλλο πράγμα αυτό να γίνει με «χ» ρυθμούς ή να μη γίνει καθόλου. Αυτό, λοιπόν, είναι κάτι πάρα πολύ σημαντικό και είναι κάτι το οποίο προκύπτει πλέον ξεκάθαρα από το DSA.

Ας δούμε, λοιπόν, τι άλλο κάνει για τα deepfake videos. Κύριε Καραμέρο, να σας πω πως το εργαλείο κάνει 30 ευρώ, είναι πάμφθηνο. Οπότε, μπορούμε να σας το δώσουμε για να το χρησιμοποιήσετε και εσείς. Το θέμα είναι αν «ανέβει» ένα τέτοιο βίντεο, να υπάρχει παράλληλα ο μηχανισμός για να το «κατεβάσεις» και μάλιστα να σημανθεί ότι ήταν ένα ψεύτικο βίντεο, προκειμένου να μη γίνει ζημιά, γιατί η αναπαραγωγή του ή απλά το «κατέβασμά» του αφήνει σκιά στο τι μπορεί να είχε γίνει πριν.

Επίσης, το DSA εισάγει νέους όρους και κανόνες, αλλά και προϋποθέσεις για το ηλεκτρονικό εμπόριο χωρίς φυσικά να αντικαθιστά την οδηγία για το ηλεκτρονικό εμπόριο. Επιπλέον, ή δεν αποτελεί -γιατί τέθηκε και αυτό το θέμα- αλλαγή στάσης ή στρατηγικής σε σχέση με πολιτικές γύρω από τα προσωπικά δεδομένα. Ισχύει κανονικότατα ο γενικός κανονισμός για την προστασία των δεδομένων και εδώ ερχόμαστε προσθετικά να βάλουμε και νέες δικλίδες.

Ποιος θα τα κάνει όλα αυτά στην Ελλάδα; Κι έτσι ερχόμαστε σε ένα πολύ μεγάλο θέμα το οποίο θέλει τη συζήτηση του. Θα το κάνει η Εθνική Επιτροπή Τηλεπικοινωνιών και Ταχυδρομείων. Είναι μια ανεξάρτητη αρχή η οποία θα δουλέψει συνεπικουρούμενη από το Εθνικό Συμβούλιο Ραδιοτηλεόρασης και την Αρχή Προστασίας Δεδομένων Προσωπικού Χαρακτήρα. Μιλάμε για τρεις ανεξάρτητες αρχές.

Και ερχόμαστε λίγο στην εξής κουβέντα: Τελικά θέλουμε ή όχι τις ανεξάρτητες αρχές; Τις πιστεύουμε ή όχι; Πριν από περίπου έναν μήνα συζητούσαμε το νομοσχέδιο για την κυβερνοασφάλεια. Εκεί, λοιπόν, σας εξηγήσαμε ότι συζητάμε για μια καινούργια αρχή πλέον, ένα νομικό πρόσωπο το οποίο έρχεται να εξασφαλίσει την ασφάλεια των συστημάτων και όχι κάποιο δικαίωμα του πολίτη. Τότε, λοιπόν, μας λέγατε πως αυτό είναι απαράδεκτο -ειπώθηκε από τη μεριά της Αντιπολίτευσης- και ότι αυτό θα έπρεπε να γίνει από μια ανεξάρτητη αρχή.

Ερχόμαστε, λοιπόν, σήμερα και φέρνουμε ένα νέο νομοσχέδιο στο οποίο άμεσο και αποκλειστικό ρόλο έχουν οι ανεξάρτητες αρχές. Κι όμως, ακούμε ότι αυτές οι ανεξάρτητες αρχές δεν είναι κατάλληλες και δεν είναι ικανές. Και δεν μιλάω για την καταλληλότητα που έχει να κάνει με το προσωπικό τους -θα το συζητήσουμε παρακάτω- αλλά πιθανότατα δεν μας καλύπτουν κιόλας. Και μιλάμε και για ανεξάρτητες αρχές των οποίων ο πρόεδρος, για παράδειγμα στην ΕΡΤ, είχε ούτως ή άλλως οριστεί από προηγούμενη κυβέρνηση.

Πιστεύουμε απόλυτα στις αρχές αυτές και θεωρούμε πως με τη βοήθεια που θα χρειαστεί να έχουμε, θα μπορέσουν πραγματικά να αντεπεξέλθουν στον ρόλο τους.

Πρακτικά τι θα κάνει η ΕΕΤΤ; Διότι κι αυτό τέθηκε, δηλαδή το αν μπορεί ή όχι. Η ΕΕΤΤ θα πρέπει να λαμβάνει καταγγελίες από τους χρήστες που είναι δυσαρεστημένοι από το γεγονός ότι οι πάροχοι των ενδιάμεσων υπηρεσιών, που εμπίπτουν στο πεδίο εφαρμογής της πράξης δεν έχουν ενεργήσει για την αφαίρεση παράνομου περιεχομένου. Δηλαδή, βλέπω κάτι το οποίο δεν με ικανοποιεί, κάτι το οποίο με θίγει, απευθύνομαι στον πάροχο, περνάνε μια-δυο μέρες -και λιγότερο- και δεν κάνει τίποτα και πλέον πάμε στην ΕΕΤΤ και ζητάμε να αναλάβει αυτή την επικοινωνία με την αντίστοιχη υπηρεσία, με τον αντίστοιχο φορέα της χώρας στην οποία έχει έδρα ο πάροχός μας.

Επίσης θα έχει την εξουσία να ζητά πρόσβαση σε δεδομένα, να διατάσσει ελέγχους και να επιβάλλει πρόστιμα σε περίπτωση παράβασης. Θα είναι, επίσης, υπεύθυνη για την πιστοποίηση των αξιόπιστων πηγών επισήμανσης παράνομου περιεχομένου και των οργάνων εξωδικαστικής επίλυσης διαφορών.

Για να το κλείσουμε και αυτό, λοιπόν, τι αλλάζει σε σχέση με το περιεχόμενο; Οι διαδικτυακές πλατφόρμες πλέον θα πρέπει να έχουν συγκεκριμένους μηχανισμούς και όχι μόνο αυτόματα εργαλεία για να απαντάνε. Οι πλατφόρμες πρέπει να διασφαλίζουν ότι οι καταγγελίες διεκπεραιώνονται από εξειδικευμένο προσωπικό και ότι το θέμα αντιμετωπίζεται εγκαίρως και χωρίς διακρίσεις και, τρίτον, ότι αν ένας χρήστης ζητήσει να επανεξεταστεί η περίπτωσή του, αυτό θα γίνει δωρεάν.

Όλα τα παραπάνω, λοιπόν, ειδικά θέματα παραπληροφόρησης αποκτούν ξεχωριστό ενδιαφέρον σε μια χρονιά με πολλαπλές εκλογές σε ευρωπαϊκό και παγκόσμιο επίπεδο.

Το επόμενο ερώτημα είναι αν μπορούν να το κάνουν οι αρχές. Ναι, θέλουν στήριξη. Ναι, θα συμφωνήσω πως θα πρέπει να δούμε τι κόσμο περιμένουν οι ανεξάρτητες αρχές σήμερα βάσει των προκηρύξεων που έχουν βγάλει και, επίσης, να δούμε σε δεύτερο χρόνο αν τελικά η δουλειά είναι τόση και θέλει τόσο εξειδικευμένο προσωπικό, το αν θα μπορέσουμε να βοηθήσουμε παραπάνω με οποιαδήποτε ειδική αμοιβή.

Πάμε τώρα στο δεύτερο μέρος του νομοσχεδίου που για μένα έχει το μεγαλύτερο ενδιαφέρον για μια επόμενη εποχή στις σχέσεις εμπιστοσύνης που δομούμε ανάμεσα στο κράτος και τους πολίτες. Η αρχή γίνεται όντως με το Υπουργείο Εσωτερικών προκειμένου να αρχίσουμε να καταργούμε πιστοποιητικά. Τι το στρεβλό ζούμε μέχρι σήμερα; Ενώ τα συστήματα μας διαλειτουργούν, μιλάνε μεταξύ τους, συνεχίζουμε να πρέπει να αποδείξουμε ποιοι είμαστε με ένα έγγραφο, με ένα ψηφιακό έγγραφο ή με ένα έγχαρτο έγγραφο ότι είμαστε, για παράδειγμα, ο Παπαστεργίου Δημήτρης που γεννήθηκε τότε, με αυτόν τον πατέρα και αυτή τη μητέρα. Μα, τα δεδομένα υπάρχουν, είναι εκεί. Γιατί, αγαπητό δημόσιο, μου ζητάς να στα ξαναφέρω ή να στα ξαναστείλω;

Αυτή, λοιπόν, τη νέα εποχή θεμελιώνουμε με το να είναι πλέον το δημόσιο υποχρεωμένο να βρει μόνο του τα στοιχεία αυτά, πρώτα καταργώντας την έκδοση των πιστοποιητικών και σε δεύτερη φάση με την απευθείας διαλειτουργικότητα.

Τι άλλο ενδιαφέρον κάνουμε; Κάνουμε το «Gov Wallet», το «ψηφιακό κυβερνητικό πορτοφόλι». Θέλουμε να αλλάξουμε έναν πάροχο ενέργειας. Πλέον τα νέα χρωματιστά τιμολόγια μάς επιτρέπουν να έχουμε δυναμικού τύπου τιμολόγια, να τα αλλάζουμε κάθε μήνα. Πρέπει να πάμε στα γραφεία κάθε παρόχου και να κάνουμε συμβόλαιο; Πρέπει να παίρνουμε τηλέφωνα; Πρέπει να στέλνουμε e-mail; Όχι. Θα μας έρχεται ένα μήνυμα στο «πορτοφόλι» μας το οποίο θα λέει: «Για την αίτηση που κάνατε ή στείλατε ένα μήνυμα για τον πάροχο, θέλουμε αυτά τα στοιχεία σας, το πού μένετε, ποιος είστε», ελέγχουμε ποια είναι αυτά τα στοιχεία και συναινούμε πλέον η διαδικασία να τρέξει κανονικότατα, χωρίς να κάνουμε οτιδήποτε άλλο. Είναι μια επανάσταση στο να σταματήσουμε πλέον την αλληλογραφία, το να στέλνουμε δηλαδή ακόμα και με e-mailόλα αυτά τα πιστοποιητικά.

Φυσικά καταργούμε το ντροπιαστικό αντίγραφο ταυτότητας, το οποίο κανείς ποτέ δεν κατάλαβε γιατί υπάρχει, κι όμως υπάρχει. Τελειώνουμε αυτή την ιστορία.

Τελειώνουμε και μια ιστορία η οποία ταλαιπώρησε αρκετούς πολίτες σε σχέση με την ισχύ των εγγράφων του «My auto». Πλέον, με αυτή τη διάταξη τα έγγραφα τα οποία έχουμε στο ψηφιακό μας πορτοφόλι για το ΚΤΕΟ, για την ασφάλεια, αποτελούν, ενέχουν θέση εγγράφου.

Το «Gigabit Voucher», παρ’ ότι πέρασε λίγο κάτω από τα ραντάρ, είναι μια εξαιρετικά σημαντική πρωτοβουλία για να τρέξουμε πιο γρήγορα, γιατί από το Βήμα αυτό παραδεχτήκαμε τις προάλλες ότι στις σταθερές επικοινωνίες πρέπει να πάμε πολύ πιο γρήγορα. Περίπου το 36% σήμερα των σπιτιών καλύπτεται από οπτική ίνα, αλλά μόνο το 9% των πολιτών έχουν κάνει τέτοιες συνδέσεις. Για ποιον λόγο; Πιθανώς, γιατί δεν είχαν την ανάγκη τόσο υψηλών ταχυτήτων θα έρθει αυτή η ανάγκη- και δεύτερον γιατί πιθανώς θεωρούσαν τα πακέτα αυτά ακριβά.

Έρχεται, λοιπόν, αυτό το «Gigabit Voucher» με 80 εκατομμύρια -27 εκατομμύρια από το Ταμείο Ανάκαμψης και 53 εκατομμύριο από το ΠΔΕ- για να βοηθήσει πλέον τους πολίτες να έχουν πρόσβαση σε αυτή την καινούργια πολύ πιο γρήγορη ψηφιακή εποχή.

Έγινε κουβέντα άνευ λόγου ξεκάθαρα για τους φωτογράφους. Ερχόμαστε και καταργούμε τη λέξη «πιστοποιημένοι» από τους ιδιώτες φωτογράφους. Για ποιον λόγο; Το εξηγήσαμε και στις επιτροπές. Το κάνουμε διότι δεν υπάρχει κανένας στην Ελλάδα πιστοποιημένος φωτογράφος. Άρα, αν αφήναμε αυτή τη λέξη στη νομοθεσία όπως υπήρχε, κανένας ιδιώτης φωτογράφος δεν θα μπορούσε να βγάλει φωτογραφίες για τα διαβατήρια και τις ταυτότητες. Πλέον, αυτή η δουλειά γίνεται από τους φωτογράφους, από τους επαγγελματίες φωτογράφους και μάλιστα βοηθάμε τη διαδικασία μέσω των ΚΕΠ προκειμένου να μπορούν να ανεβάζουν τις φωτογραφίες που έβγαλαν οι πολίτες σε ιδιώτες φωτογράφους στο «myphoto».

Και, τέλος, για αυτή την επόμενη ψηφιακή και πολύ πιο γρήγορη, πολύ πιο καθαρή ημέρα επικοινωνίας του πολίτη με το κράτος, ερχόμαστε με μια τροπολογία για το «eKYB».Τι είναι το «eKYB»; Πιθανώς θα είχατε δει πως το τελευταίο διάστημα οι τράπεζες δεν ζητάνε να πάμε από εκεί πέρα για να τους δώσουμε τα στοιχεία μας, να επικαιροποιήσουν τα στοιχεία μας, αλλά μας έρχεται ένα μήνυμα αν συμφωνούμε ότι αυτά είναι τα τελευταία μας στοιχεία και απλά, συναινώντας, αυτό γίνεται. Υπήρχε τεράστια ταλαιπωρία για το ίδιο πράγμα σε σχέση με τις εταιρείες.

Το «Know Your Business», λοιπόν, πλέον έρχεται να λύσει την ταλαιπωρία χιλιάδων επιχειρήσεων που κάνουν αυτή τη δουλειά μέχρι σήμερα με τις τράπεζες και άλλους πιστωτικούς φορείς, έτσι ώστε τα στοιχεία πλέον να αντλούνται με την άδεια του εκπροσώπου κάθε εταιρείας αυτόματα.

Κλείνω με κάποιες συγκεκριμένες απαντήσεις στα όσα σήμερα ειπώθηκαν. Δυσκολεύομαι να απαντήσω στο αν πρέπει να έχουμε ένα κυβερνητικό «cloud» και αν αυτό το κάνουν οι ξένες δυνάμεις και ποιοι είναι αυτοί που είναι πίσω από τις εταιρείες που φτιάχνουν τα «cloud».

Συγγνώμη, δηλαδή, το «cloud» μας πείραξε; Τα λειτουργικά συστήματα των υπολογιστών που έχουμε ποιος τα φτιάχνει; Παρ’ όλα αυτά, όλα όσα ειπώθηκαν δεν στέκουν. Το ελληνικό δημόσιο, όπως και άλλα κυβερνητικά «cloud», ξέρουν πολύ καλά τι πρέπει να κρατήσουν σε δικές τους εγκαταστάσεις και τι πρέπει να ανεβάσουν στο «public cloud». Οι εργολάβοι που αναφέρθηκαν αφορούν σε διαγωνισμό για το δημόσιο «cloud» και όχι για τις εγκαταστάσεις μας. Τα δεδομένα μας παλεύουμε καθημερινά στο Υπουργείο, η Γενική Γραμματεία Πληροφορικών Συστημάτων και τα άλλα Υπουργεία, να τα έχουμε όσο πιο ασφαλή μπορούμε όχι μόνο σε περιπτώσεις ηλεκτρονικής επίθεσης, αλλά και σε περιπτώσεις φυσικής καταστροφής που και αυτές θα πρέπει να τις έχουμε στο μυαλό μας.

Για το θέμα των δεδομένων της κ. Ασημακοπούλου -γιατί ειπώθηκε και αυτό πάρα πολλές φορές- ήταν και παραμένει μια πολύ σοβαρή υπόθεση. Ήδη, η Κυβέρνηση μόνη της πήρε τα μέτρα από δική της έρευνα, αλλά επειδή τέθηκε το ερώτημα, οι έλεγχοι συνεχίζονται και από την ΑΠΔΠΧ και από την εισαγγελία, αλλά και από τον εσωτερικό έλεγχο του Υπουργείου Εσωτερικών.

Ειπώθηκε από την κ. Λιακούλη πριν από περίπου πέντε ώρες τι κάνει η Κυβέρνηση για το θέμα της αστυνόμευσης. Και μπορεί να φαίνεται το δικό μας Υπουργείο ως άσχετο με την αστυνόμευση, αλλά θα πω δύο πάρα πολύ σημαντικά πράγματα για να δείξουμε και να καταδείξουμε το πόσο σημαντική τελικά μπορεί να είναι η ψηφιοποίηση στην απεμπλοκή πολύ μεγάλου αριθμού αστυνομικών από την καθημερινότητά μας.

Πριν από περίπου ένα μήνα ξεκίνησε η ηλεκτρονική επίδοση κάποιων συγκεκριμένων εγγράφων στα δικαστήρια. Μόνο και μόνο από αυτή την πρώτη φάση πάνω από τριακόσιοι αστυνομικοί αποδεσμεύονται από τρεις συγκεκριμένες περιπτώσεις, λιπομαρτυρία, κλήση μάρτυρα και ποινικές διαταγές. Έρχονται και στις υπόλοιπες πλέον περιπτώσεις να απελευθερώσουν σχεδόν επτακόσιους αστυνομικούς τη μέρα από το να κάνουν τους ταχυδρόμος. Αυτό είναι πάρα πολύ σημαντικό.

Πριν από δύο μέρες ανακοινώσαμε πλέον το νέο «ψηφιακό εισιτήριο», την ψηφιακή ταυτοποίηση στα γήπεδα. Κάθε Κυριακή, κοντά στους χίλιους αστυνομικούς έπρεπε να πάνε στα γήπεδα, να ελέγχουν ταυτότητες, να ελέγχουν την τάξη. Τι έκανε η Κυβέρνηση; Τον Φλεβάρη έφερε ένα νέο νομοσχέδιο, για το οποίο μάλιστα λοιδορηθήκαμε τις πρώτες μέρες. Τι ειπώθηκε; Ειπώθηκε «Και καλά, τι κάνατε; Τα γήπεδα άνοιξαν, όπως είχαν κλείσει».

Κι όμως, τα γήπεδα άνοιξαν με μια νέα νομοθεσία και βασικά με την αυτοματοποίηση των ποινών. Και βλέπετε πολύ ξεκάθαρα από τον Φλεβάρη και μετά δεν έχουμε τα έκτροπα τα οποία ζήσαμε και πλέον με την ψηφιακή ταυτοποίηση μέσω του «Gov Wallet» θα μπορέσουμε να ξέρουμε ποιος κάθεται δίπλα μας και θα μπορέσουμε να απολαύσουμε τις Κυριακές μας στα γήπεδα με ασφάλεια.

 Θα σας πω μόνο ένα στοιχείο. Αυτές τις τρεις πρώτες μέρες, περίπου τριάντα χιλιάδες Έλληνες κατέβασαν το «Gov Wallet».

Αν αναλογιστούμε ότι περίπου εκατό και πλέον χιλιάδες άνθρωποι πηγαίνουν στα γήπεδα κάθε Κυριακή, είναι περίπου το 1/3, χωρίς καν να έχει ξεκινήσει η λειτουργία της νέας νομοθεσίας. Έχουν μπει σ’ αυτή τη διαδικασία γιατί ακριβώς θέλουν την ψηφιοποίηση, τους αρέσει να μπορούν πλέον να χρησιμοποιούν αυτά τα νέα εφόδια της τεχνολογίας.

Προφανώς λοιπόν κάνουμε δεκτές τις τρεις υπουργικές τροπολογίες με γενικούς αριθμούς 114, 115 και 116.

Και να πω και μια τελευταία κουβέντα -για να μην φανώ πέρα και πάνω από το κλίμα των ημερών- για τις γυναικοκτονίες. Και δεν το λέω αυτό μόνο για την Κυριακή, το λέω για κάθε Κυριακή, το λέω για τη Βάια Γκανιά, υποψήφιά μου το 2014 στις δημοτικές εκλογές η οποία το 2018 σφαγιάστηκε από τον άντρα της με εξήντα μαχαιριές.

Έχω λοιπόν να πω το εξής. Ήταν πολύ ενδιαφέρουσα η κουβέντα αυτή, αλλά κι εγώ, στη γραμμή που και ο κ. Πλεύρης και νωρίτερα η κ. Ζαχαράκη ανέφεραν, έχω να πω το εξής. Σε τι θα βοηθούσε σήμερα αυτή η συγκεκριμένη πλέον αλλαγή, ο όρος γυναικοκτονία; Θα άλλαζε την όποια τιμωρία; Ξεκάθαρα όχι. Είμαστε στην πιο αυστηρή των ποινών που μπορεί να επιβληθεί, που είναι τα ισόβια. Θα ακουστεί περισσότερο στην κοινωνία; Ναι, θα ακουστεί. Και σ’ αυτό, ναι, συμφωνούμε ότι πρέπει να μιλήσουμε περισσότερο με τον όρο αυτόν, με κάθε όρο, σε κάθε μέτρο, σε κάθε τόνο για να δούμε πώς θα μπορέσουμε όλοι μαζί να αναστρέψουμε το κλίμα. Θα ήταν αυτή η αλλαγή του όρου ικανή να σταματήσει τον τριανταεννιάχρονο προχθές να σκοτώσει τη Κυριακή; Σε καμμία περίπτωση.

Συνεπώς, άλλες θα πρέπει να είναι οι συνθήκες που ισχύουν. Και αυτές τις συνθήκες θα πρέπει να ξαναδούμε στο σπίτι μας, στην οικογένειά μας, στην παιδεία. Και θα είναι αυτές οι συνθήκες που θα καταφέρουμε λοιπόν να αλλάξουμε και αυτές οι νέες συνθήκες είναι αυτές που θα πρέπει να δημιουργήσουμε και όχι βέβαια να δημιουργήσουμε εντυπώσεις. Και είμαι βέβαιος πως κανείς από τα κόμματα που εισηγήθηκαν αυτές τις τροπολογίες δεν το θέλουν.

Οπότε ας δουλέψουμε μαζί για να μην βρισκόμαστε εδώ κάθε τόσο να συζητάμε τόσο δυσάρεστα και επικίνδυνα για την κοινωνία μας ζητήματα.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ψηφιακής Διακυβέρνησης: «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις».

Προχωρούμε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Θέλω να σας επισημάνω ότι η ψηφοφορία περιλαμβάνει την αρχή του νομοσχεδίου, τριάντα επτά άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΥΠ. ΤΡΟΠ. 114/5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΥΠ. ΤΡΟΠ. 115/6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΥΠ. ΤΡΟΠ. 116/7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Ψηφιακής Διακυβέρνησης: «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 404α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Επίσης, κυρίες και κύριοι συνάδελφοι, έχουν διανεμηθεί τα Πρακτικά της ΟΓ΄ συνεδρίασης της Δευτέρας 18 Δεκεμβρίου 2023, της ΟΔ΄ συνεδρίασης της Τρίτης 19 Δεκεμβρίου 2023, της ΟΕ΄ συνεδρίασης της Τετάρτης 20 Δεκεμβρίου 2023, της ΟΣΤ΄ συνεδρίασης της Τετάρτης 10 Ιανουαρίου 2024, της ΟΖ΄ συνεδρίασης της Πέμπτης 11 Ιανουαρίου 2024, της ΟΗ΄ συνεδρίασης της Παρασκευής 12 Ιανουαρίου 2024, της ΟΘ΄ συνεδρίασης της Δευτέρας 15 Ιανουαρίου 2024 και της Π΄ συνεδρίασης της Τετάρτης 17 Ιανουαρίου 2024, που έχουν διανεμηθεί στη διαδικτυακή ιστοσελίδα (site) της Βουλής των Ελλήνων, όπως επίσης και στα Τμήματα Έκδοσης Πρακτικών και Εντύπων από όπου και μπορείτε να τα αναζητήσετε, και ερωτάται το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά της ΟΓ΄ συνεδρίασης της Δευτέρας 18 Δεκεμβρίου 2023, της ΟΔ΄ συνεδρίασης της Τρίτης 19 Δεκεμβρίου 2023, της ΟΕ΄ συνεδρίασης της Τετάρτης 20 Δεκεμβρίου 2023, της ΟΣΤ΄ συνεδρίασης της Τετάρτης 10 Ιανουαρίου 2024, της ΟΖ΄ συνεδρίασης της Πέμπτης 11 Ιανουαρίου 2024, της ΟΗ΄ συνεδρίασης της Παρασκευής 12 Ιανουαρίου 2024, της ΟΘ΄ συνεδρίασης της Δευτέρας 15 Ιανουαρίου 2024 και της Π΄ συνεδρίασης της Τετάρτης 17 Ιανουαρίου 2024 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.09΄ λύεται η συνεδρίαση για την προσεχή Παρασκευή 5 Απριλίου 2024 και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση της υπ’ αριθμόν 4/1-2-2024 επερώτησης των Βουλευτών του ΠΑΣΟΚ - Κινήματος Αλλαγής προς τους Υπουργούς Εθνικής Οικονομίας και Οικονομικών, Υποδομών και Μεταφορών και Ανάπτυξης, με θέμα: «Αδιαφανής μεροληπτική υπέρ λίγων και σε βάρος του δημοσίου συμφέροντος η χάραξη και εκτέλεση της οικονομικής και αναπτυξιακής πολιτικής της χώρας» και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**